
CUVÂNT DE ÎNTÂMPINARE 


Nimeni nu-şi poate alege nici vremea, nici locul în care să se nască, nici îm- 
prejurările în care să trăiască. Acestea nu țin de noi. Dar ce ține de noi şi, 
mai ales, ce se aşteaptă de la noi este să fim Oameni în tot timpul şi-n tot 
locul. În toate împrejurările. Căci numai ca Oameni Dumnezeu ne va pu- 
tea recunoaşte ca fiind ai Săi, asemenea şi străbunii noştri, iar contempo- 
ranii să ia aminte. 


Aşa cuvântează Patriarhul Sârbilor, Pavel. 


În ceasurile grele ale istoriei, la răscrucea veacurilor, Sârbii au pri- 
mit cu binecuvântarea lui Dumnezeu pe scaunul de întâi-stătător al 
Bisericii lor un om care în tot timpul şi-n tot locul a fost recunoscut, 
simţit şi cinstit ca unul dintre cei mai mari îndrumători duhovniceşti 
ai vremii sale. 

Cei mai mulţi l-au cunoscut pe Preafericitul Pavel abia la întroniza- 
rea sa ca patriarh al Bisericii Ortodoxe Sârbe. În fapt, abia atunci le-a 
fost descoperită tuturor sfinţenia sa, căpătată de-a lungul vremii mai 
întâi prin viaţa sa smerită de monah, dar mai cu seamă prin slujirea 
de episcop în Kosovo şi Metohia, unde, pentru ortodocşi, nu era pace 
nici atunci când nu era război. Lumea a văzut în patriarhul său un om 
cu nimb de Sfânt, cu mare tărie duhovnicească, rugător şi purtător de 
grijă pentru întreaga lume, atent mai cu seamă la Dumnezeu şi la alţi 


oameni decât la sine. 

Sfinţia Sa Pavel a fost conducătorul unei biserici naţionale, Biserica 
Ortodoxă Sârbă, dar lucrarea lui era a-toată-lumea. Stând în fruntea 
poporului său, sa luptat din toate puterile pentru acesta, dar nicioda- 
tă pe socoteala unui alt popor, nici spre paguba vreunui om. Pentru 
că, pentru el, toţi oamenii sânt copiii lui Dumnezeu. 

Corabia Bisericii a cârmuit-o chemându-şi neamul în acest chip: Fraţi 
şi surori, să mergem numai pe calea dreptății şi a cinstei, a credinţei şi a 
virtuții, a vitejiei Creştineşti, fără ură şi fără răzbunare faţă de nimeni, 
întotdeauna plecând genuchii doar în faţa lui Dumnezeu şi niciodată în fața 
oamenilor. 

Mai mult, îi îndeamnă pe toţi să se poarte după dreptatea Dumnezeului 
celui Adevărat, căci numai această dreptate ține şi pământul, şi oraşele. 
Pentru Preafericitul Pavel, adevărul şi dreptatea sânt singurul reper al 
valorilor morale. De aceea, a căutat să măsoare cu aceeaşi măsură tutu- 
ror, indiferent dacă ere vorba de neamul său sau de alte neamuri. 
Datorită aceastei întemeieri duhovniceşti în cuvânt şi-n faptă, Vlădica 
era prețuit chiar şi de conducătorii ţărilor care se aflau în război cu 
Serbia, cu toate că păreau a fi surzi la îndemnurile sale. Mai mult, 
până şi întâi-stătătorii altor religii aveau să recunoască în Sfinţia Sa 
pe cel mai mare îndrumător duhovnicesc al vremilor noastre. 
Cuvântul Preafericitului Pavel era căutat şi ascultat. De aceea şi eu, 
ca ziarist al săptămânalului NIN, deseori am scris în această revistă 
despre personalitatea şi faptele patriarhului cunoscut în toată lumea. 
Dar am avut de mai multe ori şi cinstea de a mă afla în preajma sa, 
luându-i trei lungi interviuri care au fost publicate în câteva reviste 
de prestigiu. 

Prima convorbire am avut-o în toamna lui 1993. Ne aflam pe atunci 
în timpul războiului civil din Bosnia-Herţegovina şi Croaţia, unde, 
după dezmembrarea statului federal Iugoslav, poporul Sârb se afla în 


minoritate, iar Serbia şi Muntenegru treceau printr-una dintre cele 

mai grele crize economice din istorie, din cauza sancţiunilor interna- 
ţionale şi a hiperinflaţiei — cea mai mare consemnată în istorie vreo- 
dată — dar şi prin multe alte greutăţi care, de obicei, vin împreună. 

A doua convorbire am avut-o spre sfârşitul lui 2000. Marele jubileu 
— două mii de ani de Creştinism -— era în sine un bun prilej să facem 
auzit în presă cuvântul Sfinţiei Sale. Şi, ca întotdeauna, în lume erau 
şi alte evenimente care meritau discutate. 

A treia convorbire am avut-o trei ani mai târziu, la sfârşitul lui 2003. 
De astă dată, pe lângă feluritele probleme de care se lovea în conti- 
nuare societatea Sârbă, am avut şansa să primesc în miezul discuţiei 
noastre şi sfaturi duhovniceşti legate de felul în care se cuvine să ne 
trăim viaţa noastră de zi cu zi. 

Atenţia cu care este urmărit cuvântul Patriarhului Pavel, dar şi orice 
cuvânt despre Sfinţia Sa a fost un motiv mai mult decât suficient ca, 
pornind de la convorbirile şi textele mai sus-menţionate, să alcătuiesc 
acestă modestă lucrare depre marele duhovnic. 

Căci cuvântul Patriarhului Pavel lămureşte desluşit de ce trebuie să 


fim Oameni! 

SFÂNTUL 


Călătorind delaun cap la altulal Americii, dela Los Angeles la Chicago, 
în vara anului 1992, cu scopul aducerii în comuniune canonică cu 
Biserica Ortodoxă Sârbă a câtorva eparhii din America, Patriarhul 
Pavel şi-a suflecat rasa şi a intrat în apele Pacificului. A stat aşa o vre- 
me, privind în zare şi, din când în când, înălţând ochii în rugăciune. 
Apoi, aplecându-se, a luat din mare două pietricele albe, le-a sărutat 
şi le-a băgat în buzunar şi închinându-se a pornit spre maşina care îl 
aştepta. Unul din agenţii FBI care asigurau paza, mişcat de cuvioşia 
acestui om plăpând şi micuţ de statură, dar de o copleşitoare smerenie 
şi înălţime duhonicească, s'a apropiat de patriarh, a înghenunchiat şi 
i-a sărutat mâna, zicând: Acesta este un sfânt care umblă printre noi. 

În răstimp, pe măsură ce ajungea tot mai cunoscut de către toţi, ace- 
leaşi cuvinte începeau să se audă şi în Serbia, începând cu oamenii 
care îl vedeau slujind dumezeieştile Liturghii, până la cei care îl şti- 
au mai îndeaproape. Dar el, în toată vremea şi în tot locul, se purta ca 


unul dintre noi. Chiar dacă era întâi-stătătorul duhovnicesc al unui 


1 „Schisma Americană” a apărut în Biserica Ortodoxă Sârbă în 1963, când Episcopul 
Dionisie de America şi Canada a refuzat să mai asculte de Patriarhia de la Belgrad, 
motivând că aceasta se află sub influenţa regimului comunist atheu. Astfel, s'a separat 
de Biserică şi a creat Episcopie liberă a Americii şi Canadei, fiind vorba aşadar despre 
o schismă administrativă, nu theologică. Din păcate, acesta a fost începutul unor prob- 
leme foarte grave pentru Sârbii din America, Australia, Canada şi unele părţi ale Eu- 
ropei, ajungându-se ca schisma să pătrundă până în familii, despărţind tatăl de fiu şi 
fratele de frate. (n. red.) 

întreg popor, în nici un lucru nu încerca să fie în faţa altora, afară 
de slujirea aproapelui. Astfel, Patriarhul Pavel putea fi văzut deseori 
prin Belgrad călătorind cu mijloacele de transport în comun sau pă- 
şind pe jos, cu toiagul arhieresc în mână, mergând spre magazine, în- 
tâlniri, vizitarea bolnavilor sau cu felurite alte treburi... 

Lungă, grea şi strâmtă cale a străbătut Goiko Stoicevici, viitorul mo- 
nah şi episcop Pavel, pentru a fi numit sfânt încă din lumea aceasta. 
Cei care l-au cunoscut aşa au mărturisit despre el. Dar Sfinţia Sa se 
ferea de asemenea laude. 

Sa născut în zi de praznic, la Tăierea Capului Sfântului loan 
Botezătorul, pe 11 Septembrie? 1914, în satul Kuceanţi din Slavonia, 
aflată pe atunci în Austro-Ungaria. Strămoşii lui veniseră în această 
provincie din sudul Serbiei, pe când Sârbii erau majoritari. Încă de 
mic, Goiko a rămas orfan de amândoi părinţii - Ştefan şi Ana — având 
o copilărie şi o viaţă mai grea şi mai nesigură decât a tovarăşilor săi 
de joacă. 

Tatăl său, Ştefan, a plecat să lucreze în America. Acolo însă sa 
îmbolnăvit de tuberculoză şi s'a întors pentru a muri acasă. Goiko 
avea pe atunci abia trei ani, iar fratele său, Duşan, tocmai venise pe 
lume. Mai târziu, Patriarhul Pavel povestea că, legat de tatăl său, 
îşi aminteşte numai două momente: primul, când acesta se lupta 
să strunească un cal, iar al doilea, când bolnav fiind, zăcea în pat şi 
mătuşa Cristina plângea la capul său. Maica sa, Ana, peste câţiva 
ani s'a căsătorit pentru a doua oară cu un văduv care avea şi el doi 
copii. În noua căsătorie a mai născut două fete. Însă la cea de-a treia 
naştere a murit, urmată în scurtă vreme şi de pruncul pe care-l 
adusese pe lume. Goiko şi Duşan au rămas în grija bunicii Draghinia 


şi a mătuşii Senka, rudele din partea tatălui, care s'au îngrijit de 


2 Pe stil vechi. (n. red.) 

creşterea lor. De aceea, mai târziu, Patriarhul Pavel pomenea adesea 
că, pentru el, cuvântul „mamă” era mai degrabă legat de mătuşa 
sa, care îi ocrotise cu o dragoste nemărginită şi pe el, şi fratele lui. 
Spunea: Ea mi-a fost cu adevărat ca o mamă... aşa că mi-aş dori ca atunci 
când voi muri s'o văd mai întâi pe mătuşa mea şi abia apoi pe ceilalți. 
Goiko a crescut într'o familie cucernică. lată ce-şi aminteşte: 
„Duminica mergeam la biserică, iar la şcoală ni se preda religia, aşa 
că de mic am avut o simţire şi-o practică Creştină. Încă de atunci eram 
învăţaţi rugăciunea «Tatăl nostru,» dar cu totul altfel pricepe un or- 
fan înţelesul de Tată ceresc, îl trăieşte mult mai puternic... Mătuşa ne 
îngrijea cu dragoste, dară când făcem vreo prostie ne mai pedepsea 
şi cu nuiaua.” 

Viitorul patriarh a fost un copil plăpând, aşa încât odată i-au aprins 
şi-o lumânare, crezând că va muri. 

Goiko a terminat ciclul primar în şcoala din satul natal. Apoi, văzân- 
du-l că era un elev sârguincios şi că, firav din fire, nu era bun pentru 
muncile câmpului, bunica şi mătuşa au hotărât să-l trimită mai de- 
parte la învăţătură. S'au înţeles să-l ducă la unchiul său, care lucra în 
Tuzla, la căile ferate. Însă înainte de acest moment, l-au trimis să-şi 
petreacă vara la o mănăstire, la cincizeci de kilometri depărtare de 
Kuceanţi. Înainte de-a pleca la liceu m'au trimis la Mănăstirea Orahoviţa, 
ca să mă pregătesc puţin... continuă patriarhul să povestească despre 
începuturile drumului vieţii sale. Am petrecut acolo o lună de zile şi, 
cu toate că nu puteam înțelege totul din slujbele bisericeşti, simțeam foar- 
te aproape veacurile trecute şi rugăciunile înaintaşilor. Pentru mine, rugă- 
ciunile lor erau prezente, le simțeam până şi suflarea, şi bucuriile... Toate 
acestea mi s'au înfipt adânc în minte, deşi pe atunci nici cu gândul nu gân- 
deam că viitorul meu va fi legat de Biserică. 

La liceu a intrat în anul 1925. Atunci sa mutat în Tuzla. Mulţi din 


generaţia sa aveau să ajungă persoane cunoscute. Astfel, unul din co- 

legii săi, ceva mai mic decât el, cu care des petrecea în Tuzla, a fost 
Meşa Selimovici,* marele scriitor Sârb. 

Unchiul lui avea opt copii, aşa că Goiko a fost cel de-al unsprezece- 
lea membru al familiei. Toţi trăiau simplu, dar în bună înţelegere. 
Locuiam la periferia Tuzlei şi ne duceam traiul mulțumită unei vaci, pe care 
toți eram datori s'o ducem la păscut cu rândul, chiar cu prețul de-a lipsi de 
la şcoală sau de-a lăsa temele de-o parte. Unchiul meu era aspru, dar drept. 
I-a şcolit pe toți copiii săi, asemenea şi pe mine, şi fiecare am terminat câte 
o facultate, iar unii şi-au dat şi doctoratul. 

Goiko era înclinat mai degrabă către ştiinţele exacte. Şi, cu toate că 
era elev bun, iar trăirea religioasă era adânc înrădăcinată în suflet- 
ul lui, la religie avea nota 5! Amintindu-şi acea perioadă, patriarhul 
povesteşte: „Catehetul nostru era un om mărunt, Sârb din Ungaria, 
şi dintre toţi profesorii pe care i-am avut — aceştia nefiind puţini — a 
rămas pentru mine cel mai bun pedagog; şi profesor. La vârsta ace- 
ea, este foarte greu de înţeles o astfel de materie precum Cateheza 
- practic Dogmatica — unde totul stă în întrebări şi răspunsuri. Dar 
el ne preda în aşa fel încât nouă, copiilor, nu ne era greu. Era un om 
bun, dar foarte aspru. lar când mă striga la catalog, pur şi simplu 
mă pierdeam, nu puteam să mai spun nimic, bâlbâiam ceva, una- 
alta, iar el mi-o tăia scurt: «Stai jos — nota patru!» Pe urmă îmi în- 
dreptam media când punea câte o întrebare mai dificilă. De obicei 
spunea: «Cine ştie să răspundă, primeşte nota cinci!» şi, dacă ştiam, 
îmi stăpâneam cumva emoţiile şi ridicam mâna, reuşind să iau cin- 
ciul. Mai târziu, când am mai crescut puţin, am prins curaj şi nu 


mă mai pierdeam atât de tare. Iotuşi mă atrăgeau mai mult materi- 


3 Mehmed „Meşa” Selimovici (1910 — 1982) — romancier născut în Bosnia şi Herţegovina, 
considerat a fi printre cei mai mari scriitori lugoslavi ai secolului XX. Capodopera care 
i-a adus celebritatea este Dervişul şi moartea, publicată în 1966. Unii critici au asemuit-o cu 
Procesul lui Kafka şi au făcut trimiteri la personaje ca Raskolnikov şi Stephen Dedalus. 
Printre scrierile sale se mai numără romanele Cetatea, Ostrovul şi Cercul. (n.red.) 

ile în care nu era nevoie să înveţi pe de rost, cum erau matematica 
şi fizica.” 

După absolvirea ciclului inferior la liceul din Tuzla, Goiko s'a înscris 
la Seminarul din Saraievo în anul 1930. Dorinţa familiei era să intru la 
Seminar, deşi eu eram atras de fizică, pe care aveam so studiez în continuare, 
în special în timpul liber. 

Seminarul din Saraievo avea un nume bun, dar prestigiul lui va 
creşte mai ales odată cu generaţia Patriarhului Pavel. De-a lungul 
anilor de şcoală, tânărul Goiko avea să trăiască ispita îndoielii de-a 
urma calea preoţiei. Totul a pornit de la o oarecare cugetare: „În al 
treilea an de seminar, în perioada de sfârşit a pubertăţii, mi-a venit 
acest gând: «Dacă Dumnezeu ştie dinainte că voi ajunge un ucigaş, 
un tâlhar sau mai ştiu eu ce stricat, putea-voi oare să n-ajung aşa? 
Dacă nu voi ajunge, atunci preştiinţa Lui n-are nici o valoare. lar dacă 
voi ajunge — atunci unde-i libertatea mea?» Mult m'a chinuit această 
întrebare şi mult aveam nevoie de un răspuns. Dar nu puteam să-mi 
mărturisesc frământările prietenilor mei, nefiind încredinţat că mă 
vor înţelege, atâta vreme cât ei nu-şi puneau asemenea probleme. Tot 
astfel, nu puteam să întreb pe nici unul din profesori, pentru c-ar fi 
putut să spună despre mine: «Cine ştie, ăsta o fi vreun eretic.» La vâr- 
sta asta, tot felul de lucruri îţi trec prin cap... Mult timp am dus cu 
mine întrebarea, până când am aflat răspunsul la Fericitul Augustin. 
Ma lămurit prin noţiunea de timp. «Timpul e — spune el - o perioadă 
care are trecut, prezent şi viitor. Trecutul a fost — deci nu este; viitorul 
va fi — deci nici el nu este. Atunci ce este? Doar prezentul este, dar şi el 
aproape că nu este. Prezentul este doar puntea de legătură între tre- 
cut şi viitor, în care viitorul se transformă mereu în trecut. Dar tim- 
pul ţine numai de făptura zidită, materialnică, de cosmos şi mai ales 
de noi, oamenii. Noi sântem cei care trăim şi gândim în categoriile 


timpului, locului şi numerelor. Dumnezeu ba. Pentru El nu este nici 

trecut, nici viitor, ci numai un prezent veşnic, aşa încât, atunci când 
noi spunem că ceva va fi, asta se va întâmpla doar pentru noi, dar nu 
şi pentru EI, pentru care totul este.» Şi aşa am aflat răspunsul. De nu 
mă lămuream, această întrebare putea fi capătul preocupărilor mele 
theologice.” 

Goiko a biruit ispita care i-a apărut pe cale. 

În 1936, după şase ani petrecuţi în seminar şi în internatul din 
Saraievo, Goiko sa înscris la Facultatea de Theologie din Belgrad. La 
început a stat în casa verilor din partea tatălui, după care s'a perindat 
cu chirie prin mai multe locuri. 

Aplecat spre învăţătură, în acelaşi timp cu Facultatea de Theologie 
s'a înscris şi la cursul superior în cadrul Liceului de băieţi nr.6 din 
Belgrad, pentru a-şi da bacalaureatul. Întâmplarea face ca examenele 
finale, atât la liceu, cât şi la facultate, să fie în acelaşi timp. Despre 
acest moment mi-a povestit într-una din convorbiri: „În anul 1940 
terminasem cu toate examenele la Theologie şi-mi mai rămăsese doar 
Liturgica. Şi nu ştiu cum s'a nimerit ca examenul de Liturgică şi ba- 
calaureatul să cadă în aceeaşi zi. Bacalaureatul nu se putea amâna, 
pe când Liturgica se putea, aşa că mam hotărât să o las pe toamnă. 
Dar în vara acelui an am fost luat în armată, unde am slujit şase luni. 
Seminariştii aveau dreptul ăsta, cu condiţia să se hirotonească sau să 
se călugărească în primii doi ani de la terminarea studiilor, alminteri 
trebuiau să împlinească tot stagiul militar. Am făcut armata la Spitalul 
Militar din Zaiceri. În Octombrie l-am rugat pe căpitan să-mi dea per- 
misie o zi ca să mă duc la Belgrad şi să-mi dau examenul de Liturgică. 
El m'a trimis la generalul de divizie, care însă mi-a respins cererea. 
Apoi a venit anul '41 cu războiul... Abia în 42 sa ivit prilejul să-mi dau 
acel examen şi să-mi susţin licenţa. Şi aşa s'au întâmplat lucrurile.” 
Având bacalaureatul, sa hotărât să se înscrie la Facultatea de 


Medicină. Dorinţa sa era de a fi şi preot, şi doctor, ca să lecuiască şi 

sufletul, şi trupul. Însă războiul şi vremurile ce-au urmat au împiedi- 
cat împlinirea năzuinţelor sale. 

Goiko s'a reîntors în satul natal, dar pentru Sârbi începuseră vremi 
de cruntă prigoană în Statul Independent Croat de orientare fascistă, 
format la numai patru zile din momentul intrării Iugoslaviei în cel 
de-Al Doilea Război Mondial. Atunci Goiko, împreună cu mulţi alţi 
conaţionali, a fugit în Serbia. Din nou se afla în Belgrad, de astă dată 
ca refugiat. Ca să aibă din ce trăi, a fost nevoit să se apuce de mun- 
ca grea din construcţii. Amintindu-şi acele timpuri, mi-a povestit: 
„Când am fugit la Belgrad în '41, am lucrat pe mai multe şantiere, şi 
s'a întâmplat să-mi cadă o grindă pe picior şi să-mi strivească degetul 
mare, în timp ce descărcam un camion. Apoi n-am mai putut lucra... 
După asta, în primăvara lui '42, colegul meu de şcoală, ieromona- 
hul Elisei Popovici, m'a dus la Mănăstirea Sfânta Treime din Ovcear. 
Mănăstirea avea o bună aşezare materială, aşa încât îşi putea permite 
să mă hrănească şi pe mine. Mi-au rânduit ascultări mai uşoare...” 
Clisura Ovcear-Kablar, numită în popor „Sfântul Munte Sârbesc,” 
având mănăstiri pe amândouă malurile Moravei, a împărtăşit în vre- 
mea războaielor aceeaşi soartă cu ţara şi cu neamul căreia îi aparţinea. 
La începutul toamnei lui 41, la praznicul Naşterii Maicii Domnului, 
Nemţii au bombardat Mănăstirea Sretenie şi, tot în aceeaşi zi, Mănăstirea 
Sfânta Treime, care mai fusese bombardată şi anterior. În război, nici 
mănăstirile nu au fost ferite. Monabhii au fost mobilizați, arestaţi şi pri- 
goniţi, însă aici se refugiaseră şi călugări din unele zone mai încer- 
cate. În ruinele Mănăstirii Sretenie îşi găsise adăpostul şi cunoscutul 
Arhimandrit lustin Popovici, profesor universitar care se ascundea de 
Nemţi şi, mai apoi, de comunişti. Părintele Iustin cobora adeseori la 
Mănăstirea Sfânta Treime pentru a se întâlni cu fraţii din obşte. 

La presiunea Nemţilor, aceste părţi, până la Tara şi Zlatibor, au 


fost cedate Bulgarilor. În 1943, Bulgarii au pornit o razie în Munţii 


Iovan 
IANICI | 17 


Ovcear împotriva cetnicilor şi a partizanilor. Atunci au năvălit şi în 
Mănăstirea Sfânta Treime înarmaţi până în dinţi şi poruncindu-le 
tuturor să iasă afară. Toţi au fost percheziţionaţi, în special laicii. O 
namilă de subofițer s'a legat mai ales de Goiko. l-a smuls carneţelul 
pe care-l ţinea în buzunarul de la cămaşă, l-a răsfoit cu suspiciune 
şi l-a întrebat ce înseamnă codurile de acolo, poruncindu-i pe un 
ton răstit să le descifreze pe dată. Goiko a încercat să-l lămurească 
că nu sânt coduri, ci scurte însemnări şi povestioare. Această 
explicaţie l-a scos din sărite şi mai mult pe Bulgar, aşa că a început să- 
| prigonească mai tare. Totuşi Goiko spunea adevărul. Cu ceva vreme 
înaintea războiului, în 1941, lucrase ca secretar al lui Voislav Ianici, 
Ministrului Cultelor pe atunci. În timpul liber citea din antologia de 
povestiri pline de umor a lui lanici; pe cele care i-au plăcut mai mult 
le-a notat pe scurt în carneţelul pe care soldatul bădăran i-l smucise 
din buzunar de parc-ar fi găsit dovada principală a acuzării. Pentru 
că explicaţiile lui sincere nu ajutau, a fost nevoie de intervenţia 
repetată a comandantului unităţii. Acesta a fost mai înţelegător decât 
subofiţerul său, pe care l-a mustrat cu asprime până la urmă: Eu sânt 
comandantul, şterge-o de aici! 

Nu a trecut nici o lună de atunci şi într'o dimineaţă sa răspândit 
iarăşi vestea în mănăstire: Vin Bulgarii! Cea mai mare parte a obştei 
a fugit şi s'a ascuns prin satele din apropiere. Bătrânul ieromonah 
Pahomie (Krali), fugit de la Mănăstirea Tuturor Sfinţilor din 
Macedonia, l-a chemat pe Goiko să se ascundă împreună undeva în 
munţi. Sau urcat până aproape de vârful Muntelui Ovcear, intrând 
într'o peşteră. Seara, când au plecat Bulgarii, s'au întors în mănăstire. 
Aici au avut parte de o privelişte înspăimântătoare... Toţi cei care 
căzuseră în mâinile năvălitorilor înduraseră o cruntă suferinţă. De la 
bătaia groaznică, Luka Radoicici şi Radosav Kuzmanovici au murit 


chiar în faţa Bulgarilor, iar tânărul monah Theofan (Djokici), din 

pricina chinurilor îndurate, a înnebunit şi s'a stins şi el după doi ani 
de zile. Tot atunci a mai fost bătut şi monahul Iovan (Radovici). 
Astfel, prin gândul şi cuvântul bunului părinte Pahomie, Domnul l-a 
păzit pe viitorul întâi-stătător duhovnicesc al Sârbilor. 

Tot în timpul războiului, la mănăstire şi-au aflat adăpostul un tată şi 
fiu, Sârbi din Bosnia, care suferiseră o cumplită durere în familie. Mai 
cu seamă chipul tatălui a rămas întipărit în mintea Vlădicii Pavel. 
Sfinţia Sa avea să tot pomenească de pătimirile lui. 

Ustaşii* au năvălit în satul acestui om şi i-au măcelărit pe toţi Sârbii 
pe care i-au întâlnit. l-au ucis şi pe toţi ai săi aflaţi în acel moment 
în casă: mama, soţia, fata şi băiatul cel mic, iar gospodăriei i-au dat 
foc. l-a rămas doar fiul cel mare, seminarist în anul al doilea, cu care 
chiar atunci era împreună pe râul Sava, aşa scăpând amândoi cu via- 
ţă. După asta s'au refugiat amândoi în Serbia şi şi-au găsit adăpost 
la mănăstire, pentru ca măcar băiatul cel mare să nu împărtăşească 
aceeaşi soartă cu a familiei sale. Dar, cum o nenorocire nu vine nici- 
odată singură, sa întâmplat ca băiatul să se îmbolnăvească de tuber- 
culoză. Sărmanul tată, căruia toţi îi spuneau „bădie, pentru că arăta 
mai bătrân decât era cu adevărat, era un om vrednic, se pricepea la 
multe treburi, ştia să repare acoperişuri, să înlocuiască grinzi vechi, 
să meşterească piese pentru maşini, aşa că era întotdeauna chemat să 
lucreze prin satele dimprejur. Tot ce câştiga dăruia mănăstirii care-l 
primise pe fiul său. Tot aşa, cele mai bune bucate primite de pe unde 
mai lucra le aducea tot la mănăstire. După fiecare Vecernie, petrecea 


multă vreme singur, rugându-se în faţa a patru lumânări aprinse... 


4 Ustaşii (Rebelii) — membri ai Ustaşei, Mişcare Revoluționară Croată care a funcţionat 
ca organizaţie teroristă, bazată pe o ideologie fascistă şi pe fundamentalismul clericalist 
Romano-Catolic. Doreau să creeze Croaţia Mare, o ţară purificată etnic, scop pentru care 
au promovat persecuția şi genocidul împotriva Sârbilor, Evreilor şi Țiganilor. Ustaşii sânt 
principalii vinovaţi pentru genocidul din Statul Independent Croat în timpul celui de-Al 
Doilea Război Mondial, când au murit în jur de 300.000 de persoane. (n. red.) 

Durerea lui era din ce în ce mai mare, căci îşi vedea stingându-se sin- 
gurul fiu ce-i mai rămăsese în viaţă. Făcuse tot ce-i stătuse în putinţă 
să nu-l vadă murind. Când însă băiatul a căzut la pat, slăbit cu totul, 
tatăl nu s'a mai dus să lucreze prin sate. Nu se mai despărţea de fiul 
său. Însă curând, după două nopţi de febră mare, tânărul şi-a dat su- 
fletul. Nefericitul tată a rămas ca un copac uscat. 

Patriarhul îşi amintea că atunci a fost un moment când i-a fost greu 
să cuprindă cu mintea voia Domnului. Tânărul Goiko se simţea el 
însuşi vinovat că Dumnezeu nu-l luase pe el în locul acelui băiat. 
Nefericitul părinte se pare că înţelesese mai adânc totul. Când i-a 
murit fiul, tatăl, împietrit de durere, doar cruce şi-a făcut, iar când 
egumenul şi alţi doi călugări în vârstă au venit la căpătâiul băiatului, 
el a ieşit din odaie şi sa dus în biserică. A primit aceasta ca fiind voia 
lui Dumnezeu. Era un om credincios. Cu mâinile lui a întocmit sicriul 
şi-a săpat groapa. A rămas apoi să trăiască în mănăstire, găsindu-şi 
totdeauna câte ceva de lucru. 

Omul acela, felul în care înţelegea viața, tăria Iui, mereu îmi va aminti 
câtă putere se află în poporul nostru, mi-a mărturisit Patriarhul Pavel. 
Iar, într'o scriere autobiografică, consemna: „Cu frică de Dumnezeu 
priveam la acest tată, cu adevărat un chip viu al Vechiului Legământ, 
cu atât mai viu, cu cât era mai tainic. Cu adevărat, moartea este 
sfârşitul chinurilor, iar pătimirile omului pustiit sânt cea mai mare 
dintre ispite. Băiatul a adormit întru Domnul, iar tatăl, cu împăcare 
mucenicească, acoperea jalea pierderii fiului prin răbdarea sa. Cu 
cât mai grea pierderea, cu atât mângâierea parcă este mai mare...” 
Războiul era în toi, mai ales în teritoriile ocupate de Statul Independent 
Croat, adică în Bosnia, Herţegovina şi câteva regiuni din Sebia. Sute 
de mii de Sârbi au fost duşi în lagăre şi ucişi fără milă de ustaşii 
Croaţi. În anul 1942, în luptele din Slavonia, a murit şi Duşan, frate- 
le lui Goiko. 

În Bania Koviliacea, Goiko Stoicevici a primit postul de învăţător şi 
profesor de religie într'o casa de copii refugiaţi din Bosnia. Tocmai 
aici avea să aibă loc o întâmplare hotărâtoare pentru cursul vieţii 
sale. Iată povestea, spusă de patriarhul însuşi: „Într'o zi căldurosă de 
vară, prin 1944, noi, învățătorii, i-am scos pe copii la scăldat în Drina. 
Le-am arătat până unde au voie să intre în apă, dar ştiţi cum sânt 
copiii... Când mă uit, văd un băiat că înaintează în larg şi nu mai are 
putere să se ţină la suprafaţă. Am sărit imediat după el şi l-am scos. 
L-am pus pe genunchi şi i-am tras o mamă de bătaie... l-am spus: 
«Fiule, ai scăpat din Bosnia, tatăl şi mama ţi s'au prăpădit şi-acum 
vrei să te îneci sub ochii noştri? Unde ţi-e capul?!» Îndată după asta 
m'am îmbolnăvit. Am făcut febră, am mers la control... Medicii îmi 
spun: tuberculoză...” 

Boală grea, fără nădejde de vindecare în acele vremi. Lui Goiko i se 
mai dau doar trei luni de viaţă. 

Atunci a fost primit de monahii de la Mănăstirea Vuian, dar i sa spus 
să nu intre în biserică în timpul Liturghiei, să nu mănânce împreu- 
nă cu obştea şi să se păzească de orice legătură cu ei, ca să nu-i mo- 
lipsească de această cumplită boală. Abia când se sfârşea slujba intra 
şi el în biserică şi se ruga cu lacrimi. În mănăstire mai veneau tot fe- 
lul de trupe, care cercetau şi chilia lui Goiko. Chiar dacă era vizibil 
bolnav şi epuizat, el le părea tuturor suspect. Abia după ce călugării 
le spuneau că e grav bolnav de tuberculoză, soldaţii îl lăsau în pace, 
trântind la repezeală uşa chiliei. 

Cu toate astea, Goiko nu-şi pierduse tăria duhului. Se lupta cu boala 
prin rugăciune. Şi, dintr-o dată, au început să apară primele semne 
de înzdrăvenire. În perioada în care stătuse izolat în chilie, avusese 
îndeajuns timp să se gândească la viitorul său. Mai înainte plănuia să 
se căsătorească şi să ajungă preot de parohie. Dar acum, după ce sa 


vindecat în chip minunat, a înţeles că toate aceste gânduri nu se vor 

mai împlini. Cunoscând îndeaproape viaţa monahală, îşi dorea de- 
acum să se călugărească. 

În semn de mulţumire către Dumnezeu şi mănăstirii pentru minuna- 
ta vindecare, cel ce era acum fratele Goiko a sculptat în lemn o cruce 
cu răstignirea Domnului. Pe spatele ei a încrustat următoarele cuvin- 
te în slavona bisericească: Mănăstirii Vuian, pentru vindecare, a dăruit 
robul lui Dumnezeu, Goiko. lar această cruce va ajunge unul din cele 
mai preţuite odoare ale mănăstirii. 

După sfârşitul celui de-Al Doilea Război Mondial, în 1945, admini- 
stratorul de-atunci al eparhiei Jicei, Episcopul Vikentie (Prodanov), 
care-l înlocuia pe Episcopul Nicolae (Velimirovici) — arestat în acel 
moment de Nemţi şi închis în lagărul de la Dachau - a hotărât ca 
Egumenul Iulian (Knejevici), întâi-stătătorul Mănăstirii Vuian, să fie 
mutat pe neaşteptate la Mănăstirea Blagoveştenie. Îndată după el au 
fost mutaţi şi trei fraţi... Goiko Stoicevici, care trecea mai degrabă ca 
un oaspete decât ca unul din obştea mănăstirii, Milivoi Toskici din 
Kruşevaţ şi Milisav Radosavlievici din Lelici. 

După tăvălugul războiului, în Mănăstirea Blagoveştenie mai rămăse- 
se doar un singur călugăr, ieromonahul Vasilie (Domanovici). Acesta 
avea sănătatea şubrezită pentru că spre sfârşitul războiului, partizanii, 
în furia lor atheistă, l-au silit să alerge în faţa maşinii lor de la Ovcear 
Bania până la Pojega, cale de 16 kilometri. În mănăstire mai era şi o 
bătrânică evlavioasă, Milomirka, care se ocupa de bucătărie. 

Venirea părintelui Iulian şi a celor trei fraţi a înviorat viaţa Mănăstirii 
Blagoveştenie. 

Părinţii Vasilie şi Iulian slujeau atât în mănăstire, cât şi în două 
parohii din apropiere, iar fraţii ţineau strana şi împlineau ascultările. 
Goiko, cum era mai bolnăvicios, lucra după puteri. Dar ştia să facă de 
toate — după cum mărturiseşte Arhimandritul lovan (Radosavlievici), 


pe atunci fratele Milisav: „A sculptat în lemn cruci minunate, mai 

ştia să repare şi-o mulţime de lucruri, ceea ce prindea foarte bine în 
vremurile de sărăcie care au urmat războiului. Până şi ceasurile se 
pricepea să le desfacă şi să le pună la punct. Pe atunci nu prea se 
găsea încălţăminte, dar el nu se îngrijora din pricina asta, pentru că, 
dacă dădea peste-o pereche de pantofi vechi, fără tălpi, dar cu feţe 
cât de cât întregi, îşi făcea din ei o pereche de încălțări numai bune, 
folosind pentru tălpi cauciuc de la anvelope. Dacă nu găsea cauciuc, 
îşi potcovea încălţările cu lemn. Aşa căpăta pantofi călduroşi cu care 
trecea iarna. Ca să nu se îmbolnăvească de plămâni, boală pentru 
care nu era leac pe atunci, a fost nevoit să stea liniştit în pat, zăcând 
din pricina febrei ridicate care l-a chinuit vreme de doi ani. lar, ca să 
petreacă cu folos timpul ăsta, şi-a făcut un analog pe care îl sprijinea 
de pat şi putea citi astfel stând culcat. Citea mult şi repede. Avea o 
mulţime de reviste eparhiale luate de la biblioteca mănăstirii, precum 
şi multe alte cărţi de folos.” 

Ceea ce găsea important din cele citite împărtăşea şi celorlalţi. lar fraţilor 
le făcea plăcere să stea de vorbă cu el, pentru că era singurul dintre ei cu 
facultate. Goiko avea ce să le povestească, atât din cele ale vieţii, cât şi 
din cele ale călugăriei, deşi el încă nu se făcuse monah. Urmărea tot ce 
se întâmpla în lume. Astfel, în 1946, a venit în Mănăstirea Blagoveştenie 
un miliţian care a început să-i povestească lui Goiko despre Marx, 
Engels şi comunism ca despre „o nouă soluţie de orânduire socială.” 
Goiko l-a ascultat şi apoi a început el să-i explice subiectul mult mai bine 
şi mai amănunţit. Miliţianul a priceput că Goiko ştie mai multe despre 
marxism decât el şi i-a strigat furios: Pe tine ar trebui să te împuşcăm! Văd 
că ştii foarte bine toate astea, dar nu vrei să le pui în practică... 

Încă de-atunci, lui Goiko îi plăcea să citeze din Sfântul Apostol 


Pavel şi, cum părintele Vasilie era glumeţ din fire, îl poreclise $avel.? 


5 Joc de cuvinte bazat pe sonoritate: Pavle/Şavle — Pavel/Şavel (n. tr.) 

Părintele Vasilie îl preţuia mult pe fratele Goiko şi-i spunea în şagă: 
Tu, Şavele, eşti printre noi ca un număr printre zerouri. Aşa cum, fără un 
număr în fața lor, zerourile n-au nici o valoare, şi abia c-un număr în frunte 
capătă putere, aşa şi noi, ca nişte zerouri, fără tine nu avem mare valoare şi 
abia cu tine ni se pare şi nouă că sântem ceva mai educați şi mai deştepţi. 
Dar câteodată îi plăcea să întoarcă înțelesurile: Știi tu, Şavele dragă, 
Chiar dacă noi sântem ca nişte zerouri, totuşi zerourile sânt cele care-i cresc 
valoarea numărului. Cu cât mai multe zerouri, cu atât numărul va avea mai 
multă putere. 

După un an de la plecarea din Mănăstirea Vuian, fratele Milivoi sa 
înscris la seminarul Mănăstirii Rakoviţa, iar fraţii Goiko şi Milisav au 
rămas în Mănăstirea Blagoveştenie. Între timp, mănăstirea dobândise 
o stare materială bună. Aveau câţiva boi, două vaci şi-un măgar. Dar 
noile autorităţi comuniste au pus ochii pe aceşti boi, care cântăreau în 
jur de 1400 de kilograme. Şi astfel, conform cotelor obligatorii impuse 
de administraţia din acea vreme, mănăstirea a fost obligată să dea 
exact atâta carne — 1400 kilograme. Călugării n-au avut de ales, au fost 
nevoiţi să dea boii. lar pe atunci, gospodaria care nu avea animale de 
povară era sortită pieirii... 

Prin legile şi cotele impuse de noua putere comunistă, Biserica era 
adusă aproape cu totul la sapă de lemn. Prin Legea Reformei agrare şi 
colonizării din 1946, Bisericii Sârbeşti i-au fost luate aproape 70000 de 
hectare de pământ arabil şi pădure. Bisericilor le era îngăduit să aibă 
numai 10 hectare, şi numai bisericilor şi mănăstirilor considerate de 
o importanţă istorică mai mare le-a fost îngăduit să păstreze 30 de 
hectare de pământ arabil şi 30 de hectare de pădure. 

Până la ieşirea acestei legi, Mănăstirea Blagoveştenie avea 214 hectare 
de pământ şi pădure, iar după, a mai rămas cu 10 hectare. Tot astfel 
sa întâmplat cu multe alte mănăstiri, care aveau moşii chiar de câteva 


ori mai mari. Dar asta nu era tot: printr-o a doua lege din 1958, Legea 

naționalizării clădirilor şi terenurilor, Bisericii i-au fost naţionalizate 1180 
de călădiri bisericeşti, pe atunci în valoare de 8 miliarde de dinari. Şi, 
ca şi cum n-ar fi fost destul, tot atunci biserica a rămas fără multe alte 
venituri pe care le avea la dispoziţie. Preoţii, călugării şi credincioşii 
în general au rămas să se lupte nu doar pentru sufletul lor, ci şi pentru 
supravieţuire. 

În vremea războiului, mănăstirile din regiunea Ovcear-Kablar, cu toa- 
te neajunsurile pricinuite de feluritele armate ce se perindau prin zonă, 
erau o oază pentru monahii refugiaţi din alte regiuni. Între ei era şi 
marele duhovnic Macarie (Milovanovici), ieromonah din Mănăstirea 
Sfântul Naum de lângă Ohrid, al cărui duhovnic era Vlădica Nicolae, 
fără de a cărui binecuvântare nimic nu făcea. La începutul celui de-Al 
Doilea Război Mondial, Bulgarii au izgonit pe toţi călugării Sârbi din 
Macedonia în Serbia. Rămăsese doar părintele Macarie, poate şi din 
pricina fricii şi a respectului ce i-l purtau acestui mare duhovnic şi ne- 
voitor până şi prigonitorii bisericii Sârbeşti din Macedonia. Însă l-au iz- 
gonit şi pe el la începutul anului 1944. Părintele Macarie a venit atunci 
în Jicea, eparhia părintelui său duhovnicesc. 

Episcopul Vikentie, administratorul de-atunci al Eparhiei Jicei, l-a 
rânduit ca duhovnic al mănăstirii de maici lovanie. Din când în când, 
părintele Macarie mergea cu treabă şi prin alte mănăstiri din Ovcear- 
Kablar, ajungând astfel şi la Blagoveştenie. Aici l-a cunoscut pe fratele 
Goiko, cu care purta lungi convorbiri despre viaţa duhovnicească şi 
călugărească. Goiko vedea în el adevăratul monah, drept pentru care 
şi l-a ales duhovnic şi călăuză spre viaţa monahală. 

Părintele Macarie era atât de îmbunătăţit, încât a fost înainte înştiinţat 


de ceasul mutării sale la cele veşnice, în ziua după Vidovdan* a 


6 Vidovdan sau Ziua Sfântului Vid este ziua în care a avut loc faimoasa Bătălie de la 
Kosovo din anul 1389, moment de referinţă pentru identitatea naţională a Sârbilor, când 
armatele acestora au încercat să împiedice expansiunea Otomană înspre Apus. (n. red.) 

anului 1949. După cinci ani, trupul său a fost descoperit întreg, şi 
neputrezit, când mormântul i-a fost deschis din pricina demolării şi 
mutării Mănăstirii lovanie în timpul lucrărilor la hidrocentrala din 
Medjuvârşie. 

Fratele Goiko a fost călugărit în Mănăstirea Blagoveştenie, în preaj- 
ma Sărbătorii Buneivestiri a anului 1948. A primit numele întru mo- 
nahism de Pavel — nume pentru a cărui purtare avea să caute a se 
face vrednic în tot chipul, urmând calea propovăduirii, misiunii şi 
lucrării celui după care a fost numit, Sfântul Apostol Pavel. 

Sa identificat cu acest nume şi după semnificaţia lui etimologică: în 
Latină — Paulus sau în Greacă — Paulos înseamnă om mic, iar după 
înţeles Creştin, mic în fața lui Dumnezeu. Dar cine este mic înaintea lui 
Dumnezeu, în fapt acela este mare. 

După Goiko sa călugărit şi fratele Milisav Radosavlievici, care a 
primit la călugărie numele loan. 

La Mănăstirea Blagoveştenie a venit între timp şi ieromonahul Antonie 
(Giurgevici), întors din prizonierat din Austria, unde petrecuse toţi 
anii războiului. În anul 1949, toată obştea s'a mutat la Mănăstirea 
Racea pe cursul Drinei, iar egumenul din acea vreme al Mănăstirii 
Racea, părintele Platon (Miloievici), a fost mutat la Blagoveştenie. 
Era perioada în care puterea comunistă propovăduia deschis athe- 
ismul şi aşeza Biserica Ortodoxă Sârbă în cadrele economice ale 
puţinelor proprietăţi ce-i mai rămăseseră după Reforma agrară şi, 
după cum se va vedea, sub o supraveghere aspră pentru ca vocea ei 
să nu se mai audă. 

Până la promulgarea Legii Reformei Agrare, Mănăstirea Racea avea 
1032 hectare de pământ, iar după aceea, 15 hectare şi încă pe atât 
pădure, aici intrând şi vatra mănăstirii. 

„Pe când eram la Racea, avea să scrie mai târziu patriarhul, obştea nu 


trăia separat de popor, aşa că ştiam ce se întâmplă în jurul nostru şi 

cum sânt vremurile. Toate greutăţile şi grijile noastre erau împletite 
în ascultările zilnice pe care nu întotdeauna le puteam duce la bun 
sfârşit până seara. Câteodată abia primeam câte o bucată de pâine 
după ce lucram toată ziua la câmp, păşteam vitele sau aduceam 
lemne din pădure. O vreme am lucrat şi la moara mănăstirii. Abia 
aşteptam să vină seara, nu doar să ne odihnim, ci şi ca să ne-adunăm 
în rugăciune. Nu este fericire mai mare ca atunci când, obosit, 
omul se smereşte pe sine în faţa Domnului. EI se face una cu însăşi 
rugăciunea: «...Ca să ne mântuim ca neam şi ca oameni.» Trebuie să 
Îi slujim lui Dumnezeu, gândeam noi, orice s'ar întâmpla, şi pentru 
noi aceasta era cel mai adânc rost al vieţii călugăreşti. lar în clipele 
de ispită, când nici eu nu-mi mai aflam răspuns la întrebarea: «De 
ce, după patimile din vremea ocupaţiilor străine, acum ne-a ajuns 
un blestem de neînțeles, venit de la noi înşine?», mam gândit la 
cuvintele Domnului care, mâhnit, îi mustra pe Evrei că le va trimite 
pe Nabucodonosor, Împăratul Babilonului, spre pedeapsă.” 

Venise vremea în care, după cuvintele patriarhului, „parcă se lucra în 
chip silnic ceva nefiresc, ce ducea la o sfâşiere nu numai între noi, ci 
şi în lăuntrul sufletelor noastre. 

Îmi era greu să înţeleg această nouă lovitură ca fiind voia lui Dumnezeu, 
sau poate nu reuşeam să mă împac cu ea. Mi se părea că trăim mari 
ispite care trebuie întâmpinate cu mare tărie duhovnicească. Nimic alt- 
ceva nu se putea împotrivi acestei orânduiri care supraveghea toată 
viaţa publică, ba chiar şi viaţa personală a oamenilor. De la poalele 
Tarei şi până pe malurile Drinei, în primii ani după război, poporul 
rămăsese credincios Bisericii, iar la mănăstiri nu veneau doar de praz- 
nice şi doar bătrânii, ci şi mulţi tineri. Aşa au mers lucrurile până când 
au început să se ridice fabrici, iar tinerii au fost atraşi să părăsească sa- 
tele şi să se mute la oraş. Cred că acesta a fost începutul marilor schim- 
bări în viaţa şi obicieiurile — chiar şi cele duhovniceşti — ale poporului 


nostru de la ţară.” 

Deşi oficial Biserica era privită cu dispreţ şi chiar prigonită, noua 
obşte de la Racea, îndrumată de Egumenul Iulian (Knejevici), era iu- 
bită de popor. Aşa că monahilor veniţi de la Mănăstirea Blagoveştenie 
li s'au alăturat alţi zece tineri care au devenit fraţi. Pentru mănăstire 
era o nouă şi mare nădejde în acele vremi în care multe lucruri păreau 
adesea fără nădejde. 

Pentru ca obştea celor cincisprezece fraţi să sporească cât mai mult 
în viaţa călugărească şi în cunoaşterea Scripturii, conducerea mănă- 
stirii l-a ales pe ierodiaconul Pavel, ca singur absolvent al Facultăţii 
de Theologie, să le ţină neoficial fraţilor şi tinerilor monahi prelege- 
ri din Sfânta Scriptură, Liturgică, cântare bisericească şi alte dome- 
nii, formându-se astfel un fel de şcoală călugărească. Părintele Pavel 
era sufletul casei pentru multe lucruri. Când vorbea el, parcă vorbea în- 
suşi Apostolul Pavel. Aveam încredere în el ca în Evanghelie, îmi povestea 
părintele loan Radosavlievici. 

Astfel, obştea Mănăstirii Racea a crescut şi a înaintat atât în cele 
duhovniceşti, cât şi în cele materiale. Puterii comuniste nu îi era pe 
plac o atare dezvoltare, aşa că urmărea s-o împiedice pe orice cale. 
Într'o zi, securitatea i-a adus la interogatoriu pe Egumenul Iulian şi pe 
părintele Pavel în oraşul învecinat Baina Başta, pentru a explica de ce 
adună împotriva legii atâţia tineri în mănăstire şi exploatează puterea lor de 
muncă fără a le plăti nici salariu, nici asigurare. Egumenul şi ierodiaconul 
au răspuns că aceşti tineri sânt ucenici, fraţi de mănăstire. Dar 
securiştii erau porniţi să le împiedice lucrarea: „Şi unde vă e şcoala, 
programa, profesorii şi autorizaţia de la stat?” La care părinţii de la 
Racea au răspuns răspicat: „Dar unde a avut şcoala Hagi-Melentie 
şi alţi călugări de-a lungul veacurilor? Şcoala lor era târnăcopul 
şi Ceaslovul. Din Ceaslov deprindeau citirea şi rugăciunea, iar cu 
târnăcopul şi cu sapa erau nevoiţi să lucreze pentru a avea ce să 


mănânce. Acestă rânduială de învăţătură în mănăstiri sa păstrat 

de-a lungul veacurilor, şi Vuk Karadjici” o cunoştea foarte bine.” 
Pentru că n-au reuşit să oprească activitatea mănăstirii prin alte mij- 
loace, organele statului au pus impozite neobişnuit de mari pe pămân- 
turile mănăstirii. În locul celor 75000 de dinari ce trebuiau plătiţi până 
acum, impozitul a fost ridicat până la 350000 de dinari. De aceea, ob- 
ştea a fost nevoită să se îndeletnicească şi cu alte lucrări pentru a putea 
plăti statului o asemena sumă. Astfel, călugării au ajuns să se ocupe cu 
felurite meşteşuguri: împletirea coşurilor, scaunelor şi altor obiecte din 
răchită. Au crescut numărul animalelor şi al păsărilor şi-au început să 
vândă porumb hibrid, a cărui cultivare abia începuse... Şi, pe lângă 
toate aceste îndatoriri, sau străduit să afle vreme şi pentru cursurile ţi- 
nute de Pavel tinerilor monahi şi fraţi. 

„Ne ţinea cursuri din Vechiul şi din Noul Legământ. Trebuia să ştim 
pe deasupra versetele Mesianice şi toate întâmplările, trebuia să ştim 
şi tâlcuirile Sfintelor Scripturi; asemena, trebuia să cunoaştem multe 
detalii din Liturgică, Istorie bisericească şi naţională... Întocmai ca la 
şcoală, ba mai mult decât la şcoală trebuia să învăţăm...” îmi povestea 
Arhimandritul loan (Radosavlievici). „Câteodată, egumenul se supăra: 
«Cam prea mult citiţi voi aici, iar eu nu ştiu cum s-o scot la cap cu-atâta 
muncă. Haideţi afară, că începe ploaia şi fânul nu-i strâns!» Atunci 
lăsam cursurile şi mergeam la câmp. lar când mai găseam prilej, ne 
adunam din nou la lecţii. Şi asta însemna mult pentru noi...” 

Pavel nu căuta să se deosebească de ceilalţi călugări. Îşi dorea să fie 
primul la muncă, dar obştea încerca să-l ferească de treburile grele, 
pentru că era firav de fel. Dar el mereu îşi găsea ceva de lucru: repara 
instalaţia electrică, canalizarea şi tot ce mai ţinea de gospodăria 
mănăstirii... Confecţiona încălţăminte pentru monahi, dar şi pentru 


sătenii care aveau mare nevoie... 


7 Vuk Karadjici (1787-1864) - filolog şi lingvist Sârb care a pus bazele limbii Sârbe stan- 
dard şi a reformat scrierea şi ortografia acesteia. (n. red.) 

Pe când era în Mănăstirea Racea, mulţi şi-l amintesc pe Pavel ca 
pe un călugăr smerit. Aşa l-a cunoscut şi viitorul pădurar Dimitrie 
Blagoievici, pe când era încă elev la şcoala din satul Racea. După 
mai bine de cincizeci de ani, avea să îmi spună chiar el povestea 
ce urmează. Pentru că avea casa mai sus de mănăstire, în drumul 
către şcoală se întâlnea şi la dus, şi la întors aproape în fiecare zi cu 
părintele Pavel, care lucra la moara de lângă mănăstire. Când copiii 
treceau pe acolo, Sfinţia Sa ieşea şi schimba câteva vorbe cu ei. Scotea 
din buzunar bucățele de zahăr pentru fiecare, îi întreba cum le merge 
cu şcoala, dacă au vreo problemă, şi apoi îi îndemna să înveţe cât 
mai mult... Într'o iarnă, când deja se lăsase bruma, Pavel l-a văzut 
pe micul Dimitrie mergând la şcoală în picioarele goale. Uimit, l-a 
întrebat: De ce mergi desculț pe frigul ăsta? Chiar n-ai nimic de încălțat? 
Dimitrie i-a spus că ai săi îl trimit de-acasă cu nişte gumari vechi 
ai tatălui său, dar nu îndrăzneşte să meargă aşa, pentru că râd de el 
copiii din familiile mai înstărite, din pricină că încălţările erau prea 
mari pentru picioruşele sale. Aşa că, îndată ce se depărta de casă, le 
ascundea într-un fag scorburos şi pornea desculţ spre şcoală. O să-ţi 
fac eu nişte pantofi! îi promise Pavel. Şi aşa a şi făcut, în răstimpul în 
care măcina grâu la moară. Pentru că nu avea alte materiale, tălpile le- 
a făcut din scândurele de lemn, iar feţele, din cauciuc de la anvelope. 
Şi asfel Dimitrie n-a mai mers desculţ... 

Mulţi aveau să-l cunoască pe Pavel în vremea când a fost morar. Şi-l 
amintesc având mereu o carte în mână. După ce punea grâul la măci- 
nat, lua cartea şi citea. Măcina şi pentru sat, aşa că mulţi veneau la moa- 
ră asta ca să mai vorbească şi cu călugării şi să lase uiumul mănăstirii. 
Despre monahul învăţat şi râvnitor care era Pavel din Racea se auzise 
şi la Patriarhia din Belgrad, unde a fost propus şi ales ca suplinitor la 
Seminarul de la Prizren pentru anul şcolar 1950 —1951. Era tocmai anul 
în care prima generaţie de seminarişti după război îşi dădea examenul 
de bacalaureat. 

În 1954 a fost hirotonit în cinul de ieromonah şi tot în acel an a primit 
şi vrednicia de protosinghel. Sinodul a hotărât să-l trimită pe ieromo- 
nahul Pavel la Atena, unde avea să-şi desăvârşească studiile de Noul 
Testament şi Liturgică. 

Arhimandritul loan (Radosavlievici) mi-a povestit cum s'a ajuns ca 
fratele său de călugărie, viitorul patriarh, să fie propus pentru studii 
în capitala Greciei. Odată, Pavel s'a apucat să facă o cărare între două 
conace ale mănăstirii, ca să nu mai fie noroi când plouă. Pe când aşe- 
za caldarâmul, ceilalţi fraţi se odihneau sub un cireş. Dinspre Baina 
Başta tocmai venea un protopop cu barba lungă şi sură, având în mână 
un cufăr greoi. lată-l pe profesor! strigă Pavel. Şi-i lămuri pe fraţi că era 
vorba despre cunoscutul Protopop Steva Dimitrievici, fostul Director 
al Seminarului din Prizren şi primul Decan al Facultăţii de Theologie 
din Belgrad. Toţi s'au repezit la poartă să-l întâmpine. Protopopul a 
rămas în Racea o săptămână, timp în care a văzut cum petrecea fostul 
lui student. lar când era spre plecare, i-a spus: Părinte Pavel, ştiu cum 
ai fost ca student, ne aşteptam să ajungi într-un loc de mai mare răspundere. 
Căci, vezi bine, ceea ce faci tu aici, oricine poate face... 

Ce să facem, călugărul trebuie să le facă pe toate, nu trebuie să se dea în 
lături... a început a se îndreptăţi Pavel. 

La care Părintele Steva i-a răspuns sfătos, dar şi mustrându-l: „Când 
gospodarul are trei cuie: unul de fier, unul de argint şi unul de aur, 
negreşit va avea grijă unde-l va bate pe fiecare. Pe cel de fier îl va bate 
acolo unde va avea de prins o scândură, pe cel de argint îl va bate 
într-un loc mai bun şi mai ferit, unde e important să nu ruginească, 
iar pe cel de aur îl va bate în locul cel mai frumos, acolo unde se află 
lucrurile cele mai de preţ. Pe când tu, ce-ai făcut? Tu eşti ca un cui de 
aur care te-ai bătut aici, unde mergea şi-un cui de fier.” 

Şi aşa l-a pregătit să plece la Belgrad. Patriarhul Vikentie l-a primit 


şi l-a lămurit de ce e important să-şi desăvârşească studiile. Atunci 

Pavel sa întors la Racea ca să-şi facă bagajele şi ca să-şi ia rămas bun 
de la obşte. Mai era doar problema îmbrăcămintei, pentru că avea o 
singură rasă — şi aceea de vară — deci nu putea să o îmbrace iarna. 
Atunci şi-a reparat singur o rasă veche, iar pe dedesubt şi-a pus nişte 
pantaloni verzi, milităreşti. Singurii săi pantofii erau roşii, pentru 
că alţii nu se găseau de cumpărat. Ceilalţi călugări s'au oferit să-i 
vopsească în negru, dar cum îi încălţa, culoarea se ştergea şi vârfurile 
se făceau roşii la loc... Peste rasă şi-a pus un suman negru, aşa cum se 
poartă în părţile Ujiţei... 

În Grecia i-au schimbat hainele. Îndată după sosire ne-a trimis o scrisoare şi 
0 fotografie în care l-am văzut îmbrăcat într'o rasă nouă... avea să-şi adu- 
că aminte arhimadritul loan (Radosavlievici), la mai bine de cincizeci 
de ani de la acele întâmplări. 

Pavel plecă la Atena în preajma Crăciunului anului 1955. Şi în Grecia 
a ajuns repede cunoscut: cumpătarea sa în toate şi râvna pentru 
împlinirea îndatoririlor n-au putut trece neobservate. De aceea, peste 
un an, când Arhiepiscopul Grec Dorothei avea să viziteze Patriarhia 
din Belgrad, le va spune gazdelor sale: Nu aveți a vă îngriji de viitorii 
episcopi, atâta vreme cât aveţi călugări precum Părintele Pavel! De fapt, 
prin cuvintele acestea, Arhiepiscopul îi oferea tânărului monah o 
recomandare făţişă şi dezinteresată pentru cea mai de seamă treaptă 
a ierarhiei bisericeşti. 

Cuvântul avea să se împlinească nu mai târziu de primăvara 
următoare. La începutul lui 1957, Pavel avea să dobândească cinul de 
arhimandrit, iar la următorul Sinod Arhieresc al Bisericii Ortodoxe 
Sârbe din 29 Mai 1957, a fost ales episcop pe seama Eparhiei de Ras- 
Prizren. Pe atunci se afla în Ţara Sfântă cu un grup de pelerini pentru 
a prăznui Învierea Domnului. Cu acest prilej, s'a întâmplat un lucru 
de mare însemnătate, care cumva a prevestit viitoarea sa alegere ca 


arhiereu. Păstrând amintirea spălării picioarelor celor doisprezece 

apostoli de către Mântuitorul, Patriarhia Ierusalimului a rânduit 
obiceiul ca în Joia Mare, patriarhul să spele în chip simbolic picioarele 
a doisprezece preoţi şi călugări. De astă dată, unul din cei doisprezece 
aleşi a fost viitorul Patriarh Sârb Pavel. 

Când sa întors în Grecia de la Ierusalim, Arhimandritul Pavel a primit 
o telegramă prin care era vestit că a fost ales Episcop de Ras-Prizren. 
A fost surprins de veste. Din smerenie nu a mai spus nimănui des- 
pre asta. l-a mărturisit doar celui mai bun prieten al său de la facul- 
tate, un grec pe nume Kiril. Părintele Kiril i-a spus Arhiepiscopului 
Dorothei. Şi atunci, Sinodul Greciei a pregătit un praznic în cinstea 
alegerii lui Pavel ca episcop, după care şi-au luat cu toţii rămas bun 
de la el, conducându-l cu mare cinste la trenul către Belgrad. 

În scaunul Episcopiei de Ras-Prizren din Kosovo şi Metohia va ră- 
mâne mai bine de treizeci şi trei de ani. În acea vreme, când statul 
încuraja loviturile împotriva Bisericii, avea să se înfrunte multe ata- 
curi. Sa luptat să ocrotească sfintele lăcaşuri, bisericile, mănăstirile 
şi moşiile lor. Sa îngrijit de călugări, de preoţi şi de poporul credin- 
cios... A reînnoit biserici şi mănăstiri vechi şi distruse, dar a zidit 
şi altele noi; a hirotonit preoţi şi a călugărit împreună-lucrători în 
slujba lui Dumnezeu... Mai cu seamă se îngrijea ca lucrarea să-i fie 
în tot timpul şi-n tot locul spre slava lui Dumnezeu şi spre folosul 
tuturor oamenilor. 

Era un adevărat păstor duhovnicesc. Şi cu atât mai mult era ţinta 
atacurilor huliganilor Albanezi şi a tuturor celor ce purtau război 
Creştinismului şi Sârbilor în Kosovo şi Metohia. Când mergea pe 
stradă îl ocărau, îl înjurau şi-l loveau, îl împingeau şi-l dădeau jos 
din autobuz... Într'o seară de iarnă a anului 1977, Vlădica Pavel, ca 
de obicei, s'a dus personal să pună corespondenţa la poştă în Prizren. 
Trecând pe lângă Hotelul Terande, a auzit pe cineva alergând după 


el, dar nu sa întors. Un băiat de 15-16 ani l-a tras de barbă din fugă, 

spunându-i plin de ură: Popo! Vlădica l-a privit îndurerat şi şi-a văzut 
de drum. La intrarea în poştă, acelaşi tânăr, venind iarăşi pe la spate, 
l-a lovit cu pumnul în cap. Pavel a istorisit cele întâmplate la Poliţie. 
Au fost adunaţi câţiva tineri şi episcopul a fost chemat să recunoască 
făptaşul. L-a recunoscut îndată, dar nu a vrut să-l vădească, ci l-a lăsat 
să se ruşineze singur de fapta sa. 

Vlădica Pavel se ferea să vorbească despre încercările sale, dar adesea 
anunţa atât instituţiile bisericeşti, cât şi pe cele civile despre chinurile 
îndurate de călugări, preoţi şi poporul său credincios. Astfel, într'o 
scrisoare din ianuarie 1981 către Sfântul Sinod Arhieresc, scria: În 
Prizren, când preoții prohodesc morții şi trec pe lângă şcoli, mai ales pe 
lângă Şcoala Pedagogică, elevii strigă lucruri necuviincioase şi înjurături, 
iar câteodată aruncă cu pietre. 

Înştiinţările pe care Vlădica Pavel le trimitea despre atacurile împo- 
triva Sârbilor şi moşiilor Bisericii Ortodoxe din Kosovo şi Metohia 
erau ghimpi în ochii celor ce înfăptuiau sau îngăduiau aceste rău- 
tăţi. Am fost prevenit să am grijă cu declaraţiile pe care le trimiteam regu- 
lat către Sfântul Sinod, pentru că ele ajungeau şi în mâna reprezentanților 
statului... Dar nouă ne era din ce în ce mai limpede că undeva anume se 
hotărâse ca provincia Kosovo şi Metohia să nu mai fie ale Sârbilor, mărtu- 
riseşte Patriarhul Pavel despre chinurile sale trecute. 

Toate le îndura cu stoicism, fără cârteală, îngrijindu-se neasemuit mai 
mult de eparhie şi de alţii decât de sine. Se grăbea să ajungă oriunde 
auzea de vreo trebuinţă: să ajute, să aline, să încurajeze... Mergea 
„fără maşină sau şaretă,” după cum avea să scrie cunoscutul istoric 
de artă Jivorad Stoikovici. „Prin cea mai întinsă eparhie Sârbească, el 
călătorea singur, aşa cum nici un ţăran gospodar nu merge azi pe acest 
pământ... De la Prizren la Belgrad nu o dată călătorea în vagoane fără 
geamuri, cu zăpadă pe scaune... Pe acest episcop, theolog cu înalte 


şcoli, îl vedeam căţărat pe scară, reparând acoperişuri de biserici sau 

chilii monahale, iar reşedinţa sa episcopală nu era vreun conac, ci o 
chilie fără telefon şi fără secretar personal, cu o maşină de scris pe 
birou la care scria singur înştiinţări, acte, scrisori...” 

O deosebită atenţie arăta pentru Seminarul Theologic din Prizren, 
unde ţinea conferinţe din când în când. Pentru elevii seminarului avea 
o grijă părintească. Înaintea de sosirea personalului administrativ, el 
însuşi intra în clase şi făcea focul în sobe pentru ca elevilor să le fie 
cald când aveau să ajungă la ore. În anii de după cel de-Al Doilea 
Război Mondial, toţi profesorii seminarului primeau o cantitate fixă 
de lemne pentru încălzire, dar Pavel îşi împărțea lemnele primite 
sălilor de curs. A avut aceeaşi grijă şi după ce a ajuns episcop: salariul 
său îl împărțea elevilor săraci, multora le repara pantofii sau le cârpea 
hainele, iar altora le lega cărţile... Iar, mai presus de toate, încerca cu 
orice prilej să dea tuturor câte un cuvânt de folos. Purta grija fiecărui 
elev în parte. Dacă nu avea vreme să stea mai pe îndelete, măcar îl 
întreba: Cum îți este, măi copile? 

Pe elevi se străduia să-i înveţe în tot locul: în clasă, la strană, dar şi 
la masă. Deseori venea la trapeză în vremea cinei. Dar niciodată nu 
erau vizite întâmplătoare, aşa cum păreau unora, ci totdeauna aveau 
o anumită semnificaţie: la începutul, mijlocul şi spre sfârşitul fiecărui 
semestru, spre începutul postului Naşterii Domnului şi al Învierii, în 
ajunul praznicului Sfântului Savva, dar şi cu alte prilejuri, dacă era 
de trebuinţă. 

De reşedinţa episcopală singur avea grijă. Tot aşa, de multe ori sin- 
gur, dar câteodată ajutat de elevii seminarului, spăla pardoseala ca- 
tedralei episcopale... Avea atelierul său cu unelte pentru felurite tre- 
buri: tâmplărie, fierărie, cizmărie, legătorie... 

A învăţat să facă toate meşteşugurile care sânt de folos unui om, mai 
ales unui monah, pentru a se descurca de unul singur. Şi nimic nu-i 


era greu. Multora le era de neînțeles cum făcea toate aceste lucruri un 

Vlădică, mai ales când înaintase în vârstă. Dar despre asta i-a răspuns 
ieromonahului Athanasie (Rakita), viitorul său episcop-vicar când 
Pavel avea să ajungă Patriarh: „Unii spun că episcopul n-ar trebui 
să repare ţiglele de pe acoperiş, că n-ar trebui să muncească... De 
parcă munca ar fi ruşinoasă! Nu munca umileşte pe om, ci viaţa 
păcătoasă şi plină de răutate... Aşa că dacă Mântuitorul a putut lucra 
ca tâmplar cu mâinile Sale, de ce n-aş putea şi eu? Dacă pe El nu L-a 
umilit munca, nu mă va umili nici pe mine.” 

Deşi îi cunoşteau lucrarea şi viaţa închinată lui Dumnezeu, mulţi 
au fost surprinşi când, spre sfârşitul anului 1990, Episcopul Pavel a 
fost ales Patriarh al Serbiei. A fost o surpriză pentru că până atunci 
nu fusese o persoană publică mediatizată, nefiind privit nici măcar 
de către ceilalţi ierarhi ca un candidat important pentru scaunul 
patriarhal. Pentru că tot ceea ce făcea, făcea într'o desăvârşită tăcere 
monahală - lucra ceea ce socotea de trebuinţă şi bineplăcut lui 
Dumnezeu, dar nimic nu era pentru vreo slavă lumească. 

Din pricina felului său de viaţă, el însuşi a fost surprins de alegerea 
sa ca Patriarh al Serbiei. Mi-am venit în fire abia după ce am înţeles că 
primirea celui mai înalt cin nu înseamnă a fi stăpânul cuiva, ci a fi întâiul în 
slujirea şi îngrijirea celorlalți, avea să scrie câţiva ani mai târziu. 

În felul cel mai simplu, dar şi cel mai adânc, atunci când a fost ales 
în cea mai înaltă treaptă bisericească, în Cuvântul la întronizare a făcut 
cunoscut programul său ca patriarh, program care, în fapt, era con- 
tinuarea felului său de a fi. Sfinţia Sa Pavel, Arhiepiscop al Peciului, 
Mitropolit al Belgradului şi Karlovăţului şi Patriarh al Serbiei, a zis 
atunci: „Aşezându-ne în tronul Sfântului Savva ca cel de-al 44-lea 
Patriarh al Serbiei, nu avem nici un program anume de făptuiri arhi- 
ereşti. Programul nostru este Evanghelia, Buna Vestire a lui Hristos 
în mijlocul nostru şi a Împărăției lui Dumnezeu în noi — în măsura în 


care o primim cu credinţă şi cu dragoste.” 

Cinstea şi datoria întâiului-stătător, primul între egali, măcar că nu şi- 
o dorea, Pavel a primit-o ca pe o ascultare, „ca pe o întâietate în slujire, 
jertfire şi răstignire.” Şi întocmai aşa a continuat să lucreze, slujind. 
lar datoria de patriarh i-a fost încredinţată într-una dintre cele mai 
grele perioade ale istoriei Sârbe: în vremea războaielor, a presiunilor 
şi ultimatumurilor puterilor apusene, în vremea tulburărilor interne şi 
sărăciei, în vremea când toate lăcașurile sfinte erau atacate... În astfel 
de situaţii, Sfinţia Sa - prin rugăciuni, cereri, sfaturi, apeluri şi prin 
participare personală, oriunde a fost cu putinţă — a săvârşit cele ce 
ţineau de el, îndemnând şi pe alţii să facă măcar ce le stă în putere. 
Sa împotrivit răului fără a ţine seamă din ce parte venea, îndemnând 
la dreaptă cugetare pe toţi participanţii la această dramă, fie ei Sârbi 
sau străini. Întotdeauna spunea: E loc pentru toți oamenii sub soare şi 
pacea ne e în aceeaşi măsură de trebuinţă tuturor, atât nouă, cât şi duşmanilor 
noştri. Adesea pomenea cuvintele Maicii Eufrosina:* Fiule, nu cumva să 
nedreptățeşti pe cineva, ci mereu să te călăuzească dreptatea Dumnezeului 
celui adevărat. Mai bine să-ți pierzi capul decât să-ți pierzi sufletul. Dar tot 
cu cuvintele sale mustra: Datori sântem să ne purtăm ca Oameni şi în cele 
mai grele împrejurări. Nu este pricină, nici națională, nici personală, care ar 
putea să ne îndreptățească a fi neoameni. 

Cuvintele Să fim Oameni — pe care adesea le pomenea - ajunseseră şi 
la urechile copiilor, care îl numiseră cu dragoste Patriarhul Pavel-Să- 
Fim-Oameni. 

Toţi aveau urechi, dar cei mai mulţi nu voiau saudă. Între ei se 
numărau şi cei care, chiar la începutul războiului, în 1991, au distrus 
biserica Sfinţii Apostoli Petru şi Pavel din satul său de obârşie, doar 
pentru că acolo fusese botezat patriarhul Serbiei. De parcă satul era 


vinovat pentru cine şi unde s'a născut, sau de parcă eu aş fi putut alege 


8 Maica Eufrosina: personaj legendar al eposului Sârbesc. (n. red.) 

unde să vin pe lume, avea să spună Sfinţia Sa când a aflat de această 
tristă întâmplare. Mai ales că în vremea în care sau petrecut aceste 
evenimente, pe o rază de patruzeci de kilometri în jurul bisericii nu 
se desfăşura nici o acţiune militară. 

Patriarhul Pavel era neobosit întru împlinirea datoriei sale de păs- 
tor duhovnicesc. Ca şi Apostolul al cărui nume îl purta, a înfăptuit 
mai multe călătorii misionare pentru a aduna, încuraja şi sfătui tur- 
ma răspândită în întreaga lume. A călătorit mai mult decât toţi cei pa- 
truzeci şi trei de patriarhi dinaintea lui laolaltă. Şi toate astea în ulti- 
mii săi ani de viaţă, având în vedere că la vrednicia de patriarh a fost 
ridicat când deja împlinise 76 de ani. Îl purta marea lui credinţă, aşa 
cum a şi spus cu prilejul alegerii sale ca întâi-stătător al Serbiei cu aju- 
torul lui Dumnezeu. 

Astfel, în toamna anului 2004, pe când avea 91 de ani, a hotărât să 
meargă în Australia. Aici urma să-şi cerceteze turma şi să sfinţească 
un teren de 87 ha, cumpărat de Biserica Ortodoxă Sârbă în scopul 
construirii Colegiul Sfântul Savva unde, alături de Sârbi, să poată 
învăţa şi Ruşi, Greci ş.a. Unii episcopi au încercat să-l oprească, 
spunându-i că îi va fi greu să îndure un drum atât de lung. Dar 
patriarhul le-a răspuns în glumă: Pentru mine nu-i greu, dar nu ştiu cum 
va fi pentru însoțitorii mei... Sa dus în Australia cu gândul ca vizita 
sa de două săptămâni să fie cât mai bogată în întâlniri misionare. 
Când sa întors la Belgrad, după 22 de ore petrecute în avion, a mers 
îndată la catedrală, pentru slujba Deniei. Apoi încă două ore a lucrat 
la cârpirea vechii sale rase, iar în dimineaţa zilei următoare, în jurul 
orei 6 a plecat la Moscova într'o călătorie de trei zile. 

Patriarhul Moscovei şi al Întregii Rusii, Alexei al II-lea, care de obicei 
îi întâmpina pe oaspeţi la reşedinţa sa de la Mănăstirea Danilovski, 
atunci când venea Patriarhul Pavel făcea în aşa fel încât să-l aştepte 


încă de la aeroport. Mai târziu, după primirea oficială la reşedinţa 


Să fim 
OAMENI | 38 


sa unde participau cei mai de seamă demnitari de stat ai Rusiei şi 
Serbiei, pentru a destinde atmosfera, patriarhul Rusiei, ştiind că 
dragul său oaspete până ieri se afla pe alt continent, l-a întrebat pe 
Patriarhul Pavel: 

- Sfinţia Voastră, aţi bătut atâta cale şi iată-vă acum aici. Nu cumva 
aţi fost şi-n Noua Zeelandă, că doar ştiţi că şi acolo sânt ortodocşii 
noştri? 

- Sfinţia Voastră, de data asta n-am fost, dar negreşit voi ajunge în 
următorii 90 de ani! i-a răspuns patriarhul Serbiei în acelaşi duh. 
Odată cu întronizarea sa ca patriarh, Pavel a ajuns cunoscut multor 
oameni din întreaga lume ca un mare theolog şi liturghisitor, atât în 
teorie, cât şi în practică. Mulţi preşedinţi ai statelor şi consiliilor de 
miniştri, generali, academicieni, oameni de ştiinţă, scriitori şi artişti 
se plecau sub mâna sa spre a primi binecuvântarea. 

Era prețuit şi îndrăgit de toţi cei ce i-au cunoscut viaţa şi faptele. În 
Ierusalim, la sărbătorirea a două mii de ani de Creştinism, în ziua aleasă 
slujirii şi altor manifestări dedicate marelui jubileu, târziu în noapte, 
Preafericitul Pavel şi suita sa s'au întors la hotelul unde erau găzduiţi. 
În holul hotelului îl aştepta o mulţime de oameni. Cum a apărut pa- 
triarhul la intrare, toţi cei de faţă au îngenuncheat şi au început să se 
apropie spre a lua binecuvântare. Erau credincioşi din Georgia... 

Atât prin calea vieţii sale, începând cu satul în care sa născut şi 
şcolile unde a învăţat, până la locurile unde a muncit şi a slujit — cât 
şi prin personalitatea sa, Patriarhul Pavel a ajuns simbolul unităţii 
Bisericii Ortodoxe Sârbe. Şi asta în vremuri de mari neînţelegeri 
şi dezbinări. lar după lucrarea sa misionară şi locul său în lumea 
ortodoxă, a ajuns şi unul dintre simbolurile unităţii Bisericii 
Soborniceşti. 

Îndată după preluarea îndatoririlor de patriarh, a purces la tămădu- 


irea celei mai grele răni a Bisericii — dezbinarea diasporei Sârbe. Şi 

a vindecat-o. Căci pe cuvântul său se punea temei. l-a împăciuit pe 
Sârbi, precum Sfântul Savva i-a împăciuit pe fraţii săi. Avea să mijlo- 
cească şi la restabilirea deplinătăţii comuniunii canonice a Patriarhiei 
Moscovei cu Biserica Ortodoxă Rusă din afara Rusiei, după optzeci 
de ani de dezbinare... Patriarhul Pavel nu pleca nicăieri, niciodată, 
fără a sluji Sfânta Liturghie şi a se împărtăşi. Când era praznic, slu- 
jea Liturghia într'o biserică închinată sfântului a cărui pomenire se 
făcea în acea zi. 

Cuvântul său era blând, dar neînduplecat în ceea ce priveşte curăţia 
credinţei. De pildă, ziarele au scris despre faptul că a îndepărtat nişte 
credincioşi de la împărtăşirea cu Sfintele Taine. La Sfânta Liturghie 
Arhierească, de Praznicul Sfântului Savva în 2004, la Facultatea de 
Theologie din Belgrad, patriarhul i-a cercetat pe fiecare din cei ce 
s'au apropiat de Sfântul Potir, întrebându-i: Când v'ați spovedit ultima 
dată? Cum unii nici nu şi-au putut aduce aminte de ultima spove- 
danie, i-a îndemnat, pe un ton ceva mai aspru, să nu mai vină ne- 
pregătiţi: Vă îmbăiaţi pentru a fi curați pe dinafară, dar nu ţineţi seamă 
de păcatele care vă murdăresc pe dinlăuntru. Această curăţire e la fel de 
importantă ca şi îmbăierea. Credinţa lui era precum piatra de care se 
spărgea orice era urât lui Dumnezeu. Dar era piatră vie cu care se 
zideşte casa duhovnicească. /cf. I Petru 2, 5/ Întotdeauna purta cu 
sine Sfânta Scriptură şi Cartea de rugăciuni. 

Făcea totul pentru a uşura greutăţile oamenilor. Oriunde putea, sărea 
în ajutor. Astfel, odată, în vremea războiului, văzând din apartamen- 
tul său aflat în reşedinţa Patriarhiei un grup de refugiaţi care stăteau 
în ploaie pe stradă, a coborât, a deschis uşa mare de stejar şi i-a poftit 
să adăpostească înăuntru. La comentariile celor mai apropiaţi colabo- 
ratori cum că aşa ar fi putut să intre şi cineva rău-intenţionat, el le-a 
răspuns cu blândeţe şi simplitate: Dar cum oare-aş fi dormit eu sus la 


căldură, iar acei copii să stea afară în ploaie? Întotdeuna lua asupra-şi o 

parte din povara celorlalţi, spunând: „Prin purtarea pasivă sau chiar 
funcţionărească a preoţilor faţă de turmă, oare nu cumva alungăm 
poporul care vede tot, în loc să-l adunăm?” 

Şi încă: „Dacă aş avea vreme, şi Dumnezeul cel Înviat mi-e martor, m'aş 
duce în faţa bisericilor, spitalelor, chiar şi a restaurantelor luxoase şi 
aş cerşi pentru fraţii, surorile şi copiii noştri aflaţi în încercări. Fiecare 
din noi ar trebui, într-un mod activ, să ruşineze toată acea lăcomie 
dispreţuitoare ce domneşte în atâtea locuri publice, nu doar să ne 
plângem şi să deznădăjduim pentru că obrăznicia amară stăpâneşte 
peste tot în jurul nostru.” 

Pentru sine nu cerea niciodată nimic. A rămas proverbială reacţia 
sa din 1962 când, la cererea unor episcopi de a Li se creşte salariile, 
care erau destul de mici, Pavel a spus: Dar de ce, când nu putem cheltui 
nici măcar banii primiți până acum? Ca patriarh a renunţat la salariul 
său. Primea doar o pensie modestă de pe urma Episcopiei de Ras-— 
Prizren, din care-şi cumpăra cele de trebuinţă. lar nevoile sale erau 
foarte modeste, deoarece singur îşi peticea hainele, singur îşi repa- 
ra pantofii... aşa că până şi din această pensie mică îi mai rămâneau 
bani pe care îi împărțea săracilor sau îi dăruia pentru felurite sco- 
puri: pentru fondul Kosovo şi Metohia al cărui preşedinte de onoa- 
re a fost, pentru cumpărarea de incubatoare în maternităţi, pentru 
tipărirea unor cărţi de folos... Obişnuia să strângă o sumă de bani 
pe care o trimitea la câte o familie de refugiaţi sau la o familie săra- 
că cu mulţi copii, pentru a-şi cumpăra o vacă. Zicea: Este important 
să punem 0 gospodărie pe roate, iar copiii să aibă lapte. 

În acelaşi fel împărțea şi darurile pe care le primea. Bunăoară, când 
i se oferea pânză pentru rasă, o păstra cu grijă până ce se ivea vre- 
un monah sau vreun preot care nu-şi putea permite. Deşi trăieşte mai 
mult din Cer decât din pâine, patriarhul nostru e totuşi un om foarte prac- 


tic... avea să scrie Lavrentie, Episcopul de Şabaţ-Valievo. 

Şi ca patriarh îşi avea atelierul său. Singur repara instalaţiile 
Patriarhiei, clanţele uşilor şi te miri ce mai găsea... După termina- 
rea programului, când angajaţii plecau fiecare la casele lor, mergea şi 
stingea lumina acolo unde era lăsată aprinsă, oprea robinetele dacă 
erau uitate deschise, închidea ferestrele... 

Se îngrijea şi de lucrurile pământeşti oriunde era nevoie, cu toate 
că întotdeauna spunea că adevărata noastră patrie este cea de Sus. 
Mereu ne îndemna să fim cu luare-aminte, pentru ca atunci când 
într'o zi vom păşi în fața înaintaşilor noştri, să nu ne ruşinăm de ei şi nici 
ei să nu se ruşineze de noi. Tot ce înfăptuia Patriarhul Pavel, o făcea cu 
un singur ţel: să fie bine-plăcut lui Dumnezeu şi de folos oamenilor. 
În acest cuget ne-au rămas şi câteva minunate cărţi semnate de 
Sfinţia Sa. 

Odată, elevii seminarului din Prizren şi credincioşii din Eparhia de 
Ras-Prizren i-au cerut Vlădicii Pavel lămuriri la felurite întrebări şi ne- 
dumeriri. El le-a răspuns cu zel fiecăruia. Mai târziu, în 1972, Sinodul 
Permanent i-a încredinţat Episcopului Pavel datoria de a răspun- 
de la scrisorile cu întrebări pe teme liturgice, tipiconale, canonice... 
La unele chestiuni, avea să le răspundă prin scrisori personale celor 
ce întrebau, iar la problemele de interes general le răspundea prin 
Glasnik - Revista Bisericii Ortodoxe Sârbe. Erau răspunsuri în duhul 
Evangheliei şi al Sfinţilor Părinţi, potrivite nevoilor sufleteşti ale cre- 
dincioşilor. A ajuns astfel să scrie sub formă de întrebări şi răspunsu- 
ri un întreg studiu de Liturgică. Aceste lămuriri au atras atenţia mul- 
tor specialişti eminenţi: liturgişti, medievişti, bizantinologi, filologi şi 
istorici de artă, dar şi a credincioşilor, căci cuvintele sale erau adevă- 
rate călăuze în viaţa duhovnicească. De aceea, chiar şi atunci când nu 
mai era membru al Sinodului Permanent, Episcopul Pavel avea să răs- 
pundă număr de număr în Glasnik noilor întrebări ce erau trimise în 


continuare. Şi ca patriarh avea să răspundă, dar numai câteodată. 

După mai multe cereri, în 1998 aceste răspunsuri au fost strânse îm- 
preună şi publicate în trei volume, purtând titlul smerit, în duhul 
autorului: Ca să ne fie mai limpezi câteva aspecte ale credinţei noastre. În 
această lucrare sânt tratate foarte amănunţit o sută douăzeci de teme 
diferite. Cărţile au fost vândute în timp foarte scurt şi îndată a fost 
nevoie de o nouă ediţie... 

Pe când era Episcop de Ras-Prizren, a publicat monografia Mănăstirii 
Devici, cunoscuta mănăstire a Sfântului loanikie de la Devici; a îngrijit 
ediţia adăugită a Sârbliak-ului,” iar prin strădania sa au fost publicate 
Liturghierul şi, pentru prima oară în limba Sârbă, Molitvelnicul, pre- 
cum şi alte cărţi de slujbă editate de Sinodul Permanent. 

De asemenea, Vlădica Pavel era Preşedintele Comisiei Sfântului Sinod 
Arhieresc pentru traducerea Noului Legământ al Sfintei Scripturi, care 
a fost publicat în 1984, având un cuvânt de spus şi pentru retipărirea de 
încă două ori a primei ediţii a acestei traduceri îndreptată şi completată. 
Ca preşedinte al consiliului editorial, a avut o contribuţie însemnată şi 
la publicarea monografiei monumentale Cfitoriile din Kosovo. 

Mai târziu, ca patriarh, şi-a propus să alcătuiască un Tipic cu rându- 
ielile de obşte. Multe din lucrările sale au apărut în diverse ziare, re- 
viste şi cărţi... 

Pentru misiunea sa Creştină, Facultatea de Theologie Ortodoxă din 
Belgrad i-a oferit în 1988 titlul de Doctor Honoris Causa în Theologie. 
O astfel de recunoaştere avea să primească mai târziu şi din partea 
Academiei Sfântul Vladimir din New York. În popor era socotit atât 
pildă de înălţime duhovnicească, cât şi părinte purtător de grijă a-tot- 
norodul. Şi asta nu doar în sens duhovnicesc. De aceea, când într'o 
biserică ortodoxă Sârbă preotul îl pomenea în rugăciune pe Patriarhul 


Pavel, mulţi îşi făceau cruce, fiind pătrunşi de evlavie. lar când Vlădica 


9 „Sârbliak” - carte ce conţine slujbele sfinţilor Sârbi. (n. tr.) 

apărea undeva, martor fiind şi eu, în popor se simţea o înflăcărare 
aparte, o mare bucurie duhovnicească, în urma căreia mulţi începeau 
să plângă. Prin Sfinţia Sa se lumina lumea din jurul lui! Cu adevărat 
părea că un sfânt umblă printre noi... Multe din cele întâmplate 
atunci vor rămâne în istorie, dar pe lângă toate, această perioadă va 


rămâne amintită ca vremea Patriarhului Pavel! 

EPISCOP DE RAS-PRIZREN 


La adunarea anuală din 19 — 30 Mai 1957, Sfântul Sinod Arhieresc 
al Bisericii Ortodoxe Sârbe l-a ales ca Episcop al Eparhiei de Ras-— 
Prizren pe Protosinghelul Pavel (Stoicevici), din Mănăstirea Racea, 
care se afla atunci în Atena, la aprofundarea studiilor theologice. 
Numirea a fost anunţată pe 21 Septembrie în acelaşi an la Catedrala 
din Belgrad de către patriarhul de atunci, Vikentie, însoţit de cinci 
Episcopi: Hrisostom al Branicevolui, Emilian al Pakraţului, Longhin 
al Zvornikului şi Tuzlei, Gherman al Jicei şi Vladislav al Zahumului şi 
Herțegovinei. A doua zi, pe 22 Septembrie, tot în Catedrala din Belgrad 
a fost săvârşită hirotonia de către Patriarhul Vikentie dimpreună cu 
Episcopii Emilian al Pakraţului, Longhin al Zvornikului şi Tuzlei 
şi Gherman al Jicei. După hirotonie şi Sfânta Liturghie, Sfinţia Sa, 
Patriarhul Vikentie l-a întâmpinat pe Episcopul Pavel cu următoarele 
cuvinte: 

Preasfinţite şi drag; frate Pavel, 

Prin voia preasfântă şi nepătrunsă a lui Dumnezeu, care singur îi de- 
osebeşte şi-i cheamă pe unşii Săi — şi prin alegerea Sfântului Sinod 
Arhieresc al Bisericii Ortodoxe Sârbe, ai fost rânduit episcop al unei 
eparhii istorice, Eparhia de Ras-Prizren. Prin harul Preasfântului şi 
de viaţă-dătătorului Duh şi prin punerea mâinilor mele şi a fraţi- 
lor arhierei, ai devenit cu câteva clipe mai înainte episcop al întregii 


Biserici Ortodoxe, dar mai ales al Bisericii Ortodoxe Sârbe. Cu ziua 

de azi s'a schimbat întreaga ta viaţă. Până acum te-ai îngrijit în liniş- 
tea mănăstirii de mântuirea sufletului tău şi de propria-ţi desăvâr- 
şire duhovnicească. Sfânta Biserică te-a chemat de la liniştea ta şi îţi 
rânduieşte o nouă îndatorire — grija pentru sufletele oamenilor. Din 
această zi încetezi să-ţi mai aparţii. Azi devii rob îndatoririi tale, de 
azi grija ta nu va mai fi doar pentru mântuirea sufletului tău, ci şi 
pentru mântuirea sufletelor credincioşilor. Tu, care până acum ai fost 
un bun ucenic al stareţului mănăstirii şi al fraţilor mai în vârstă, ai 
ajuns slujitor de seamă al Sfintei Biserici şi slujitor al turmei tale, fă- 
cându-te tuturor toate. Eu, dimpreună cu fraţii arhierei, ne rugăm lui 
Dumnezeu ca să fii ca episcop la fel de bun slujitor al Bisericii şi tur- 
mei tale precum ai fost până acum în liniştea ta. 

Niciodată Biserica nu a fost netulburată. Întotdeauna a avut parte de 
prigoane şi de greutăţi. Ci cu totul firesc să fie aşa, căci omul, îndată 
după ce-a fost zidit, a arătat neascultare faţă de Dumnezeu, iar omenirea, 
cu toată marea milă a Domnului, nu s'a schimbat nici până în ziua de 
azi. Din această pricină, noi, păstorii şi propovăduitorii Cuvântului lui 
Dumnezeu, trebuie să rămânem statornici şi neclintiţi în călăuzirea 
turmei noastre şi să ne îngrijim de sufletele care ne sânt încredințate. 
Azi, dragă frate, îţi înmânez toiagul păstoririi arhiereşti. Toiagul 
este simbol al stăpânirii, dar şi al răspunderii pe care o datorăm celui 
dintâi păstor al nostru — Domnului Iisus Hristos. Înmânându-ţi toiagul 
călăuzirii, îţi doresc să-ţi fie precum cârma marinarului, pentru a 
conduce corabia cea duhovnicească aflată pe marea învolburată. 
Îţi doresc ca acest toiag, să fie apărătorul turmei tale. Înmânându-ţi 
toiagul călăuzirii, închei cu cuvintele Apostolului: «Păstoriţi turma lui 
Dumnezeu, dată în paza voastră, cercetând-o, nu cu silnicie, ci cu voie 
bună, după Dumnezeu, nu pentru câştig urât, ci din dragoste. Nu ca şi 
cum aţi fi stăpâni peste Biserici, ci pilde făcându-vă turmei. lar când Se 
va arăta Mai-marele păstorilor, veţi lua cununa cea neveştejită a măririi.» 
[1 Petru 5, 2-4/ Amin! 

După acest cuvânt, Pavel a ţinut prima sa predică arhierească, în care a 
înfăţişat felul în care-şi înţelege noile îndatoriri, pomenind totodată şi 


unele întâmplări petrecute pe drumul vieţii sale de până atunci: 


Preafericirea Voastră, 

Preasfiniţi fraţi întru Hristos Arhierei, fraţi şi surori, 

Primul nostru gând la începutul fiecărei zile şi fiecărei lucrări să fie 
gândul la Dumnezeu. Şi primul nostru cuvânt la începutul fiecărei 
zile şi fiecărei lucrări să fie cuvântul de slavă şi mulţumire către EI, 
Dumnezeu Unul în Treime, Tatăl, Fiul şi Duhul Sfânt. 

De aceea azi, în această clipă solemnă, când din mâna Preafericirii 
Voastre am primit acest toiag ca simbol al slujirii arhiereşti pentru 
Dumnezeu şi Biserica Sa, primul meu gând să se înalțe până la tronul 
Său şi primul meu cuvânt să fie: «Slavă ie, Doamne! Doamne, aju- 
tă-ne! Doamne, binecuvântează-ne! Slavă ie! Căci doar Ţie se cu- 
vine slava, numai măririi Tale, înţelepciunii Tale, dreptăţii Tale, dar 
mai presus de toate bunătăţii Tale nemărginite, Tatăl nostru! Datorită 
ei ne încredinţăm ajutorului Tău, fără de care nimic bun nu ştim şi 
nu putem lucra; şi ne mai încredinţăm binecuvântării Tale, fără care 
toată strădania şi lucrarea noastră nimic nu va fi,» afară de «zidire pe 
nisip ce se va nimici odată cu prima ploaie, la venirea apelor şi la bă- 
taia vânturilor.» /Matei 7, 27/ 

Numai legând toate gândurile noastre, toate sentimentele noastre, 
toate lucrările noastre de puternica mână a lui Dumnezeu, numai 
astfel vom putea, fraţi şi surori, să împlinim rostul vieţuirii noastre 
şi să găsim întotdeauna drumul bun la toate răscrucile vieţii, ajutorul 
în nevoi, mângâierea în tristeţi şi pacea când inima noastră se tulbură 
şi se teme de furtunile acestei lumi. Când în urma noastră se vor 
închide pentru ultima oară porţile pământeşti, vom afla în cele din 


urmă deschisă poarta Cerurilor şi vom auzi glasul blând alStăpânului 

şi Tatălui: «Bine, slugă bună şi credincioasă, peste puţine ai fost 
credincioasă, peste multe te voi pune; intră întru bucuria Domnului 
tău.» /Matei 25, 23/ 

Creştinul întotdeauna tinde către ajutorul şi binecuvântarea lui 
Dumnezeu, în orice clipă şi mai ales în vremea unor împrejurări 
deosebite, sau când trebuie să ia vreo hotărâre importantă, să purceadă 
la o lucrare migăloasă, care îi cere multă băgare de seamă şi putere pe 
care el nu le poate afla în sine. Întro astfel de situaţie mă aflu şi eu azi, 
cunoscând toată responsabilitatea slujirii arhiereşti, mai cu seamă în 
aceste vremuri deloc uşoare precum sânt cele pe care le trăim. 

Ştiam şi înainte cât de înaltă este taina preoţiei şi la ce înălţime se cuvine 
să vieţuiască preotul pentru a fi vrednic de ea. Prin preoţie ajunge 
împreună-lucrător cu Dumnezeu, în «ogorul lui Dumnezeu, zidirea 
lui Dumnezeu.» /I Cor. 3, 9/ Prin preoţie, credincioşii primesc daruri 
binecuvântate, dobândite în Hristos şi încredințate Bisericii Sale, fără de 
care nu este mântuire. Căci dacă nimeni din cei nebotezaţi nu pot intra 
în Împărăţia Cerurilor, /cf. loan 3, 5/ nici cei care nu se împărtăşesc nu 
pot avea viaţă veşnică /cf. loan 6, 54/ şi nici nu poate fi cineva dezlegat 
de păcate fără Taina Spovedaniei, /cf. Matei 18, 18/ iar toate acestea, 
după cuvântul Sfântului loan Gură de Aur, se înfăptuiesc prin mâinile 
preotului — atunci cu adevărat, tot după spusele aceluiaşi sfânt părinte, 
«ceea ce preotul săvârşeşte pe pământ, Dumnezeu întăreşte în Ceruri 
şi Stăpânul adevereşte hotărârile slujitorilor săi.» 

Însă toate acestea niciodată nu pot fi privite, nici simţite în toată 
adâncimea lor înfricoşată şi cutremurătoare până ce omul nu se 
apropie de sfinţenia Tainei şi nu se află faţă către faţă cu ea. Atunci se 
înţeleg cu totul altfel cuvintele Domnului despre Bunul Păstor care 
îşi pune sufletul pentru oile sale, /cf. loan 10, 11/ despre dragostea 
faţă de EI ca temei de căpătâi pentru păzirea turmei. «Mă iubeşti?» 


întreabă Mântuitorul înainte de a zice: «Paşte oile Mele!» /loan 21, 

15/ Abia atunci simţim ce aşteaptă de la noi Domnul lisus când zice: 
«Aşa să lumineze lumina voastră înaintea oamenilor, aşa încât să 
vadă faptele voastre cele bune şi să slăvească pe Tatăl vostru Cel din 
ceruri,» /Matei 5, 16/ căci «Voi sânteţi sarea pământului, voi sânteţi 
lumina lumii.» /Matei 5, 13-14/ Atunci va fi limpede de la sine cât 
de răspunzători sântem fiecare dintre noi pentru tot răul din lume. 
Bunăoară, dacă pe pământ nu se proslăveşte, ci se huleşte numele lui 
Dumnezeu, oare nu se întâmplă aceasta pentru că nu luminează lu- 
mina noastră asupra oamenilor, pentru că nu sântem lumina lumii? 
Cred ca această întrebare poate şi trebuie să şi-o pună fiecare Creştin 
— cu cât mai mult atunci trebuie să şi-o pună un preot? Şi cu cât mai 
mult un arhiereu? Atunci se simte pe deplin greutatea privirii îndrep- 
tate şi dinspre Cer, şi dinspre pământ asupra păstorului care singur, 
în faţa tuturor, cu pilda sa trebuie să arate calea cea dreaptă şi strâmtă 
care duce la viaţă. /cf. Matei 7, 14/ Să fie pildă vie, aceasta se aşteaptă 
de la el: «fă-te pildă credincioşilor cu cuvântul, cu purtarea, cu dra- 
gostea, cu duhul, cu credinţa, cu curăţia.» /I Tim. 4, 12/ Abia atunci 
înțelege ce fel îndatoriri se aşteaptă de la el, ce cucernicie, ce grijă pen- 
tru sufletele încredințate, ce răspundere pentru fiecare din ele... Cum 
se cuvine să fie mâinile celui care «înalţă jertfa până la jertfelnicul cel 
ceresc, slujind împreună cu Hristos,» /Sfântul Grigorie Theologul/ a 
cărui limbă «rosteşte cuvintele lui Dumnezeu?» /Sfântul loan Gură 
de Aur/ 

Ce este cel mai important este conştiinţa că toate aceste îndatoriri nu 
sânt idealuri de neîmplint, lucruri de neajuns pentru oamenii muri- 
tori. Pentru că laolaltă cu ei stau nenumărați sfinţi din toate timpurile 
şi din toate neamurile care le-au împlinit pe acestea toate până la ul- 
tima iotă. Să lăsăm la o parte dumnezeiasca pildă a Păstorului ceresc, 
Domnul lisus Hristos, sau preaînaltele pilde ale Apostolilor, mai cu 


seamă a Apostolului Pavel, care prin vieţuirea apostolească a între- 

cut cu mult îndatoririle pe care le cerea altora. Să nu pomenim nici 
mulţimea Sfinţilor Ierarhi care, urmând Păstorului celui Mare, ca niş- 
te prealuminoase stele luminează de pe bolta istoriei Bisericii, sfin- 
ţi precum: Ignatie Theoforul, Nicolae al Mirelor Likiei, Athanasie şi 
Vasilie cel Mare, loan Gură de Aur, Grigorie Theologul şi atâţia alţii... 
oare cine-i va putea cuprinde pe toţi? Însă din toată această mulţime 
a «vaselor celor alese,» voi pomeni doar pe unul singur, al cărui chip 
duhovnicesc îmi este cel mai limpede din cea mai fragedă pruncie 
şi, dacă pot spune aşa, cel mai luminos. Asemenea cred că vă este şi 
vouă. Încă de când eram copil, înainte de a merge la şcoală, auzisem 
despre el, i-am văzut chipul şi i-am simţit lucrarea în sufletul meu. 
Asemenea cred că vi sa întâmplat şi vouă... 

Prăznuirea Sfântului Savva se făcea acum mai bine de treizeci de ani 
şi-n biserică, şi-n şcoală. Mai întâi, elevii şi cei mai în vârstă stăteau la 
toată slujba în biserică şi apoi veneau cântând spre şcoală cu crucea şi 
praporii. Pe noi, copiii, ne scoteau mai devreme din biserică bătrânele 
noastre bunici, cu mâinile tremurânde, şi ne petreceau până la şcoală. 
Iarna era aspră: noi, cei mai mici şi ele, cele mai în vârstă, aveam nevoie 
să ne încălzim. Şcoala era împodobită în ziua aceea cu crengi de brad 
şi cu ştergare albe. În faţă, sus, pe zid, o icoană mare cu o cunună de 
iederă. Pe ea, un sfânt în odăjdii ţesute cu fir de aur. Într'o mână ţinea 
o carte deschisă, iar cu cealaltă binecuvânta. În jurul capului, un nimb 
de aur. «Cine-i, bunico?» întrebam. «E Sfântul Savva, fiule,» răspundea 
bunica. «Dar de ce-i îmbrăcat aşa?» continuam noi neobosiţi cu 
întrebările. «Pentru că-i episcop.» «Dar de ce are nimbul ăla strălucitor 
în jurul capului?” «Ehei, asta pentru că-i sfânt. Numai sfinţii au aşa 
ceva.» «Aşa deci, ăsta-i Sfântul Savva. Ăsta-i episcopul. Episcop 
înseamnă haine aurite, deasupra tuturor cu o mână binecuvântează, 
în cealaltă ţine Evanghelia, iar în jurul capului străluceşte nimbul de 


aur al sfinţeniei,» trăgeam noi încheierea cu mintea noastră de copii. 

De afară se auzeau cântări. Se întorceau de la biserică şi cei mai în 
vârstă. Întrebările şi gândurile noastre se opreau. Şcoala se umplea. 
Preotul sfinţea apa şi coliva, elevii cântau şi spuneau poezii, dar, din 
toate acestea, puţine mai străbăteau până la mine. Toată atenţia mea 
era îndreptată către icoana Sfântului Savva, cea împodobită cu iederă, 
şi către chipul său minunat. Într'o clipă, soarele a căzut peste icoana 
sfântului. Nimbul de aur a strălucit şi mie mi s'a părut că a luminat 
tot satul nostru înzăpezit, toată şcoala şi pe noi toţi dimpreună cu ea. 
Această lumină care ieşea din capul sfântului episcop ne-a încălzit 
în acea zi friguroasă şi întunecată de iarnă. Pe toţi cei adunaţi sub 
icoana lui ne-a încălzit, ne-a luminat, ne-a bucurat. 

Mai târziu aveam să aud şi să aflu mult mai multe despre Sfântul 
Savva şi despre bogata lui lucrare. Din toate acestea înţelegeam că 
abia prin el neamul Sârbesc avea să se regăsească pe sine — căci prin 
Sfântul Savva L-a aflat pe Hristos, Sfântul Savva l-a adus în faţa 
lui Hristos şi prin Sfântul Savva, până în ziua de azi, stă în faţa lui 
Hristos. Poporul cunoaşte şi simte aceste lucruri: duhovniceşte, el şi 
acum trăieşte din moştenirea Sfântului. Sub călăuzirea sa păstoreas- 
că a trecut peste toate încercările care au venit asupra-i. Şi tot astfel va 
trece şi peste cele care vin, şi peste cele ce-au să vie. Numai un astfel 
de păstor înţelege şi-şi doreşte. De aceea, neamul Sârb, în conştiinţa 
sa ortodoxă, întotdeauna în acelaşi chip pregăteşte întâmpinarea fi- 
ecărui nou preot şi arhiereu. În chip smerit, el îi aduce icoana sfân- 
tului lor, împreună cu cuvintele Sfintei Scripturi scrise sub ea: «Un 
astfel de Arhiereu se cuvenea să avem: sfânt, fără de răutate, fără de 
pată, osebit de cei păcătoşi.»/Evrei 7, 26/ Aşadar un arhiereu care să-l 
slujească lui Dumnezeu şi Bisericii este binecuvântare pentru popor; 
care să ţină cu tărie Evanghelia şi care să se ţină cu tărie de ea; care, 
prin sfinţenia vieţii sale, să lumineze şi să strălumineze, care să-L 


propovăduiască neîncetat pe Hristos, chiar şi atunci când nu-L pro- 

povăduieşte cu gura. Da, de-un astfel de arhiereu avem nevoie! 

Privind către o asemenea pildă pastorală şi către asemenea păstori şi 
silit să-şi măsoare sufletul cu această măsură, cine nu ar simţi triste- 
ţe, teamă, deznădejde? Căci astfel măsurându-se, se află pe sine slab. 
Slab şi sărac în toate virtuțile cu care sfinţii şi-au împodobit cu atâ- 
ta bogăţie strălucitele odăjdii preoţeşti în care au fost îmbrăcaţi. lar 
când mulţi din acei luminători, puşi în faţa tainei preoţiei, se simțeau 
«nevrednici pentru acest cin» (Sfântul Savva), îşi vedeau sufletele 
«slabe şi neînsemnate» (Sfântul Ioan Gură de Aur) şi pe sine «mult 
mai prejos decât sfânta lucrare a slujirii Domnului» (Sfântul Grigorie 
Theologul), în ce mă pot încredința eu, cu ce să mă mângâi oare, 
cu ce să mă întăresc? Nu cu mine însumi, nici cu slăbiciunile mele. 
Dacă mă gândeam să mă încredinţez în mine, niciodată n-aş fi pri- 
mit o atare slujire. Ci numai prin credinţa în Domnul lisus, Păstorul 
cel Bun, care de bunăvoie Sa răstignit pentru fiecare din noi, deci 
şi pentru mine. Lăsa-mă-va oare fără ajutorul Său, fără a Sa putere 
care în slăbiciune se desăvârşeşte? /cf. II Cor. 12, 9/ Lăsa-mă-va oare 
fără călăuzirea şi binecuvântarea Sa când, după cum spune Sfânta 
Scriptură, tocmai în credinţa în Domnul stă buna călăuzire a popo- 
rului Său? Încă şi cu credinţă în ajutorul Sfântului Savva, care întot- 
deauna se îngrijea ca adevărul lui Hristos să lumineze întreg neamul 
său. Cum să ne uite tocmai pe noi, turma cea credincioasă aflată chiar 
în părţile unde s'a născut şi a crescut? Încă şi cu credinţă în ajutorul 
Sfântului Cneaz Lazăr, care tot în aceste părţi a luptat şi a biruit în 
acea vestită şi înfricoşată luptă duhovnicească pentru Împărăţia cea 


Cerească.! lată, acesta este neamul nostru, cel ce-a ales atunci, împre- 


10 Se spune că, înainte de luptă, Sfântul Cneaz Lazăr, căpetenia oştilor Sârbe, a fost 
cercetat de un înger, care l-a lăsat să aleagă între împărăţia pământească şi cea cerească. 
Alegerea sa avea să determine biruinţa sau înfrângerea în bătălie. Lazăr a ales, fără 
tăgadă, Împărăţia Cerurilor, ce va dăinui „în vecii vecilor,” şi a murit pe câmpul de 
luptă, rostind cuvintele: „Murim cu Hristos, ca să viem în veci.” În scurtă vreme, Serbia 
a intrat în întregime sub stăpânirea Turcilor, ajungând paşalâc. (n. red.) 

ună cu Cneazul său, Împărăţia Cerurilor, cel ce până azi a trecut în 
chip minunat peste înşelarea de a câştiga lumea, dar a-şi pierde su- 
fletul său. Cred cu tărie că Sfântul Cneaz, împreună cu toţi sfinţii ale 
căror moaşte şi morminte se află în părţile unde sânt trimis, vor şti să 
ne înţelepţească şi să ne încurajeze şi pe noi în lupta dintre cele trecă- 
toare şi cele veşnice, pentru a nu fi înfrânți acolo unde ei au biruit. 
Îmi pun nădejdea şi în sfaturile înțelepte ale Preafericirii Voastre şi 
ale fraţilor în Hristos arhierei; în sprijinul vostru, fraţi preoţi, îm- 
preună-slujitori ai Bisericii lui Hristos. Nădăjduiesc şi în rugăciuni- 
le voastre, ale tuturor celorlalţi fraţi şi surori. Când însuşi Sfântul 
Apostol Pavel a avut nevoie de rugăciunile credincioşilor, cum oare 
aş putea eu să nu vă rog, «ca împreună cu mine să luptaţi în rugă- 
ciuni către Dumnezeu pentru mine.» /Romani 15, 30/ Măcar în ziua 
de azi, măcar o singură rugăciune de trei cuvinte: «Doamne, milu- 
ieşte-l!» lar milostivul nostru Domn lisus Hristos, pentru rugăciuni- 
le sfinţilor Săi, să vă binecuvânteze «cu toată binecuvântarea duhov- 
nicească,» /Efeseni 1, 3/ ca «să vă purtaţi numai în chip vrednic de 
Evanghelia lui Hristos... fără să vă înfricoşaţi întru nimic de cei po- 
trivnici,» /Filipeni 1, 27-28/ ci «ca voi să umblaţi cu vrednicie întru 
Domnul, plăcuţi Lui în toate,» /Coloseni 1, 10/ «ca să fiţi fără de pri- 
hană şi curaţi, fii ai lui Dumnezeu neîntinaţi,» /Filipeni 2, 15/ pen- 
tru ca în ziua cea înfricoşată, atunci când Domnul va veni, să puteţi 
sta în rândul sfinţilor neamului nostru, în Împărăţia cea Cerească a 
lui Hristos. Aceasta să fie prima mea binecuvântare către voi şi către 
toţi fiii şi fiicele Eparhiei de Dumnezu ocrotită a Ras-Prizren-ului. 
Fie ca şi ultimul nostru gând la sfârşitul fiecărei zile şi fiecărui lucru 
să fie gândul la Dumnezeu. Şi fie ca ultimul nostru cuvânt, fraţi şi 
surori, la sfârşitul fiecărei zile, fiecărei lucrări, fiecărei convorbiri şi al 
întregii noastre vieţi să fie: «Slavă Ţie, Doamne şi mulţămire pentru 


toate!» Amin! 

La trei săptămâni după hirotonia de la Belgrad, Pavel a fost întroni- 
zat în scaunul Episcopiei de Ras-Prizren. Glasnik, ziarul oficial al 
Patriarhiei, a scris cu această ocazie că Prizrenul a avut parte de un 
praznic cu totul osebit. 

În Prizren, cândva cetatea de scaun a Împărăției Sârbeşti, pe data 
de 12 Octombrie 1957, împreună cu noul ales Episcop Pavel au 
ajuns şi trimişii Sfântului Sinod: Gherman, Episcopul Jicei, care 
între timp îndeplinise şi îndatorirea de administrator al Eparhiei 
de Ras-Prizren şi Episcopul Vladislav de Zahum-Herţegovina. În 
faţa Catedralei Sfântul Gheorghe, Arhiereii au fost întâmpinați de 
preoţi şi de credincioşi. Eclesiarhul l-a primit pe noul său episcop 
cu un scurt cuvânt de întâmpinare. A doua zi dimineaţă, pe 13 
Octombrie, Sfânta Liturghie a fost slujită de Episcopul Pavel împre- 
ună cu zece preoţi şi patru diaconi. La sfârşitul Liturghiei, Vlădica 
Gherman a citit Gramata alegerii şi hirotoniei Arhimandritului 
Pavel ca Episcop al Eparhiei de Ras-Prizren. Apoi Episcopii 
Gherman şi Vladislav l-au aşezat pe Pavel în scaunul arhieresc. 
Sfinţia Sa a ţinut o omilie pe tema Cine este Hristos şi cine sântem noi 
în care, printre altele, a zis: 

„Ca să aflăm răspunsul la acestă întrebare de mare însemnătate — 
«Cine sântem noi, oamenii?» trebuie neapărat să dezlegăm mai întâi 
întrebarea - «Cine este El, Hristos?» Şi asta deoarece cu El sântem 
ceva, iar fără de EI, altceva. 

Aşadar, cine este Hristos? Această întrebare ni se pune şi nouă în 
aceste vremuri grele. Cum vom răspunde? Nu altfel decât au răspuns 
de-a lungul veacurilor înaintaşii noştri, atât ca neam, cât şi fiecare în 
parte: Hristos este, mai presus de toate, Dumnezeu. Împreună cu El 
sântem oameni nemuritori ai Dumnezeului nemuritor. Fără de EI, 
sântem fiinţe vremelnice, fără rost şi fără valoare. 


El mai este şi Fiul Omului. Împreună cu El sântem fiii lui Dumnezeu. 

Fără de EI nu sântem decât fii şi fraţi ai celor mai evoluate mamifere, 
nimic altceva. 

El este şi Viaţa. Fără de El sântem osândiţi la moarte, fără nădejde de 
iertare. Împreună cu EI însă, moartea este doar «scoaterea schelelor 
când construcţia e gata.» 

El mai este şi viţa, iar noi mlădiţele. Fără de El, uscate şi nerodnice. 
Împreună cu El, mlădiţe vii care cresc şi aduc roadă de fapte bune, prin 
care ne proslăvim şi noi, şi Ziditorul nostru. /cf. loan 15, 8/ 

El este şi Calea. lar noi — călători, ce fără de EI călătorim de undeva 
spre altundeva, dar de unde şi spre unde nimeni nu ştie. Împreună 
cu El sântem însă călători pe calea strâmtă şi aspră care duce la Viaţă. 
/cf. Matei 7, 14/ 

EI mai este şi Cel pe care lumea Îl urăşte. Împreună cu El este limpede 
că lumea ne va urî şi pe noi, după cuvintele Sale. /cf. loan 15, 18-21/ Fără 
de EI, lumea poate ne va slăvi, poate chiar ne va numi conducători, iar 
după moarte ne va da alte titluri mai preţioase. Dar ce valoare au toate 
astea? Cu toate că-i Cel urât şi prigonit, EI este totuşi «pacea noastră» 
/Efeseni 2, 14/ şi «bucuria noastră» /cf. Petru 1, 8/ în această lume fără 
de pace, care nu se teme de Dumnezeu, dar tocmai de aceea se teme 
nespus de sine şi de produsele sale ucigătoare. 

El mai este şi bunul Păstor, Învățătorul, Adevărul, Împăratul 
împăraţilor şi Domnul domnilor. În cele din urmă, El este Cel ce va 
veni din nou să judece viii şi morţii, a cărui Împărăţie nu va avea 
sfârşit. Şi cine oare va putea numi tot binele aflat în EI şi neaflat în 
lume? Cu cine vom fi, fraţilor şi surorilor: cu EI sau fără de El? Cu 
El înseamnă a fi cu Sfântul Savva, cu Sfântul Ştefan de la Deceani, 
Sfântul loannikie de la Devici, Sfântul Petru de la Korişa şi cu toţi 
sfinţii şi cinstiţii noştri înaintaşi care-au ştiut să-şi jertfească viaţa 
pentru mântuirea sufletului lor, atunci când a fost nevoie. Fără de El 


înseamnă fără de ei şi împotriva lor. 

Niciodată să nu uitaţi această învăţătură de căpătâi: Cine este Hristos 
şi cine sânteţi voi, fraţi şi surori! Aceasta este prima mea rugăciune 
către El şi prima mea binecuvântare către voi şi către tinerii noştri 
seminarişti. Întotdeauna să trăiţi sub acoperământul acestei învățături, 


ca şi după moarte să trăiţi cu EI în Împărăţia Sa cea nepieritoare.” 

PATRIARHUL SERBIEI 


Întorcându-se în Belgrad din Kosovo şi Metohia! Gherman, Patriarhul 
Serbiei, a suferit un accident care l-a dus în cele din urmă la opera- 
rea şoldului în Spitalul Militar din Belgrad. Dar convalescenţa a du- 
rat foarte mult... De aceea, după aproape un an şi jumătate, văzând 
că, din pricina bolii, Preafericitul Gherman nu mai este în putere să- 
şi îndeplinească îndatorirea de întâi-stătător, Sinodul a hotărât alege- 
rea unui nou patriarh. Pentru aceasta, Sfântul Sinod Arhieresc s'a în- 
trunit în ziua de 1 Decembrie 1990, în Palatul Patriarhiei din Belgrad. 
Sinodul a fost condus de cel mai în vârstă arhiereu după slujire, 
Preasfinţitul Vladislav al Dabarului şi Bosniei. La alegere au partici- 
pat toţi arhiereii, afară de Firmilian, Episcopul Americii Centrale şi 
de Vest, care a votat prin reprezentant. În acest chip, toţi cei douăzeci 
şi cinci de arhierei au participat la alegerea noului patriarh. 

După Statutul Bisericii Ortodoxe Sârbe, în prima etapă a votului, 
fiecare membru al Sinodului Arhieresc (adică fiecare episcop) trebuie 
să propună trei nume dintre cei ce împlinesc criteriile de alegere. În cea 
de-a doua etapă, dintre toate propunerile se aleg, trei candidaţi care au 
primit mai mult de jumătate din voturile membrilor Sinodului, ceea ce 
înseamnă că trebuie să fi fost votaţi de cel puţin treisprezece episcopi. 


După prima sesiune, rezultatul a fost următorul: Savva, Episcopul 


11 În ziua de 28 Iunie 1989, de Vidovdan, Patriarhul Gherman se întorcea de la marea 
prăznuire a 600 de ani de la cunoscuta Bătălie de la Kosovo. (n. aut.) 

Şumadiei, a primit 16 voturi; Ştefan, Episcopul Jicei, a primit 13 voturi; 
Pavel, Episcopul Ras-Prizren-ului, a primit 11 voturi; lovan, Mitropolitul 
Zagrebului şi Liublianei şi Amfilohie, Episcopul Banatului, fiecare câte 
8 voturi... Aşadar, după prima sesiune au fost aleşi doar doi candidaţi: 
Savva, Episcopul Şumadiei şi Ştefan, Episcopul Jicei. Însă mai era nevoie 
şi de cel de-al treilea nume. Sa trecut la o nouă alegere, dar nici unul 
dintre ei nu a obţinut voturile necesare. De câteva ori, în urma voturilor 
repetate, nu sa putut alege cel de-al treilea candidat. În cele din urmă, un 
episcop a propus: Oameni buni, haideţi să-l alegem pe Pavel! Auzind aceasta, 
Vlădica Pavel îndată sa ridicat de la locul lui şi a pus metanie, aruncân- 
du-se la pământ în faţa arhiereilor: Vă rog, fraților, nu mă alegeţi pe mine, 
vă rog pentru numele lui Dumnezeu, nu sânt vrednic... şi pe lângă asta mai 
am şi diabet! Dar rugăminţile sale nu au fost ascultate. Astfel, abia în cea 
de-a noua sesiune de vot a fost propus cel de-al treilea candidat, anume 
Episcopul Ras-Prizren-ului, Pavel, care a primit douăzeci de voturi. 
În cele din urmă sa ajuns la etapa a treia a alegerii patriarhului 
- după tradiţia apostolească, prin tragere la sorţi dintre cei trei 
candidaţi. Aceasta s'a întâmplat la Patriarhie, în paraclisul Sfântul 
Simeon Izvorâtorul de mir. În linişte şi rugăciune, Cuviosul 
Arhimandrit Antonie (Giurgevici), egumenul Mănăstirii Tronoşa, şi- 
a pus epitrahilul, a pus metanie şi a sărutat icoanele Mântuitorului 
şi Preasfintei Născătoare de Dumnezeu, a intrat în Sfântul Altar, a pus 
metanie şi a sărutat Sfânta Masă şi Evanghelia. Ridicându-şi privirile 
către cer, a luat de pe Evanghelie cele trei plicuri sigilate în care se aflau 
scrise numele candidaţilor, le-a amestecat de câteva ori, a ales unul 
şi l-a înmânat întâi-stătătorului Sinodului Arhieresc, Mitropolitului 
Vladislav. Acesta s'a aşezat în faţa Uşilor Împărăteşti, a arătat celor de 
faţă plicul sigilat, l-a deschis şi apoi a vestit în chip solemn: 

Arhiepiscop al Peci-ului, Mitropolit al Belgrad-ului şi Karlovaţ-ului şi 


Patriarh al Serbiei este Episcopul Ras-Prizren-ului, Pavel. 


După ce a auzit cuvintele Mitropolitului, Preasfinţitul Pavel a înțeles voia 
Domnului şi, cu frică de Dumnezeu, s'a apropiat şi s'a aşezat pe tronul 
patriarhal. Îndată după ce Sinodul a psalmodiat „Vrednic este!”, Episcopul 
Irineu al Moraviei i-a vorbit patriarhului nou ales, avea să scrie în Glasnik 
cronicarul acestor întâmplări, Gradimir Stanici. 

Vlădica Irineu, în numele întâi-stătătorului Sinodului Arhieresc, a 
chemat pe cei de faţă „ca după înălţarea rugăciunilor de slăvire către 
Dumnezeu, pe care Sfinţii Părinţi şi Dascăli ai Bisericii noastre ni le- 
au lăsat moştenire spre a mulţumi Domnului pentru tot binele, şi noi, 
din tot sufletul şi din toată inima, din toată mintea şi din tot gândul, 
să mulţumim Dumnezeului întreit Sfânt, dătătorul vieţii şi al harului, 
pentru că ne-a dăruit nouă şi sfintei noastre Biserici un astfel de întâi- 
stătător — omul pentru care Cuvântul lui Dumnezeu, Cuvântul Sfintei 
Scripturi spune că «astfel de arhiereu ne trebuie...»” 

Apoi Preasfinţia Sa Pavel a luat cuvântul: 

„Înalt-Presfinţiile Voastre, Preasfinţiile Voastre, 

Mai înainte de toate, să ne îndreptăm rugăciunile către Dumnezeu 
pentru a-l cere ajutorul, nădăjduind şi în ajutorul vostru, dragi fraţi 
în Hristos. Eu mă supun alegerii voastre şi nădăjduiesc că Domnul 
va sprijini Biserica Sa pentru ca să nu ajung, niciodată să fiu cel care 
s-o ruşineze. Puterile-mi sânt slabe, toţi ştiţi asta. Eu nu-mi pun 
nădejdea în ele. Vă spun din nou că-mi pun nădejdea în ajutorul lui 
Dumnezeu, care ma ţinut şi până acum şi-n ajutorul vostru, fraţilor. 
Fie această alegere spre slava Lui şi spre folosul Bisericii Sale şi a mult- 
pătimitorului nostru popor în aceste vremuri grele.” 

A doua zi, 2 Decembrie 1990, zi de Sfântă Duminică, Pavel a fost 
întronizat ca Patriarh al Bisericii Ortodoxe Sârbe, în Catedrala 
Sfântul Arhanghel Mihail din Belgrad. Apoi a slujit Sfânta Liturghie 
împreună cu doisprezece arhierei, doisprezece preoţi şi treispezece 


diaconi. Au fost de faţă şi alţi arhierei, numeroşi preoţi şi monahi, 

precum şi o mulţime de credincioşi veniţi din toate colţurile Serbiei. 
După întronizare şi primirea însemnelor de patriarh, Sfinţia Sa, 
Arhiepiscopul Peci-ului, Mitropolit al Belgradului şi Karlovaţului 
şi Patriarh al Serbiei, Pavel a ţinut un cuvânt în care a arătat cum 
îşi înţelege îndatorirea de păstor duhovnicesc, dar şi ce aşteaptă în 


aceste vremurile tulburi de la poporul cel binecredincios. 

CUVÂNT LA ÎNTRONIZARE 
În ziua mântuirii te-am ajutat. [Il Cor. 6, 2/ 


Înalt-Presfinţiile şi Preasfinţiile Voastre Arhierei, 

cuvioşi şi cucernici părinţi şi dragi fraţi şi surori, 

binecredincios popor al Dumnezeului celui Viu, 

Aceste cuvinte ale Sfântului Apostol Pavel sânt adresate tuturor 
Creştinilor, adică şi nouă, celor ce ne-am strâns astăzi aici. Cu adevărat, 
mulţumită lui Dumnezeu am ajuns ceea ce sântem şi am dobândit 
cele pe care le avem. Acest adevăr evanghelic îl simţim şi Noi, în 
chip osebit în această clipă hotărâtoare când primim pe slabul nostru 
grumaz jugul de slujire apostolească în scaunul Sfântului Savva, jug 
pe care-l simţim cu tot sufletul şi mărturisim în faţa lui Dumnezeu şi- 
a voastră tuturor că de departe ne depăşeşte mai mult decat smeritele 
noastre puteri. În acelaşi timp însă, simţim şi mărturisim împreună 
cu acelaşi sfânt Apostol: «Ioate le pot în Hristos care îmi dă putere.» 
/Filipeni 4, 13/ 

Ajutorul dumnezeiescului har este prima trebuinţă a întregului popor 
Creştinesc, chemat şi adunat în sfânta şi theandrica unitate a Bisericii 
ca Trup al lui Hristos. În acest înţeles, astăzi poate mai mult decât 
oricând, harul Sfântului Duh este şi cea mai de seamă trebuinţă a 
poporului nostru Sârb credincios şi mult pătimitor. Alminteri, acesta 


este singura şi cu adevărat importantă trebuinţă a întregii lumi, fie ea 

conştientă sau nu de acest fapt. Mai cu seamă în aceste vremuri de 
dezbinări înfricoşate şi apocaliptice între oameni şi între popoare, 
răsărite din răzvrătirea sinucigaşă a omului faţă de singurul făcător 
de pace, Hristos - Dumnezeu şi Omul, Cel ce este pacea noastră. Dar 
toate perioadele istorice, la fel cu a noastră, aşa cum este ea, sânt în 
Biserică doar clipe în faţa lui Dumnezeu, «vreme bine-primită» şi 
«ziua mântuirii» — aci şi acum. /II Cor. 6, 2/ Asta încă mai înseamnă 
că noi, toţi Creştinii, sântem chemaţi să fim împreună-ostenitori 
cu Dumnezeu în lucrarea lui Hristos de mântuire a noastră şi a 
lumii: «Întru toate punându-ne pre noi înainte ca slujitori ai lui 
Dumnezeu, întru multă răbdare, în necazuri...», dar tot aşa, dacă 
nu şi mai mult, «în privegheri, în posturi, întru curăţie, întru 
cunoştinţă, întru îndelungă-răbdare, în bunătate, întru Duhul Sfânt, 
în dragoste nefăţarnică, întru cuvântul adevărului, în puterea lui 
Dumnezeu, prin armele dreptăţii.» II Cor. 6, 4-7/ Căci numai aşa 
vom fi asemenea celor ce «nimic neavând toate le au, ca nişte săraci 
care pe mulţi îmbogăţesc în Hristos.» /cf. II Cor. 6-10/ 

Pe acestă cale de împreună-lucrare cu Domnul Hristos pentru mân- 
tuirea noastră şi a aproapelui nostru, Noi vedem şi locul nostru 
modest. Ca să putem înainta pe această cale şi ca slujirea Noastră 
de întâi-stătător pe Scaunul Sfântului Savva să nu fie spre paguba şi 
ruşinea Bisericii, Nouă ne sânt de trebuinţă, dragi fraţi şi surori, şi 
rugăciunile voastre, ale tuturor credincioşilor, şi pe acestea le cerem 
cu smerenie de la voi. 

Aşezându-ne în tronul Sfântului Savva ca cel de-al 44-lea Patriarh 
al Serbiei, nu avem nici un program anume de făptuiri arhiereşti. 
Programul nostru este Evanghelia, Buna Vestire a lui Hristos în mi- 
jlocul nostru şi a Împărăției lui Dumnezeu în noi — în măsura în care 
o primim cu credinţă şi cu dragoste. Cu toate acestea, simţim acum 


ca pe o datorie sfântă să vă punem în faţă măcar câteva din cuvin- 

tele Evangheliei care sânt foarte importante şi actuale pentru noi. 
În Biserica Ortodoxă a lui Hristos, cu toţii sântem un trup şi un duh în 
Domnul, /cf. 1 Cor. 10, 17; 12, 12-27; Ef. 1-23; 4,4; Col. 1, 18; 3,14 ş.a./ uniţi 
de nedespărţit prin sfânta dragoste ce izvorăşte din credinţa adevărată, 
laolaltă cu toată virtutea şi buna-făptuire. Numai în Hristos, ca fii ai lui 
Dumnezeu şi ca fraţi ai Lui, noi, oamenii, sântem şi fraţi între noi. Cu 
mila Domnului, Noi îi vom chema neîncetat pe cei din neamul nos- 
tru şi pe cei din alte neamuri mai apropiate sau mai depărtate, vestin- 
du-le că numai această frăţie şi unitate, temeluite pe dragostea din- 
tre Dumnezeu şi om, este singura alternativă la mincinoasa Frăție şi 
Unitate! întemeiată pe atheism, adică pe închinarea idolească la om 
văzut ca dumnezeu. Însă dragostea şi unitatea nu sânt cu putinţă fără 
pocăință adâncă şi fără adevărata reînnoire duhovnicească, atât în 
viaţa noastră personală, cât şi îndeobşte. Căci, cu adevărat, cu toţii sân- 
tem vinovaţi pentru toate! De aceea, de acum până la ultima Noastră 
suflare, fraţi şi surori, vă chemăm şi vă vom chema pe toţi şi pe fiec- 
are în parte, începând cu mine însumi, la reînnoirea duhovnicească 
şi la pocăință ca temelie şi condiţie pentru orice alt fel de reînnoire şi 
schimbare. Vă vom chema la iertare şi împăcare, la iubire şi unitate, la 
frăţească unire în cuget în locul iubirii de sine şi lăcomiei, la iubire de 
Dumnezeu şi de oameni. La această sfântă lucrare, singura vrednică 
pentru om şi neam, chemăm pe fiece frate şi soră din patrie şi din afara 
ei; chemăm pe toţi fraţii şi surorile noastre după credinţă din întreaga 


lume ortodoxă, ca şi pe toţi oamenii voitori de bine de pretutindeni. 


12 „Frăţie şi Unitate” - slogan popular al Partidului Comunist lugoslav, apărut în timpul 
„Războiului de Eliberare al Poporului lugoslav.” Ulterior a evoluat ca principiu călăuzitor 
al politicii inter-etnice a lugoslaviei de după război, care considera că naţiunile Iugoslave 
(Sârbii, Croaţii, musulmanii după naţionalitate, Macedonenii, Slovenii, Muntenegrenii) 
şi minoritățile naţionale (Albanezii, Maghiarii, Românii, Bulgarii ş.a.) pot să coexiste 
într'o „Frăţie şi Unitate” paşnică. Federalizarea Iugoslaviei a fost realizată pe baza aces- 
tui principiu. (n. red.) 


Iovan 
IANICI | 69 


Noi avem dragoste către toţi, fără osebire, îi binecuvântăm pe toţi fiii 
Sfântului Savva oriunde sar afla, pe toţi Creştinii şi pe toţi oamenii, 
fără osebire. 

Ca patriarh al Serbiei, întâietatea între egali şi orice întâietate înaintea 
oamenilor le înţelegem ca întâietate în slujire, în jertfă şi pe Cruce. 
Nu sânt cuvintele noastre, ci ale lui Hristos, care zice: «Cine vrea 
să fie între voi primul, să fie slugă tuturor.» Jertfa e temelia unităţii 
atât în viaţa de obşte a Bisericii, cât şi a poporului, precum şi-n alte 
aspecte ale vieţii sociale, iar Crucea este singura biruinţă veşnică 
a omului. De acest întreit adevăr vă aducem aminte, iubiţi fii ai lui 
Dumnezeu, aflându-ne la începutul unui an de jertfă şi pocăință, an 
în care Sfânta noastră Biserică pomeneşte 50 de ani de la cumplitele 
pătimiri ale poporului Sârb (1941-1991), dar şi mila şi slava dobândite 
în Hristos prin aceste pătimiri. Să nu uităm că Dumnezeu zideşte 
adevărata mărire şi vrednicie pe împăciuire şi jertfirea de sine 
pentru celălalt. Aceasta este învăţătura lui Hristos, a mucenicilor şi 
noilor mucenici! De aceea, să ascultăm de Sfântul Apostol Pavel şi să 
ne cinstim unii pe alţii! 

Ne vom strădui ca înaintea lui Dumnezeu, înaintea acestui Sfânt 
Sinod şi a tuturor oamenilor să îndreptăţim încrederea şi nădejdea 
ce se aştern peste smerenia Noastră. În sfârşit, dar în fapt nu-i vorba 
de sfârşit, căci de-abia este începutul, voim să le vestim credincioşilor 
din Eparhia Ras-Prizren-ului, din câmpia jertfei de la Kosovo, care 
este câmpia slavei adevărate a Sârbilor şi a alegerii lor întru veşnicie, 
din Metohia şi din vechiul Ras, mărturisitori ai Crucii lui Hristos şi 
ispăşitori pentru toţi Sârbii, le vestim că noile noastre îndatoriri nu 
înseamnă despărţire, ci apropiere şi mai mare de ei şi slujire mai râv- 
nitoare spre mântuirea lor, a Noastră şi a tuturor oamenilor, pentru 
slava Celui preaslăvit în Sfânta Treime, Singurul şi Adevăratul Domn 


şi Dumnezeu. 

Patriarhul Pavel a fost ales în duhul tradiţiei apostolice, unde nu este 
hotărâtor factorul omenesc. Apostolii au lăsat Sfântului Duh alegerea 
urmaşilor lor, după cuvintele Evangheliei: „Părutu-s'a Duhului Sfânt 
şi nouă.” În 1967, în Constituţia Bisericii Ortodoxe Sârbe a fost adău- 
gat acest articol pentru ca numirea viitorilor patriarhi să fie ferită de 
amestecul statului. În acest fel, venirea pe scaunul Sfântului Savva 
a Patriarhulului Pavel a fost primită cu şi mai multă bucurie de că- 
tre popor. Unul din candidaţii de atunci, Episcopul Ştefan al Jicei, 
a mărturisit: „Pentru întâia dată în istoria Bisericii Ortodoxe Sârbe 
am întrebuințat tradiţia apostolică în alegerea patriarhului şi, după 
cum vedeţi, a fost foarte folositoare. Am plâns de bucurie, căci cel 
mai sfânt, cel mai bun, cel mai rugător dintre noi a ajuns în scaunul 
Sfântului Savva. Venirea sa în fruntea Bisericii Ortodoxe Sârbe, în 
aceste vremuri când rugăciunea s'a rărit, dar nevoia de rugăciune a 
crescut, este vădirea voirii Sfântului Duh ca Biserica Sfântului Savva 
să se întărească mai mult duhovniceşte.” 

Mitropolitul loan al Zagrebului şi Liublianei, care o vreme l-a înlocuit 
pe Patriarhul Gherman, a mărturisit şi el următoarele: „Alegerea 
Patriarhului Pavel este cea mai bună soluţie pentru situaţia actuală 
din Biserică. El este cel mai înalt episcop al nostru din punctul de 
vedere al vieţii monahale şi al nevoinţei. Aici se potrivesc întocmai 
cuvintele din Evanghelie: «Pogorât-a pre cei puternici de pre scaune, 
şi a înălţat pre cei smeriţi.»” /Luca 1, 52/ 

lar Vlădica Amfilohie, mai târziu Mitropolit al Muntenegrului, tot 
unul dintre candidaţi, avea să scrie mai târziu că singurul care cu 
adevărat nu a vrut să fie patriarh era tocmai Pavel. 

În Biserica Ortodoxă Sârbă este tradiţia ca, după o vreme, noul ales 
patriarh să fie întronizat şi în lavra stavropighială a Patriarhiei din 
Peci. Aşa s'a întâmplat şi cu Pavel, care a fost aşezat cu mare fast în 


scaunul istoric al patriarhilor de Peci, în data de 22 Mai 1994. Cu 

aceast prilej, sau strâns acolo mai mult de 10000 de credincioşi din 
Peci şi alte regiuni din Kosovo şi Metohia. Ceremonia a fost trans- 
misă în direct de televiziunea naţională. În Biserica Sfinţii Apostoli, 
Patriarhul Pavel a slujit Sfânta Liturghie arhierească, iar apoi, fiind de 
faţă toţi episcopii şi mitropoliţii Bisericii Ortodoxe Sârbe, Prefericirea 
Sa a fost aşezat în Scaunul arhieresc de doi dintre cei mai în vârstă 
arhierei, Mitropolitul Ioan al Zagrebului şi Liublianei şi Mitropolitul 
Amfilohie al Muntenegrului. Din Scaunul patriarhilor de Peci, Pavel, 
amintind de războiul civil ce se desfăşura în fosta Iugoslavie, a în- 
demnat: 

„În aceste vremuri grele, să fim pilde prin credinţa şi prin viaţa noas- 
tră în faţa celor ce au ochi să vadă şi urechi să audă, după cuvintele 
Domnului: «Aşa să lumineze lumina voastră înaintea oamenilor, ca 
să vadă lucrurile voastre cele bune şi să slăvească pre Tatăl vostru din 
Ceruri.» /Matei 5, 16/ Acesta va fi în acelaşi timp şi cel mai bun sprijin 
pentru poporul nostru, afundat în nenorocirile pricinuite de războiul 
civil. Dar va fi un bun prilej să-i ajutăm şi pe vrăjmaşii noştri să des- 
chidă ochii şi să înţeleagă adevărul dumnezeiesc şi Sfânta Evanghelie 
şi să înceteze prigonirea şi chinuirea poporului nevinovat şi să nu mai 


pângărească sfintele lăcaşe, nici pe ale noastre, nici pe ale altora.” 

URMĂTOR AL LUCRĂRII MISIONARE 
A SFÂNTULUI NICOLAE VELIMIROVICI 


Patriarhul Pavel a continuat lucrarea misionară a Sfântului Nicolae 
Velimirovici, Episcopul Ohridei şi Jicei. Vieţuirea sa monahală a în- 
ceput-o chiar în eparhia Sfântului Vlădică Nicolae, Jicea. În vremu- 
rile grele ale celui de-Al Doilea Război Mondial, Goiko Stoicevici a 
fost primit ca frate în mănăstirile din părţile Ovcear-Kablar, iar mai 
apoi a fost călugărit aici, primind numele Pavel. Tot aici a fost vinde- 
cat trupeşte şi renăscut sufleteşte. Din acest Sfânt Munte al Serbiei şi- 
a început urcuşul său duhovnicesc. 

Al Doilea Război a început în Iugoslavia pe 6 Aprilie 1941, cu ata- 
carea Belgradului din toate părţile de către 870000 de soldaţi ina- 
mici. Vlădica Nicolae era venit la hramul Mănăstirii Blagoveştenie. 
În apropierea mănăstirii a întâlnit mai multe automobile cu miniştri 
şi înalte oficialități care se retrăgeau. Au încercat să-l înduplece şi pe 
Vlădica să părăsească ţara, căci erau convinşi că Nemţii nu îi vor ierta 
împotrivirea faţă de Pactul Tripartit şi Concordat. Oficialităţile însă 
au plecat, iar Vlădica a rămas. 

Episcopul Nicolae cerceta adesea Mănăstirea Blagoveştenie, iar îna- 
inte de Al Doilea Război Mondial, aici aveau loc şi marile adunări ale 


Mişcării Bogomoliţilor,'* al cărei conducător era. 


13 Mişcarea Bogomoliţilor sau a Rugătorilor către Dumnezeu — comunitate ortodoxă 
întemeiată cu scopul reînvierii vieţii duhovniceşti în sânul poporului Sârb. (n. red.) 

La trei luni de la începerea războiului, în 12 Iulie 1941, la praznicul 
Sfinţilor Apostoli, Nemţii l-au arestat pe Vlădica Nicolae la Jicea şi l- 
au trimis în domiciliu obligatoriu la Mănăstirea Liubostinia. Aici a 
stat sub pază straşnică până pe 3 Decembrie 1942, când a fost mutat la 
Mănăstirea Voiloviţa, lângă Pancevo. În această mănăstire, la sfârşitul 
lui Mai 1943 a fost adus şi Gavriil (Dojici), Patriarhul Serbiei. Iar spre 
sfârşitul războiului, pe 15 Septembrie 1944, cei doi înalţi ierarhi au 
fost trimişi în lagărul de tristă pomenire Dachau, în Germania. 
După eliberarea din lagăr, pe 8 Mai 1945, Vlădica Nicolae a luat calea 
pribegiei, socotind că aşa îşi va putea ajuta poporul mai mult decât 
dacă sar fi întors în patria-mamă, unde ajunsese la putere regimul 
comunist atheu şi luptător împotriva lui Dumnezeu. 

În ţară, până şi numele Vlădicăi Nicolae era primejdios a se pomeni, 
afară doar dacă nu era spre clevetire. Dar tânărul pe atunci monah 
Pavel nu-şi uitase episcopul, stăpânul ce-l găzduise în casa în care 
mâncase o pâine şi primise schima monahală. De aceea, când a plecat 
la studii în Grecia, i-a trimis o scrisoare Vlădicii Nicolae, aflat la acea 
vreme într'o mănăstire Rusească din Pennsylvania închinată Sfântului 
Tihon. L-a felicitat cu prilejul Naşterii Mântuitorului şi l-a înştiinţat 


despre soarta mănăstirilor din Eparhia Jicei. lată scrisoarea: 


Atena, 29 Decembrie 1955 


Preasfinţia Voastră, 


În urmă cu câteva zile am ajuns la Atena pentru a învăţa Greaca 
modernă, şi socotesc că este mai mult decât o datorie să Vă scriu şi, în 
numele tuturor monahilor şi monahiilor din eparhia Sfinţiei Voastre, 
să vă închin urări cu prilejul apropierii marelui praznic al Naşterii 
Fiului lui Dumnezeu, Mântuitorul nostru şi să Vă întâmpinăm cu 


bucuroasa vestire: Hristos s'a născut! 

Eu sânt cleric al Episcopiei Jicei, dar nu mă cunoaşteţi personal, căci 
am fost călugărit în anul 1948. La început am fost în obştea Mănăstirii 
Blagoveştenie, iar mai apoi la Mănăstirea Racea, împreună cu părintele 
Vasilie (Domanovici), părintele Iulian (Knejevici) şi cu consăteanul 
Sfinţiei Voastre, Milisav (Radosavlievici), acum ierodiaconul loan, 
care mai înainte de război era diacon la Jicea. Am terminat Seminarul 
şi apoi Facultatea de Theologie din Belgrad înainte de război. De 
neam sânt din Slavonia. 

La Mănăstirea Racea avem şapte ucenici. Trei sânt din Bosnia, ceilalţi 
din Serbia. Unul s'a întors în urmă cu câteva zile din armată şi, dacă 
va rândui Dumnezeu, se va călugări în curând; doi vor pleca la anul 
în armată şi, asemenea, îşi doresc să se călugărească. Pe cât am pu- 
tut, am stăruit cu ei asupra Sfintelor Scripturi ale Noului şi Vechiului 
Legământ, cântării, Liturgicii şi Slavonei bisericeşti, dar nu am reu- 
şit foarte mult, din pricina multelor noastre datorii către stat pe care, 
pentru a le plăti, a trebuit să ne îngrijim de lucrarea a 15 ha de teren 
arabil, cât a mai rămas mănăstirii, şi încă 15 ha de pădure, lucrul la 
moară ş.a. Anul acesta am reuşit să plătim impozitele, dar dacă şi la 
anul vor fi tot atâta, nu ştiu ce vom face. Şi celelalte mănăstiri mai 
mari şi cu obşte mai numeroasă se luptă cu aceleaşi probleme. 
Înainte de a veni aici am fost la Mănăstirea Nikolie şi m'am închinat 
la mormântul duhovnicului meu, Părintele Ieromonah Macarie. 
Când am ajuns, Părintele Rafail nu era în mănăstire. Tot atunci am 
cercetat şi celelalte mănăstiri din Ovcear-Kablar. La Blagoveştenie 
este Părintele Daniil (Zdravkovici) împreună cu un ucenic; la Sfânta 
Treime, părinţii Irineu, Simeon şi loan înnoiesc biserica şi totul arată 
deja frumos. La Sretenie sânt monâăhii, iar deasupra vechii trapeze 
construiesc un nou rând de chilii. Le-au ridicat până la acoperiş, 
dar nu se descurcă cu banii. De finisaje se vor apuca abia la anul, cu 


voia lui Dumnezeu. La Preobrejenie sânt părinţii Eustatie, Mardarie 

şi Mitrofan. Toţi sânt bine şi sănătoşi. La Vasnesenie e părintele 
Apolonie, dar acolo nu am apucat să ajung. 

Când am fost la Belgrad, cu puţină vreme în urmă, mam văzut şi 
cu nepotul Sfinţiei Voastre, Părintele Rector loan. El mi-a dat adresa 
Sfinţiei Voastre, V'a salutat şi mi-a spus că, dacă Vă voi scrie, să Vă 
înştiinţez că toţi ai Voştri sânt bine. 

Vă salută şi Părintele Protopop Ştefan loici din Baina Başta. A primit 
pachetul pe care i l-aţi trimis şi Vă mulţumeşte mult. V'a scris de două 
ori, dar scrisorile s'au întors. Ma rugat să Vă comunic acest fapt. 
Părintele Vasilie, din obştea noastră, a plecat pentru o vreme la 
Ceainik, în Bosnia. Nu îi e uşor, slujeşte la două parohii şi ajută 
material şi Mănăstirea Racea. Acum, că eu am plecat, trebuie să se 
întoarcă la Racea, căci sânt puţini părinţi şi mulţi ucenici şi se vor 
descurca cu greu fără ajutorul meu. 

În alte mănăstiri nu am fost de curând. 

Vă sărut arhiereasca dreaptă a Preasfinţiei Voastre şi Vă cer sfântă 


binecuvântare şi pomenire în rugăciune. 


In Hristos Dumnezeu, 


Protosinghel Pavel Stoicevici 


La scurtă vreme după acestea, pe 5/18 Martie 1956, în timp ce se 
ruga, Vlădica Nicolae a trecut la Domnul. Sfântul trup al Vlădicăi 
a fost îngropat lângă Mănăstirea Sfântul Savva din Libertyville, iar 
35 de ani mai târziu a fost adus în Serbia, când Preasfinţitul Pavel 
a fost ales patriarh. Moaştele Sfântului Nicolae au fost aşteptate pe 
aeroportul din Belgrad de Patriarhul Pavel împreună cu un sobor 
de arhierei, preoţi, monahi şi mulţi credincioşi. Patriarhul Pavel, 
împreună cu întreg, Sinodul Arhieresc, a participat şi la aducerea 


moaştelor Sfântului Nicolae în satul său natal, Lelici, unde sau 

strâns mai bine de 35000 de oameni din toate colţurile Serbiei. 

În ziua de 19 Mai 2003, Sfântul Sinod Arhieresc, sub conducerea 
Preafericitului Părinte Pavel, a hotărât într-un cuget şi într-un duh să îl 
treacă pe Episcopul Ohridei şi Jicei, Nicolae (Velimirovici), în rândul sfinților 
Sfintei noastre Biserici Ortodoxe. În comunicatul sinodal avea să se spu- 
nă că în fapt, prin această canonizare, Sinodul întăreşte conştiinţa poporului 
lui Dumnezeu asupra sfințeniei acestui episcop, nu doar în Biserica noastră 
locală, ci în toate celelalte Biserici locale. 

Sfânta Liturghie Arhierească în cinstea Sfântului Nicolae al Ohridei 
şi Jicei a fost slujită de Preafericitul Pavel împreună cu toţi arhiereii 
la praznicul Sfinţilor Chiril şi Metodie cei întocmai cu Apostolii, pe 
11/23 Mai 2003, în Catedrala Sfântul Savva din Belgrad. 

PE CRUCEA POLITICII 


Datoria de întâi-stătător al Bisericii Ortodoxe Sârbe a fost primită de 
Patriarhul Pavel ca o datorie de întâi-slujitor, asemenea cum primise 
şi celelalte îndatoriri de până atunci. Pe când nu era încă patriarh, el 
lămurea astfel: Cu cât mai mare este treapta pe care te afli în Biserică, cu 
atât mai mult trebuie să slujeşti. Numai stăpânii lumeşti conduc — dar în 
Biserică se slujeşte. 

Nimic nu-i era străin din cele ce-i puteau fi de folos în împlinirea 
acestui cuvânt, mai ales că i-au fost încredințate atât de mari îndato- 
riri tocmai în vremea când a început una din cele mai grele perioade 
din istoria modernă a Serbiei — destrămarea statului, războaie civi- 
le, sancţiuni internaţionale, satanizare mediatică, şantaj şi agresiune 
armată a celor mai puternice state ale lumii, încercări de nimicire a 
ființei duhovniceşti Sârbeşti.... 

Una din căile prin care putea să înţeleasă cum se mişcă şi încotro 
merge societatea Sârbă era să asculte părerile unora din cei mai 
însemnați intelectuali Sârbi, pe care îi chema adesea la întâlniri la 
Patriarhie. „Erau oameni neimplicaţi politic, cu viziuni şi experienţe 
diferite, care îşi exprimau gândirea liber, câteodata de parcă sar fi 
spovedit... În astfel de întâlniri, oamenii se deschideau şi câteodată 
era atât de greu să asculţi previziunile lor înfricoşate, mai ales că pe 
unele dintre ele, din păcate, le-am văzut împlinindu-se,” avea să scrie 


mai târziu Patriarhul Pavel. 

De obicei, erau din rândurile academicienilor, profesorilor univer- 
sitari şi scriitorilor cunoscuţi. Sufletul acestor întâlniri era istoricul 
literar Jivorad Stoikovici, care câştigase încrederea şi dragostea patri- 
arhului încă de pe vremea când Pavel era episcop la Prizren. Alături 
de el erau nelipsiţi de la aceste întâlniri şi scriitorii Dobriţa Ciosici 
şi Matia Becikovici, alăturându-li-se şi cunoscuţii istorici Radovan 
Samargici şi Milorad Ekmecici (după ce s'a refugiat din Saraievo), is- 
toricii de artă Voislav I. Giurici şi Deian Medakovici (care avea să fie 
preşedinte al Academiei Sârbe), istoricul literaturii medievale Sârbe, 
George Trifunovici şi istoricul literaturii din Dubrovnik, Miroslav 
Pantici (care era secretar al Academiei Sârbe), lingvistul Pavel Ivici, 
poetul Raiko Petrov-Nogo, pictorul şi poetul Svetislav Mandici, pic- 
torul Micea Popovici... 

La convorbiri mai participau şi unii din arhiereii care se întâmplau să 
fie în Patriarhie — cel mai des veneau Mitropolitul Amfilohie şi, la în- 
ceput, Episcopul Athanasie al Banatului (viitorul Episcop al Zahum- 
ului şi Herțegovinei), iar mai apoi Episcopul Irineu al Bacikei — aşa că, 
de multe ori, se ajungea la un dialog, după spusele Patriarhului Pavel. 
„Cu foarte mare băgare de seamă urmăream gândirea acestor oameni 
înţelepţi şi cumpătaţi care ştiau ce spun, dar a căror critică putea fi 
uneori tăioasă, din pricina răspunderii pe care o purtau şi a porniri- 
lor curate care îi mânau. Ideal ar fi fost ca întâlnirile să fie mai dese, 
cercul invitaţilor să fie mai mare şi să dedicăm seri întregi probleme- 
lor din Bosnia, Herţegovina, Kraina, Kosovo şi Macedonia. Însă întâl- 
nirile nu s'au mai ţinut o vreme şi abia după câteva luni bune, când 
întrezăream cu toţii înrăutățirea lucrurilor, am simţit nevoia ca noi, 
cei din Biserică, să auzim şi părerea mirenilor înzestrați cu minte şi 
cu bun-simţi. Şi, în acea zi, am chemat la sfat vreo zece care nu mai ve- 
niseră până atunci. Ei şi-au prezentat viziunea asupra evenimentelor 


cu cea mai mare deschidere şi cumpănire. Trebuie să mărturisesc că 

eram copleşit de faptul că aveam astfel de contemporani preocupaţi 
cu adevărat de soarta neamului, iar numărul lor negreşit era cu mult 
mai mare, căci oamenii adevăraţi şi cinstiţi sânt retraşi de obicei. E 
mare păcat, e o adevărată pierdere că în locul unde se hotărăşte soar- 
ta întregului nostru popor nu se făceau astfel de întâlniri, mult mai 
mari, unde sar fi putut trece de la sfaturi, direct la înţelegeri şi soluţii 
pentru a ieşi din răul ce ni se pregătea.” 

Patriarhul a subliniat că aceste întâlniri nu erau încercări de a băga 
prin uşa din dos chestiunea adunărilor bisericeşti, ci dorinţa de- 
a asculta, în aceste vremuri tulburi, părerile şi sfaturile oamenilor bine- 
intenţionaţi. 

Unul din participanţii la aceste întâlniri, Dobriţa Ceosici, a ajuns 
între timp" primul preşedintele al Republicii Federale Iugoslavia, 
noul stat care cuprindea Serbia şi Muntenegru. A primit această 
responsabilitate abia după ce s'a sfătuit cu Patriarhul Pavel, care avea 
să fie şi unul din primii invitaţi oficiali ai cabinetului prezidenţial, la 
numai trei zile după învestire. 

Jumătate de an mai târziu, în Decembrie 1992, la alegerile parlamen- 
tare anticipate şi alegerile pentru preşedenţia Serbiei, opţiunea poli- 
tică susţinută de Dobriţa Ceosici şi de candidatul său la preşedenţia 
Serbiei, Milan Panici, pe atunci prim-ministru al Republicii Federale 
Iugoslave, a fost devansată de socialişti şi de candidatul lor la preşe- 
denţie, Slobodan Miloşevici. Fiind deja în conflict cu socialiştii şi cu 
Slobodan Miloşevici, Dobriţa Ceosici şi-a anunţat demisia din funcţia 
de preşedinte. Patriarhul Pavel s'a dus la Sediul Preşedenţiei Federale 
şi a încercat să-l convingă să nu renunţe la „îndatoririle sale din slujba 
poporului.” După această convorbire, Ceosici s'a adresat din nou jur- 


naliştilor: „Nu-mi voi da demisia deocamdată... Voi rămâne să pri- 


14 La 15 Iunie 1992. (n. aut.) 

mesc loviturile până când voi fi convins că demisia mea va fi cea mai 
bună slujire adusă poporului...” 

În acele zile, Dobriţa Ceosici a primit mesaje de susţinere şi sfaturi de 
a nu demisiona de la mai mulţi oameni de stat — Preşedintele Franţei, 
Mitterand; Preşedintele Rusiei, Elţân; Premierul Grec, Mitsotakis; 
Secretarul General ONU, Boutros Ghali; negociatorul Uniunii 
Europene în conflictul lugoslav, Lordul Owen... Dar, cum avea să-mi 
mărturisească mai târziu, pentru sufletul şi conştiinţa mea, hotărâtor a 
fost sfatul Patriarhului Pavel de a nu-mi părăsi îndatoririle mele din sluj- 
ba poporului. 

La Praznicul Învierii în 1993, Ceosici a trimis o felicitare Patriarhului 
Pavel în care îi spunea: Sânt mândru că sânt contemporan cu Sfinția Voastră 
şi următor smerit al Vostru în slujba oamenilor şi a neamului Sârbesc... 

Dar, la 1 Iunie 1993, cu două săptămâni înainte de-a fi împlinit un 
an în funcţia de preşedinte, Dobriţa Ceosici a fost schimbat. La scur- 
tă vreme după aceea, cineva neanunţat a sunat la poarta reşedinţei 
lui Ceosici din cartierul Topcider. Dobriţa a deschis, iar în faţa sa I- 
a văzut pe Patriarhul Pavel, neînsoţit. Pentru că era cald, au stat pe 
terasă. Soţia lui Dobriţa, Bojiţa, a adus dulceaţă de cireşe. Ca de obi- 
cei, Sfinţia Sa a luat o linguriţă de dulceaţă şi a băut o jumătate de pa- 
har cu apă. A ajuns şi la mine vestea... avea să înceapă discuţia despre 
schimbarea survenită. Cu alese cuvinte, ca întotdeauna, i-a mulţumit 
gazdei pentru împlinirea cu conştinciozitate a celei mai mari sarci- 
ni în slujba statului şi şi-a arătat tristeţea pentru că sa ajuns la în- 
locuirea sa. Apoi a adăugat, împăciuitor: Ce să facem... Oameni sân- 
tem... Au discutat îngrijoraţi aproape o oră şi despre alte evenimente 
ce erau în desfăşurare. După aceea, Sfinţia Sa a plecat în grabă pentru 
a ajunge la Vecernie. 

După moartea lui Jivorad Stoikovici (1998), Dobriţa Ceosici a fost cel 


însărcinat cu rolul de organizator al convorbirilor Patriarhului Pavel 

cu cei din aşa-numita elită intelectuală a căror părere o aprecia. Deşi 
erau multe lucruri asupra cărora nu cădeau de acord, Dobriţa Ceosici 
nu numai că nu şi-a schimbat părerea despre întâi-stătătorul Sârb, 
ci şi-a întărit convingerile despre el. Astfel, pe la începutul anului 
2006, mi-a spus: „În acestă lume despiritualizată, Patriarhul Pavel — 
prin viaţa lui — ne este tuturor pildă că mai există oameni care au 
puterea de a fi cu adevărat Creştini. El ne învaţă pe toţi cum să ne 
purtăm responsabilităţile în această viaţă care ne este dată şi care este 
condiţionată de pământ şi de istorie.” 

Însă, de multe ori, Patriarhului Pavel i se reproşa că ar fi înclinat către 
o anumită opţiune politică. Pentru că apărea la manifestaţiile guver- 
nului, opoziţia îl învinuia că este cu puterea. lar puterea îl învinuia că 
este cu opoziţia, pentru că mergea la demonstraţii şi alte adunări ale 
opoziţiei. Dar, când puterea a schimbat locul cu opoziţia, sau schim- 
bat şi acuzele, deşi urmau acelaşi şablon. Fără voia lor, astfel de în- 
vinuiri mărturisesc marea înrâurire de care se bucura Sfinţia Sa în 
poporul Sârb. Căci, oare sar fi luptat cineva pentru a-i dobândi spriji- 
nul, dacă n-ar fi avut o mare autoritate?! Şi s'a dovedit în nenumărate 
rânduri că Patriarhul Pavel o avea. Una din dovezi este că Biserica 
Ortodoxă Sârbă, în vremea sa, apărea în toate sondajele ca instituţia 
ce se bucura de încrederea majorităţii poporului său. 

În scrierea autobiografică Fără osândiri, deschis, părinteşte, Patriarhul 
Pavel mărturiseşte cât de greu îi cădeau acele vizite neoficiale 
anunţate a fi „doar între patru ochi,” dar care, de fapt, aveau singu- 
rul scop de a atenţiona presa că anumite persoane au fost primite la 
Patriarhie. „Atâţia conducători politici ai partidelor de opoziţie ve- 
neau la mine, unii chiar mă chemau să-i vizitez la spitalul închisorii. 
Apoi protestau pentru că îi primeam şi pe adversarii lor. Dar nimeni 
nu pomenea ce le spuneam în aceste vizite, important era doar că 


s'au întâlnit cu mine,” scrie Sfinţia Sa. Îşi mărturisea deschis poziţia 

apolitică şi nepartinică, ce ţinea de îndatoririle sale păstoreşti: Mă aflu 
în afara politicii, ceea ce înseamnă că nu fac deosebiri între partide. lar în in- 
terviul pe care i l-am luat spre sfârşitul anului 2000 pentru numărul 
de Crăciun al Revistei NIN, mi-a împărtăşit următoarele: „În acest 
loc am ajuns în anul 1990, în preajma primelor alegeri multipartite. A 
fost ales Miloşevici. Cât a fost de democratic au ba, nu vreu să comen- 
tez. Eu nu am votat nici pe vremea lui Tito, nici a lui Miloşevici, nici 
astăzi,!” dar trimiteam oameni să vadă dacă acele alegeri sânt cinsti- 
te. Asta făcea şi Europa şi America. Ziceau că au fost cinstite. Atunci 
când n-au fost cinstite — când Miloşevici l-a invitat pe Spaniolul ăla! 
în iarna lui '96 şi apoi i-a retras invitaţia şi au fost demonstraţii paşni- 
ce din centrul Belgradului până la Catedrala Sfântul Savva - i-am fă- 
cut o vizită lui Miloşevici în calitatea sa de preşedinte. Cu mine au fost 
Mitropolitul loan şi Secretarul Sfântului Sinod. Din partea cabinetului 
lui Miloşevici a fost emis atunci un comunicat de presă în care s'a spus 
că eu l-am felicitat pentru victorie. Ar fi trebuit să mă lase şi pe mine 
să mă uit peste acel comunicat, dar n-au făcut-o. După aceea, am fost 
nevoit să dau o dezminţire cum că nu l-am felicitat pentru câştigarea 
alegerilor, ci i-am dorit ca lucrarea lui în acel loc să fie pentru binele so- 
cietăţii, al tuturor oamenilor. Au mai fost câteva prilejuri în care trebu- 
ia să discut cu el despre cele ce se petreceau în ţară. Mulţi mau mustrat 
că mă duceam să-l întâlnesc. Dar eu mă duceam la el în calitatea sa de 
Preşedinte al Republicii Serbia. Mi s'a spus că atitudinea mea faţă de el 
nu era europeană, sau aşa ceva...” 


Odată a venit şi Miloşevici la Patriarhie. Dar cu acea ocazie, din pri- 


15 Singura dată când Patriarhul Pavel a participat la vot a fost în toamna lui 2006, la refer- 
endumul pentru Constituţia Serbiei în care era menţionat fără echivoc faptul că provincia 
Kosovo şi Metohia era parte integrantă a Republicii Serbia. (n. aut.) 

16 Felipe Gonzălez — om politic Spaniol (n. 5 Martie 1942), Secretar General al Partidului 
Socialist Munictoresc Spaniol în perioada 1974-1997 şi prim ministru al Spaniei timp de 
patru mandate (1982-1996). (n. red.) 

cina unor atitudini politice ale sale, a fost aspru atacat de câţiva epis- 
copi şi de atunci n-a mai călcat pe acolo. Patriarhul i-a mustrat pentru 
purtarea lor: „Ce i sa spus atunci trebuia să fie cum se cuvine şi pen- 
tru gazdă, şi pentru oaspete: cuvintele să fie blânde, iar argumentele 
puternice. Nu invers. De bună seamă, adevărul trebuie spus, dar nu ca 
un neîndemânatic care poartă o povară şi nu ştie cum s-o ducă fără să 
calce în picioare pe cineva sau să-l lovească în cap cu ea.” 

Cu prilejul aceleiaşi convorbiri, Patriarhul Pavel mi-a mai zis: „loţi 
oamenii care vin la mine, dar mai ales politicienii, au interesul să se 
folosească de aceste vizite. Vor să-şi lege barca lor de corabia Bisericii 
atâta vreme cât au nevoie să se folosească de puterea ei. Asta mi-e 
limpede. Dar, pe de altă parte, oamenii au trebuinţe atât de felurite, 
încât este de datoria mea să vorbesc cu fiecare în parte, să-l înţeleg şi să 
căutăm o rezolvare. Unii îmi cer, bunăoară, să-i cunun, dar pentru asta 
trebuie să se adreseze preotului lor de parohie. Nu aveam cum să-i 
primesc pe toţi, dar era de datoria mea să-i ajut, să-i ascult şi să-i îndemn 
spre cele bune, fără a fi, cum se zice, ca sarea în toate bucatele.” 

Şi în relaţiile cu statul, Patriarhul Pavel se ţinea tot după Sfânta 
Scriptură, mai ales de cuvintele Apostolului Pavel din Epistola către 
Romani: Că nu este stăpânire fără numai de la Dumnezeu şi, pentru aceea, 
cela ce se împotriveşte stăpânirii, rânduielii lui Dumnezeu se împotriveşte. 
[Romani 13, 12/ Pentru a lămuri aceste cuvinte, Patriarhul Pavel 
aduce următoarea tâlcuire: „Ioată stăpânirea este de la Dumnezeu, 
precum de la Dumnezeu sânt şi adevărul, dreptatea şi dragostea, dar 
nu toate stăpânirile sânt după voia lui Dumnezeu, ci după îngăduirea 
lui Dumnezeu, căci omul este fiinţă slobodă. Nici Dumnezeu nu-l 
poate mântui pe cel ce nu vrea să se mântuiască, căci ar fi o siluire, 
iar lui Dumnezeu nu Îi este a silui, precum nu Îi este nici a minţi, 
nici a nedreptăţi. Siluirea, minciuna şi nedreptatea nu sânt atributele 


puterii, ci ale neputinței. Aceasta minunat o tâlcuieşte Sfântul Vasilie 

cel Mare în veacul al patrulea, când spune că adevărul, dreptatea, 
dragostea, binele au în sine fiinţă, viaţă, esenţă, în vreme ce minciuna, 
nedreptatea, siluirea şi ura nu au viaţă în sine. Toată lucrarea lor stă în 
negarea adevărului, a dreptăţii şi a dragostei. Minciuna nu există fără 
adevăr, dar adevărul există fără minciună. Când sântem cu adevărul, 
cu dreptatea şi cu dragostea, atunci avem în noi tot mai multă esenţă, 
tot mai multă viaţă.” 

lar legat de puterea politică, Preasfinţitul întotdeauna accentua po- 
ziţia Bisericii: Să se țină cont de voința poporului şi totul sa fie democratic, 
ca puterea să fie luată şi cedată în urma alegerilor. 

Patriarhul sublinia faptul că statul trebuie să fie rânduit pe temelii 
juridice şi aducea o pildă din istoria dreptului Sârbesc: „În veacul al 
XIV-lea, în «Pravila Ţarului Duşan,» însuşi ţarul îşi îngrădea puterea 
în două articole. Într-unul hotărăşte: «Dacă voi da vreun hrisov ori 
din ură, ori din iubire, ori din milă pentru cineva, iar aceal hrisov 
încalcă Pravila, atunci acel hrisov nu are putere.» lar în următorul 
articol spune: «Toţi judecătorii să judece drept, după Pravilă, nu cu 
frică de ţar.»” 

Şi îndată după aceea, Sfinţia Sa, având în faţă o cruce bogat împodo- 
bită — despre care unii din colaboratorii lui cei mai apropiaţi aveau 
să-mi spună că este chiar crucea Ţarului Duşan — mi-a spus: „A tre- 
buit să treacă mai bine de şase veacuri şi noi încă mai căutăm şi aştep- 
tăm ca statul să fie întemeiat pe drept. Asta nu înseamnă că Biserica 
cere ceva osebit pentru sine. Mai cu seamă noi nu credem că Biserica 
- adică noi, slujitorii ei — ar trebui să fim deasupra tuturor, să-i privim 
pe toţi de sus şi să stăpânim peste toţi. Asta nu. Noi nu trăim pentru 
împărăţia acestei lumi. Trăim în această lume, dar adevărata noastră 
patrie este Cerul, Împărăţia lui Dumnezeu.” 

Dar, pe lângă această atitudine, s'a întâmplat ca deseori Biserica să fie 


învinuită de implicare în politică. Fapt asupra căruia Patriarhul Pavel 

mărturiseşte: „Toate stăpânirile îşi doresc să fie slujite într-un fel sau 
altul de către toţi, cu cel mai mare servilism. Orice ziceam sau făceam 
se regăsea în presă sau auzeam comentarii. Asta-i politica. Ori că aş 
fi fost, chipurile, de partea partidului la putere, ori cu opoziţia. Mam 
dus, bunăoară, la proclamarea Constituţiei noii lugoslavii, unde era 
stabilit că Serbia şi Muntenegru vor rămâne împreună. Mai apoi, 
un preot mi-a scris mustrându-mă că am fost acolo şi am stat lângă 
Bakocevici.” l-am răspuns că pentru toţi e valabil principiul Sfântului 
Apostol Pavel că «ori de mâncaţi, ori beţi, ori altceva veţi face, toate 
spre Slava lui Dumnezeu să le faceţi.» Acesta este principiul în care se 
încadrează şi politica. Şi ea ar putea, ca toate celelalte, să fie lucrătoare 
spre Slava lui Dumnezeu. Toate faptele noastre pot fi spre Slava lui 
Dumnezeu dacă sânt făcute după voinţa lui Dumnezeu, pentru care 
omul a şi fost zidit. Dar poate fi şi alminteri. Şi i-am mai zis că nu 
ştiu dacă pentru Sfinţii Apostoli a avut vreo însemnătate care dintre 
ei a stat lângă Iuda şi care nu, dar ştiu că le păsa dacă vor fi iude sau 
nu. lată, acest principiu ar trebui să fie important şi pentru Domnia 
Voastră şi pentru mine, iar lângă cine vom sta în tramvai, autobuz 
sau avion, nu sântem întotdeauna în putere să alegem. Dar, dacă vom 
fi Oameni sau neoameni, asta ţine de fiecare din noi în parte.” 
Patriarhul Pavel a mai fost criticat şi în urma unei scrisori adresate 
Prințului Alexandru Karageorgevici pe la sfârşitul anului 2003, în 
care scria: 

„Toată istoria neamului Sârbesc stă sub semnul domnitorilor şi 
familiilor domneşti. În istoria ultimilor două sute de ani, un loc 
de seamă l-a avut familia Karageorgevici. Fără Karageorge e de 
neînchipuit eliberarea poporului Sârbesc de sub robia Turcească, iar 


chipurile Regilor Petru 1 şi Alexandru sânt întipărite în fiinţa statului 


17 Aleksander Bakocevici — vechi nomenclaturist comunist, în aceea vreme preşedinte al 
Parlamentului Republicii Serbia (n. red.) 

şi a poporului Sârbesc în prima jumătate a secolului al XX-lea. De 
aici şi zicala populară: «Fără Rege nimic nu merge» — fapt care sa şi 
văzut în perioada de după război când, sub chipul democraţiei, sub 
preşedinte, a stăpânit otiranie nemaiîntâlnită în toată istoria neamului 
Sârbesc. În acelaşi timp, spre deosebire de noi, ţările europene care 
au păstrat monarhia parlamentară dau pildă de bunăstare şi de bună 
organizare a statului, fiind purtătoare ale adevăratei democraţii. 
Înălţimea Voastră, din aceste pricini tuturor le este limpede că 
Biserica, care a fost întotdeauna împotriva silniciilor de orice fel, 
mărturiseşte că hotărârea de abolire a monarhiei, ca şi multe alte 
hotărâri din 1945 (colectivizarea ş.a.) este urmarea tiraniei şi, ca atare, 
artrebui să fie anulată de către instituţiile oficiale ale oricărui adevărat 
sistem democratic, în numele dragostei şi dreptăţii lui Dumnezeu şi 
în numele binelui poporului şi al libertăţii. Se înţelege că asta nu stă 
în puterea Bisericii. Al ei este a se ruga şi a sprijini pe cei cărora le stă 
în putere să ia astfel de hotărâri, pentru a se ajunge la însănătoşirea 
societăţii şi statului nostru, pentru ca legea să stăpânească şi, în cele 
din urmă, dreptatea să biruiască.” 

Din scrisoare, mulţi au înţeles că Biserica Ortodoxă Sârbă caută să 
schimbe actualul sistem politic şi să întoarcă monarhia. L-am întrebat 
pe patriarh care este rostul acestei scrisori şi cum priveşte învinuirile 
aduse. Răspunsul Sfinţiei Sale a fost: În această chestiune, Biserica do- 
reşte să fie prețuită voința poporului. Să i se dea poporului dreptul de a ale- 
ge dacă este pentru republică sau pentru monarhie. Noi nu căutăm să im- 
punem nici pe una, nici pe alta. 

Patriarhul Pavel a avut ocazia să se întâlnească şi cu mulţi oameni 
de stat străini, care veneau cu diverse motive la Belgrad, atunci când 
această parte a lumii era în centrul atenţiei. Unii doreau să afle de la 
Sfinţia Sa părerea Bisericii, iar alţii, mai puţin bine intenţionaţi, încer- 


cau să înconvoaie anumite poziţii ale Bisericii, ca apoi, după socotinţa 

lor, să-şi poată împlini mai uşor ţelurile. Mai erau şi unii bine intenţio- 
naţi care voiau să-i ajute pe cei necăjiţi prin Biserica... În toate aceste 
întâlniri, întâi-stătătorul duhovnicesc al Serbiei cerea ca toate să fie 
făcute după dreptatea Dumnezeului celui Adevărat. Şi de fiecare dată 
Patriarhul Pavel se încredința ajutorului dumnezeiesc. De aceea, îna- 
inte de venirea vreunuia din aceşti oaspeţi, mergea într-un mic para- 


clis şi se ruga lui Dumnezeu cu metanii. 

ICOANA CĂLĂTOARE 


Patriarhul Pavel se întâlnea şi cu mulţi demnitari străini şi organiza- 
ţii internaţionale pentru a le cere ajutorul spre uşurarea pătimirilor 
poporului mult-încercat şi pentru a căuta rezolvarea dreaptă a pro- 
blemelor care pe atunci tulburau această parte a Balcanilor, mai cu 
seamă din vrerea mai-marilor lumii. Pentru că au fost împotriva des- 
trămării lugoslaviei, dar şi pentru că împiedicau politica geostrategi- 
că a unora dintre cele mai puternice ţări, Sârbii s'au aflat şi în calea 
atacurilor mincinoase lansate în cele mai puternice reţele mediatice 
mondiale, atacuri preluate apoi şi de serviciile media locale. Cei care 
purtau războiul şi lucrau la satanizarea Sârbilor nu l-au cruțat nici pe 
întâi-stătătorul lor duhovnicesc, Patriarhul Pavel, acuzându-l de afir- 
maţii pe care nu le rostise niciodată... Din această pricină, Sfinţia Sa a 
fost nevoit de multe ori să răspundă: Dumnezeu mi-e martor că aseme- 
nea lucruri nici măcăr n-am gândit, darămite să le fi spus! 

Patriarhul Pavel nu a cerut niciodată pentru poporul său mai mult 
decât sar fi cuvenit oricărui alt popor. A cerut doar ceea ce i se cuve- 
nea de drept, atât după legile dumnezeieşti, cât şi după cele omeneşti. 
Este îndeajuns loc sub soare pentru toţi oamenii, spunea adeseori. Însă 
Preafericitul era învinuit că ar fi avut un rol în război. Într-adevăr, 
Patriarhul Pavel era un participant activ în aceste conflicte, dar întot- 
deauna în rolul celui ce stingea incendiul, chema la înţelegere, îi ajuta 


pe cei necăjiţi, se ruga pentru toţi, apela la cei ce puteau oferi ajutor, 

indiferent de care parte a baricadei se găseau angajaţi în război... 
În toamna lui 1992, după întoarcerea în Biserica Ortodoxă Sârbă a 
eparhiilor din Statele Unite ale Americii şi din Canada, întâi-stătătorul 
Sârb s'a dus în prima vizită canonică după încetarea schismei. A 
folosit atunci acest prilej pentru a se întâlni şi cu câţiva din cei mai 
importanţi oameni de stat, care aveau putere de influenţă în războiul 
din Iugoslavia. În New York, unde se află sediul Naţiunilor Unite, 
s'a întâlnit cu Secretarul General Dr. Butros Butros Ghali cu scopul 
de a-i arăta caracterul nefast al sancţiunilor pe care organizaţia 
mondială le-a impus („exclusiv”) Serbiei şi Muntenegrului şi de a 
cere ajutor pentru o rezolvare cu adevărat dreaptă a dramei lugoslave. 
Cu acea ocazie avea să-i spună celui mai înalt funcţionar al acestei 
organizaţii mondiale, printre altele şi următoarele: Ceea ce aşteptăm şi 
de la dumneavoastră, şi de la toți oamenii voitori de bine din întreaga lume 
este să priviţi adevărul din toate părţile şi să măsuraţi dreptatea cu aceeaşi 
măsură pentru toți. 

Acelaşi lucru avea să-l repete şi la Washington, când sa întâlnit cu 
Secretarul de Stat American Lawerence Eagleburger. Răspunzând 
cuvintelor de întâmpinare ale şefului diplomaţiei Statelor Unite — care 
vreme de şapte ani fusese ambasador în Iugoslavia — Patriarhul Pavel 
avea să-i spună: „Vă rog să priviţi adevărul din toate unghiurile. În 
aceste vremuri, sântem conştienţi că este foarte greu să avem o astfel 
de perspectivă. Nu este uşor a vedea chinurile pătimite de Sârbi din 
partea Croaților, sau ce pătimesc Croaţii şi musulmanii din partea 
Sârbilor. Din păcate, în toate taberele sânt oameni care făptuiesc 
fărădelegi. Şi asta-i cel mai înfricoşător. Sânt oameni care răspund la 
rău cu rău. Noi însă aşteptăm din partea tuturor să fim măsuraţi cu 
aceeaşi măsură. Vine iarna şi vom avea mari nenorociri de înfruntat. 
Copiii, bolnavii şi refugiații vor avea cel mai mult de suferit. În 


puţină vreme vor rămăne fără hrană, cărbune, medicamente... Pe 

toţi aceşti oameni necăjiţi îi încredinţăm inimilor Domniilor Voastre 
şi inimilor oamenilor de bună-credinţă. Ce se va întâmpla cu ei — 
doar Dumnezeu ştie! Aceşti oameni sărmani se găsesc şi la Sârbi, şi 
la Croaţi, şi la musulmani. Vă rugăm să-i ajutaţi pe ei, toţi cei cuprinşi 
de neputinţe. Noi, ca oameni, sântem conştienţi că stăm în faţa lui 
Dumnezeu A-toate-cunoscătorul şi în faţa dreptei Lui judecăţi. Nu 
voim să punem poporul nostru înaintea altora şi nici să pretindem că 
e mai bun decât celelalte...” 

Şeful diplomaţiei Americane l-a numit „viteaz” pe patriarhul Sârb. 
„Viteaz al păcii.” lar după încheierea convorbirii, pe când îşi luau 
bun rămas, după cum mărturiseşte unul din episcopii ce erau de 
faţă, Eagleburger l-a bătut pe umăr, zicându-i: Sfinția Voastră, dacă pe 
fața pământului ar mai fi un om ca Dumneavoastră, în lume n-ar mai fi 
războaie, ar domni pacea! 

În ciuda faptului că Sârbii au fost ponegriţi în faţa întregii lumi, iar 
întâi-stătătorul lor duhovnicesc a fost ţinta a nenumărate calomnii, 
Patriarhul Pavel era primit cu deosebită cinste oriunde apărea. 
Aşa, bunăoară, doi ani mai târziu (în 1994), când se afla din nou pe 
continentul nord-american, Patriarhul Pavel a fost invitat la o şedinţă 
a Parlamentului Canadian dedicată conflictului din fosta Iugoslavie. 
Când a intrat în sală, discuţiile au încetat şi toţi deputaţii s'au ridicat 
şi l-au primit cu aplauze pe invitatul prezentat de preşedintele 
Parlamentului drept „un om sfânt”... 

Oriunde mergea, cuvintele sale, care chemau la pace şi înţelegere între 
oameni, lăsau o adâncă mărturie a chipului smereniei sale, a râvnei 
în cele mai de preţ virtuţi şi a înălţimii sale duhovniceşti. Din aceste 
pricini, Episcopul Lavrentie avea să-l numească, pe bună dreptate, 
icoană vie şi călătoare a Bisericii noastre şi să mărturisească faptul că, 
prin lucrarea sa, a îmbunătățit imaginea țării noastre în lume mai mult 


decât orice alt Sârb contemporan. 

Patriarhul a îndemnat pe toţi reprezentanţii Bisericii să se poarte 
asemenea, după dreptatea Dumnezeului celui Adevărat. Astfel, în 
primăvara lui 2005, când o delegaţie de episcopi ai Bisericii Ortodoxe 
Sârbe a plecat în America să se întâlnească cu înalţi demnitari 
responsabili cu politica externă pentru a le face cunoscută situaţia 
în care se află poporul Sârb şi lăcaşurile sale sfinte, mai cu seamă 
în Kosovo şi Metohia, Patriarhul Pavel le-a spus la plecare: Mergeţi 
acolo, dar să nu spuneţi că noi am fi mai buni decât alții, dar nici c-am fi 
cei mai răi... 

În America, gazdele i-au întâmpinat astfel: „Noi ştim că patriarhul 
vostru este un om sfânt şi cinstit sufleteşte, care în orice moment 
istoric a condamnat răul, indiferent cine îl înfăptuia...” 


Şi, cu adevărat, numele Patriarhului Pavel deschidea multe uşi. 

MAI PRESUS DE NEAM 


Patriarhul Pavel era ca un părinte pentru poporul său, dar aceeşi 
purtare de grijă o avea faţă de toţi oamenii din lume. Acest fapt sa 
putut vedea mai ales în timpul războaielor civile din fosta Iugoslavie, 
când Sfinţia Sa se ruga, cerea ajutoare şi se lupta să afle soluţii spre 
binele tuturor, pentru toate părţile aflate în conflict, arătându-le astfel 
calea păcii. Mărturie stă mulţimea declaraţiilor, scrisorilor, mesajelor, 
memorandumurilor, precum şi alte izvoare scrise din aceea vreme. 
Orice soluție nedreaptă, de fapt, nu-i o soluție pentru nimeni: nici pentru 
noi, nici pentru vecinii noştri, nici pentru Balcani, nici pentru Europa — 
se spune în Memorandumul Sfântului Sinod Arhieresc al Bisericii 
Ortodoxe Sârbe din vara anului 1992. 

Episcopii Sârbi, sub conducerea Patriarhului Pavel, s'au arătat a fi mai 
presus de interesele naţionale şi atunci când au condamnat crimele 
de război. Asfel, în Comunicatul despre acuzaţiile mincinoase împotriva 
poporului Sârb din Bosnia şi Herţegovina emis în şedinţa extraordinară 
a Sfântului Sinod Arhieresc din Decembrie 1992, se pomeneşte: 
„Trăim suferinţa fiecărui om ca pe propria noastră suferinţă, căci fie- 
care lacrimă, fiecare rană, trupească sau sufletească, fiecare picătură 
de sânge sânt lacrimă, rană şi picătură de sânge frăţeşti. Ştim că toţi 
ne vom înfăţişa în faţa Dumnezeului celui Viu, Judecătorul cel veşnic, 
unde nici un rău şi nici un neadevăr nu vor mai fi îndreptăţite.” 


Iar cu alt prilej, Patriarhul Pavel a spus: 

„Nu este nici omeneşte, nici Creştineşte să aperi nedreptatea. Ar fi 
un păcat de neiertat să îndreptăţim fărădelegea cuiva doar pentru că 
face parte din neamul nostru. Ca oameni şi Creştini, dar şi ca întâi- 
stătători responsabili ai Bisericii Ortodoxe, întotdeauna am arătat şi 
am osândit tot răul şi nu am măsurat niciodată cu măsuri diferite 
fărădelegile sau pe cei ce le-au săvârşit în funcţie de credinţa ori 
neamul din care făceau parte.” 

Ca Biserică naţională locală, Biserica Ortodoxă Sârbă în frunte cu 
Patriarhul Pavel a stat întotdeauna alături de poporul său. În şedinţa 
extraordinară din toamna anului 1993, Sfântul Sinod Arhieresc a 
lansat un Apel la omenie către Cosiliul de Securitate al Naţiunilor Unite 
şi către toate personalităţile, instituţiile şi organizaţiile responsabile 
ale comunităţii internaţionale „pentru a ridica fără întârziere sancţiu- 
nile economice, embargoul şi izolarea poporului Sârb din Republica 
Federală Iugoslavia (Serbia şi Muntenegru), izolare care nu are pre- 
cedent în istorie, căci sancţiunile şi embargoul, aşa cum sânt aplica- 
te, chiar dacă ne referim numai la materia primă necesară producţiei 
medicamentelor, au transformat o ţară întreagă într-un imens lagăr 
de concentrare sau ghetou şi un întreg popor într'o massă de con- 
damnaţi, de la copilul din pântecele mamei până la bătrânul aflat în 
pragul morţii.” Apelul episcopilor Sârbi se încheie cu aceste cuvinte: 
În numele credinței în Dumnezeu şi în numele nepieritoarei demnități a 
omului, îndemnăm la omenie pe toți şi pe toate! 

Cu acel prilej, Sinodul Bisericii Ortodoxe Sârbe a trimis un cuvânt 
poporului Sârb şi Comunităţii internaţionale, prin care îşi exprimă 
punctul de vedere asupra războaielor şi evenimentelor din acea vreme, 
precum şi asupra cauzelor şi posibilelor căi de rezolvare ale crizei şi 
haosului: „Pentru noi şi pentru poporul nostru, acestea sânt vremuri 
biblice. Trăim clipa de răstignire pe Golgotha. Sântem martori şi părtaşi 


ai pătimirii unui întreg popor Creştin, mucenicit de cei puternici ai lu- 

mii acesteia, atât din ţară, cât şi din străinătate... Înălţând rugăciune, 
Sinodul Episcopilor Ortodocşi ridică privirea către Dumnezeu şi cere 
de la oameni apărarea drepturilor elementare umane şi naţionale 
ale pătimitorului popor Sârb, în toate locurile unde vieţuieşte de 
veacuri şi mărturiseşte Creştinismul prin spiritualitatea sa, iubirea 
de dreptate, setea de libertate şi năzuinţa spre omenie. În aceeaşi 
măsură, cerem şi respectarea drepturilor individuale şi naţionale ale 
tuturor vecinilor noştri, ale căror pătimiri şi jertfe le deplângem.” 
lar poporului său ortodox îi cere să fie statornic în răbdare, să ierte 
Creştineşte pe toți, dar să aiba şi discernământ mai întâi față de sine, apoi 
față de conducătorii săi şi față de conducătorii marilor puteri. 

Adeseori, patriarhul intervenea personal, îndemnând şi sfătuind. Aşa 
a fost în toamna lui 1992, când Sfinţia Sa a chemat şi a rugat poporul 
Sârb din partea răsăriteană a Bosniei să lase să treacă un convoi de 
ajutoare pentru musulmanii din Srebreniţa. Sârbii au fost mâhniţi 
din pricină că organizaţiile umanitare internaţionale ajutau mai 
degrabă pe musulmani şi pe Croaţi şi nu voiau să le vadă şi chinurile 
şi pătimirea lor. Patriarhul i-a înţeles, dar i-a îndemnat părinteşte să 
nu-şi arate supărarea prin oprirea ajutorului către cei aflaţi de partea 


cealaltă a frontului, căci şi aceia sânt oameni. Sfinţia Sa avea să scrie: 
Către poporul Sârb din Skelani pe Drina 


Vă rog părinteşte să lăsaţi să treacă convoiul internaţional cu ajutoare 
umanitare care trebuie să ajungă la Srebreniţa. De credeţi că acest 
ajutor vă este mai de trebuinţă vouă şi familiilor voastre, mai degrabă 
pătimiţi acum nedreptatea care vi se face decât să o pricinuiţi voi altora, 
fraţilor voştri de altă credinţă, dar la fel de nefericiţi ca voi. Să fim cu 
toţii Oameni, fii ai lui Dumnezeu, şi să ne încredinţăm mai degrabă 


dreptăţii Lui decât mâniei noastre, oricât ni sar părea de îndreptăţită. 

În numele dragostei evanghelice a lui Dumnezeu şi a Sfintei noastre 
Biserici care o propovăduieşte, vă trimit binecuvântarea Noastră, cu 
credinţa că ajutorul va ajunge să mângâie şi pătimirile voastre, dacă 
la rău nu vom răspunde cu rău şi dacă în cele mai grele ispite ne vom 


purta ca un neam Creştin, neam al Sfântului Savva. 


Rugămintea patriarhului a fost ascultată. 

Patriarhul Sârb se lupta ca ajutoarele să ajungă la toţi cei necăjiţi, 
dar, în acelaşi timp, se lupta şi ca să se facă auzit glasul tuturor. De 
aceea se împotrivea celor care refuzau dreptul de liberă-exprimare 
al Sârbilor din Bosnia-Herţegovina în cadrul Referendumului legat 
de statul în care doresc să trăiască. Sfinţia Sa sprijinea deschis aceas- 
tă dorinţă a Sârbilor. Printre altele, într-un interviu pe care i l-am luat 
în 1993, sfătuia: „Noi, oamenii clerului, de bună seamă nu ar trebui să 
ne ocupăm de politică, dar Biserica întotdeauna va apăra principiul 
general al libertăţii omului, căci omul este o fiinţă slobodă. Susţinem 
acelaşi principiu şi în cazul libertăţii unui întreg popor de a-şi hotărî 
soarta în mod democratic. lar când este vorba de probleme de viaţă 
şi de moarte, Biserica nu poate decât să urmeze principiul ca poporul 
să-şi exprime liber voia sa. De aceea, Sfântul Sinod al Bisericii noas- 
tre a adresat un Apel prin care cere ca poporului Sârb din Bosnia-— 
Herţegovina să i se dea dreptul de a-şi decide singur, în mod liber, 
soarta. Aceasta este poziţia Bisericii noastre şi credem că toţi oamenii 
de bună-credinţă din lume, care pretind că au o atitudine democrati- 
că, nu pot avea nimic împotrivă.” 

Din păcate, cei care au declanşat războiul au fost surzi şi orbi la 
multe astfel de avertismente, ca şi la suferinţele poporului. De aceea, 
în August 1995, după exodul Sârbilor din Croaţia şi la începutul 
agresiunii NATO împotriva Sârbilor din Bosnia-Herţegovina, cu 


vădită durere în inimă, patriarhul a făcut public un Apel în care 

vorbeşte despre nenorocirea abătută asupra poporului Sârb, arătând 
punctul de vedere al Bisericii şi cum trebuie să se poarte cei aflaţi în 
această situaţie deosebit de grea: 

„Cei puternici ai lumii sânt grăbiţi acum, pentru că au înarmat şi au 
pregătit armata Croaţiei care sa folosit de prilej pentru a dezrădăcina 
cea mai mare parte a poporului Sârb din părţile Krainei. Cunoscute 
centre de putere desfăşoară acum represalii crunte împotriva Sârbilor 
din Bosnia şi Herţegovina, şi asta în clipa când până şi reprezen- 
tanţii lor cei mai responsabili recunosc planul de pace American. 
Năravurile cele rele ale agresorilor din cele două războaie mondiale 
se reîntorc în vetrele de veacuri ale poporului Sârb, iar «dreptatea» se 
împarte cu asprime şi cinism. Poporul nostru este silit prin toate mij- 
loacele să primească ceea ce i s'a hotărât dinainte, în afara participării 
lui şi împotriva voinţei lui. Mai mult, cu excepţia Sârbilor, autodeter- 
minarea le-a fost recunoscută tuturor, chiar şi atunci când a fost în- 
făptuită prin mijloace ilegale, imorale şi chiar violente... 

În ultimii patru ani, în locul păcii şi reconcilierii pe care le procla- 
mau, puternicii lumii au reuşit să prelungească şi să intensifice acest 
război inter-etnic ce era şi aşa deosebit de violent — război pe care 
l-au încurajat deschis înainte de a începe, iar adevărul despre el l-au 
ascuns cu făţărnicie... 

Nu sânt adrese unde să ne putem îndrepta protestul. Cuvintele sau 
isprăvit. Puterile demonice îşi arată din ce în ce mai des adevărata lor 
faţă, fără a se mai strădui să apară în chip de înger de lumină... Vremea 
e de rugăciune, mai înainte de toate de rugăciune. Rugăciunea noastră 
nu este îndreptată către dumnezeii mincinoşi, croiţi după măsura 
omului căzut şi iubitor de sine, ci către singurul Dumnezeu Viu şi 
Adevărat, Dumnezeu Ziditorul şi Mântuitorul tuturor oamenilor, 
Dumnezeul dragostei. lar rugăciunea noastră n-o înălţăm doar 


pentru neamul nostru, mucenicii noştri, jertfele noastre nevinovate 

sau pentru sutele de mii de prigoniţi ai noştri. Rugăciunea noastră îi 
cuprinde pe toţi cei ce suferă, toate jertfele, toţi izgoniţii, toţi oamenii, 
fie prieteni, fie neprieteni, fie ştiuţi sau fie neştiuţi... Încă ne rugăm 
şi pentru trezirea duhovnicească şi pocăinţa mai-marilor Europei şi 
Americii, cei ce au hotărât «să sprijine procesul de pace» cu ajutorul 
armelor ucigătoare ale NATO, pe un pământ Sârbeasc scăldat în 
sânge şi în lacrimi.” 

Aducându-şi aminte de cuvintele Mântuitorului — Cine va răbda 
până la capăt, acela se va mântui — şi de faptul neîndoielnic că puterea 
obţinută prin forţă nu a fost vreodată biruitoare până în sfârşit, Sfinţia 
Sa încheie Apelul cu cuvinte de mângâiere, îmbărbătare şi rugăciune: 
„Vă chemăm pe voi, fraţi şi surori, poporul nostru mult-pătimitor, să 
mergem numai pe calea dreptăţii şi a cinstei, a credinţei şi a faptelor 
bune, pe calea omeniei şi a vitejiei Creştine, fără ură şi fără răzbunare 
împotriva nimănui, îngenunchind întotdeauna numai în faţa lui 
Dumnezeu şi niciodată în faţa oamenilor. Şi El, Domnul Puterilor, 
A-toate-iitorul, Stăpânul istoriei, Dumnezeul dragostei şi al mi- 
losârdiei, dar şi Dreptul Judecător al lumii, va fi cu noi. lar dacă EI va 
fi cu noi, de cine ne vom teme? Fie ca smeritele ecouri ale clopotelor bi- 
sericilor şi mănăstirilor noastre să se unească cu rugăciunea Bisericii 
Ortodoxe în inimile şi pe buzele tuturor: «Doamne al puterilor, fii 
cu noi, că pe nimeni afară de Tine, ajutor întru necazuri, nu avem. 
Doamne al puterilor, miluieşte-ne pre noi» Amin.” 

Întocmai cu convingerile sale evanghelice, pe temelia credinţei 
Creştine că după pătimire va veni Învierea, patriarhul se adresa 
în chip deosebit celor prigoniţi. În acea lună August a anului 1995, 
aproape întreg poporul Sârb din Croaţia se afla în coloanele de 
refugiaţi. Erau cele mai mari coloane de refugiaţi văzute în Europa 
după cel de-Al Doilea Război Mondial. Sfinţia Sa a adresat poporu- 


lui încercat cuvinte de sinceră împreună-pătimire, cuvinte pline de 

căldură părintească, dar şi pătrunse de aceleaşi sfaturi duhovniceşti, 
prin care-i îndemna pe refugiaţi să se poarte cu omenie faţă de toţi, 
fie şi-n cele mai grele împrejurări, fie şi faţă de vrăjmaşii lor. 
Îndemnul Patriarhului Pavel către cei prigoniţi din Kraina Sârbească este 
o pildă de omenie şi de vitejie Creştinească la care Sfinţa Sa deseori 
făcea pomenire, de aceea merită a fi citat în întregime: 

În acest ceas de mare necaz şi grele ispite ne îndreptăm inimile către 
voi, fraţii noştri pătimitori, cu rugăciune către Dumnezeu şi cu cea 
mai adâncă compătimire pentru chinurile voastre, aducându-vă îna- 
inte cuvinte de mângâiere şi de îmbărbătare. Hristos a zis: «Fericiţi 
cei ce se gonesc pentru dreptate, că acelora este Împărăţia Cerurilor.» 
/Matei 5, 10/ După dreptatea lui Dumnezeu, voi sânteţi izgoniți cu 
cruzime şi neomenie din vetrele voastre de veacuri şi trimişi către ni- 
ciunde. Ştim că ajutorul dat de poporul nostru şi de oamenii de bună- 
credinţă din întreaga lume vă este de mare preţ, însă mai ştim şi că 
este doar o picătură în oceanul chinurilor şi al umilinţelor voastre. 
Chemăm prin acest Îndemn pe toţi fraţii ortodocşi Sârbi din ţară şi 
din diasporă să facă tot ceea ce le stă în putinţă pentru a vă mângâia 
durerea şi a vă uşura crucea grea a prigonirii. Asemenea, vă rog şi pe 
voi, toţi, de la mic la mare, să nu vă clătinaţi cu duhul, să nu slăbiţi şi 
să nu cădeţi în deznădejde. Ştim din istorie, chiar dacă am privi numai 
întreaga istorie plină de chinuri a neamului nostru, că Dumnezeu 
nu îngăduie niciodată ispite mai mari decât pot duce oamenii. /cf. 
I Cor. 10, 13/ Înaintaşii noştri, în vremea Patriarhului Arsenie III 
Cearnoievici (1690) şi a Patriarhului Arsenie IV Şakabenta (1737), ca 
şi în vremea multor altor prigoniri şi izgoniri pe care neamul nostru 
le-a îndurat de-a lungul veacurilor, sau aflat în împrejurări şi mai 
fără de ieşire, dar s'au ţinut şi au dăinuit şi au înviat de fiecare dată, 
biruind toate necazurile şi toate ispitele. De multe ori s'a întâmplat 


să nu găsească pe nimeni pe lume care să-i mângâie, d-apoi să-i mai 

ajute. Azi, pe lângă tot necazul, nu-i aşa. Întregul popor Sârbesc, dar 
şi mulţi oameni cinstiţi din întreaga lume pătimesc împreună cu 
voi şi se străduiesc să vă uşureze pierderea şi necazurile. Sântem pe 
deplin încredinţaţi că dreptatea lui Dumnezeu va ieşi la iveală într- 
un sfârşit şi că Dumnezeu va rândui ca mulţi dintre voi să se întoarcă 
la vetrele lor lăsate în părăsire. 

Ne rugăm Domnului să vă învârtoşeze credinţa, să vă întărească nă- 
dejdea în biruinţa binelui şi a dreptăţii, să înmulțească în voi şi în noi 
toţi dragostea şi jertfa pentru aproapele, ca să ne purtăm până la ca- 
păt crucea ca vrednici urmaşi ai Sfântului Savva, al Sfântului Mare 
Mucenic Lazăr şi ai noilor mucenici de la Glina, ladovno şi lasenovaţ, 
trăind cu credinţa că va veni ceasul Învierii şi al biruinţei. Să ne ţi- 
nem azi ca şi ieri, ca întotdeauna, de acea vorbă sfântă din bătrâni: 
«La bine să nu te semeţeşti, la rău să nu deznădăjduieşti.» Viu este 
Domnul Dumnezeul nostru, iar dreptatea Lui este blândă, dar birui- 
toare. Şi viu va fi sufletul nostru dacă va rămâne cu Dumnezeu şi cu 
dreptatea Lui. 

Adresându-ne vouă, îi îndemnăm în acelaşi timp pe toţi episcopii, 
preoţii, monahii noştri, ca şi pe întregul popor să vă fie de ajutor în 
toate, în toată vremea şi în tot locul. Ne adresăm eparhiilor, parohi- 
ilor, preoţilor şi tuturor asociaţiilor umanitare şi credem că ajutorul 
nu va lipsi. 

În această durere abătută asupra noastră prin căderea Republicii 
Krainei Sârbeşti şi prin izgonirea poporului Sârb din vetrele lui de 
veacuri, simţim tot ca pe o datorie Creştinească şi morală ca să rugăm 
pe toţi Sârbii ortodocşi, dar mai ales pe cei prigoniţi, să se stăpâneas- 
că de la a duşmăni pe oricine aparţine minorităţilor naţionale din 
Serbia, Republica Bosniei Sârbeşti şi de oriunde, păstrând totdeauna 
în gând porunca lui Hristos ca şi faţă de duşmanii noştri să ne pur- 


tăm omeneşte, cu atât mai mult faţă de cei nevinovaţi. Intodeauna şi 

în toate împrejurările vieţii, chiar şi în cele mai grele, trebuie să avem 
în minte porunca sfântă a lui Hristos: «Ioate câte voiţi să vă facă vouă 
oamenii, faceţi şi voi lor asemenea.» /Matei 7, 12/ 

Împreună cu alte biserici dărâmate în Kraina Sârbească şi Slavonia 
în timpul acestui război, precum în vremea celui de-al Doilea Război 
Mondial, a fost dărâmată şi biserica în care eu am fost botezat. De 
aceea ştiu şi simt cu toată fiinţa mea că şi pe mine, şi pe voi, Dumnezeu 
ne va mântui numai dacă vom clădi biserica vredniciei, a bărbăţiei şi 
a stăruinţei în bine. Pe această biserică n-o mai poate dărâma nici o 
putere vrăjmaşă. lar unde este ea, este şi dăinuire — atât pentru fiecare 
din noi, cât şi pentru întregul popor pătimitor. Hristos cel răstignit, 
prin Crucea Sa a biruit lumea şi a pregătit Învierea Lui şi a noastră. 
Să ne rugăm Domnului celui răstignit şi înviat ca şi această pătimire 
a voastră şi a noastră, a tuturor, să ne fie zălog al învierii, cum s'a 


întâmplat de atâtea ori în trecutul pătimitor al neamului nostru. 


Al vostru rugător către Domnul, 
Patriarhul Serbiei 


Pavel 

RUGĂCIUNI PENTRU KOSOVO 


Negreşit, cei aproape treizeci şi patru de ani petrecuţi în Kosovo şi 
Metohia ca episcop de Ras-Prizren au avut o mare înrâurire asupra 
Patriarhului Pavel. El a trăit laolaltă cu turma lui. De aceea, la 
întronizarea sa ca patriarh a dorit să-i cheme şi pe apropiații săi din 
Prizren. Glasnik — Revista Bisericii Ortodoxe Sârbe din acea vreme — 
dă mărturie: 

„Cei din Prizren au primit cu lacrimi în ochi binecuvântare de la 
Vlădica lor. Inimile le erau pline de bucurie şi-l rugau să-i pomeneas- 
că în rugăciunile sale şi pe ei, şi pe întreg poporul mult-încercat din 
Kosovo şi Metohia. Încă îl rugau: «Pomeneşte, Părinte, în sfintele ru- 
găciunile tale, şi pe tinerii seminarişti şi pe dascălii lor, şi pomeneş- 
te încă pe toţi preoţii şi călugării din mult pătimitoarea eparhie de 
Ras-Prizren.»” 

Chiar dacă se afla de-acum în altă eparhie, Sfinţia Sa nu a încetat să 
vină deseori în Kosovo şi Metohia şi să slujească în Patriarhia din 
Peci, care avea statut de Lavră stavropighială. Şi niciodată nu a vizitat 
Patriarhia din Peci fără să nu meargă şi la alte lăcaşuri sfinte din acele 
ţinuturi Sârbeşti. 

Marea sa grijă pentru Kosovo şi Metohia se va vedea mai cu seamă 
după retragerea armatei şi poliţiei Sârbeşti şi venirea trupelor 
internaţionale de poliţie şi armată, în Iunie 1999, când a avut loc 


cea mai mare prigoană împotriva Sârbilor şi a lăcaşelor Sârbeşti din 

acel teritoriu. În fiecare zi, Patriarhul Pavel înălța rugăciuni pentru 
poporul pătimitor din Kosovo şi Metohia şi a întocmit singur cereri 
speciale pe care preoţii Bisericii Ortodoxe Sârbe le rosteau la Sfânta 
Liturghie. 

La Ectenia mare a alcătuit cererea: 

Pentru ca Domnul Dumnezeul nostru să trimită mila şi ocrotirea Sa 
poporului nostru ortodox păcătos şi pătimitor, pentru cei muceniciţi, 
prigoniţi, chinuiţi: bărbaţi, femei şi copii; pentru păzirea bisericilor şi 
a mănăstirilor ortodoxe, a familiilor şi caselor din Kosovo şi Metohia, 
Domnului să ne rugăm. Doamne, miluieşte! 

lar la Ectenia mică, rugăciunea: 

Încă ne rugăm ca Domnul Dumnezeul nostru să audă plângerea şi 
rugăciunea poporului Său mult-pătimitor din Kosovo şi Metohia, şi 
pentru toţi cei prigoniţi pentru dreptate, ca degrabă să le trimită ha- 
rul şi puterea Sa, şi pentru ca să-i apere pe cei asupriţi pe nedrept, să 
zicem toţi: Doamne, miluieşte! 

Începând cu această mare prigoană asupra Sârbilor din anul 1999, 
Sfinţia Sa, deşi înaintat în vârstă, se străduia ca totdeauna la praznicul 
Naşterii Domnului, la Înviere şi la Acoperământul Maicii Domnului 
- care este hramul Patriarhiei din Peci — precum şi cu alte prilejuri, 
să ajungă în Kosovo şi Metohia. Mergea şi fără însoţirea KFOR. Ca 
şi înainte, nu îngăduia să fie însoţit nici de poliţia Sârbească, nici de 
nimeni, ca nu cumva cineva să păţească ceva din pricina sa. Mergea 
singur punându-şi toată nădejdea în paza lui Dumnezeu! 

În convorbirile cu demnitarii străini şi cu reprezentanţii altor 


confesiuni şi asociaţii religioase, una din temele sale de neocolit 


18 KFOR (Kosovo Force — Forţele din Kosovo) reprezintă o forţă militară condusă de NATO 
cu scopul menţinerii păcii în regiunea Kosovo. După sfârşitul războiului din Kosovo, 
KFOR se află sub administraţia ONU. Sub mandatul KFOR, în Kosovo si Metohia au fost 
distruse sau pângărite aproape 200 de biserici şi mănăstiri, iar partea vestică a proviniciei 
(Metohia) a fost complet epurată etnic de Sârbi. (n. red.) 

era pătimirea Sârbilor şi nimicirea lăcaşelor ortodoxe din Kosovo şi 
Metohia. Dar s'a văzut că cele mai puternice ţări ale lumii, care au 
declanşat atacul împotriva Serbiei în 1999 şi ai căror soldaţi au venit 
mai apoi să „păstreze pacea,” toate au lucrat din ce în ce mai făţiş la 
separarea provinciei Kosovo şi Metohia. 

La sfârşitul anului 2005, Sinodul Arhieresc al Bisericii Ortodoxe 
Sârbe, sub conducerea Patriarhului Pavel, ca urmare a anunţului că 
vor începe discuţiile despre hotărârea „statutului definitiv” al pro- 
vinciei Kosovo şi Metohia, a făcut public mesajul său prin care ce- 
rea să fie luate în seamă interesele tuturor cetăţenilor din acea regiu- 
ne, căci „pâinea, apa, soarele şi dragostea lui Dumnezeu sânt pentru 
toţi cei din Kosovo şi Metohia.” Dar cere: „Dacă, Doamne fereşte, se 
va întâmpla ca o anume soluţie să fie impusă, Sinodul aşteaptă ca 
Parlamentul Serbiei să declare în faţa întregului popor că o parte a te- 
ritoriului nostru naţional a fost ocupată în mod nelegitim.” 

La încheierea şedinţei Sfântului Sinod Arhieresc, patriarhuls'a adresat 
şi în mod personal prin mass-media naţională şi internaţională cu 
îndemnul: Pe limba dreptății şi a dreptului internațional, orice gând de a 
se răpi Kosovo şi Metohia ar însemna ca, sub ochii întregii lumi, în veacul al 
XXI-lea, unei ţări democratice din centrul Europei să i se ia cu forța o parte 
a teritoriului, care este pentru ea leagănul său duhovnicesc. La fel ca şi 
cu toate celelalte prilejuri, întâi-stătătorul Sârb întăreşte: „Nu cerem 
nimic altceva decât ca problema Kosovo şi Metohia să se rezolve 
în acelaşi chip în care alte ţări democratice europene au rezolvat 
probleme similare.” La sfârşitul acestui cuvânt, Patriarhul Pavel s'a 
adresat mai cu seamă fiilor săi duhovniceşti, credincioşilor Bisericii 
Ortodoxe Sârbe, cu îndemnul: „Fiţi credincioşi, viteji şi exemplari! 
Să ne păzim sufletele şi conştiinţele curate! Aşa va fi păzit şi sfântul 


pământ mucenicit al cinstiţilor noştri înaintaşi.” 

ÎNNOIREA DUHOVNICEASCĂ 


În prima convorbire pe care am avut-o cu Preafericitul Pavel, l-am 
întrebat cum a găsit starea duhovnicească a poporului Sârb după 
aproape o jumătate de veac de regim comunist atheist, atunci când a 
ajuns patriarh. Răspunsul Sfinţiei Sale a fost: 

În atâţia ani în care poporul nostru nu numai că n-a avut prilejul să se 
întărească şi să înainteze duhovniceşte, ci dimpotrivă; când în şcoa- 
lă şi în armată, ca şi în toată media (ziare, radio, televiziune) se vor- 
bea împotriva însemnătăţii credinţei noastre ortodoxe, s'a produs un 
gol, o prăpastie care nu se poate depăşi acum, dintr'o dată. Dar gân- 
desc şi cred că un număr însemnat din tinerii noştri simte nevoia să 
audă şi altceva, să afle şi ce ne-a ţinut ca neam sute de ani şi să înţe- 
leagă primejdia unei viziuni unilaterale. După concepţia materialis- 
tă, omul este doar trup, pământ, iar suflet nu are. Unii spun, dând ca 
plidă automobilul, că sufletul ar fi mulţimea acelor rotiţe care, învâr- 
tindu-se fiecare la locul ei, permit automobilului să funcţioneze. Ei 
spun că dacă lipseşte una din acele rotiţe, nu mai avem suflet. Pentru 
noi, Creştinii, nu este aşa. Pentru noi sufletul este stăpân peste trup. 
Noi nu tăgăduim trupul, nu zicem că nu sântem şi trup, ci spunem că 
sântem şi suflet. Trupul este ca o casă în care locuieşte stăpânul. lar 


sufletul este cel care ne dă personalitate... 

Şi pentru că nimic nu e întâmplător, veni în chip firesc şi întrebarea: 
În ce măsură stricarea morală şi duhoonicească a poporului nostru a dus la 
războiul şi la nenorocirile pe care le trăim în aceşti ani? 

De bună seamă, sânt mai multe elemente şi forţe care au conlucrat şi au 
dus la război. La acestea a contribuit într'o mare măsură şi concepţia 
materialistă, din pricina căreia aşezarea noastră duhovnicească a ajuns 
o ruină. Fără îndoială, golul duhovnicesc şi concepţia materialistă au 
dus la sporirea patimilor tuturor, de unde sa ajuns la o răbufnire, la o 
ură fără de seamăn care i-a împins pe oameni să folosească mijloacele 
tehnice nimicitoare. Principiul Creştinesc este: «Ce-ţi doreşti ţie, fă 
şi celuilalt.» Dar vedeţi că, din păcate, noi toţi facem altora ce nu ne- 
am dori nouă. Când unul se poartă aşa, îi îndeamnă şi pe ceilalţi să 
poarte la fel. Această atitudine trebuie îndreptată neapărat, căci nu 
există nici un fel de pricină, nici dumnezeiască, nici naţională, nici 
personală care să ne îndreptăţească să răspundem răului cu rău. Pur 
şi simplu nu există o astfel de pricină! Dar, din nefericire, nu toţi 
oamenii au ajuns la această măsură. Ura este fără margini şi mulţi 
sânt înarmaţi. Aici este nenorocirea. Ura e cea care a condus la aceste 
dezastre. Dar se înţelege că au fost şi multe alte forţe şi interese, ţări 


străine şi altele, care au contribuit şi ele. 


L-am mai întrebat pe Sfinţia Sa: Care ar trebui să fie cel mai de seamă 
interes național al Sârbilor? Dar al tuturor neamurilor? 

Întotdeauna va fi cel ce a fost dintotdeauna. Despre acest interes ne 
povăţuieşte şi Sfântul Apostol Pavel. El spune că noi sântem ca un 
Trup. Într-un trup sânt mai multe mădulare. Şi el zice: «Dacă ochiul 
spune că de nu sânt ureche, înseamnă că nu fac parte din trup şi dacă 
mâna spune că de ce nu sânt picior, înseamnă că nu sânt din trup, oare 
totuşi nu sânt ele mădulare ale trupului?» Dacă toate ar fi ochi, ce ne- 


am face fără urechi, fără mâini, fără picioare, fără inimă?... Aşadar, 

vedeţi, când un mădular îşi împlineşte rostul pentru care a fost rân- 
duit, are în vedere şi interesul întregului şi atunci îi este bine şi tru- 
pului, şi fiecărui mădular în parte. Căci şi trupul ca întreg n-are alt 
interes decât binele fiecărui mădular în parte. Se-nţelege, atunci când 
şi interesul fiecărui mădular nu-i altul decât binele de obşte, atunci 
avem cea mai fericită situaţie. 

Aşa este şi cu un popor. Nenorocirea nu-i că la noi sânt multe partide. 
Dacă fiecare partid ar lucra cu toată puterea ceea ce consideră că-i cel 
mai important lucru din programul său, având în vedere binele co- 
mun şi dacă sar întrece cumva care să slujească mai bine interesu- 
lui public, atunci ar fi minunat. Dar dacă-şi urmăresc doar interesele 
lor înguste, nepăsându-le de binele oamenilor, atunci se va ajunge la 
nefericire. 

Tot astfel, o celulă din trup, atâta vreme cât e sănătoasă, lucrează pen- 
tru binele tuturor. Când toate celulele sânt sănătoase, atunci şi trupul 
este sănătos. Când o celulă devine canceroasă, ea pierde simţămân- 
tul întregului şi trăieşte pe seama celorlalte. Atunci va strica trupul 
şi, în cele din urmă, va pieri şi ea laolaltă cu trupul. Aşadar trebuie 
să avem în vedere binele obştesc, nu doar binele personal. De asta au 
nevoie şi azi, ca întotdeauna, şi Sârbii, şi toţi oamenii care vor să fie 


folositori atât lor înşile, cât şi neamului lor şi omenirii. 


Sfinția Voastră, deseori pomeniţi că Dumnezeu ne va ajuta dacă va avea 
pe cine să ajute..., i-am amintit patriarhului, cerându-i să lămurească 
cele spuse. 

Cuvântul Sfântului Apostol Pavel care arată că noi, oamenii, sântem 
împreună-lucrători cu Dumnezeu, rămâne pentru veşnicie. Noi sân- 
tem cu adevărat împreună-lucrători cu Dumnezeu în rânduirea vieţii 
noastre, în dobândirea Împărăției Cerurilor şi în ajutorarea celorlalţi, 


ca şi ei să-şi rânduiască viaţa şi să dobândească, de vor, Împărăţia lui 

Dumnezeu. Această lege va dăinui întotdeauna. Dar, ca să o facem lu- 
crătoare, e nevoie ca şi noi să lucrăm atât cât ne stă în puteri — nici mai 
mult, nici mai puţin. Dumnezeu ne-a trimis acum, în aceste vremuri, 
ştiind care sânt ţelurile vremii noastre, pe care ni le-a pus în faţă spre 
a le împlini. Cunoaşte puterea pe care ne-a dat-o, ştie şi nevoile noas- 
tre atunci când aceste țeluri ne depăşesc puterile. Fiind împreună-lu- 
crători ai Lui, atunci Însuşi El, cu mâna Sa Atotputernică, va săvârşi 
ceea ce ar fi trebuit să împlinim noi şi n-am putut. Dar condiţia este 
aceasta, spune Hristos: «Dacă veţi rămânea întru mine, şi cuvintele 
mele de vor rămânea întru voi, orice veţi vrea, veţi cere şi se va face 
vouă.» /loan 15, 7/ Dacă vom avea credinţă într-Însul, să facem dară 
această credinţă lucrătoare în aşa fel încât, trăind-o, să-L mărturisim 
pe Fiul lui Dumnezeu prin viaţa noastră, şi atunci EI va fi cu noi. 

Căci omul se leapădă de Dumnezeu nu doar prin vorbă, ci şi prin fap- 
tele sale rele, prin păcatele lui. Asta înseamnă că «Dumnezeu ne va 
ajuta dacă va avea pe cine să ajute» — dacă noi vom săvârşi voia Sa, 
atunci EI va fi cu noi, iar noi nu mai avem de ce să ne temem. Asta mi- 
o spun tot timpul şi mie, şi altora. Nădăjduiesc că poporul nostru va 
înţelege acest adevăr şi va rămâne cu Domnul, iar Domnul va rămâ- 
ne cu noi. lar când EI va fi cu noi, de cine ne vom teme? Cum spune 
şi Vlădica Niegoş: «Dumnezeu ne cunoaşte şi noi ne cunoaştem — de 


altă cunoaştere nu avem nevoie.» 


19 Vlădica Niegoş (Petru al II-lea Petrovici Niegoş 1813 — 1851) a fost un Episcop al Bisericii 
Ortodoxe Sârbe şi Domnitor al Muntenegrului (1830 — 1851). Este mai cunoscut ca scri- 
itor, fiind considerat de mulţi ca unul din cei mai mari poeţi Sârbi. Printre operele sale se 
numără: Cununa munţilor, Lumina microcosmosului, Oglinda Sârbească. (n. red.) 

0 e 


O MĂSURĂ PENTRU TOATE 


În acei nefericiţi ani ai războiului, Patriarhul Pavel repeta adeseori 
îndemnul pe care-l adresase în predica sa de la praznicul Sfântului 
Savva, din lanuarie 1992: Fiecare Sârb să-şi cerceteze cugetul şi faptele şi 
să vadă dacă nu cumva n-a participat la nenorocirea abătută asupra tuturor 
din pricina vreunui păcat personal. 

Deşi înţelesul e limpede, l-am rugat pe Sfinţia Sa să spună mai multe 
despre aceasta... Şi iată ce mi-a răspuns: 

„Noi, dacă voim să fim Oameni şi Creştini, nu trebuie să ţinem seama 
de cum se poartă alţii, ci sântem datori să preţuim principiul evan- 
ghelic care spune că fiecare în parte sântem ca o celulă într'un trup. 
Dacă acea celulă devine canceroasă, ea va primejdui întregul orga- 
nism. Se înţelege, nu generalizăm niciodată, nu putem spune că toţi 
Sârbii sânt buni, iar ceilalţi răi. Asta nu! Şi printre noi sânt oameni 
de tot felul. Dar îi avem în vedere acum pe cei ce dau tonul şi con- 
duc, care dau identitatea poporului nostru ca popor al lui Dumnezeu. 
Dintre aceştia, cei care au făcut rele cu adevărat sânt datori să se cer- 
ceteze pe sine. Fără a ţine seamă de cum se poartă alţii, noi trebuie să 
rămânem pe această cale a Evangheliei, care până astăzi a fost şi calea 


noastră naţională. Deseori pomenesc cuvintele lui Marko Milianov? 


20 Căpetenie Sârbă în lupta împotriva Turcilor (1862-1878). A scris cele mai frumoase 
pagini din literatura Sârbă despre omenie şi vitejie — Pilde de omenie şi vitejie (1901) şi 
Pagini alese din istoria Muntenegrului. (n. red.) 

că «vitejia înseamnă a te apăra de duşmani, iar omenia este a-i 
apăra pe duşmani de tine.» Asta nu înseamnă să zicem oricui: «Vino, 
frate!» — noi să-l îmbrăţişăm, iar el să ne ucidă. Creştinismul nu pro- 
povăduieşte o astfel de dragoste faţă de duşmani. Nu vorbim acum 
de o purtare sentimentală, ci despre purtarea evanghelică care tre- 
buie să ne îmboldească să rămânem Oameni. Cu alte cuvinte, cum se 
spune în popor: «Când ai o puşcă-n mână, să am şi eu una, şi-apoi să 
fie după voia lui Dumnezeu şi după norocul viteazului!» Dar dacă ce- 
lălalt nu are puşca-n mâini, dacă-i neputincios, atunci cu nici un preţ 
să nu-i scoţi ochii, să nu-i tai capul, să nu-l măcelăreşti!... Nu există pe 
lume nici o pricină care să ne îngăduiască sau să ne îndreptăţească să 
ne purtăm aşa, indiferent de cum se poartă alţii cu noi. Oricine face 
astfel de lucruri este un ticălos. Iar noi, oare nu vom fi la fel dacă vom 
răspunde cu aceeaşi monedă? 

De multe ori pomenesc situaţia unei femei simple din Kosovo. Copiii 
i-au crescut şi s'au dus care încotro, iar ea a rămas singură cu bărba- 
tul ei. Într-o vreme, au sădit o livadă pe pământul lor. Dar în aceeaşi 
noapte, vecinii au venit şi-au stricat-o. Dimineaţa, când s'au trezit şi- 
au văzut paguba, sau plâns unor cunoscuţi. Aceştia le-au spus: «Păi 
şi vecinii voştri tocmai ce-au sădit livadă; mergeţi şi le faceţi şi voi la 
fel!» Femeia însă le-a răspuns: «Noi n-o să facem aşa ceva.» «Cum, 
chiar n-o să le faceţi?! Doar ei v'au stricat întâi livada, nu vă rămâne 
decât să le-o stricaţi şi voi pe-a lor!» La aceste cuvinte, femeia i-a între- 
bat: «Ce ne-au facut ei nouă este bine?» «Nu...», i-au răspuns priete- 
nii. «Apoi atunci, cum poate să fie bine dacă noi le-om face la fel?!” 
Vedeţi cum acea femeie sa purtat evanghelic, ca un adevărat 
Creştin, ca un adevărat Om! Aşa trebuie să trăim, având o singură 
măsură pentru toţi, şi pentru noi, şi pentru fiecare. 

l-am amintit patriarhului că el însuşi, ca Episcop al Ras-Prizrenului, 


de multe ori a fost prigonit în mod brutal de către unii Albanezi şi a 

răbdat de fiecare dată cu statornicie, ca un adevărat sfânt, aşa cum 
au spus mulţi... La cuvintele mele a răspuns, ca de obicei, smerit: 
„Departe de mine să fi răbdat ca un sfânt. De ajuns îmi este să fi 
săvârşit ce eram dator a face. Odată, un reprezentant al credin- 
ţei islamice din Kosovo mi-a trimis o scrisoare în care-mi spunea 
că pentru musulmani este de neacceptat principiul: „Nu poate ră- 
sări soarele pentru unul, până nu apune pentru altul.” l-am răs- 
puns că acest principiu cu atât mai mult se opune Evangheliei şi 
Ortodoxiei, căci pământul lui Dumnezeu este îndeajuns de întins 
ca să ne cuprindă pe toţi, dacă sântem Oameni. Încă i-am mai zis 
că principiul ăsta îi călăuzeşte doar pe cei care vor epurare etnică 
în Kosovo şi Metohia, sau care ar cere o Serbie, sau orice altă ţară, 
epurată etnic. Noi sântem Oameni, poporul lui Dumnezeu care 
trăieşte aici şi, dacă Oameni vom fi cu toţii, pământul nu ne va fi 
neîncăpător. Dacă însă vom fi neoameni, negreşit ne va fi mereu 
strâmt, chiar dacă am rămâne numai doi pe lume.” 

În Croaţia şi Bosnia, în timpul războaielor de la apus de Drina, 
Patriarhul Pavel a trimis invitaţii de mai multe ori către Cardinalul 
Franio Kuharici din Zagreb şi către reprezentantul comunităţii is- 
lamice, lakub Selimovski din Saraievo pentru a se întâlni şi a face 
un apel comun către credincioşii lor ca, în părțile aflate în război, con- 
lictele armate şi vrăjmăşia să înceteze, iar problemele delicate să se discu- 
te în pace. Patriarhul a fost stăruitor în chemările sale, aşa că ei n-au 
avut cum să nu răspundă, mai ales că era vorba despre un apel pub- 
lic. De câteva ori s'au întâlnit — dar, oare, a folosit la ceva? 

„Ne-am adunat cu toţii acolo ca să-i îndemnăm pe credincioşii 
noştri ca, mai înainte de toate, să ia aminte la credinţa lor. Dar 
câţi ne-au şi ascultat, asta-i altă socoteală. Asta nu mai ţinea de 
noi, ci de ei. De noi ţinea doar ce făceam şi ce le spuneam. Toţi cre- 


dem într'un singur Dumnezeu. Mai ales noi şi catolicii sântem mai 

apropiaţi, căci avem aceeaşi Evanghelie, Sfânta Scriptură şi multe 
cărţi sfinte. Musulmanii cred şi ei că lisus Hristos este proroc — 
aşişderea credem şi noi că este proroc, dar, pentru noi, El mai este 
şi Mare Preot, Judecător, Împărat care va veni la sfârşitul lumii. Şi 
ei cred că lisus Hristos este născut din Fecioara Maria în chip mai 
presus de fire; toţi credem în viaţa după moarte şi că ne va fi rân- 
duit acolo după cele ce-am făptuit aici. Deci, ca oameni religioşi, 
am avea cu adevărat puncte comune... 

Din nefericire însă pentru toţi, e păcat să avem o măsură şi o 
dreptate pentru noi, şi o altă măsură şi altă dreptate pentru alţii. 
Căci, de bună seamă, ceilalţi ne vor răspunde în acelaşi chip, cu o 
măsură pentru ei şi alta pentru noi. 

Noi, credincioşii — şi ortodocşii, şi catolicii, şi musulmanii — credem 
cu toţii că Dumnezeu este Dumnezeul dreptăţii. În Coran, Domnul 
Dumnezeu îi îndeamnă pe credincioşi ca nu cumva din pricina 
urii să nedreptăţească pe cineva, pentru că EI, Dumnezeu fiind, cu- 
noaşte purtarea noastră. Din Sfânta Scriptură, tot aşa, vedem că lui 
Dumnezeu îi este drag fiecare popor care e drept şi se teme de El. 
Domnul nu se uită la faţa omului, ci la faptele lui. lar noi, dac-am fi 
lucrat după dreptatea şi după adevărul lui Dumnezeu şi-am fi urmat 
numai cele sfinte şi cinstite, n-am fi ajuns niciodată în situaţia asta şi- 
am fi trăit cu toţii o viaţă mai bună. Şi tot în acest chip putem să ieşim 
din necazurile în care ne aflăm acum. [...] Dacă ne-am ţine cu toţii de 
dragoste, acest pământ ar fi rai. Măcar dacă ne-am ţine de ceva mai 
mic decât dragostea — căci dragostea este legătura desăvârşirii— măcar 
dacă ne-am ţine de principiul «ceea ce vă doriţi vouă, aceea să faceţi 
altora, iar ceea ce nu vă doriţi vouă, nu faceţi nici altora» — atunci 
vom vedea că pământul, chiar dacă n-ar fi un rai, totuşi ar fi 
mai aproape de rai. Dar când noi facem tocmai pe dos, iată unde 


ajungem.” 

RUGĂCIUNI ŞI PENTRU VRĂJMAŞI 


Cu privire la marile pătimiri ale poporului Sârb din Croaţia (înţele- 
gând aici şi locul de naştere al patriarhului în Slavonia) — evenimente 
petrecute în timpul celui de-Al Doilea Război Mondial şi apoi, jumăta- 
te de veac mai târziu, în timpul războiului civil — l-am rugat pe Sfinţia 


Sa să dezlege o nelămurire pe care mulţi o împărtăşeau: 


Părinte, oare puteţi să priviți în acelaşi fel pătimirile neamului nostru, ca 
Sârb trăitor în sânul unui popor mult-încercat şi ca întâi-stătător al unei 
Biserici ce propovăduieşte răbdarea şi iertarea, chiar întoarcerea celuilalt 
obraz?... 

Niciodată un Creştin nu trebuie să ajungă la conflictul între dra- 
gostea pentru poporul său şi hotărârea de a se ţine de porunca lui 
Dumnezeu, căci poruncile lui Dumnezeu au fost date tocmai spre bi- 
nele tuturor popoarelor — deci şi spre binele nostru. Dar, dacă omul 
îşi îndreaptă toată bunăvoința numai spre familia sa, spre neamul 
său şi nu îi mai rămâne nimic pentru celelalte popoare, este o mare 
nenorocire şi pentru el, şi pentru neamul căruia aparţine. Cu adevă- 
rat, Creştinismul este credinţa dragostei. În Sfânta Scriptură se zice 
că Dumnezeu este şi Adevărul, şi Dreptatea, dar şi Dragostea. Însuşi 
Domnul Hristos cere de la noi: «lubiţi pre vrăjmaşii voştri, binecu- 
vântaţi pre cei ce vă blesteamă pre voi, bine faceţi celor ce vă urăsc 


pre voi, şi vă rugaţi pentru cei ce vă supără, şi vă gonesc pre voi. Ca 

să fiţi fii Tatălui vostru celui din Ceruri; că pre soarele său îl răsare 
preste cei răi, şi preste cei buni; şi plouă preste cei drepţi, şi preste cei 
nedrepţi.» /Matei 5, 44-45/ Iată ce înseamnă această dragoste, chiar 
faţă de vrăjmaşi. Nu sentimentalisme! Dragostea faţă de vrăjmaşi este 
să gândeşti că acela nu ştie ce face şi că, din pricina răutăţilor pe care le 
săvârşeşte, cea mai mare pagubă şi-o face luişi şi poporului său. E ca şi 
cum S'ar arunca într-o prăpastie şi, dacă nu se pocăieşte cu adevărat în 
faţa lui Dumnezeu, dacă nu-şi schimbă felul de viaţă, va ispăşi în veş- 
nicie. Veşnicia nu are sfârşit. Acest simţământ, ca şi tristeţea pe care 
o încerci în faţa fiecărui om care-şi întinează chipul său şi-al poporu- 
lui său, dorirea care ţi se naşte în suflet şi rugăciunea către Dumnezeu 
pentru ca şi el să se pocăiască cu adevărat şi să se îndrepte, iată ce în- 
seamnă dragostea faţă de vrăjmaşi. Care va să zică, de la noi se cere 
să fim răbdători şi să iertăm, dar, se-nţelege, nu cu o detaşare fără de 
minte. Hristos ne trimite «ca oile în mijlocul lupilor» şi cere de la noi: 
«fiţi înţelepţi ca şerpii şi proşti ca porumbii.» /Matei 10, 16/ 

Întrun alt loc zice: «Mai mare dragoste decât aceasta nimeni nu 
are, ca cineva sufletul său să-şi pună pentru prietenii săi.» /loan 15, 
13/ Când, în acele vremuri îndepărtate, s'a ajuns la o neînțelegere, 
să zic aşa, între Sfinţii Chiril şi Metodie şi nişte oameni, cineva le-a 
spus: «Voi aveţi porunca: Să nu ucizi!, însă purtaţi război împotriva 
noastră!» Atunci ei i-au răspuns: «Cine credeţi voi că face mai mult: 
cel care împlineşte o poruncă, sau cel care împlineşte două porunci 
ale stăpânului său?» «Păi, acela care împlineşte două porunci.» Atunci 
sfinţii i-au zis: «Este adevărat că Dumnezeu a zis: Să nu ucizi!, dar 
Hristos a zis şi aceasta, că nu este dragoste mai mare ca atunci când 
cineva îşi dă viaţa pentru aproapele său; iar cei care se duc în apărarea 
vieţii şi neatârnării celor apropiaţi îşi pun viaţa lor în primejdie.» Şi, 
cu adevărat, nu este dragoste mai mare decât atunci când cineva 


sufletul său şi-l pune pentru prietenii săi. 


Să fim 
OAMENI | 126 


Patriarhul Pavel al Serbiei şi-a închinat întreaga viaţă lui Dumnezeu 
şi celor apropiaţi — atât poporului său, cât şi celorlaltor popoare. Sa 
rugat pentru toţi oamenii, chiar şi pentru vrăjmaşi. S'a lepădat de pă- 
cat, dar nu l-a lepădat şi pe păcătos. Aşa, la puţină vreme de la primi- 
rea celei mai înalte slujiri bisericeşti, el însuşi a alcătuit cereri în care 
se roagă şi pentru vrăjmaşi şi le-a trimis să se citească în toate biseri- 


cile ortodoxe Sârbe. 


Rugăciune pentru Ectenia mare: 

Pentru ca să se pogoare mila lui Dumnezeu peste noi, slugile sale cele 
nevrednice, să ne păzească de toată ura şi răutatea îndreptate asu- 
pra noastră şi să ne sădească în suflete dragostea cea neiubitoare de 
sine, după care să cunoască toţi că sântem ucenicii lui Hristos şi po- 
porul lui Dumnezeu, precum au fost sfinţii noştri înaintaşi, şi pentru 
ca mereu să ştim să alegem adevărul şi dreptatea Împărăției Cereşti, 
Domnului să ne rugăm: Doamne, miluieşte! 

Pentru ca Dumnezeu să le dea pocăință, să le lumineze mintea şi ini- 
ma şi să le dăruiască dragostea sfântă faţă de vrăjmaşi tuturor celor ce 
au făcut nedreptăţi, fie au întristat pe săraci, fie au vărsat sânge nevi- 
novat, sau la ură au răspuns cu ură, Domnului să ne rugăm: Doamne, 


miluieşte! 


Rugăciune pentru Ectenia mică: 

Doamne, cât s'au înmulţit cei ce se ridică asupra noastră şi zic: nu este 
ajutor lor nici de la Dumnezeu, nici de la oameni! Pentru ca să rămâ- 
nem poporul Tău în credinţă şi în fapte, Doamne, tinde mila Ta spre 
noi! Şi pentru ca pătimirea noastră să fie pentru dreptatea şi adevărul 
Tău şi să nu fie din pricina nedreptăţilor şi urii noastre, să zicem toţi, 


din toată inima: Doamne, miluieşte! 

Încă ne rugăm Domnului, Mântuitorul tuturor oamenilor, şi pentru 
cei ce ne urăsc pe noi, pentru ca iubitorul de oameni Dumnezeu să-i 
întoarcă din vrăjmăşia asupra poporului nostru ortodox, şi pentru 
ca să nu ne mai nimicească sfintele lăcaşe şi morminte, să nu ne mai 
ucidă pruncii şi să nu mai prigonească poporul, ci să-i întoarcă pe ei 
la calea pocăinţei, a dreptăţii şi a mântuirii, să zicem toţi, din toată 


inima: Doamne, miluieşte! 

RĂZBOIUL DREPT 


Pentru că în orice război multe din reguli sânt încălcate, Sfinţia Sa 
adesea îndemna, chema, ruga pe oameni să-şi păstreze capul chiar şi 
în cele mai grele împrejurări. Astfel, în mai-sus-pomenita predică la 
praznicul Sfântului Savva, Patriarhul Pavel, împreună cu toţi arhie- 
reii Bisericii Ortodoxe Sârbe, întăreşte: 

„După cum Sfântul Savva a tâlcuit cuvântul Mântuitorului, necazu- 
rile noastre de astăzi trebuie înţelese în acest chip: statul naţional, pa- 
tria este pământul părinţilor noştri. Statul să nu meargă până unde 
poate ajunge sabia, ci sabia să meargă numai până unde se-ntinde ţara. 
Dacă se-ngăduie unui stat să se întindă până unde-i poate ajunge sa- 
bia, atunci statul încetează să mai fie naţional, încetează să mai fie pa- 
trie şi ajunge imperiu. În acest chip, va câştiga în cele pământeşti, dar 
va pierde în cele duhovniceşti. Iar pentru un stat naţional, a robi pe 
cineva este tot atât de cumplit cu a fi robit.” 

Pe acest temei, l-am întrebat pe Sfinţia Sa mai târziu, în timpul răz- 
boiului, în ce măsură urmează Sârbii acestui principiu. lată ce mi-a 
răspuns: 

„Acest principiu a fost dintotdeauna evanghelic şi ortodox. Noi, 
Creştinii, niciodată nu putem îndreptăţi un război de cucerire, nu 
putem încălca libertatea şi răpi avutul altora. lar ca să ne apărăm ne- 
atârnarea, credinţa şi vetrele noastre, asta este o datorie. La întreba- 


rea unei jurnaliste străine «Oare există vreun război drept?», i-am 

răspuns: «Socotesc că un astfel de război poate exista pe pământ, aşa 
cum există şi în Cer.» În Apocalipsa Sfântului loan Theologul este 
scris: «Şi sa făcut război în Cer: Mihail şi Îngerii lui au dat război cu 
balaurul, şi balaurul a dat război, şi îngerii lui. Şi sa aruncat balaurul 
cel mare, şarpele cel vechi, care se cheamă diavol, şi satana. Şi nu a bi- 
ruit, nici loc s'a aflat lor mai mult în Cer.» /Apoc. 12, 7-9/ Răul se repe- 
de asupra Binelui. Binele trebuie să se apere. La începutul Scripturii, 
se spune că Adam şi Eva au avut mai întâi doi fii, Cain şi Avel, şi răul 
Cain s'a aruncat asupra fratelui său, Avel, şi l-a ucis. Ce îi lipsea, oare, 
dacă erau numai ei patru pe pământ?... După cum vedeţi, Binele tre- 
buie să se apere de Rău... Şi la Kosovo, când Sfântul Cneaz Lazăr şi 
strămoşii noştri sau pornit la război, nu sau dus să răpească ale al- 
tora, ci să se apere de cei ce voiau să le răpească libertatea şi pămân- 
tul lor. Pentru asta au plătit cu preţul vieților lor. Şi nu o dată înain- 
taşii noştri şi-au dat vieţile pentru neatârnare, dar nu răpind avutul 
altora, nici călcând libertatea altora. Acesta este înţelesul cuvintelor 
că «sabia poate merge numai până unde ajunge dreptatea.» Îmi pare 
că Sârbii urmează acestui principiu şi-n războiul de acum. Dreptul şi 
datoria lor este să-şi apere patria, vetrele şi mormintele...” 

Patriarhul Serbiei a scris şi s'a întâlnit cu mulţi politicieni din lumea 
întreagă care erau implicaţi în conflictele din Iugoslavia şi cărora 
le stătea în putere să facă ceva pentru oprirea războiului. Sfinţia 
Sa i-a rugat să fie obiectivi. Însă mulţi dintre ei au rămas surzi la 
rugăminţile sale. Despre acestea, în toamna anului 1993, patriarhul 
mi-a mărturisit următoarele: 

„În adresările mele către aceşti oameni, fie prin scrisori, fie direct, 
când îi întâlneam aici, fiind veniţi să vadă situaţia la faţa locului, după 
cum înşişi ziceau, întotdeauna le-am amintit că, dacă sânt oameni de 
bună credinţă, să nu-i asculte numai pe unii, doar pe Sârbi, sau doar 


pe Croaţi, sau doar pe musulmani, ci să privească întregul şi să cân- 

tărească tuturor cu o singură măsură. Asta am cerut de la ei, pentru 
că nu sânt nici Sârbi, nici Croaţi, nici musulmani şi pot, de vor, să 
privească situaţia în mod detaşat. Dar, iată un exemplu de cum ne- 
au prezentat: anul trecut (1992), în Decembrie, când am avut şedinţa 
extraordinară a Sinodului, ne-a venit o ştire că un deputat a susţinut 
în Parlamentul din Canada că doi dintre episcopii noştri au decla- 
rat că Sârbii, adică armata iugoslavă în care majoritari erau Sârbii, au 
ucis 180000 de musulmani şi au violat 30000 de musulmance. Acest 
deputat a mai adăugat că eu însumi aş fi mărturisit acestea! Dar eu 
- Dumnezeu mi-e martor! — niciodată, nici chiar în faţa mea, n-am zis 
câţi oameni au fost ucişi în Bosnia şi Herţegovina şi-n Croaţia, nici 
câte femei au fost violate, pentru că, oare, cine să cunoască numărul 
lor ce creşte în fiecare zi?... lată în ce chip ne înfăţişează ei!” 

În spatele acestor minciuni se ascundeau adevărații iniţiatori ai răz- 
boiului, de aceea minciunile nici nu încetau. După acelaşi tipar au fost 
răspândite minciunile şi-n timpul conflictului din Kosovo şi Metohia. 
Ziariştii străini din acea vreme, parcă înţeleşi, îi puneau patriarhului 
una şi aceeşi întrebare: Au Sârbii pentru ce se căi şi se ruga? Patriarhul 
le răspundea: Au, dar şi Albanezii, şi Europa, şi America au pentru ce se 
căi şi cere iertare. Însă majoritatea celor ce puneau acestă întrebare de 
obicei ciunteau în aşa fel răspunsul primit, încât publicau doar atât: 
Patriarhul Serbiei a declarat că Sârbii au pentru ce se căi şi cere iertare, iar 
restul cuvântului îl lăsau la o parte. Patriarhul comenta acestea cu 


pace şi cu credinţă adevărată, zicând: A auzit Cel de Sus! 

A FI OM ŞI PRINTRE NEOAMENI 


Deseori, dar mai ales înainte de praznicele Naşterii şi Învierii, 
Patriarhul Pavel era solicitat să dea interviuri atât pentru mass-media 
naţională, cât şi pentru cea internaţională, căci cuvântul său avea un 
larg răsunet. O mare parte a cererilor pentru interviu le-a primit cu 
prilejul sărbătoririi a 2000 de ani de Creştinism şi intrării întrun nou 
mileniu. Cu mila lui Dumnezeu, am avut şansa ca Sfinţia Sa să acorde 
un intreviu revistei NIN cu ocazia acestui mare Jubileu. Convorbirea 
a fost publicată în numărul de Crăciun al acestul prestigios săptămâ- 


nal Sârbesc. 


Se împlinesc două mii de ani de la Naşterea Domnului nosru lisus Hris- 
tos... Unde sântem acum şi ce fel de oameni sântem? Cât ne-am depărtat de 
rădăcinile Creştinismului? 

De bună seamă, două mii de ani este o perioadă lungă dar, după 
cuvântul lui Hristos, cu cât ne vom apropia mai mult de sfârşitul lumii 
— şi ne apropiem pe zi ce trece — tot mai greu va fi pentru Creştini. 
Domnul zice: «Veţi auzi războaie şi veşti de războaie, pământul se va 
cutremura, va fi foamete şi ciumă şi pentru înmulţirea fărădelegii va 
răci dragostea multora, şi atunci se vor sminti mulţi, şi se vor vinde 
unul pe altul, şi se vor urî unul pe altul, iar cel ce va răbda până în 
sfârşit, acela se va mântui.» /Matei 24, 6-13/ Nu era uşor a fi Creştin 


în primele veacuri. Închipuiţi-vă acele vremuri de idolatrie Greco- 

Romană... Zeii lor erau pe Olimp. Acolo beau amvrozie şi petreceau, 
se luptau între ei, răpeau femeile unii altora şi altele asemenea. Şi 
acum, imaginaţi-vă că Dumnezeu vine să pătimească tocmai într-o 
astfel de lume. Nu găseşte alt loc unde să se nască, nici în palat, nici 
în casă, ci într'o peşteră. Şi toată viaţa sa pământească este prigonit 
şi, la sfârşit, răstignit. Şi încă pe Cruce se ruga: «Părinte, iartă- 
le lor, că nu ştiu ce fac!» /Luca 23, 34/ Gândul că Dumnezeu vine 
să pătimească era pentru Grecii învăţaţi nebunie, iar pentru Evrei, 
care credeau într-Unul Dumnezeu, era sminteală. Nici azi nu e uşor 
să fii Creştin. În «Mizerabilii» lui Victor Hugo, un robespierrist îi 
zice Cardinalului Bienvenu: «Al vostru «iubiţi-vă unii pe alţii» e-o 
nebunie!» Cardinalul i-a răspuns: «Bine, dacă asta e nebunie, atunci 
sufletul trebuie să se ascundă în ea precum perla într'o scoică!» Aşa 
şi noi trebuie să lăsăm nebunia să ne fie cochilie, dar înăuntru să se 
afle perla, Adevărul. 

Sau acea pildă a lui Hristos despre omul care găseşte o comoară 
ascunsă într'o țarină. Se duce acasă şi vinde tot ce are ca să cumpăre 
acea țarină. În ochii familiei şi-ai prietenilor a văzut că-l priveau ca pe- 
un nebun. Dar el ştia ceva ce ei nu ştiau, că acea comoară preţuieşte 
nemăsurat mai mult decât tot ce avusese până atunci. Tot astfel, cei 
care astăzi nu cred sânt cei care încă n-au găsit comoara ascunsă în 
țarină. Pentru ei, propovăduirea Crucii e nebunie. Dar pentru noi, 
Crucea e puterea lui Dumnezeu cea mântuitoare. Şi astăzi multora 
le e greu să înţeleagă că Dumnezeu ne-a iubit atât încât L-a trimis pe 
Fiul său cel Unul-Născut să pătimească şi să moară pentru mântuirea 


noastră. 


In cuvintele lui Hristos pe care le-aţi pomenit la început parcă am recunoaş- 
te vremurile pe care le trăim... În ce măsură situația în care ne aflăm este 


„rodul” modului de viață trăit de această lume? 

Pentru noi, Creştinii, pricina morţii şi a tuturor nenorocirilor a fost 
dintotdeauna păcatul. Noi sântem zidiţi pentru a fi nemuritori şi, se 
înţelege, sântem zidiţi din dragoste. Să avem şi noi, dară, dragoste 
faţă de vrăjmaşi! Dar noi n-o avem nici faţă de apropiații noştri. Ştiţi 
şi singuri în ce stare se află familia, societatea... Omul, pe lângă 
rațiune, mai este dăruit şi cu inimă, şi cu sentimente, şi cu voinţă ca 
putere care poate să înfăptuiască ceea ce raţiunea şi inima găsesc de 
cuviinţă. Pe lângă acestea, mai este dăruit şi cu libertate, în virtutea 
căreia omul poate face voia lui Dumnezeu, dar 1 se poate şi împotrivi. 
Cum zice filosoful nostru, Boja Knejevici: «Omul e o fiinţă care poate 
fi atât de bună încât să-L bucure pe Dumnezeu, dar poate fi şi atât de 
rea încât să-l ruşineze pe diavol.» Vedeţi ce mare diferenţă! Unde ne 
vom afla ţine doar de noi. 

De bună seamă, aceşti cincizeci de ani de mare atheism şi de folosire a 
tuturor mijloacelor pentru promovarea materialismului au contribuit 
mult la starea noastră actuală de robie. Dar, până la urmă, omul poate 
să rămână Om şi printre neoameni. Poate să rămână oaie a lui Hristos 
şi printre lupi, dar la fel de bine poate să fie şi neom printre oameni. Cu 
cât împrejurările sânt mai grele şi omul rămâne Om, cu atât mai mare 
este el în faţa lui Dumnezeu şi-n faţa înaintaşilor şi-a oamenilor de 
bună-credinţă. lată o pildă: pe lângă Domnul Hristos au stat doispreze- 
ce din cei mai apropiaţi ucenici, Apostolii Săi, dar luda a rămas luda, 
trădător. Şi el a văzut cu ochii săi viaţa, faptele şi minunile Domnului, 
a auzit şi cuvintele din gura Sa, cuvinte pe care noi acum putem doar 
să le citim! Pe atunci, un număr mare de oameni, Evrei, aşteptau ve- 
nirea Mântuitorului — dar îl aşteptau ca împărat al lumii acesteia, care 
să nimicească împărăţia Romei şi să ridice o nouă împărăție în care 
Evreii să fie poporul conducător. lar El vine şi le propovăduieşte că va 
muri pe Cruce! De neînțeles! Şi Apostolii erau din poporul Evreiesc, 


ca şi Născătoarea de Dumnezeu. Este adevărat, Hristos nu este Evreu 

în sensul paternităţii care dă apartenenţa la un popor. Adam nu este 
nici Evreu, nici Sârb. EI este părintele tuturor. Toţi Apostolii sânt din 
poporul Evreiesc, ca şi primii Creştini, cu toate acestea majoritatea 
Evreilor au rămas în afara Bisericii, deoarece n-au crezut că Hristos 
este adevăratul Mântuitor. 

Cu cât vom înainta în timp, cu atât va fi din ce în ce mai greu. Hristos 
a ştiut cum vor fi vremurile şi ne-a înştiinţat din timp, ca să ne pregă- 
tim şi să nu ne ducem şi noi după cei mulţi care merg spre prăpastie. 
Al nostru este a ne strădui să fim cu adevărat Oameni, pregătiţi să ră- 
mânem oile lui Hristos şi printre lupi. Dumnezeu ne trimite lupii ca 
să-i iubim şi pe ei, pentru ca şi ei, văzând viaţa şi credinţa noastră, să- 
şi dorească să ajungă oi ale lui Hristos. Dar, în orice caz, cel mai im- 
portant e ca noi să nu ajungem lupi. Acest gând ne va ţine şi trupeş- 
te, şi sufleteşte. lar dacă va trebui să pierim, să pierim ca Oameni. Ca 
neoameni să nu primim nici să trăim, nici să murim. Acesta este şi 
mesajul mucenicilor şi al noilor noştri mucenici în ajunul proslăvirii 


a două mii de ani de la Naşterea Fiului lui Dumnezeu. 

BISERICII, CELE ALE BISERICII... 


Vremea Patriarhului Pavel a adus îndreptarea multor nedreptăţi pe 
care statul comunist, după cel de-Al Doilea Război Mondial, le-a pri- 
cinuit Bisericii. A fost dată o nouă Lege asupra bisericilor şi comunități- 
lor religioase în care se menţionează că: Biserica Ortodoxă Sârbă are un 
rol excepțional din punct de vedere istoric, civilizator şi al făuririi statului, 
în alcătuirea, păstrarea şi dezvoltarea identității poporului Sârb. (Articolul 
11, Aliniatul 2) 

Apoi a fost dată şi o Lege a restituirii bunurilor bisericilor şi comunități- 
lor religioase, care prevedea înapoierea tuturor bunurilor mobile şi 
imobile luate după cel de-Al Doilea Război Mondial prin aplicarea 
Reformei agrare, a naţionalizării şi a altor reglementări, sau altor acte 
prin care au fost înstrăinate. (Articolul 1) Era prevăzut ca bunurile lu- 
ate să se înapoieze ca atare sau să se facă despăgubiri în cazul în care 
n-ar fi fost cu putinţă restituirea lor. (Articolul 4) 

Au fost înfiinţate eparhii noi şi reînfiinţate câteva din cele vechi. Multe 
biserici au fost ridicate sau restaurate. Numai în Belgrad — care se află 
sub jurisdicţia directă a patriarhului - au fost ridicate sau începu- 
te douăzeci şi nouă de biserici noi, pe lângă lucrările de finalizare ale 
Catedralei Sfântul Savva — cea mai mare biserică ortodoxă din lume. 
Seminarul din Ţetinie a fost şi el restaurat şi au mai fost deschise se- 
minarii în Focea şi Kraguievaţ. A fost înfiinţată o facultate de theo- 


logie în Niş şi alta în Focea, care mai târziu va fi mutată în Saraievo. 

La Facultatea de Theologie din Belgrad a fost creată secţia de Artă şi 
Restaurare. lar Facultatea de Theologie din Belgrad, care multă vreme 
a fost singura instituţie de învăţământ superior a Bisericii Ortodoxe 
Sârbe, avea să se întoarcă în cadrul Universităţii din Belgrad, de unde 
fusese scoasă în timpul comunismului, cu jumătate de veac mai 
înainte, în 1952. 

De când a ajuns în fruntea Bisericii Ortodoxe Sârbe, Patriarhul Pavel 
a insistat mai cu seamă ca religia să fie introdusă din nou în şcolile 
generale şi licee. Mai întâi, a fost introdusă ca materie obligatorie 
în Republica Srpska încă din timpul războiului civil din Bosnia şi 
Herţegovina. Patriarhul a urmărit cu mare grijă cum se desfăşoară 
predarea religiei şi cum este primită de copii. Unele aspecte le va po- 
meni şi întrun interviu pe care i l-am luat spre sfârşitul anului 2000: 
„După o vreme, copiii au primit o temă despre cum văd ei predarea 
religiei. Sau strâns 16000 de răspunsuri, din care trebuia să fie 
selectate cele mai interesante spre publicare într'o carte. Speram că 
va ieşi cartea şi de aceea am citit doar câteva. Îmi vin în minte acum 
trei răspunsuri. O fetiţă de clasa a VII-a a scris: «Religia e un lucru 
bun. Acum am aflat multe lucruri pe care mai demult nu le învăţam 
nici la şcoală, nici acasă. Dar trebuia să fie introdusă de mai-nainte, ca 
s-o înveţe şi părinţii şi unii din bunicii noştri.» 

lată, copilul a înţeles ceva — Biserica Ortodoxă nu a fost niciodată 
împotriva celor predate la şcoală. Acestea sânt lucruri folositoare 
pentru viaţa în lume, dar nu suficiente. Ţin doar de o parte a fiinţei 
noastre. Noi însă mai avem o parte - sufletul, care, ca şi trupul, are 
nevoie de hrană şi de îmbrăcăminte. 

O altă fetiţă, din clasa a VIII-a, a scris: «Prima oră a fost Biologia unde 
am învăţat că omul se trage din maimuţă şi că maimuţele şi oamenii 
sânt fraţi pentru că au aceiaşi strămoşi. Apoi, la Religie, am învăţat 


că Dumnezeu l-a zidit pe om. Dar acestea două nicicum nu merg 

împreună. Noi încă sântem mici pentru a înţelege care este adevărul, 
dar ne va fi limpede când vom creşte.» 

Un băiat a scris: «Religia e un lucru bun, dar cel care ne-o predă e un 
om rău.» 

lată, şi aceasta ne e de folos a şti, ca să avem grijă ca profesorii să nu 
fie oameni răi. Cel care predă trebuie să poarte în conştiinţă gândul 
că aceste făpturi mici şi libere vor ajunge să înţeleagă cele pe care le 
învaţă acum abia atunci când vor creşte. lar dacă vor primi sau nu 
credinţa, asta va ţine numai de ei. Dacă ne gândim că toţi conducătorii 
materialişti şi comunişti au învăţat religia în şcoală — pentru că între 
cele două războaie a fost materie obligatorie — vom lua seama că asta 
nu i-a împiedicat să ajungă ceea ce au fost, adică materialişti. Ceea ce 
nu înseamnă că nu vom mai cere să se introducă religia. Din câte ştiu, 
se pare că până la urmă religia va fi introdusă în Serbia ca materie 
obligatorie, dar cu consimţământul părinţilor. lar alegerea trebuie să 
fie liberă, fără presiuni, căci alminteri ar fi împotriva Ortodoxiei.” 
Aşa s'a întâmplat, din toamna anului 2001 religia fiind reintrodusă în 
şcolile generale şi liceele din Serbia. De atunci, spre începutul fiecă- 
rui an şcolar, Patriarhul Pavel îi aduna pe toţi cateheţii din eparhia sa 
şi discuta despre problemele lor şi datoria care îi aşteaptă. Le cerea să 
trăiască Creştineşte, să fie ei înşişi o mărturie vie pentru cele predate 
la orele de religie, ştiut fiind că elevii învaţă mai mult de la modelele 
lor şi prin ele se leagă de Biserică. Astfel, îi sfătuia să le explice copii- 
lor prin pilde pe înţelesul vârstei lor, pentru că Însuşi Domnul a vor- 
bit în pilde, pomenind de Pilda semănătorului care poate fi istorisită 
în aşa fel încât să atragă atenţia şi să fie înţeleasă şi de un copil, dar să 


fie de folos şi unui adult... 

TREBUIE SĂ NE APĂRĂM, DAR NU CA NEOAMENII 


Pentru poporul Sârb, veacul XX a fost tragic din multe puncte de ve- 
dere: dese războaie, milioane de morţi şi prigoniţi, dărâmarea multor 
lăcaşe sfinte, fărâmarea fiinţei duhovniceşi Sârbeşti, felurite presiuni 
din lume, dezbinări lăuntrice, acceptarea a tot felul de umiliri şi auto- 
distrugeri din partea statului, îngrădirea multor drepturi şi libertăţi, 
frânarea dezvoltării... 

De aceea, în convorbirea avută la sfârşitul anului 2003, l-am întrebat 
pe Patriarhul Pavel: 

Sfinția Voastră, tot ce s'a întâmplat cu Serbia în veacul al XX-lea şi ce se în- 
tâmplă încă astăzi, să fie oare „pedeapsa lui Dumnezeu” cum ar zice unii, O 
atenţionare sau o ispită? 

Bineînţeles că pătimim şi din pricina păcatelelor noastre, dar mai 
sânt şi vrăjmaşii care vin peste noi fără scrupule şi ne ponegresc în 
faţa întregii lumi. Negreşit, este vina noastră, dar este şi vina alto- 
ra! Dacă înţelegem cele ce ni se întâmplă ca pe o atenţionare şi dacă 
vom avea grijă ce facem şi cum facem, o să ne fie bine. Dar dacă nu 
luăm asta în considerare, atunci o să ne aştepte pedeapsa, şi ea ne va 
fi atenţionarea. Al nostru este a face în aşa chip încât cei ce vor veni 
după noi să trăiască în împrejurări mai paşnice, mai slobode şi mai 
drepte decât cele în care am trăit noi. Omul trebuie să se apere de rău, 
dar niciodată să nu se poarte ca un neom. De pildă, acum câţiva ani, 


Albanezii au pus pe marginea unui drum o mare cantitate de explo- 

zibil, ştiind că pe acolo vor trece două autobuze cu femei Sârboaice, 
izgonite din Kosovo şi Metohia, care se duceau la un parastas pentru 
morţii din familiile lor. Escorta internaţională a fost lăsată să treacă 
şi, cum a venit primul autobuz, au activat explozibilul. Treisprezece 
femei au murit pe loc. Eu am fost la înmormântarea lor. Dacă activau 
explozibilul puţin mai târziu, nimeni din autobuz n-ar fi scăpat! Cum 
au putut să facă una ca asta?! Ştiau că-n autobuz nu erau nici soldaţi, 
nici mitraliere, nici tunuri... doar femei îndoliate, care se duceau să 
aprindă lumânări la mormintele celor mai dragi ai lor! Dacă, Doamne 
fereşte, mi sar fi cerut mie să fac una ca asta, nu la vârsta la care sânt 
acum, ci pe când eram mai tânăr, dacă ar fi trecut Albaneze sau alt- 
cineva, să aleg între a activa un explozibil sau a fi ucis împreună cu 
Albanezii, ce aş alege nu ştiu, dar ştiu ce ar trebui să fac. Cu nici un 
preţ nu trebuie să răsplătim în acelaşi chip, să nu mai spun că nici nu 
încape vorbă ca noi să fim iniţiatorii unui astfel de rău. Trebuie să ne 


apărăm, dar nu ca neoamenii. 


Pe ce să stăruim noi, ca popor? Ce-ar trebui să facă fiecare din noi ca parte 
a acestui popor? a fost următoarea mea întrebare. 

După cuvântul lui Hristos, «Ceea ce vă doriţi vouă, aceea să faceţi 
altora.» Dacă noi am urma această învăţătură şi dacă oamenii din 
lumea întreagă ar face întocmai, nu am avea nevoie nici de atâtea 
spitale, nici de atâtea închisori... şi nici nu am mai întâmpina atâtea 
greutăţi. Dar când noi avem pentru noi o măsură, iar pentru altul altă 
măsură, şi când el are pentru el o măsură, iar pentru altul altă măsu- 
ră... «Ceea ce ne dorim nouă, asta să facem şi altora.» O frază simplă, 
dar cu un înţeles nemărginit. Dacă am face aşa, acest pământ ar fi rai. 
Dar niciodată nu va fi aşa pe pământ. Pe pământ mereu vor fi făcători 
de rele. O să fim nevoiţi să ne luptăm împotriva lor, dar să ne luptăm 


cum se cuvine Oamenilor, niciodată ca neoamenii. 

Fiecare dintre noi să facă atâta cât ține de el, cum Sfinția Voastră atât de 
des pomeniţi? 

Negreşit! Apostolul Pavel zice: «Cât ţine de voi, pace să aveţi cu 
toţi oamenii.» Se-nţelege, dacă puterile mele sânt să duc treizeci de 
kilograme şi-mi pui chiar şi-o jumate de kilogram în plus, atunci o să 
cad, n-o să mai pot căra nimic. Despre asta-i vorba. Nici Dumnezeu 
nu cere mai mult de la noi. Dar nici mai puţin. Sfântul Vasilie cel 
Mare zice: «Să nu căutaţi cele mai presus de puterile voastre, dar nici 
să nu vă mulţumiţi cu cele ce sânt sub puterile voastre.» Trebuie să 
punem în balanţă de-o parte puterile noastre, iar de cealaltă parte 
faptele noastre, şi dacă vedem că avem nevoie de mai multe puteri, 
atunci ne va ajuta Cel Atotputernic. De nu ne-ar fi ajutat El vreme de 
cinci sute de ani de robie, nimic n-ar mai fi rămas din Sârbi. Trebuia 
doar să-ţi schimbi credinţa şi-ai fi dobândit toate drepturile! Dar 
înaintaşii noştri ştiau că astfel ar fi pierdut nemăsurat mai mult decât 
ar fi dobândit. Cât de greu a fost să supravieţuieşti în aceste cinci 


veacuri! 

SĂ FIM OAMENI! 


„Să fim Oameni” sânt cuvintele pe care Patriarhul Pavel le rostea ade- 
seori. Simple, dar atât de puternice, mai ales când le spunea acest 
om de o mare tărie duhovnicească, la care fiecare cuvânt era plin de 
adâncimi. Cu toate că pot fi înţelese de toată lumea, am crezut de cu- 


viinţă să-l întreb pe Sfinţia Sa: 


La ce vă gândiţi când rostiți aceste cuvinte? 

După credinţa noastră, Dumnezeu ne-a zidit cu minte, inimă şi 
simţăminte şi ne-a dat şi voinţă ca să putem împlini cele pe care mintea 
şi inima găsesc de cuviinţă să le facă — şi asta în deplină libertate. Noi 
avem puterea să împlinim voia Domnului, să urmăm rostul pentru 
care ne-a zidit, dar putem face şi altminteri. Vedeţi, nu-i uşor să fii Om 
nici între oameni, darămite între neoameni... Dar este cu putinţă. Ce-i 
foloseşte omului să le aibă pe toate de-a gata, dar să-şi piardă obrazul... 
şi sufletul? lar dacă avem greutăţi, dacă alţii ne prigonesc, iar noi ne 
păstrăm obrazul şi sufletul, cu atât mai mare vrednicie şi cinste vom 
avea în faţa lui Dumnezeu. A fi Oameni înseamnă a trăi cu conştiinţa 
că ne vom înfăţişa înaintea lui Dumnezeu şi vom da socoteală pentru 
darurile cu care El ne-a dăruit. Oare le-am folosit spre bine sau spre 
rău? Înaintaşii noştri, ca nişte dascăli iscusiţi, ne-au arătat calea pe care 
trebuie să mergem. Când spun asta nu generalizez, ştiu că şi în neamul 


nostru au fost tot felul de oameni, dar ca întreg... 

Când în 1991 au fost dezgropate gropile comune din Al Doilea 
Război Mondial şi au fost scoase la lumină osemintele oamenilor şi 
ale copiilor, am făcut slujbă de pomenire şi am ţinut un cuvânt unde 
am zis: «Dacă aceste oase-ar putea vorbi, ne-ar zice: «Fraţi şi surori, 
de sar întâmpla vreodată să pătimiţi ca noi şi să fiţi puşi în faţa unei 
gropi comune şi-aţi avea doar o şansă de scăpare, iar aceea ar fi să 
fiți voi cei care să-i ucidă şi să le scoată ochii acelora care nu sânt de 
aceeaşi credinţă cu voi, şi-apoi să-i aruncaţi în groapă — iar dacă nu 
veţi vrea să faceţi asta, ochii voştri să fie scoşi şi voi să fiţi cei aruncaţi 
în groapă, nu vă temeţi, noi vii ne-am dus în braţele Dumnezeului 
celui Viu, dar cei ce ne-au mucenicit, dacă nu s'au pocăit, morţi sânt 
acum în faţa Domnului...»» 


A fi Om înseamnă a te apăra, dar a te apăra în chip vrednic de Om... 


„„„. a te apăra de altul, dar şi a-l apăra pe altul de tine, adică a avea şi ome- 
nie şi vitejie? l-am întrebat, aducându-i aminte de alte cuvinte pe care 
le folosea adesea. 

Şi una, şi alta. Vitejie înseamnă ate apărapetinedevrăjmaşi, iar omenie 
înseamnă a-l apăra pe vrăjmaş de tine. Sfântul Petru de la Ţetinie, care 
a fost în acelaşi timp şi Mitropolitul şi Domnitorul Muntenegrului, a 
condus două campanii împotriva Paşalei Skadarului. În amândouă 
bătăliile, Muntenegrenii au biruit. Înainte de a începe a doua bătălie, 
el le-a spus vrăjmaşilor: «Paşă Karamahmut, cu ce ţi-am greşit eu? Cu 
ce ţi-a greşit poporul meu? Dacă-i a mea vina, dea Domnul eu primul 
să pier, viu să nu mai ies din astă luptă! Dacă-i a ta vina, dea Domnul 
ars să fii cu pară de foc!» Lupta a început, Muntenegrenii i-au împins 
pe Turci, Paşa Karamahmut călare încerca să-şi îmbărbăteze oamenii, 
dar calul i s'a împiedicat, el a căzut, un Muntenegrean care sa nimerit 
acolo, măcar că nu era cine ştie ce viteaz, i-a tăiat capul. Bătălia sa ter- 


minat, iar Sfântului Petru i-au fost aduse trofeele dobândite în timpul 

luptei, împreună cu capul lui Karamahmut Paşa. El nu-l cunoştea, 
dar unul din cei ce-l ştiau i-a spus că era capul paşalei. Sfântul Petru 
s'a uitat la el şi-a zis: «Ei, Karamahmut Paşa, ce-ţi lipsea ţie la Skadar 
de-ai venit să cauţi la sărmanii de noi?...» Şi-a mai zis: «Măcar că 
duşman ne-a fost, mort e acum şi unde-i căzut trupul, acolo să-i 
înmormântați şi capul!» Însă în curând i-au vestit că Muntenegrenii 
îi arseseră trupul. Oare pentru că auziseră cele pe care le spususese 
la începutul luptei, sau Sfântul a avut înainte-vedere?... lată, asta 
înseamnă să ai omenie şi vitejie, să te rogi aşa: «Dacă-i vina mea...» 
El ştia că nu e vina lui, dar poate cumva greşise şi nu ştia «...să 
dea Dumnezeu ca eu primul să pier, iar dacă-i vina ta...» Cred că 
înţelegeţi despre ce-i vorba: nu să nu ne apărăm, dar să ne apărăm cu 


adevărat ca Oameni! 


Iovan 
IANICI | 151 


DEZVĂLUIREA ROSTULUI ŞI A ŢELULUI VIEŢII 


În primăvara lui 2002, în Serbia (fără Kosovo şi Metohia, care erau 
acum sub control internaţional, şi fără amestecul autorităţilor Sârbe) 
a fost făcut un recensământ ale cărui rezultate au surprins pe mulţi: 
95% s'au declarat credincioşi, 4,5% indecişi şi doar 0,5% athei. L-am 
întrebat pe Sfinţia Sa cum lămureşte procentul atât de mare de oa- 
meni credincioşi, având în vedere că timp îndelungat după Al Doilea 
Război Mondial, bisericile, în mare parte, au fost goale... lată ce mi- 


a răspuns: 


Trebuie avută în vedere situaţia în care ne-am aflat până acum. În 
Serbia începutului de secol XX, şi puterea, şi toată societatea sa lup- 
tat din răsputeri să se elibereze în sfârşit de Turci. Şi Biserica a luat 
parte la luptă. Pe atunci, în părţile Serbiei încă aflate sub Turci — în 
Kosovo şi Metohia şi în Macedonia - preotul era în acelaşi timp şi 
preot, şi învăţător, şi judecător, dar trebuia să ia şi puşca să se apere 
pe sine, familia şi poporul său. Aveau nădejde că atunci când aveau 
să se elibereze, preotul va fi preot, învățătorul — învăţător şi ostaşul — 
ostaş... Dar istoria ne-a luat-o înainte. În 1912 a fost Războiul de elibe- 
rare de sub Turci, în 1913 Războiul cu Bulgarii, apoi între 1914-1918, 
Primul Război Mondial în care Serbia, atât din pricina războiului, cât 
şi a epidemiilor, a pierdut mai bine de jumate din populaţia de parte 


bărbătească... lar când au crescut cei mici care supravieţuiseră, după 

douăzeci de ani a venit şi-al Doilea Război Mondial, cu evenimente, 


chinuri şi catastrofe groaznice... 


lar apoi a venit vremea când Biserica a fost prigonită de puterea atheistă... 
Da. lată, tot felul de chinuri... Cum să înaintezi?... Şi vedem că nici 
o extremă nu-i bună. În acele vremi materialiste, vrei, nu vrei, tre- 
buia să-nveţi marxismul şi-n şcoala generală, şi-n liceu, şi-n facul- 
tate, fără a mai pomeni de atitudinea oficială faţă de Biserică. S'a mers 
într-o extremă. Sa ajuns până la punerea la zid. Şi-acum oamenii, nu 
din ciudă, ci din firea lucrurilor, “au dus în cealaltă extremă. Înainte 
n-aveam voie să spunem că sântem credincioşi, iar acum zicem toţi 
că sântem credincioşi! Normal, la noi, în vremea ocupaţiei Turcilor 
şi Austriecilor, ca şi după toate războaiele astea, poporul a cunos- 
cut din ce în ce mai puţine despre credinţa sa. Catolicii şi musulma- 
nii ştiau mult mai multe despre credinţa lor decât ştiam noi despre- 
a noastră. Sa căzut din ce în ce mai jos. Nici preoţii n-au fost cine 
ştie ce învăţaţi... lar atunci când a venit libertatea, oamenii au în- 
ceput să se îndrepte spre direcţia asta. Însă poporul nostru cunoaşte 
prea puţine despre ce înseamnă cu-adevărat credinţa sa. lată, vine 
acum Naşterea Domnului, oamenii ştiu că în toate casele se vor face 
pregătiri, se vor cinsti nişte obiceiuri... şi cam totul va fi legat de 
mâncare şi băutură. Dar ce este cu adevărat acest praznic, prea puţini 
ştiu. Astfel au ajuns tinerii în mod liber să se declare credincioşi, pen- 
tru că au căutat esenţa şi au văzut ochelarii de cal puşi cu forţa de 
materialism. Dar, în mare parte, despre credinţă ştiu puţin. Şi asta-i 
tot o vedere unilaterală. Cum ar fi fost noi să spunem: «Nu-i nevoie 
să ne îngrijim de trup, de împărăţia pământească, ci doar de suflet şi 
de împărăţia cerească!?» Şi asta ar fi fost tot o abordare unilaterală. 
Trebuie să ne ferim de aşa ceva. Omul este şi trup, dar este şi suflet. 


Omul este pământesc, dar este şi ceresc. 

„.. Totuşi, numărul ăsta mare de oameni care s'au declarat credincioşi spu- 
ne mult, am constatat şi l-am întrebat în continuare pe Sfinţia Sa: Ce 
sfaturi le daţi celor ce năzuiesc să se împlinească duhovniceşte, dar răzbesc 
greu în lumea asta plină de tot felul de ispite? 

Să se străduiască, căci până la urmă fiecare om va ajunge să se 
lămurească, să-şi desluşească rostul şi țelul vieţii. Albert Einstein, un 
om de ştiinţă atât de cunoscut, contemporan cu noi — dar şi ginerele 
nostru, căci soţia sa, Mileva Marici, a fost din Banat - a fost întrebat 
de un tânăr: «Care-i rostul vieţii?», iar Einstein i-a spus: «A avea 
răspuns la întrebarea asta înseamnă a fi om religios.» Ştiinţa pe care 
o învăţăm în şcoli şi facultăţi ne va da un răspuns la întrebarea cum 
să trăim, cum să producem, cum să împărţim, cum să ne hrănim, 
cum să ne lecuim... Dar țelul vieţii noastre ne rămâne necunoscut. 
Iar tânărul a continuat: «Nu cumva ne-ar fi fost mai bine dacă nici 
nu ne mai puneam întrebarea asta? Căci dacă există un ţel, înseamnă 
că există şi cineva care să-l fi pus. Că nu noi l-am pus, asta-i clar, 
pentru că dacă l-am fi pus noi, deja l-am fi cunoscut. lată, până la 
urmă, există plante şi animale apărute cu milioane şi miliarde de ani 
înaintea oamenilor care nu-şi pun nici o întrebare despre rostul şi 
țelul vieţii. Simplu, ele se mulţumesc cu faptul că există.» Dar, dacă 
ar fi avut ele mintea pe care o avem noi, oare sar fi mulţumit doar cu 
simplul fapt că există? Răspunsu-i de la sine înţeles. lar noi, odată ce 
ne vom lămuri întrebarea despre ţel, să ştim că orice altă întrebare va 
fi mai uşor de rezolvat. 

Când Sfântului Vasilie cel Mare i-a fost pusă aceeaşi întrebare, a 
spus: «Răspunsul l-au dat şi vechii filosofi Ellini, dar n-au fost toţi 
într'un cuget. Unii au socotit că țelul vieţii e petrecerea în plăceri 
(mănâncă, bea, simte-te bine), alţii că țelul vieţii e strângerea bogă- 
ţiilor, alţii că țelul vieţii e dobândirea slavei (în ştiinţă, artă, sport). 


Unii au spus că țelul e dobândirea puterii şi a celor oferite de pu- 

tere. Şi tot aşa... lar noi socotim că țelul vieţii noastre este a do- 
bândi Fericirea: începând din această lume şi urmând în cea fără 
de moarte.» 

Fericirea, de bună seamă, nu înseamnă noroc. Norocul nu depinde 
de noi, pe când fericirea depinde numai de noi. Fericirea o putem 
dobândi în orice împrejurare. Un cuvânt despre asta are Sfântul 
Ioan Gură de Aur, care a trăit tot în vremea Sfântului Vasilie cel 
Mare. El a fost episcop, iar pe atunci împăratul şi împărăteasa din 
Constantinopol erau eretici, arieni, credeau că Hristos nu este Fiul 
lui Dumnezeu, ci prima zidire a lui Dumnezeu, şi numai în aceast fel 
se putea numi Fiul lui Dumnezeu. Această învăţătură a fost osândită 
la primul Sinod Ecumenic de la Niceea, dar împăratul şi împărăteasa 
au rămas şi după aceea în rătăcire. Sfântul loan a cuvântat împotriva 
acestei erezii, iar împăratul şi împărăteasa s'au simţit atinşi. Atunci 
împăratul i-a chemat pe sfetnicii săi şi le-a spus: «Cred că episcopul 
ăsta loan nu ştie cine-i el şi cine-s eu. Ce să-i facem ca să-şi vină în 
fire?» Unul din sfetnici i-a zis: «Stăpâne, aruncă-l în temniţă şi acolo 
poate să vorbească ce va pofti!» Altul: «Surghiuniţi-l şi între Hazari 
poate să vorbească ce va voi!» Al treilea: «Să i se taie capul! Capul 
tăiat nu mai trăncăneşte!» Al patrulea: «Luaţi-i moşiile şi-şi va veni în 
fire!»... Dar cel la al cărui sfat împăratul ţinea cel mai mult tăcea. «Tu 
ce zici?», îl întrebă împăratul. «Stăpâne, toate sfaturile astea nimic nu 
preţuiesc. Eu îl cunosc pe acest om. Dacă îl arunci în temniţă, îndată 
ce va călca acolo va săruta porţile şi va zice: «Doamne, pentru Tine mă 
aflu aici.» Dacă îl surghiuneşti, va săruta pământul străin şi va spune: 
«Doamne, Tu eşti pretutindenea, Tu eşti şi-aici, Tu ştii că pentru Tine 
sânt eu aici.» Dacă-i vei lua moşiile, în van va fi, oricum nu-s ale lui, 
ci ale Bisericii. Prin moşiile astea îi miluieşte pe săraci şi, luându-i- 
le, te vei împovăra tu, împărate, cu grija lor... şi cine oare-i va putea 


mulţumi pe săraci? De-i vei tăia capul, va zice: «Doamne, capul meu 

pleacă viu în mâinile Tale, Dumnezeule cel Viu!» Atunci împăratul l-a 
întrebat: «Aşa zici, că n-avem nici o putere să-l biruim?» Sfetnicul i-a 
răspuns: «Avem numai o cale să-l biruim. Eu îl ştiu bine pe omul ăsta. 
El nu se teme de nimic, afară de păcat. Dacă vei putea, stăpâne, să-l 
îndupleci a păcătui, cu asta-l vei birui!» Împăratul a oftat: «Ehei, nu-i 
nimeni pe lumea asta să-l înduplece a păcătui pe loan!» 

lată un sfat bun pe care şi noi să-l urmăm: nu trebuie să ne temem de 
nimic, afară de păcat — pentru că numai păcatul ne îndepărtează de 
Domnul şi aduce tulburare sufletului nostru! lar când vom avea pace 
cu Dumnezeu, vom avea pace şi-n suflet, şi cu această pace vom trăi 


şi-n familie, şi-n lume şi de nimic atunci nu ne vom teme! 


Ce trebuie să ştie un Creştin, mai-nainte de toate? a fost următoarea mea 
întrebare. 

Înainte de toate, un Creştin trebuie să ştie ceea ce-am pomenit mai-na- 
inte, trebuie să-şi cunoască țelul şi rostul vieţii. Asta-i de căpătâi. Dacă 
pe acestea le va şti, atunci va putea să-şi folosească puterile şi darurile 
cu care-i înzestrat spre ceea ce este bine şi frumos şi pentru el, şi pentru 
familia lui, şi pentru neamul său, pentru toţi. Se-nţelege, să cunoască şi 


cuvântul: «Ceea ce vouă vă doriţi, aceea şi altora să faceţi.» 


Odată aţi spus că cel mai important lucru al Creştinului este să ştie a se 
ruga, am adăugat. 

Da. Rugăciunea este, în fapt, vorbirea noastră cu Dumnezeu, cu Tatăl 
nostru ceresc. Aflăm din Evanghelie că Hristos, Fiul lui Dumnezeu, 
se retrăgea în singurătate pentru a se ruga. Asta este vorbirea Lui, a 
Fiului cu Tatăl. Rugăciunea este deci vorbirea noastră cu Tatăl nostru 
cel Ceresc. Dumnezeu ne cuvântează prin Sfânta Scriptură, iar noi îi 
răspundem prin rugăciune. 


Sfântul Vasilie cel Mare spune că sânt trei trepte în urcuşul duhov- 

nicesc. Prima treaptă este a robului. Robul ştie că soarta lui depinde 
de cel căruia îi aparţine, că poate fi bătut, ucis, vândut de stăpân, atât 
el, cât şi soţia şi copiii lui, totul, de aceea împlineşte cu frică voia lui. 
Pe plan duhovnicesc, acesta este Creştinul care împlineşte voia lui 
Dumnezeu din frica de-a nu ajunge în iad. El a înţeles că nu merită să 
trăieşti în păcat, chiar de-ai vieţui şi-o mie de ani pe pământ, pentru 
că-ţi vei petrece apoi veşnicia în chinuri. 

A doua treaptă este a năimitului, a celui care, slobod fiind, s'a angajat 
la stăpân şi va primi plată pentru munca făcută. Munceşte atât cât 
e răsplătit. Pe plan duhovnicesc, acesta e Creştinul care doreşte să 
ajungă cât mai sus în Rai. În Rai nu sânt toţi la fel. Cel care-i bun 
şi cinstit înaintează nemărginit, tot mai aproape şi mai aproape de 
Dumnezeu, niciodată ajungând la EI, pentru că Dumnezeu este 
nemărginit. Dar va fi tot mai aproape... lar Dumnezeu este, de bună 
seamă, şi viaţa, şi fericirea noastră, totul. 

A treia treaptă este a fiului. Fiul împlineşte voia tatălui nu din frică de 
pedeapsă, ca tatăl să nu-l ucidă - căci el nu-i rob; nici din dorinţa de-a 
fi plătit de tată, căci el nu-i nici năimit; ci din dorinţa de a-l mulţumi pe 
tată. Pe plan duhovnicesc, acesta este Creştinul care împlineşte voia 
Domnului din dragoste pentru Dumnezeu, pentru ca Dumnezeu să 
fie mulţumit. În vreme ce primii doi se gândesc la sine, unul să nu fie 
pedepsit, iar celălalt să fie răsplătit din plin, cel din urmă se gândeşte 
doar la Dumnezeu. Ei, ăsta-i adevăratul Creştin! Dar nimeni nu poate 
ajunge la această măsura până ce nu va trece mai întâi prin primele 
două trepte. lar cât timp va petrece pe fiecare din aceste trepte ţine 


de fiece om în parte. 


Rugăciunea să nu fie doar prin cuvinte, ci şi prin fapte, prin toată ființa 


noastră?... am adăugat, pe gânduri. 

Hristos zice: «Nu tot cela ce îmi zice mie: Doamne, Doamne, va intra 
întru Împărăţia Cerurilor, ci cela ce face voia Tatălui meu care este 
în Ceruri.» /Matei 7, 21/ Se ştie ce înseamnă Ortodoxia - este cre- 
dinţa care ne învaţă cum să trăim cu adevărat, cum să ne purtăm. 


Ortodoxia este calea vieţuirii. 

TRĂIREA DUPĂ MĂSURA VÂRSTEI DUHOVNICEŞTI 


Petrecând mereu în mijlocul turmei sale, Patriarhul Pavel, ca un mare 
duhovnic, avea darul de a vedea cât poate împlini fiecare om din po- 
runcile lui Dumnezeu, după măsura vârstei sale duhovniceşti: cui i 
se potrivea acrivia şi cui iconomia, în funcţie de împrejurări. De aici 
şi cercetarea amănunţită şi lămurirea acestor principii în cunoscutele 
sale răspunsuri din Revista Glasnik. Patriarhul Pavel a stăruit asupra 
însemnătăţii neîndoielnice a Sfintelor Canoane, pomenind că: Şi acri- 
via, şi iconomia sânt folosite de Biserică cu acelaşi țel — mântuirea credin- 
cioşilor — dar ținând seama tot timpul de puterile lor şi de împrejurările în 
care trăiesc. lar, la întrebarea mea: În ce măsură Biserica Ortodoxă Sârbă 
foloseşte azi principiul iconomiei, având în vedere împrejurările în care tră- 
ieşte turma sa?, patriarhul a dat un răspuns mai amănunţit, pentru a fi 
înţeles şi folositor tuturora: 

De bună seamă, şi astăzi Biserica foloseşte amândouă principiile. 
Acrivia ne îndeamnă să ţinem cu asprime canoanele, iar iconomia 
îngăduie ca, în anumite situaţii, să ţinem seama de împrejurările 
vieţii omului. Sfântul loan Gură de Aur spune că păstorul duhov- 
nicesc trebuie să aibă grijă să vadă dacă omul va putea duce epiti- 
mia, canonul primit pentru păcatele sale. Pentru că, dacă nu are pu- 
terea s-o primească, ar fi ca şi cum ai vrea să cârpeşti ceva, dar strici 
şi ce era bun. Într-un asemenea caz trebuie întrebuințată iconomia, 


trebuie lucrat cu îngăduinţă până la o anumită măsură, după care 

trebuie folosită acrivia, adică trebuie ţinută asprimea canoanelor. 
Până unde să fie această măsură, asta ţine de vârsta duhovnicească 
a fiecăruia. La început, iconomia şi acrivia sânt la distanţă una de 
alta. Însă, cu cât creştem duhovniceşte, cu atât depărtarea dintre ele 
se micşorează, până când se vor întâlni şi atunci vom ajunge la acea 
vârstă duhovnicească când vom şti să recunoaştem şi să folosim doar 
ce este cu totul îndreptăţit, fără pogorăminte. Dar, până atunci, tre- 
buie să ne ţinem şi de una, şi de alta, după măsura vârstei noastre du- 
hovniceşti. 

Când Apostolul Pavel a fost prins de duşmanii săi, care făceau parte 
chiar din neamul său, dregătorul Roman a pus să fie dus în faţa 
judecătorului Evreu pentru a fi ascultat... Însă nepotul lui a aflat 
că patruzeci de oameni sau jurat că-l vor ucide dacă va ajunge la 
judecătoria Evreiască şi atunci sa dus să-i spună asta dregătorului 
Roman. El îndată a poruncit unor ostaşi, călări şi pedeştri, să-l ducă 
pe Pavel în Cezareea, căci Apostolul Pavel, fiind cetăţean Roman, avea 
dreptul să fie judecat de către Împărat. Aşa a fost trimis la Roma, la 
judecata împărătească. Era toamnă, iar ei călătoreau cu corabia. Când 
au ajuns în Creta, au hotărât să se oprească pentru că venea iarna. 
Apostolul Pavel i-a sfătuit să găsească un golf mai ferit, pentru că 
locul unde au tras întâi nu era tocmai potrivit pentu petrecerea iernii. 
Însă, între timp, vremea s'a mai îndreptat, iar stăpânul vasului i-a 
poruncit căpitanului să pornească spre Roma, corabia fiind plină cu 
grâu, iar el fiind stăpânul şi-al vasului, şi-al grâului. Aşa că au pornit. 
Vremea însă s'a schimbat, a venit o furtună care nu se mai oprea, şi 
zile întregi n-au putut vedea nici soare, nici lună, cum se zice. De 
frica naufragiului, căpitanul a stăruit să se arunce grâul în mare. Dar 
stăpânul vasului sa împotrivit, nici nu voia să audă. Însă căpitanul 
a zis: «Dacă ne vom scufunda, se va duce şi corabia, şi grâul, şi noi 


toţi.» Apoi, ca să se uşureze corabia, căpitanul a poruncit să se arunce 

în apă şi alte lucruri care nu erau de neapărată trebuinţă. Nimeni nu 
mai mânca nimic — şi erau mai bine de două sute şaptezeci de oameni 
pe corabie. 

Într'o dimineaţă, Apostolul Pavel a zis: «Fraţi, vă rog pre voi să mân- 
caţi, căci nici unuia din voi păr din cap nu va cădea.» Şi ei s'au încura- 
jat puţin şi-au început a mânca. În cele din urmă, au ajuns la un țărm 
şi au vrut să lase o barcă la apă, dar Apostulul, văzând ce se întâm- 
plă, i-a zis căpitanului: «De nu vor rămânea aceştia în corabie, voi nu 
vă veţi putea mântui.» Atunci ostaşii au tăiat funiile bărcii şi au la- 
sat-o să cadă. Văzând un țărm în apropiere, au socotit să scoată cora- 
bia acolo. Dar, din pricina valurilor, corabia s'a lovit într'o stâncă şi s'a 
spart, iar unii au scăpat pe scânduri, alţii înotând şi cu toţii au ajuns 
la liman. Ostaşii ţinuseră înainte sfat să fie omorâţi cei legaţi, între ei 
şi Pavel. lar sutaşul, vrând să-l scape pe Pavel, a poruncit ca mai întâi 
cei care ştiu să înoate să sară şi să se îndrepte către țărm. 

Când au ajuns la liman, locuitorii insulei le-au adus lemne ca să facă 
un foc şi să se încălzească. Apostolul Pavel a luat un braţ de vreascuri 
să le arunce pe foc, dar o viperă a ieşit din vreascuri şi l-a apucat de 
mână. El a scuturat-o, iar cei din jur au zis: «Cu adevărat ucigaş este 
omul acesta care mântuindu-se din mare, Judecata lui Dumnezeu nu 
l-a lăsat să trăiască.» Dar, văzând că nu a păţit nimic, ziceau: «Că este 
Dumnezeu.» /F. Ap. 27; 28/ 

lată, vedeţi, dintr-o extremă în alta! Şi cum tâlcuim: stăpânul vasului 
era pentru acrivie, pentru asprime — să nu se arunce grâul. Căpitanul 
era pentru iconomie — nu merită să păstrezi grâul şi să pierzi şi corabia, 
şi grâul, şi oamenii. Şi unul, şi celălalt erau în greşală. Doar Apostolul 
Pavel a fost în adevăr, zicând că vasul se va pierde, iar lor nici păr 
din cap nu le va cădea. Aşadar, când vom creşte duhovniceşte, atunci 


vom şti cu adevărat ce şi cum va trebui să facem, în fiecare clipă! 


Iovan 
IANICI | 163 


CUM SĂ ŢINEM SEAMA DE ÎMPREJURĂRI 


Patriarhul Pavel era un om foarte practic, întotdeauna îndreptat către 
cele de Sus, dar ţinând seama totodată că ajungem la cele spre care 
năzuim doar prin muncă stăruitoare, vrednică şi cinstită în această 
lume pământească. De aceea, în continuarea convorbirii, l-am întrebat: 
Cum trebuie să fie legăturile noastre cu lumea în care trăim? lar răspunsul 
Sfinţiei Sale a fost, cum se va vedea, foarte lămuritor: 

De bună seamă, trebuie să ţinem seamă de împrejurările în care trăim. 
Şi aici ne poate fi de ajutor tot Apostolul Pavel. În vremea când se 
afla la Atena în Areopag, unde se aduna popor mult, unde Atenienii 
veneau ori să audă ceva nou, ori să vestească ceva nou, Apostolul 
Pavel le-a zis: «Bărbaţi Atenieni, întru toate vă văd pre voi ca cum 
aţi fi mai cucernici. Pentru că trecând şi privind închinăciunile 
voastre, am aflat şi un jertfelnic, întru care era scris: «Necunoscutului 
Dumnezeu»; pre care dar necunoscându-l, voi îl cinstiţi, pre acesta eu 
îl vestesc vouă.» /F. Ap. 17, 23-23/ 

Vedeţi cum a pornit de la idolatrie — adică de la împrejurările pe care 
le găsise acolo — ca să-i aducă la cele pe care voia să le vestească... 
Dacă însă le-ar fi spus: «Păgânilor, idolatrilor, vă închinaţi dum- 
nezeilor mincinoşi!» — atunci ei s'ar fi ridicat pe loc şi-ar fi plecat, 
iar Apostolul n-ar mai fi avut cui să vorbească. Asta nu înseam- 
nă că i-a înşelat, ci că a ţinut seama de împrejurări. Asemenea şi 


noi, în aceste vremuri pe care le trăim, trebuie să ţinem seama de 

cele din jurul nostru şi să facem cât putem pentru a aduce oame- 
nii la înţelegerea miezului credinţei, ajutându-i prin asta să crească 


duhovniceşte. 


Mulţi, mai ales tineri, în neaşezarea lor se aruncă într'o lume imaginară. 
Cum îi putem ajuta să se întemeieze în lumea reală, aşa cum este ea? 

Asta ţine de întrebarea despre rostul şi țelul vieţii. Trebuie să le dez- 
văluim: «Ce este omul? De ce l-a zidit Dumnezeul pe om?» Dacă 
ştim răspunsul, ştim şi țelul vieţii. După Sfântul loan Damaschin, 
Dumnezeu, după firea Sa, are fericire.” După firea Sa... El are şi ra- 
ţiune, şi libertate, şi fericire. Dar nu s'a mulţumit ca numai El să aibă 
fericire, ci a vrut să existe făpturi cugetătoare care să se bucure la rân- 
dul lor de această fericire. Şi i-a zidit pe îngeri, i-a zidit şi pe oameni... 
Oamenii sânt cu puţin mai mici decât îngerii, căci îngerii nu au trup, 
iar oamenii au şi trup, dar au şi suflet. Pe de altă parte, oamenii se pot 
asemăna şi cu animalele: ele au instincte pe care le avem şi noi, au or- 
gane pe care le avem şi noi, dar ele nu au raţiunea pe care o avem noi. 
Deci noi şi îngerii avem suflet, avem duh, dar asemenea animalelor 
avem trup şi organe, în vreme ce ele nu au ceea ce avem noi — rațiune, 
simţământ, voinţă şi libertate. 

Cine ştie câte generaţii de oameni au trăit şi-au murit pe lume? Şi 
noi vom muri, şi cine ştie câţi vor mai muri până la sfârşitul lumii? 
Trebuie să ne întrebăm care este rostul şi țelul vieţii noastre, deoare- 


ce avem şi conştiinţă, şi rațiune. Când omul se va lămuri de ce se află 


21 „Pre Dumnezeu nimenea nu l-au văzut niciodinioară, cel Unul-născut Fiiul, carele 
iaste în sânurile Tatălui, acela au spus. Deci nespus de cuvânt iaste Dumnezeu şi necu- 
prins de minte. Pentru că nimene nu ştie pre Tatăl, fără numai Fiiul, nici pre Fiiul, fără 
numai Tatăl. Încă şi Duhul cel Sfânt aşa ştie pre ceale ale lui Dumnezeu, precum duhul 
omului ştie pre ceale ce sânt într'însul. lară după firea cea întâi şi fericită, nimene nau 
cunoscut vreodată pre Dumnezeu, fără numai acela căruia el i-au descoperit, nu numai 
din oameni, ci nici din puterile ceale mai presus de lume, şi din însuşi Heruvimii, zic, şi 
Serafimii.” — Sf. loan Damaschin, Dogmatica. (n. red.) 

în lumea asta, îi va fi mai uşor să petreacă în ea. Dacă nu află răspuns, 
atunci rătăceşte. lar, după cuvintele Sfântului loan Damaschin, ros- 
tul şi țelul vieţii este să dobândim fericirea în această lume, ca să o 


continuăm în Împărăţia cerească cea veşnică. 


lată, Drepturile omului, la care adesea se face pomenire în zilele noastre, se 
împiedică nu o dată de normele unei minime morale — să luăm, de plidă, dis- 
cuţia despre dreptul căsătoriilor între persoanele de acelaşi sex. Ce răspuns 
dați în asemenea situații? 

Cu cât vom creşte duhovniceşte, cu atât vom intra din ce în ce mai 
puţin în conflict cu cele ce sânt cu adevărat esenţiale. Vom şti să dăm 
răspunsul drept în fiecare împrejurare. Minciuna, bunăoară, e atât 
de răspândită, de parc-am aduce-o cu noi din pântecele maicii noas- 
tre. lar dacă începem lupta împotriva minciunii... vedem că nu vom 
putea-o birui dintr-o dată, ci treptat. De ce minţim? Minţim încă din 
copilărie pentru a fugi de răspunderea unei fapte greşite: am mân- 
cat dulceaţă pe ascuns, sau am cheltuit un bănuţ mai mult... Dar pu- 
tem întâlni şi-un alt aspect. Să luăm, iată, o întâmplare: în Al Doilea 
Război Mondial, au venit Nemţii întrun sat din care fugiseră toţi 
- copii, femei şi bărbaţi. Soldaţii au întânit un om oarecare şi l-au în- 
trebat unde-s sătenii. Dacă le zicea unde s'au dus, Nemţii i-ar fi aflat 
şi i-ar fi omorât, iar dacă le zicea că nu ştie, ar fi minţit. Ei, în astfel 
de cazuri e îngăduită minciuna, dacă-i vorba de salvarea vieţii cui- 
va şi nu-i doar o fugă de răspunderea personală. Acesta e un alt ni- 
vel, o altă treaptă. Dar dacă sar depăşi şi treapta asta, ţinând seama 
că Dumnezeu este Adevărul, iar diavolul este minciună şi tatăl min- 
ciunii — Adevărul este cea mai mare persoană, este Dumnezeu; când 
sântem cu Adevărul, sântem cu Dumnezeu - şi cineva ar ajunge la 
măsura că Adevărul este mai important decât orice, atunci unul ca 


el, la întrebarea Nemţilor, va răspunde: «Despre acestea, nu pot să vă 

spun nimic!» lar Nemţii l-ar ameninţa: «Carevasăzică, tu ştii unde 
sânt, dar nu vrei să ne spui... Atunci te vom ucide pe tine în locul 
lor!» lar răspunsul lui, pentru Adevăr, ar fi: «Fie.» 

Înţelegeţi cum trebuie să creştem, să ne întărim, să ajungem la 
Adevăr? Când vom creşte, îndată vom da acel răspuns care nu se va 
împiedica nici de morală, nici nu va pune în primejdie vieţile altora. 
Înțelegeţi, oare? 

Acum, mai limpede despre problema pe care-aţi pomenit-o... 
Răspunsul se află în Vechiul Legământ. Pe ţărmul de Miazăzi al Mării 
Moarte, în Palestina, se afla cetatea Sodomei, în care se stricaseră şi 
bărbaţii, şi femeile, şi copiii. Atunci Dumnezeu a trimis trei îngeri 
pentru a nimici Sodoma. Aceştia l-au cercetat întâi pe Avraam, un om 
sfânt, strămoşul neamului Evreiesc. El i-a găzduit. A doua zi au mers 
spre Sodoma, iar Avraam, ca o gazdă bună, a ieşit să-i petreacă. Unul 
din ei i-a zis: «Nu voi să tăinuim de Avraam; Dumnezeu ne-a trimis 
în Sodoma căci păcatele acestui oraş au ajuns la Dumnezeu şi acestă 
cetate trebuie să fie nimicită.» lar Avraam a zis: «Poate în cetatea 
aceea să fie cincizeci de drepţi: pierde-i-vei, oare, şi nu vei cruța tot 
locul acela pentru cei cincizeci de drepţi, de se vor afla în cetate?» 
Îngerul a răspuns: «De se vor găsi în cetatea Sodomei cincizeci de 
drepţi, voi cruța pentru ei toată cetatea şi tot locul acela.» Mai apoi 
Avraam va zice: «Poate să fie numai patruzeci şi cinci; pentru lipsa a 
cinci pierde-vei, oare, toată cetatea?» La asta, îngerul a răspuns: «Nu 
o voi pierde de voi găsi acolo patruzeci şi cinci de drepţi.» Şi tot aşa a 
întrebat Avraam, până ce îngerul a răspuns: «Pentru cei zece nu o voi 
pierde.» /Facere 18, 23-32/ Avraam nu a întrebat mai departe, pentru 
că ştia că în vremea lui Noe au fost doar opt drepţi, iar Dumnezeu nu 
i-a cruțat pe cei păcătoşi şi a îngăduit venirea potopului. 

Îngerii, când au ajuns în Sodoma, au tras la Lot, nepotul lui Avraam. 


Tot oraşul sa adunat şi a început să strige către Lot: «Unde sânt 

Oamenii, Care au intrat să mâie la tine? Scoate-l ca să-l cunoaştem!» 
Lot a ieşit şi le-a spus: «Nu, fraţii mei, să nu faceţi nici un rău. Am eu 
două fete, care n-au cunoscut încă bărbat; mai degrabă vi le scot pe 
acelea, să faceţi cu ele ce veţi vrea, numai Oamenilor acelora să nu le 
faceţi nimic, de vreme ce au intrat Ei sub acoperişul casei mele!» Ei 
au zis: «Pleacă de-aici! Eşti un venetic şi acum faci pe judecătorul?» şi 
au năvălit să spargă uşa. Îngerii au făcut în aşa fel încât să-i orbească 
şi să nu afle uşa, iar lui Lot i-au poruncit să-şi ia soţia, fetele şi ginerii 
şi să plece din cetate. Ginerii nu l-au crezut, aşa că au plecat doar Lot, 
soţia şi fiicele sale. Când i-a scos, un înger le-a spus să nu se uite îna- 
poi până când vor ajunge în munte. Însă soţia lui Lot n-a ascultat şi s'a 
prefăcut în stâlp de sare. Atunci a căzut din cer ploaie de pucioasă şi 
foc şi s'a nimicit Sodoma şi împrejurimile ei. /Facere 19, 5-9/ 

lată ce înseamnă acest păcat. Dumnezeu a zidit bărbat şi femeie şi a 
spus: «Creşteţi şi vă înmulţiţi şi umpleţi pământul.» /Facere 1, 28/ 
Dar aici nu este chip de zămislire, nu are legătură cu rostul pentru 


care Dumnezeu a zidit bărbat şi femeie. Este doar o curvie. 


După acest răspuns amănunţit, întemeiat pe Scriptură, i-am înfăţişat 
patriarhului un tablou încurajator - în Biserici se pot vedea mai ales 
tineri şi oameni educați, veniţi din „şcoli fără Dumnezeu,” spre de- 
osebire de vremea comunismului, când bisericile în mare parte erau 
goale, iar dintre cei care totuşi veneau, majoritatea erau bătrâni. L-am 


rugat pe Sfinţia Sa să ne răspundă: 


Ca păstor duhovnicesc, cum priviți şi cum tâlcuiți faptul că tinerii se întorc 
în Biserică după atâtea „lecţii materialiste”? 

Ştiţi, nu sânt decât două posibilităţi: Dumnezeu ori există, ori nu exis- 
tă. Cu alte cuvinte, asta înseamnă: rostul existenţei noastre ori exis- 


tă, ori nu există. Oamenii, sub presiunea materialistă, au ajuns să 

cugete mai adânc dacă acest rost există sau nu. După Dostoievski, 
pâinea este cea mai importantă. Pe cel ce-ţi dă pâine, pe acela îl vei 
urma. Dar dacă acela începe să pună stăpânire asupra conştiinţei 
tale, tu îi vei arunca pâinea şi-i vei urma celui care-ţi descoperă 
rostul existenţei tale. Omul mai degrabă va primi să moară decât 


să trăiască fără rost. 


La sfârşitul convorbirii din 2003, am vrut să aud şi părerea Sfinţiei 
Sale despre relaţia dintre Biserică şi stat: 

Adeseori, Biserica şi statul se află unul asupra celuilalt, deşi istoria arată că 
situația cea mai fericită este atunci când sânt unul alături de altul. Sfântul 
Savva vorbea despre legatura asta ca despre aripile vulturului, mulțumită 
cărora nici nu se clatină, nici nu cade, ci zboară liber la înălțime. Unde poa- 
te ajuta statul Biserica, şi unde poate ajuta Biserica statul? 

Va ajuta dacă statul va avea grijă de oameni ca de nişte fiinţe trupeşti, 
iar Biserica îi va ocroti ca pe nişte fiinţe duhovniceşti. Biserica nu tă- 
găduieşte că sântem şi pământeşti, şi cereşti. Sântem şi una, şi alta. Şi 
trup, şi suflet, dar în aşa fel încât ce e trupesc trece, iar ce e duhovni- 
cesc nu trece. 

În Bizanţ domnea principiul simfoniei, armonia între Biserică şi stat. 
Statul avea grijă de o parte, iar Biserica de cealaltă parte, de cea du- 
hovnicească. Domnul Iisus Hristos zice: «Nu numai cu pâine va trăi 
omul, ci cu tot graiul ce iese prin Gura lui Dumnezeu.» [Matei 4, 4/ 
Hristos nu spune că omul nu trăieşte şi cu hrana trupească, fiind trup, 
dar că nu este doar trup, ci este şi suflet, iar sufletul are, la rândul lui, 
nevoie de hrană duhovnicească. Aşadar, nu numai cu pâine trăieşte 
omul, nefiind doar fiinţă pământească şi trupească, ci cu tot cuvântul 
ce iese prin gura lui Dumnezeu. După această învăţătură, noi înţele- 
gem cine sântem, de ce-am venit pe lume, care-i rostul vieţii, care-i 


rostul pătimirilor şi chinurilor care s'au abătut asupra noastră. Aşa că 

trebuie să-l hrănim şi să-l îmbrăcăm şi pe suflet. Se zice că la Judecata 
de Apoi păcătoşii vor veni dezbrăcaţi şi se va vedea toată ruşinea go- 
liciunii lor. Deci avem nevoie şi de haine duhovniceşti! Trebuie să ne 


luptăm să ne îmbrăcăm cu virtuțile şi să ne păzim de păcat. 

VIAŢA PRIVATĂ A PATRIARHULUI PAVEL 


Şi după mutarea de la Prizren la Belgrad, odată ce-a fost ales patriarh, 
viaţa Sfinţiei Sale a rămas în esenţă neschimbată, diferenţa stând doar 
în numărul mai mare de îndatoriri în răspundere şi slujire. Pavel însă 
a continuat să trăiască la fel ca până atunci, în toate aspru, călugăreş- 
te. A crezut că va locui în Conacul Patriarhiei, în cartierul belgrădean 
Seniak, care era special amenajat pentru întâi-stătătorul bisericii. Şi 
s'a bucurat să stea aici, pentru că astfel era aproape de Mănăstirea 
Vovidenie, unde putea să se ducă la slujbe. 

Când din Prizren i-a fost adus modestul său bagaj, au venit să-l ajute 
şi să-i aranjeze locuinţa în care urma să stea două rude apropiate care 
locuiau în Belgrad: verişoara sa, Aghiţa — fata mătuşii Senka cea care l- 
a crescut - şi Snejana, nepoata fratelui său, Duşan. Conacul Patriarhiei 
însă nu se afla într-o stare prea bună. Totuşi mobilierul era aproape 
complet, în dormitor era un pat dublu... Patriarhul a zis să rămână 
totul aşa cum este, cerând doar să i se aducă patul său din Prizren. Era 
un pat foarte simplu, foarte smerit: peste un cadru metalic cu patru 
picioruşe erau puse scânduri, iar deasupra lor, întrun sac de pânză, 
pănuşi de porumb. Fără pernă. Însă îndată i sa arătat că, din pricina 
numărului mare de îndatoriri pe care le avea, sar fi pierdut prea multă 
vreme cu transportul. De aceea, încă din prima zi a hotărât să se mute 
în Palatul Patriarhiei, aflat lângă catedrală, unde şi-a ales cea mai mică 


dintre camere, pe care nepoata sa, Snejana, o credea fosta cămară a 

unui servitor: cu o lăţime de doar doi metri, cât să intre un pat între 
doi pereţi; deasupra patului — o scândură care slujea ca poliţă pentru 
cărţi, ochelari şi alte mărunţişuri; un şifonier vechi; un scaun şi un 
seif. Întâi-stătătorul Sârbilor socotea că n-are nevoie de nimic altceva. 
Restul apartamentului îl folosea pentru primirea oaspeţilor. 

În Palatul Patriarhiei a continuat să trăiască ca într'o chilie. Se trezea 
de dimineaţă, la ora patru sau mai devreme. Îşi făcea pravila călugă- 
rească, îşi aranja lucrurile şi apoi, în jurul orei şase, se ducea să slu- 
jească Sfânta Liturghie în paraclisul Sfântul Simeon Izvorâtorul de 
mir, aflat la etajul al treilea al Palatului. Încă de la ora cinci se puteau 
vedea mulţimi de oameni care se grăbeau spre Patriarhie pentru a 
participa la Liturghiile slujite de Sfinţia Sa. 

Pe măsură ce-a trecut timpul, din pricina numărului mare de credin- 
cioşi, patriarhul a început să slujească din ce în ce mai des într'o sală 
mai mare a Palatului, aflată la parter, care putea primi până la cinci 
sute de suflete. În acest chip, Sfinţia Sa a ieşit în întâmpinarea credin- 
cioşilor: sala era mai încăpătoare decât paraclisul şi, în plus, turma 
sa, printre care erau mulţi oameni în vârstă, era scutită să mai urce 
atâtea trepte. Liturghia pe care o slujea patriarhul dura mai mult de- 
cât de obicei, mai ales pentru că pomenea în rugăciune un mare nu- 
măr de oameni ce aveau nevoie de ajutor — iar el venea la slujbă cu o 
mulţime de pomelnice. După Liturghie, ţinea o scurtă predică în care 
tâlcuia Evanghelia zilei, iar cuvintele lui erau limpezi şi lămuritoa- 
re pentru toţi. 

Dacă se întâmpla să nu călătorească, pentru Sfinţia Sa urma o zi 
obişnuită, umplută de rugăciune, lucru şi tot felul de activităţi 
pastorale şi de suflet folositoare. După micul-dejun, începând cu 
ora 9, venea protodiaconul Momir Lecici — vrednicul său secretar, 
împreună cu cei mai apropiaţi colaboratori şi până la prânz se 


desfăşurau şedinţe, vizite şi alte chestiuni aflate pe agenda de lucru. 

Patriarhul se odihnea foarte puţin, dar era o odihnă lucrătoare: de 
munca intelectuală se odihnea prin muncă fizică şi de munca fizică 
se odihnea cu cea intelectuală. Se străduia să nu piardă Vecerniile de 
la Catedrală, iar dacă se întâmpla să fie în afara Belgradului, se grăbea 
să ajungă până la începutul slujbei. Adesea se întâmpla ca întorcându- 
se de la Patriarhia din Peci, după şapte-opt ore petrecute în maşină, să 
meargă îndată la Vecernie. Râvna sa pentru rugăciune se descoperă şi 
după faptul că de multe ori se ducea în timpul slujbei în strană şi cânta. 
După Vecernie, primea în biroul său pe unii din preoţii eparhiei şi pe 
credincioşii în căutare de sfat duhovnicesc. Seara, însoţit de părintele 
Momir Lecici — sau câteodată singur, mergea adesea la vernisaje, 
concerte şi alte manifestări publice... La întoarcere citea, scria şi 
răspundea la multele scrisori ale credincioşilor, preoţilor şi ale altor 
oameni din lumea întreagă. Se străduia să nu piardă niciodată timpul. 
Când călătorea, în orice mijloc de transport sar fi aflat, aproape mereu 
citea, se pregătea pentru întâlnirile ce-l aşteptau şi se ruga. În maşina 
patriarhiei de care se folosea, în faţa locului său din dreapta şoferului 
se afla întotdeauna o carte de rugăciuni foarte folosită. 

Singur îşi purta de grijă pentru toate. Şi ca patriarh îşi pregătea câteo- 
dată masa cu mâinile sale. De obicei, mânca verdeţuri: în zilele de post 
— adică lunea, miercurea şi vinerea — gusta legume fierte, iar în celelalte 
zile adăuga câteva picături de ulei. Puțin peşte mânca doar când pra- 
vilele monahale dezlegau. Iar carne niciodată, afară de Naşterea şi de 
Învierea Domnului, când gusta puţină, spre a se deosebi de eretici — după 
cum spunea. Lua doar atâta hrană cât îi era de trebuinţă. lar pe masă, 
mâncarea era în funcţie de anotimpuri: în lunile de vară, prefera ur- 
zicile fierte şi legumele cum apăreau, pe rând... În vremea postului, 
hrana obişnuită a patriarhului erau merele uscate, dacă nu se mai gă- 
seau proaspete (avea saci plini de mere uscate pregătite de el însuşi). 


lar băuturile preferate erau sucul de roşii, moarea de varză şi braga. 

La sfârşitul mesei se străduia să strângă firimiturile, pentru ca ni- 
mic să nu se arunce. Spunea: Hrana pe care-o mâncăm este făcută cu 
energie dumnezeiască, prin razele soarelui. Din aceste cuvinte înţelegem 
că, dacă risipim hrana, înseamnă că risipim şi bunurile primite de la 
Dumnezeu! Deseori pomenea de mărturiile din Evanghelii când, cu 
cinci pâini şi doi peşti, lisus a hrănit cinci mii de oameni, afară de 
femei şi copii /Matei 14, 15-21, Marcu 6, 35-44, Luca 9, 12-17, loan 6, 
5-14/, după care a poruncit ucenicilor Săi: „Adunați sfărâmiturile ce 
au prisosit ca să nu se piardă ceva.” /loan 6, 12/ Şi, pe lângă atâţia 
oameni hrăniţi, au mai rămas douăsprezece coşuri pline. El zicea că 
Însuşi Domnul a poruncit să se adune totul. 

Asemenea, singur îşi croia, îşi cârpea şi-şi spăla hainele. Când nepoata 
se oferea să-l ajute, el refuza: De ce să-mi coşi tu, când pot şi singur? 
Unde mai pui că am şi maşină de cusut! Tot singur îşi repara şi-şi întreţi- 
nea încălţămintea... 

Avea multă grijă de sănătatea sa, mai ales din pricini duhovniceşti, 
spunând: Trupul meu este biserica sufletului meu, iar sufletul meu este 
biserica Duhului Sfânt! Şi pentru aceasta dădea o lămurire plină de 
înţeles: ca sufletul să poată năzui spre Dumnezeu, trebuie să aibă 
nişte condiţii prielnice, să-i fie bine în trup: să nu fie îngreunat de 
păcate şi să fie încununat de virtuţi! De aici şi sfatul său: Nici trupului 
mai mult decât îi trebuie, nici sufletului mai puţin decât îi trebuie! 

Mare era şi grija lui pentru toţi oamenii, pentru întreaga lume. 
Neîncetat se ruga pentru ei, ştia tot ce se întâmplă, deşi nu urmărea 
ştirile. Într'o convorbire mi-a zis: „N-am nici televizor, nici radio şi 
nu citesc nici ziare. Dar ceea ce-i important se întâmplă să ajungă 
şi la mine. Şi nu mă refer la cele ale politicii, ci la anumite probleme 
de viaţă şi de moarte. Dar nu sânt împotriva acestei societăţi şi a 


bunurilor ei, pentru că trăiesc în ea.” 

Patriarhul Pavel nu cerea nimic pentru sine şi împărțea totul cu 
alţii. Aşa, bunăoară, am venit odată la Patriarhie, la prietenul meu, 
Slobodan Mileusnici, directorul Muzeului Bisericii Ortodoxe Sârbe, 
şi acesta ma întâmpinat cu un glas blând: „Uite, tocmai am fost la 
Sfinţia Sa. M'a chemat: «Slobo, fiule, dacă nu eşti ocupat, vino până 
la mine!» M'am dus sus, m'a invitat să iau loc şi ma servit cu o felie 
de pepene, zicând: «lată, mi-au adus această felie şi mi-am zis s-o 
împărţim.»” 

Mileusnici mi-a mai povestit şi următoarele: „Bunicul? ştie când 
e Praznicul Sfântului ocrotitor al familiei” fiecăruia dintre noi şi 
totdeauna ne dăruieşte ceva din cele pe care le are ca să-i întâmpinăm 
pe oaspeţi cât mai bine. Şi are grijă nu numai de noi, colaboratorii 
săi, ci şi de copiii noştri. Ne întreabă cum o duc, ce mai fac, dacă nu 
cumva au nevoie de vreun ajutor... Când avea, le trimitea bomboane, 
ciocolată, fructe...” 

Nu lua nimic din cele de trebuinţă până când nu le plătea. Gradimir 
Stanci — care era paraclisierul Sfinţiei Sale, Secretarul Sfântului Sinod 
şi directorul tipografiei Patriarhiei — mărturiseşte: „Dacă avea nevoie 
de vreo carte sau de vreo foaie din cele tipărite aici, patriarhul nu le 
lua până când nu le plătea, cu toate că aceasta e tipografia Patriarhiei, 
aflată sub conducerea sa. Nu voia ca, din pricina lui, cineva să aibă 


cheltuieli.” 


22 Mulţi îi ziceau patriarhului - „Bunicul.” (n. aut.) 

23 Slava în original — tradiţie ortodoxă Sârbă în care fiecare familie îşi sărbătoreşte Sfântul 
ocrotitor în ziua praznicului Sfântului. Slava se moşteneşte de la o generaţie la alta, pe 
linie paternă, de către fii. Fiicele, odată măritate, vor sărbători Sfântul ocrotitor al famili- 
ilor soţilor. În ziua Slavei, familia participă la Sfânta Liturghie şi se împărtăşeste, iar după 
slujbă, preotul este invitat în casa familiei respective, unde săvârşeşte o scurtă slujbă 
de mulţumire. Sărbătorile cele mai cunoscute sânt ale Sfântului Nicolae, ale Sfântului 
Gheorghe, ale Sfântului loan Botezătorul şi ale Sfântului Dimitrie. De asemenea, Slava 
se poate sărbători şi la nivel de comunităţi mai mari (sate, oraşe, instituţii, companii, 
profesii). (n. red.) 

Asemenea mărturiseşte şi scriitorul Radoslav Bratici, redactorul uneia 
din cărţile patriarhului: „În timp ce pregăteam cartea cu interviuri 
şi predici ale Sfinţiei Sale, «Rugăciuni şi cereri,» mergeam adesea la 
Patriarhie. Când a fost gata, editorul i-a trimis cincizeci de exemplare, 
pentru ca patriarhul să le împartă cui doreşte. El însă a pregătit banii 
şi, când am venit, mi-a numărat întocmai cât costau cărţile. l-am spus 
că acestea sânt parte a drepturilor de autor şi nu se plătesc. Patriarhul 
a răspuns: Nimic nu este pe degeaba! Cu greu am reuşit să-l conving să 
nu-şi plătească propriile cărţi.” 

Sfinţia Sa pomenea adesea: Noi toți sântem slujitori ai Domnului şi fieca- 
re dintre noi, pe pământ, trebuie să-şi câştige plata după puterile sale. 
Pentru că Biserica prăznuieşte doar trei naşteri: a Domnului lisus 
Hristos, a Maicii Domnului şi a Sfântului loan Botezătorul, cu nici 
un chip patriarhul nu-şi sărbătorea ziua de naştere. În acea zi, slujea 
Liturghia spre pomenirea Tăierii capului Sfântului loan. Cu toate 
că nu-şi serba ziua, cu acea ocazie mii de felicitări din toată lumea 
ajungeau la Patriarhie, ca şi cu prilejul zilei sale onomastice; urărilor 
trimise de întâi-stătătorii bisericilor locale şi de înalții reprezentanţi 
diplomatici le răspundea personal cu mulţumiri. Din aceeaşi pricină, 
nu participa nici când cineva îşi sărbătorea ziua de naştere. Bunăoară, 
în fiecare an, Ambasadorul Marii Britanii dădea o petrecere cu 
prilejul zilei de naştere a Reginei Angliei şi de fiecare dată era invitat 
şi Preafericitul Pavel. Patriarhul Gherman participa şi era întâmpinat 
cu mare pompă, pentru el şi pentru însoțitorii săi fiind pregătit un 
loc de cinste. Dar Patriarhul Pavel nu sa dus niciodată. Sfinţia Sa 
sărbătorea doar Praznicul Sfântului ocrotitor al familiei sale, Sâmbăta 


Sfântului Lazăr. 

PATRIARHUL NEÎNŢELES 


După mutarea la Belgrad, multe alte greutăţi sau adăugat chinuri- 
lor pătimite ca Episcop de Ras-Prizren. Tocmai în acea vreme a înce- 
put destrămarea statului — Republica Socialistă Federativă Iugoslavia 
- urmând războaie, fel de fel de presiuni şi ultimatumuri, adâncirea 
crizei economice, începutul luptelor între partide... Comunismul s'a 
năruit, dar s'au păstrat vechile atitudini faţă de locul şi rolul Bisericii 
în societate... În continuare, era privită de mulţi doar ca o „instituţie 
socială” căreia îi este îngăduit doar atâta spaţiu de manifestare cât îi 
lasă statul. 

În centrul Belgradului, în ziua de 9 Martie 1991 au fost organizate mari 
demonstraţii care aveau să se continue într'o forma mai restrânsă şi în 
zilele următoare: în Piaţa Terazie demonstrau susţinătorii opoziţiei, 
iar în Piaţa Usce susţinătorii puterii. Aproape să se ajungă la lupte de 
stradă. De pe podiumul improvizat pentru vorbitori de lângă Fântâna 
Terazie, Patriarhul Pavel s'a adresat studenţilor: 

„Fraţilor, copii ai Sfântului Savva şi ai slăviţilor noştri înaintaşi, am 
venit aici de la Scaunul Sfântului Savva să vă rog, în numele între- 
gului popor, să dezbatem în chip paşnic aceste probleme ale noas- 
tre acolo unde se cade a dezbate, şi apoi să mergem în pace la casele 
noastre... Mă voi duce să-i rog şi pe ceilalţi ca, în aceste vremuri gre- 
le, să se retragă şi ei... Cu toţii sântem parte a acestui popor. Oare de 


vărsare de sânge avem nevoie acum?” 

Apoi a vorbit actorul Branislav Lecici,* care s'a adresat necuviincios 
patriarhului: Rogu-vă, părinte, nu ne mai înmuiaţi inimile! 

Şi nu o dată, patriarhul a fost pus în situaţia să le atragă atenţia şi uno- 
ra, şi altora, să-şi „domolească cuvintele.” 

Până şi-n Biserică sau iscat neînţelegiri. Războiul a făcut să se învrăj- 
bească conducerile politice de pe cele două maluri ale Drinei. Trebuia 
încetat în sfârşit războiul în Bosnia-Herţegovina şi Croaţia; sau fixat ter- 
menii Tratativelor de la Dayton, dar reprezentanţii Republicii Srpska şi 
ai Republicii Federative Iugoslavia (Serbia şi Muntenegru) nu au avut o 
politică unitară. Sa spus că se poate ajunge la un consens printr-o inter- 
mediere sau prin prezenţa unei persoane care să aibă o autoritate exem- 
plară recunoscută de ambele părţi. Şi singurul care se bucura de o astfel 
de autoritate era Patriarhul Pavel. Convorbirile sau ţinut la Dobanovţi, 
lângă Belgrad. Patriarhul a îndemnat să uităm pentru moment neînţelege- 
rile, iar după război să ne lămurim frățeşte şi să ne iertăm unii pe alții. 

Sa ajuns la un consens, aşa că fiecare parte urma să fie reprezentată de 
trei negociatori, iar, în situaţia în care totuşi ar fi existat neînţelegeri, 
cuvântul hotărâtor aparţinea şefului delegaţiei şi preşedintelui 
Serbiei, Slobodan Miloşevici. La sfârşit, toţi au semnat această 
înţelegere, chiar şi Patriarhul Pavel în calitate de martor. Unor episcopi 
nu le-a fost pe plac faptul că numele patriarhului s'a aflat printre 
semnături. Artemie, Episcopul de Ras-Prizren, i-a scris o scrisoare 
deschisă în care-i cerea să fie dezvăluite şi lămurite unele chestiuni, 
exprimându-şi părerea că „alcătuirea unei delegaţii unice pentru 
discuţiile de la Dayton este doar un paravan prin care, de fapt, se dă 
puterea unui singur om - Slobodan Miloşevici — ca, prin puterea şi 
voinţa proprie, el să hotărască, de capul său, soarta întregului popor 


Sârb şi a teritoriilor pe care acest neam trăieşte de veacuri.” 


24 Branislav Lecici — viitorul Ministru al Culturii după schimbările de la 5 Octombrie 
2000. (n. aut.) 


Să fim 
OAMENI | 182 


Din pricina acestor nemulțumiri, în mass-media a început să se 
discute despre posibilitatea retragerii patriarhului din scaun... La 
terminarea Tratativelor de la Dayton şi la semnarea Acordului de 
pace de la Paris, în şedinţa extraordinară din 21-22 Decembrie 1995, 
Sinodul Bisericii Ortodoxe Sârbe a invalidat semnătura patriarhului. 
În comunicatul de presă emis de cel mai înalt for al bisericii Sârbe 
s'au menţionat următoarele: 

„... Având în vedere înţelegerea greşită a rolului de împăciuitor între 
fraţi — în tradiţia Sfântului Savva - al Sfinţiei Sale, Preafericitul Pavel, 
Sfântul Sinod socoteşte semnătura pusă de patriarh pe documentul 
din 29 August ca fiind nulă şi neangajantă în nici un chip pentru 
Biserică, ce se îngrădeşte de urmările acestui document.” 

Cu ceva vreme înainte, într'un apel către toţi „factorii internaţionali,” 
Sfântul Sinod lămurise că semnătura patriarhului „în nici un caz nu 
înseamnă că el personal, sau Biserica în general, susţin iniţiativele 
concrete ale semnatarilor sau primesc ca ale sale tot ce hotărăsc sau 
acceptă reprezentanţii, fie ca grup, fie în nume personal, în viitorul 
mai apropiat sau mai îndepărtat. Sfinţia Sa, atât după datoria sa de în- 
tâi-stătător şi părinte duhovnicesc, cât şi după conştiinţa sa, a partici- 
pat la convorbirile celor mai proeminente personalităţi ale poporului 
Sârb în calitate de martor şi garant moral, cum a şi fost declarat. El, 
ca întotdeauna, i-a îndemnat pe fraţi la împăcare şi unire, la împreu- 
nă-lucrare pentru o soartă mai bună a poporului nostru în aceste vre- 
muri hotărâtoare, iar îndemnurile şi-au găsit ecoul în conştientizarea 
gravităţii momentului şi în responsabilizarea personală a celor pre- 
zenţi. Însă numai de aceşti reprezentanţi depinde în ce măsură va fi 
respectată unitatea hotărârii; numai la ei se află şi răspunderea pen- 
tru faptele şi hotărârile pe care le-au luat sau le vor lua în viitor. De 
propria răspundere nu se pot dezice şi aceasta nu poate fi preluată de 


altcineva, nici de patriarh, nici de Biserica pe care el o reprezintă.” 

Unii episcopi nu l-au lăsat în pace pe patriarh nici după aceste 
întâmplări. Doi ani mai târziu, urmărindu-se retragerea lui, sa în- 
scenat un întreg; caz prin care se dorea să se arate că întâi-stătătorul 
Sârb nu are grijă îndeajuns de bunurile Bisericii. Astfel, un con- 
tract de închiriere prin care Biserica dădea în folosinţă o fabrică de 
lumânări unei firme din Belgrad a fost prezentat de unii episcopi 
drept contract de vânzare. În faţa membrilor Sfântului Sinod a fost 
adus un jurist care trebuia să confirme că, prin acest contract, fabri- 
ca era vândută şi nu închiriată. De bună seamă, fiind o chestiune pur 
juridică foarte limpede, nu a trebuit mult pentru a se dovedi lipsa 
de fond a acuzațiilor. Puțin după aceste evenimente, contractul de 
închiriere - care, de altfel, era foarte avantajos pentru Biserică — a 
fost reziliat şi astfel s'a adeverit încă o dată cât de tendenţioase au 
fost acuzaţiile aduse. Fabrica de lumânări şi astăzi face parte din 
bunurile Bisericii... În acelaşi timp, pe fondul acestor acuzaţii, câţiva 
episcopi din Sinodul Permanent au încercat să preia unele din pre- 
rogrativele patriarhului, cum ar fi, printre altele, controlul conturilor 
patriarhiei. Fiind însă vorba de o hotărâre juridic nulă, nu s'a putut 
pune în practică. 

La sfârşitul anului 1997, patriarhul a fost internat în urma unei boli 
grave, suferind de o dublă pneumonie. Deşi slăbit, a trebuit totuşi să 
participe la şedinţele Sinodului Permanent care se ţineau de două ori 
pe săptămână, marţea şi joia, iar după terminarea şedinţelor se în- 
torcea în spital. Şi mai târziu, împovărat de ani, de fiecare dată când 
se întâmpla să se îmbolnăvească, se găsea câte un episcop, unii chiar 
dintre cei hirotoniți de el, care, din pricini doar de ei ştiute, să pună 
pe ordinea de zi a Sinodului chestiunea retragerii patriarhului, cu 
toate că era persoana ce se bucura de cea mai mare încredere în rân- 
dul poporului Sârb, iar în lume era respectat ca unul din cei mai mari 


părinţi duhovniceşti ai vremii sale. 

Din pricina atitudinilor sale hotărâte, adesea patriarhul nu era nici pe 
placul puterii politice. În anul 199, cu prilejul prăznuirii a opt vea- 
curi de dăinuire a Hilandarului — mănăstirea Sârbească din Sfântul 
Munte — organizatorii Târgului internațional de carte de la Belgrad au 
plănuit ca însuşi Sfinţia Sa, Pavel, să deschidă această mare mani- 
festare culturală. Au primit încuviințarea sa, dar nu şi aprobarea 
statului. Mai târziu, Ognien Lakicevici, organizatorul Târgului şi 
directorul Asociaţiei editorilor şi librarilor din Iugoslavia, a povestit 
cum a fost căutat de un înalt reprezenant al statului care, pe un ton 
foarte serios şi inflexibil, i-a spus: Patriarhul nu trebuie să deschidă 
Târgul de carte. După o asemenea recomandare, pentru a nu se ajun- 
ge la consecinţe nedorite, unul din organizatorii Târgului, cunos- 
cutul editor Sârb din Lausanne (Elveţia), Vladimir Dimitrievici, i-a 
trimis o scrisoare patriarhului cu rugămintea de a renunţa la invi- 


taţia ce i se făcuse: 
Preafericite, 


Ne-am fi bucurat nespus ca Sfinţia Voastră să deschidă în acest an 
Târgul de carte de la Belgrad. Nimeni afară de Sfinţia Voastră nu ar fi 
putut da cărţii şi ştiinţei o cinste mai potrivită în acest an, când săr- 
bătorim 800 de ani de la întemeierea sfântului nostru Hilandar. Însă 
prietenii mei, alături de domnul Ognien Lakicevici, directorul aces- 
tui Târg, sânt martorii presiunilor şi împotrivirilor, încât le este tea- 
mă să nu se întâmple în mass-media noastră, care şi aşa este strica- 
tă, vreo polemică dăunătoare şi pentru carte, şi pentru Târg, dar mai 
ales Sfinţiei Voastre. 

Personal, şi eu sânt tulburat din pricina acestor speculaţii. De aceea, 
vă rog ca, spre binele tuturor, să renunţaţi la acest cuvânt de deschi- 


dere. Cu toţii dorim să rămâneţi ca şi până acum sfântul nostru înalt 

păstor duhovnicesc. Noi trebuie să avem grijă de Sfinţia Voastră, pen- 
tru că, în aceste vremuri, sânteţi singurul nostru punct curat. Îndată 


ce voi ajunge la Belgrad vă voi cerceta. 


Al Vostru în Hristos, 


Vladimir Dimitrievici 


Patriarhul a renunţat, iar Târgul a fost deschis de poetul Ucrainian 
Boris Oleinic. 

Mai mult decât atât, Sfinţia Sa a fost ţinta atacurilor diverselor orga- 
nizaţii nonguvernamentale athee. 

În Pastorala de Crăciun a anului 1995, Patriarhul Pavel şi Episcopii 
Bisericii Ortodoxe Sârbe au vădit îndeosebi problema avortului — 
„Ciuma albă” care a cuprins şi poporul nostru şi amenință să stârpească de 
pe fața pământului pe urmaşii Sfântului Savva, din pricina faptului că în 
Serbia s'a ajuns să fie mai multe morminte decât leagăne. S'a mai arătat 
că avortul este de neacceptat, fiind unul din „păcatele strigătoare la 
cer” la care se recurge pentru că femeile rămân însărcinate doar din pri- 
cina plăcerii trupeşti, fără a voi să mai nască şi să mai crească copii pentru 
că, spun ele, le-ar fi greu şi-ar vrea să-şi păstreze comoditatea. În continu- 
area pastoralei s'a mai zis: „În faţa lui Dumnezeu este păcat să iei via- 
ţa unui om. Şi mai mare păcat este să nu-i îngădui copilului tău a ve- 
dea lumina zilei şi a fi sărutat de soare. Când se vor înfăţişa Dreptului 
Judecător, mamele care n-au îngăduit copiilor lor să se nască vor fi în- 
tâmpinate de aceşti prunci în ceruri şi ei le vor întreba cu tristeţe de 
ce oare nu i-au lăsat să vină pe lume.” 

Îndată sau ridicat organizaţiile feministe, protestând că în acest 
chip „se îngrădeşte dreptul femeilor de a hotărî liber naşterea de co- 
pii, adică dreptul lor de a fi stăpâne peste propriul trup.” În acea- 


stă scrisoare de protest, au mai zis că: „Nu voim să naştem copii ca 

Dumneavoastră şi cei într'un gând cu Dumneavoastră să-i trimiteţi la 
războaie în numele Crucii.” 

Cancelaria patriarhiei a dat următorul răspuns: 

„Biserica Sârbă şi Patriarhul Pavel ştiu că libertatea — împreună cu 
alte trăsături ce definesc personalitatea unui om şi-l fac fiinţă mai pre- 
sus de toate făpturile pământului — este un dat fundamental al omu- 
lui, oferindu-i posibilitatea ori să urmeze poruncilor lui Dumnezeu, 
ori să se împotrivească voinţei Lui. De aceea, nimeni nu tăgăduieşte 
dreptul nimănui de a fi stăpân peste propriu-i trup. Dar mai ştim şi 
că libertatea este legată de răspundere, căci libertatea fără răspunde- 
re ar fi nedemnă de om, la fel cum răspunderea fără libertate ar fi ne- 
vrednică de Dumnezeu.” 

S'a mai spus şi că: 

„Biserica Sârbă şi Patriarhul Pavel mai ştiu că pentru cei care nu 
cred în existenţa lui Dumnezeu, aceste cuvinte nu înseamnă ni- 
mic, de aceea trebuie să avem în vedere că mesajul patriarhului din 
Pastorala de Crăciun nu le este adresat lor, ci celor pentru care cuvin- 
tele Evangheliei lui Hristos reprezintă «cuvinte ale vieţii veşnice.»” 
[loan 6, 68/ 

Din grija pentru urmaşii neamului omenesc, Patriarhul Pavel a fost 
ţinta atacurilor reprezentantelor lobby-ului feminist şi în vara anului 
2007. Întâi-stătătorul Bisericii Ortodoxe Sârbe a adresat o scrisoare 
premierului Serbiei, Voislav Koştuniţa, cu rugămintea ca guvernul să 
înceapă o procedură pentru promulgarea unei legi de eliminare a ta- 
xei pe valoarea adăugată pentru produsele alimentare, îmbrăcăminte 
şi tot ce ţine de îngrijirea nou-născuţilor, arătând că această măsură 
ar fi un pas concret spre oprirea „ciumei albe.” „Dacă tot se scot sau 
se micşorează taxele pentru cumpărarea primului apartament, a cal- 
culatoarelor şi a multor altor produse, lucruri pe care de altfel le sa- 


lutăm, atunci vă rugăm să faceţi tot ce ţine de Dumneavoastră ca, în 

sfârşit, să fie scutite de taxe şi alimentele, îmbrăcămintea şi cele ce ţin 
de îngrijirea nou-născuţilor,” propunea Patriarhul Pavel. Şi, cunos- 
când viaţa credincioşilor săi, lămureşte de ce este nevoie de acestea: 
„Când bebeluşul vine pe lume, încep şi grijile părinţilor. Pentru cele 
mai elementare nevoi — scutece, căciuliţe, prosoape, ciorapi, cădiţă, 
produse de igienă, pătuţ, căruţ — este nevoie de cel puţin două sala- 
rii medii.” 

„Nu-i normal ca patriarhul să fie cel mai liberal economist!” a ripostat 
vice-preşedintele partidului G17+, Ivana Dulici-Markovici, criticând 
această scrisoare. „Aici nu este nici un fel de democraţie, de instituţii, 
de iniţiative cetăţeneşti. Dacă ceva nu vă convine, mergeţi în biserică 
şi rugaţi-vă lui Dumnezeu,” a mai spus într'o şedinţă a organizaţiei 
de femei a partidului său D-na Dulici-Markovici, odinioară vicepre- 
mier al Serbiei. 

Mai înainte, cu ocazia promulgării Constituţiei Serbiei în 2006, când 
Sfinţia Sa a avut un rol foarte mare chemând poporul să iasă la refe- 
rendumul pentru aprobarea constituţiei, un grup de homosexuali a 
făcut un fotomontaj neruşinat cu Patriarhul Pavel şi l-a postat pe site- 
ul unei televiziuni ca ilustrație pentru un text cu titlul „De ce trebuie 
să scuipăm pe naţiune?,” în care erau batjocoriţi toţi ce votaseră pen- 
tru constituţie. Iarăşi, un artist din Vârşeţ, pentru a ajunge celebru, 
a făcut o sculptură cu Patriarhul Pavel întins pe pământ şi înconju- 
rat de o grămadă de pietre, însă nu a obţinut ce şi-a propus — adică să 
provoace, ci a avut parte doar de dispreţ. Astfel de gesturi obraznice 


nu erau bine primite de popor. 

RUGĂCIUNI PENTRU PATRIARH 


Deşi înaintat în vârstă” când a fost ales întâi-stătător al Bisericii 
Sârbe, a purtat povara datoriilor ce-l aşteptau cu o energie tinerească, 
mai ales în împrejurările foarte grele prin care trecea poporul Sârb. 
Însă, spre sfârşitul anului 2005, sănătatea Sfinţiei Sale avea să se de- 
terioreze iremediabil atunci când a căzut în chilia sa, rupându-şi 
şoldul drept şi plesnindu-şi osul pubic. A fost internat în aceeaşi zi în 
Spitalul Militar din Belgrad, unde avea să rămână aproape o lună. Sa 
întors în ajunul Crăciunului pentru a sluji Sfânta Liturghie a Naşterii 
Domnului în Catedrala din Belgrad. Din păcate, a suferit acest ac- 
cident la 92 de ani şi fractura niciodată nu avea să se mai vindece 
cu totul. La început, mergea cu ajutorul unui cadru metalic, iar mai 
apoi sprijinit în baston şi sub vegherea permanentă a însoţitorilor. 
Căzătura sa petrecut într'un moment de mare epuizare din pricina 
îndatoririlor şi activităţilor sale. Cu două zile înaintea acestei nefe- 
ricite întâmplări s'a simţit atât de istovit încât, pentru prima dată în 
15 ani de când era patriarh, nu s'a simţit în putere să slujească Sfânta 
Liturghie în paraclisul unde slujea zilnic. 

După ieşirea din spital, a continuat să lucreze în acelaşi ritm. Dar 
după numai trei luni avea să sufere alte complicaţii şi a fost nevoit să 


se interneze pentru încă 24 de zile.% Îşi împlinea datoriile din spital 


25 Pavel avea 77 de ani când a fost ales patriarh. (n. aut.) 
26 Din 12 Aprilie până pe 5 Mai 2006. (n. aut.) 

după putinţă. Cerceta corespondenţa, semna documentele importan- 
te pe care nimeni nu le putea semna în numele lui, se sfătuia cu mem- 
brii Sinodului Permanent... 

Între timp, mai mult pentru odihnă decât pentru vindecare, se ducea 
la staţiunile balneo-termale Bania Koviliacea şi la Bania Selters de 
lângă Mladenovaţ. Totuşi sănătatea îi era din ce în ce mai şubredă... 
Spre sfârşitul anului 2007, din pricina „epuizării generale,” a ajuns 
în cea mai critică stare de până atunci. Pe data de 10 Noiembrie a 
fost internat din nou în Spitalul Militar, unde avea să rămână până 
la moartea sa. Vestea despre starea gravă a sănătăţii Patriarhului 
Pavel i-a tulburat pe mulţi. S'a înmulţit numărul telefoanelor la 
cancelaria Patriarhiei şi la spital. De aceea, comisia medicală care-l 
îngrijea trimitea zilnic Sinodului Permanent un raport cu starea sănă- 
tăţii Sfinţiei Sale, pentru ca prin biroul de presă al Patriarhiei să se co- 
munice publicului aceste lucruri. Mulţi au venit să-l viziteze la spital, 
printre care se numărau cei mai importanţi oameni politici ai ţării: 
preşedintele, premierul, miniştrii, precum şi membri ai administra- 
ţiei Republicii Srpska. De asemenea, a fost vizitat şi de ambasadorii 
mai multor ţări, de reprezentanţi ai Bisericilor ortodoxe surori, de re- 
prezentanţi ai nunţiaturii papale din Belgrad, de cei mai însemnați 
scriitori Sârbi şi de alte personalităţi... Pe lângă vizitele personale, au 
ajuns şi multe telegrame, scrisori şi mesaje cu urări de grabnică în- 
sănătoşire. l-au scris mulţi, de la cele mai însemnate personalităţi ale 
lumii până la copii ce abia învățau să ţină stiloul în mână. Din toate 
acestea se vede cât de mult însemna el pentru poporul credincios şi 
respectul de care se bucura în lume. 

Îndată ce a aflat că Patriarhul Pavel se afla în spital, întâi-stătătorul 
Bisericii Ruse, Alexei al II-lea, a trimis o telegramă în care spunea: 
„Sfinţia Voastră, iubit frate în Hristos şi împreună-slujitor! Cu sim- 


ţământ de adâncă întristare am primit vestea spitalizării Voastre. 


Să fim 
OAMENI | 192 


Ne rugăm din inimă pentru sănătatea Voastră şi Domnul să vă dea 
încă mulţi ani pentru a săvârşi înalta slujire la care aţi fost chemat în 
Sfânta Biserică Sârbă. Cu dragoste frăţească în Domnul, Alexei.” 

O scrisoare a ajuns şi de la Mitropolitul Kiril” al Smolenskului, vica- 
rul pe probleme externe al Patriarhiei Moscovei, care i-a scris că îi este 
alături prin rugăciune, dorindu-i grabnică însănătoşire şi mulţi ani. 
Patriarhul Român, Daniel, i-a adresat cele mai calde urări pentru în- 
sănătoşire „în numele membrilor Sfântului Sinod şi al credincioşilor 
Bisericii Ortodoxe Române.” 

Şi ambasadorul Italiei la Belgrad, Alessandro Merola, i-a trimis o scri- 
soare: „Sfinţia Voastră, cu mare tristeţe am primit vestea despre sta- 
rea sănătăţii Voastre. Vă doresc din inimă să vă însănătoşiţi cât mai 
repede şi să vă întoarceţi în fruntea Bisericii Ortodoxe Sârbe.” 
Ambasadorul Statelor Unite, Cameron Manther, i-a scris: „Preafericite, 
cu acest prilej doresc să vă transmit cele mai calde urări de sănătate. 
Viaţa Sfinţiei Voastre ne înfăţişează o minunată pildă a bunului păstor 
care cu adevărat poartă de grijă turmei sale. Tocmai de aceea, cu prile- 
jul întâlnirii mele cu Mitropolitul Amfilohie, l-am rugat să vă transmi- 
tă salutările şi respectul meu faţă de adânca stăruinţă a Voastră pentru 
binele poporului Sârb. Mă rog ca sănătatea să vă fie din ce în ce mai 
bună. Cu nădejdea că voi avea prilejul de a vă întâlni îndată ce sta- 
rea sănătăţii vă va permite, vă salut din toată inima.” După o vreme, 
Ambasadorul Manther l-a vizitat pe Patriarhul Pavel. 

Din Camberra, Ambasadorul Serbiei în Australia, Milivoi Glişici, 
i-a transmis mesajul de grabnică însănătoşire al colegului său, 


Ambasadorul Austriei la Camberra, Hans Porias, care mai înainte fu- 


27 A fost voia Domnului ca Patriarhul Serbiei să trăiască mai mult decât Patriarhul Alexei, 
care a trecul la cele veşnice pe 5 Decembrie 2008. (n. aut.) 

28 Cel care avea să urmeze ca Patriarh al Moscovei după trecerea la Domnul a Patriarhului 
Alexei. (n. aut.) 

sese ambasador în Serbia şi care a amintit că în timpul misiunii sale 
la Belgrad a fost „un colaborator apropiat şi prieten al Sfinţiei Sale.” 
Şi de la Cabinetul Preşedintelui Serbiei a ajuns o scrisoare: „Cu sin- 
ceritate ne rugăm dorind să vă însănătoşiţi şi să părăsiţi spitalul cât 
de repede. Dumnezeu să vă dăruiască putere duhovnicească şi tru- 
pească ca să învăţaţi încă mulţi ani poporul nostru virtuțile şi valo- 
rile Creştine.” 

Asociaţia Refugiaţilor din Serbia a trimis la rândul său o scrisoare în 
care se spunea: „Urmărim cu regularitate rapoartele despre sănătătea 
Sfinţiei Voastre. Ne bucurăm de veştile care anunţă şi o cât de mică 
îmbunătăţire a stării Voastre. Pentru noi sânt cinste, încurajare şi 
legământ cuvintele spuse la întâlnirile cu noi. Nimeni nu ne-a încurajat 
lucrarea cu atâta dragoste, căldură şi înţelegere precum Sfinţia Voastră 
şi acestea le amintim permanent. Ne simţim privilegiați că am avut 
ocazia să ascultăm sfaturile înțelepte şi învăţăturile despre dragoste, 
pace şi îngăduinţă cu care mereu ne-aţi întâmpinat şi niciodată nu aţi 
uitat să ne aduceţi aminte că acestea se referă la toţi oamenii, chiar şi 
la cei care nu sânt buni, pentru ca la rândul lor să ajungă mai buni. Vă 
rugăm să primiţi sincerele noastre urări pentru grabnica însănătoşire 
şi continuarea sfintei Voastre căi către Dumnezeu.” 

Preşedintele Academiei Sârbe, Nikola Haidin, i-a scris: „Sfinţia 
Voastră, Academia Sârbă şi eu personal urmărim cu mare atenţie sta- 
rea sănătăţii Voastre şi împărtăşim îngrijorarea pe care o simte tot 
poporul. Preafericite, folosesc această ocazie să vă încredinţez de 
adâncul nostru respect şi de prețuirea pentru lucrarea ce o faceţi ca 
întâi-stătător al Bisericii Ortodoxe Sârbe şi mai ales pentru înrâurirea 
pe care o aveţi prin pilda vieţii Voastre.” 

l-au scris şi mulţi credincioşi. Printre ei şi Vuciko Manoilovici, un 
condamnat la moarte care în aşteptarea pedepsei a fost spovedit de 


Patriarhul Pavel în închisoarea din Niş. 

O fetiţă de 10 ani, Miliana Georgevici, elevă în clasa a III-a în şcoala 
din satul Pârciloviţa din Sudul Serbiei, a scris şi ea o scrisoare către 
patriarh. A început cu stihurile: „Cine are inimă milostivă, cine pe 
aproapele-l va iubi, acela va primi tot binele de la Domnul şi pe el 
Dumnezeu îl va păzi” şi apoi a continuat: „Merg la orele de religie şi 
am învăţat multe rugăciuni. În fiecare zi mă rog pentru însănătoşirea 
Sfinţiei Voastre. Din inimă vă doresc să ne trăiţi încă mulţi ani, căci 
umblaţi cu curaj în această lume şi sânteţi un dar de la Dumnezeu 
pentru poporul nostru. Cer binecuvântarea Voastră pentru mine, 
mama şi tata.” 


Poştaşii au avut mult de lucru... 

SCHIMBAREA NEREUŞITĂ 


Din păcate, unii dintre episcopi au încercat să se folosească de starea 
precară a sănătăţii patriarhului pentru a impune alegerea unui nou 
întâi-stătător duhovnicesc al Bisericii Sârbe. Astfel, au început să 
împrăştie în presă tot felul de poveşti cum că patriarhul, din pricina 
slăbiciunii pricinuite de boală, are în gând să se retragă din îndatoririle 
sale. Prin acestea încercau „să-i sugereze” patriarhului să se retragă, 
mizând pe faptul că orice discuţie legată de o eventuală schimbare ar 
fi stârnit negreşit polemici aprinse în mass-media. De când sănătatea 
patriarhului a început să se deterioreze, astfel de sugestii îşi găseau 
tot mai des locul înaintea fiecărui Sinod Arhieresc. 

Într-adevăr, din pricina oboselii constante la care era supus, Patriarhul 
Pavel le vorbise de mai multe ori colaboratorilor săi despre posibila sa 
retragere din cea mai înaltă îndatorire bisericească. Deşi îl înțelegeau 
prea bine, cei apropiaţi îl încurajau totuşi să rămână, doar să aibă 
mai multă grijă de sine şi, după putinţă, să-şi împartă din povară cu 
alţii. Apoi patriarhul a ajuns şi singur la concluzia că nu ar trebui să 
părăsească acest jug dat de Dumnezeu, căci, aşa cum am mai pomenit, 
el şi-a înţeles datoria de întâi-stătător nu ca pe o stăpânire, ci ca pe o 
mai mare slujire, aşa cum şi este în duhul Creştinesc. 

Argumentul celor care doreau alegerea unui nou patriarh era că 
Biserica nu poate să funcţioneze normal câtă vreme patriarhul, din 


pricina vârstei şi a sănătăţii şubrede, nu este în putere să se dedice 

cu totul îndatoririlor sale. Pe lângă asta, unii din episcopi nu au reu- 
şit să-şi ascundă ambițiile personale de ajunge în scaunul de patriarh 
al Bisericii Sârbe. Chiar şi cei care n-ar fi trebuit cu nici un chip să se 
amestece în alegerea întâi-stătătorului unei Biserici şi-au avut „candi- 
daţii” lor. Mulţi mai erau deranjaţi şi de învârtoşarea pe care o avea în 
anumite chestiuni în care Preafericitul considera că nu e loc de com- 
promis. Cu Patriarhul Pavel în frunte, se ştia, sub nici un fel de pre- 
siuni Biserica nu va accepta nimic din cele ce ar fi vătămat interesele 
fundamentale ale credincioşilor săi. 

În situaţia în care toate valorile naţionale erau atacate, pe bună drepta- 
te exista teama de-a nu se pune în pericol şi autoritatea Bisericii, care se 
bucura de cea mai mare încredere în rândul poporului Sârb. Din acea- 
stă pricină, orice atac la adresa patriarhului şi orice aluzie la o eventu- 
ală retragere a sa provocau în mass-media multe discuţii. În asemenea 
condiţii, toate încercările de a-l convinge pe patriarh să se retragă sau 
de a propune această temă în Sinod cădeau îndată. În cele din urmă, 
unii din cei care-au participat la astfel de acţiuni — fie în nume perso- 
nal, fie nu — s-au liniştit, dar nu pierdeau nici un prilej „să dovedească” 
neputinţa întâi-stătătorului Sârb de a mai conduce Biserica. 

Însă în Constituţia Bisericii Ortodoxe Sârbe este limpede prevăzu- 
tă situaţia în care patriarhul nu-şi mai poate împlini datoria. Astfel, 
în articolul 61 se spune: „Când patriarhul, din orice fel de pricină, 
temporar este împiedicat să-şi împlinească datoria sa de Preşedinte 
al Sinodului, este înlocuit, cu acordul său, de membrul Sinodului 
Permanent cu cei mai mulţi ani în treapta de mitropolit, iar dacă nu 
este vreun mitropolit în Sinodul Permanent, atunci episcopul cu cei 
mai mulţi ani în treapta de episcop.” 

Odată cu spitalizarea patriarhului — în Noiembrie 2007 — din cauză 
că nu se ştia cât va mai dura până când se va însănătoşi, la şedinţa 


ordinară din Mai 2008, Sinodul Arhieresc a hotărât că: „Din pricina 

stării de sănătate a Sfinţiei Sale, Patriarhul Pavel, Sinodul Permanent 
preia toate îndatoririle şi atribuţiile patriarhului Sârb.” 

Cu toate acestea, unii episcopi au insistat iarăşi să se aleagă un nou 
patriarh. Înainte de şedinţa Sinodului Arhieresc din toamna lui 2008, 
în mass-media a început din nou campania care-şi propusese schim- 
barea patriarhului. S-a întâmplat că unul din cotidianele de mare ti- 
raj, la o săptămână după anunţarea datei la care va începe şedinţa 
Sinodului, a publicat următoarea informaţie: „În ciuda dorinţei unui 
grup de arhierei de a obţine cu orice preţ retragerea Patriarhului 
Pavel până la data de 11 Noiembrie pentru ca şedinţa Sinodului să 
se transforme în alegerea unui nou întâi-stătător, nu s-a obţinut un 
acord scris al Sfinţiei Sale legat de retragerea sa din scaunul Bisericii 
Ortodoxe Sârbe.” 

Peste afirmaţia să obțină cu orice preţ s-a trecut fără nici un comenta- 
riu. După opt zile de la această ştire, în ziua de 24 Octombrie 2008, 
Sinodul Permanent- alcătuit din Patriarhul Pavel, absent, Mitropolitul 
Amfilohie al Muntenegrului, Hrisostom al Jicei, Hrisostom al 
Bihaciului şi Petrovaţului şi Filaret al Mileşevei — a dat următorul co- 
municat de presă: „Sinodul Permanent al Bisericii Ortodoxe Sârbe, 
după şedinţa de azi, ţinută la Palatul Patriarhiei din Belgrad, adu- 
ce la cunoştinţă faptul că Sfinţia Sa, Patriarhul Sârb Pavel, în teme- 
iul articolului 111 al Constituţiei Bisericii Ortodoxe Sârbe, a făcut o 


cerere prin care roagă Sfântul Sinod Arhieresc ca, pe motiv de sănă- 


29 Această hotărâre s'a întemeiat pe articolul 62 al Constituţiei Bisericii Ortodoxe Sârbe care 
spune: „Dacă patriarhul este împiedicat mai mult timp în împlinirea îndatoririlor sale, sau 
dacă scaunul de patriarh este vacant, Sfântul Sinod permanent preia toate prerogativele 
patriarhului, aducând la cunoştinţă acest lucru tuturor episcopilor şi statului. Datoria pa- 
triarhului de preşedinte al Sinodului Permanent şi al Sinodului Arhieresc este preluată de 
membrul Sinodului Permanent care are cei mai mulţi ani în treapta de mitropolit, iar dacă 
nu este vreun mitropolit în Sinodul Permanent, atunci de către episcopul cu cei mai mulţi 
ani în treapta de episcop. În astfel de situaţii, de regulă, nu se pot face schimbări ale legilor 
bisericeşti, regulamentelor şi hotărârilor fundamentale.” (n. aut.) 


Iovan 
IANICI | 199 


tate şi slăbiciune trupească, să îi primească retragerea din activitatea 
sa la următoarea şedinţă ordinară din 11 Noiembrie 2008. Sinodul 
Permanent a înaintat Sinodului Arhieresc această cerere a Sfinţiei 
Sale, Patriarhului Pavel” 

În presă şi chiar printre arhierei au apărut îndoieli că era cu adevărat 
cererea patriarhului. Cei care cunoşteau starea sănătăţii Sfinţiei Sale 
au considerat că, în spital, acesta nu ar fi fost în stare să o scrie. De 
aceea, s-a vorbit deschis despre posibilitatea ca altcineva să fi scris ce- 
rerea şi apoi să i-o fi adus patriarhului pentru semnătură sau acord 
verbal. Aceste îndoieli au fost discutate şi în Sinodul Arhieresc. Nu 
a rămas neobservat în mass-media şi între episcopi nici faptul că 
Ministrul Cultelor, Bogoliub Şiakovici, a vizitat câţiva arhierei chiar 
în ajunul Sinodului şi le-a explicat cum ar trebui să fie următorul pa- 
triarh Sârb! 

Unul din episcopii cei mai statornici în a nu se accepta documentul 
ca fiind cererea patriarhului de retragere a fost Episcopul Lavrentie al 
Şabaţului. La şedinţa Sinodului, a lămurit astfel poziţia sa: 

„Sfinţia Sa, din spital, în starea în care se află acum, nu împiedică în 
nici un fel lucrarea Sinodului Permanent sau al celui Arhieresc, afa- 
ră de situaţia în care Sinodul Arhieresc ar trebui să hotărască asupra 
unor probleme ce ţin de canoane, dar astfel de situaţii nu se întâmplă 
în fiecare an. Patriarhul a dat mână liberă Sinodului Permanent, iar 
Sinodul Permanent îşi împlineşte foarte bine şi conştiincios îndatori- 
rile ce îi cad în sarcină — chiar mai bine decât cu un an în urmă, când 
Sfinţia Sa, Pavel, participa la sinod, dar nu putea lucra suficient din 
pricina stării sale de epuizare. Pe lângă acestea, întreaga Ortodoxie 
îl preţuieşte din pricina sfintei sale vieţuiri şi deja îl vede «ca pe un 
sfânt ce umblă pe pământ,» aşa că mulţi s-ar întrista şi-ar fi surprinşi 
dacă cei mai apropiaţi colaboratori şi fraţi ai săi întru Hristos l-ar în- 


lătura cât este încă în viaţă. Ei simt că patriarhul este un mare rugă- 

tor şi mijlocitor al nostru în faţa lui Dumnezeu, doar că trebuie să-i 
fie sprijinite mâinile sale slabe, ridicate către cer, ca oarecând mâinile 
lui Moise de către Aaron şi Or. 

Zilele acestea, mass-media a făcut un sondaj să afle ce părere au citi- 
torii despre eventuala retragere a patriarhului, iar un procent de 75% 
doreşte ca Patriarhul Pavel să rămână în fruntea Bisericii Ortodoxe 
Sârbe, fie şi numai cu numele, până când va fi chemat la Domnul. 
Dacă poporul aşa crede despre întâi-stătătorul său, atunci nouă, 
arhiereilor, ce ne mai rămâne? Şi dacă Domnul îl va arăta într-o zi ca 
sfânt, iar noi, fraţii săi întru Hristos, vom fi aceia care l-am dat la o 
parte? Am ajuns oare ca poporul să-l apere de noi?” 

Această atitudine a fost susţinută de majoritatea episcopilor şi chiar de 
membrii Sinodului Permanent care înaintaseră Sinodului Arhieresc 
sus-pomenita „cerere de retragere” a patriarhului. 

Astfel, Sinodul Arhieresc a înştiinţat că, deşi primise cererea pome- 
nită, a hotărât să-l roage pe Sfinţia Sa să rămână în continuare în fruntea 
Bisericii Ortodoxe Sârbe. Hotărârea luată a fost primită cu bucurie de 


către credincioşi. 

SFÂRŞITUL VIEŢII PĂMÂNTEŞTI 


Duminica de 15 Noiembrie 2009 era o zi de toamnă însorită... Se sluji- 
se Sfânta Liturghie. Cu cincisprezece minute înaintea orei douăspre- 
zece, s-au auzit bătând din nou clopotele bisericilor ortodoxe. La 
Palatul Patriarhiei din Belgrad fusese ridicat steagul îndoliat. S-a co- 
municat oficial vestea că la ora 10.45, Patriarhul Serbiei, Pavel, a trecut 
la Domnul. Şi vestea, ca un fulger a făcut înconjurul lumii... 

După doi ani de suferinţe, Patriarhul Pavel a murit în timpul somnu- 
lui, la Spitalul Militar din Belgrad. Viaţa sa pământească s-a stins 
uşor, precum o lumânare — plecase cu pace, la fel cum trăise. 

În ziua aceea s-a trezit devreme, ca de obicei, şi s-a împărtăşit. Sfânta 
Împărtăşanie i-a fost adusă de Ieromonahul Metodie, cel care i-a fost 
neîncetat alături în apartamentul din spital, vreme de un an şi ju- 
mătate. Părintele Metodie avea să mărturisească mai târziu: 

„În acea dimineaţă a fost rândul meu să slujesc Liturghia în paracli- 
sul Spitalului Militar, dar era ceva care nu mă lăsa să merg la slujbă 
înainte de a-l împărtăşi. Am simţit că, dacă voi pleca, ceva se va în- 
tâmpla, aşa că l-am împărtăşit cu Sfintele pe care le aveam. În ultima 
vreme, patriarhul ţinea tot timpul ochii închişi, dar auzea totul. Când 
i-am citit rugăciunile pentru împărtăşanie, a deschis ochii şi s-a uitat 
drept în ochii mei. Ma auzit şi când l-am întrebat: «Sfinţia Voastră, 
vreţi să vă împărtăşiţi?» A răspuns în şoaptă: «Vreau... Domnul să 


ajute... Domnul să binecuvinteze!» S-a împărtăşit ca niciodată în acel 

an şi jumătate, cât stătuse pe patul spitalului. Atât de împăcat, de li- 
niştit... Totul arăta că va fi ultima împărtăşanie. Mi s-a părut că şi el 
ştie acest lucru. A închis ochii şi nu i-a mai deschis până ce-a murit. 
Am plecat să slujesc Sfânta Liturghie. Când am terminat, mi-am dat 
odăjdiile jos şi m'am întors la uşa apartamentului său. Atunci el a 
murit. Parca aşteptase să se sfârşească Liturghia...” 

În ultima săptămână, starea de sănătate i se înrăutăţea pe zi ce tre- 
cea. Şi în ultima noapte a avut probleme şi a fost nevoie să aibă lân- 
să el permanent un medic de gardă. lar dimineaţa s-a trezit netul- 
burat şi şi-a aşteptat liniştit ceasul morţii. Tot Părintele Metodie îşi 
aminteşte: „Câtă vreme a fost la Spitalul Militar, nu-ţi puteai da sea- 
ma că el e patriarhul. Tot ce însemna viaţa de patriarh - îndatoriri- 
le pe care le avea ca primul între ierarhi, audienţele, întâlnirile cu 
delegaţii şi diverse persoane — toate astea cumva muriseră în el. Ca 
şi cum nicicând nu s-ar fi ocupat cu ele, ca şi cum ar fi vieţuit până 
atunci într-o colibă, într-o pădure şi-ar fi trăit numai cu Dumnezeu. 
Am observat că începuse să uite unii oameni sau unele întâmplări, 
dar nu uita niciodată nici o rugăciune, nici un tropar. Toate cele ce- 
i erau sufletului de trebuinţă le ştia întotdeauna. Toate cele ce nu-i 
erau de trebuinţă se cernuseră de la el. Au rămas pacea, rugăciunea 
şi nădejdea în Domnul. Şi aşa a trecut la cele veşnice... Nu a cerut 
niciodată nimic. În cei doi ani petrecuţi în spital, nu a arătat nimă- 
nui că ar avea nevoie de ceva. Trebuia să-ţi dai seama dacă i-e foame 
ori sete. El doar se ruga neîncetat — şi când stătea în fotoliu, şi când 
stătea întins în pat, şi când mânca. Mereu se ruga în taină, şoptind, 
aproape fără glas, aşa că niciodată n-am reuşit să-i înţeleg cuvintele 
rugăciunilor. Şi aşa de liniştit aştepta clipa când Domnul avea să-l 
cheme... Nici nu se grăbea, nici nu dorea să mai dureze, ci aştep- 
ta să se facă voia lui Dumnezeu. Până la capăt s-a lăsat în mâna lui 


Dumnezeu.” 

Şi după mărturia Doctorului Lepici, patriarhul se închinase cu totul 
rugăciunii. Se întâmpla ca, rugându-se în sine, cu degetele pe meta- 
nie, să intre vreun medic şi să-l întrebe ceva, dar el nu înceta rugăciu- 
nea şi nu-i răspundea. 

Toată vremea cât a fost internat în Spitalul Militar, în preajma pa- 
triarhului s-a aflat un monah. Această ascultare au avut-o monahul 
Dr. David (Perovici), profesor la Facultatea de Theologie din Belgrad 
şi Ieromonahul Metodie (Ostoici), din obştea Mănăstirii Ţetinie. 
Deseori se afla lângă patriarh şi ipodiaconul său, Miroslav (Rakoniaţ), 
Secretarul Palatului Patriarhiei. Protoiereul stavrofor Radici 
(Radicevici), parohul catedralei, care venise împreună cu patriarhul 
din Prizren, îi aducea Sfânta Împărtăşanie în fiecare zi — doar rareori, 
când nu putea ajunge, Sfintele erau aduse de Ieromonahul Metodie. 
Patriarhul era întotdeauna pregătit pentru Sfânta Împărtăşanie. Afară 
de rugăciunile obişnuite înainte şi după Împărtăşanie, cei din preaj- 
ma sa mai cântau şi tropare... Apoi urma tratamentul şi micul de- 
jun. În fiecare dimineaţă, când făceau vizita medicală, medicii şi asi- 
stentele mai întâi veneau să ia binecuvântare. Pentru noi era o mare 
cinste. Era minunat să te afli în preajma unui astfel de om, avea să spună 
Colonelul Dr. Topliţa Lepici, medicul curant al patriarhului. 
Patriarhul Pavel era cel mai îndrăgit pacient din Spitalul Militar. 
Personalul acestei instituţii medicale de cea mai bună calitate avea 
grijă cu deosebită bucurie de bolnavul care-i tămăduia cu binecu- 
vântarea şi sfinţenia sa. După cum singuri mărturiseau, prilejul de a 
avea grijă de sănătatea unui om al lui Dumnezeu precum Patriarhul 
Pavel îl socoteau ca pe un dar minunat de la Domnul. Sfinţia Sa, la 
fel cum trăise până atunci, dorea să nu stânjenească pe nimeni, nici 
chiar pe patul spitalului... Niciodată nu insista asupra tratamen- 
tului şi accepta tot ce-i recomandau medicii. Pe toţi îi câştiga cu 


blândeţea sa. 

De fractura suferită la piciorul stâng şi de arsuri nu s-a vindecat ni- 
ciodată definitiv, pricină pentru care nici nu putea merge, aşa că cea 
mai mare parte a zilei o petrecea în fotoliul de lângă patul din camera 
sa de spital. Când mai putea, îşi lua ceva să citească, şi citea fără oche- 
lari, pentru că avea o vedere foarte bună. Când nu mai putea, mona- 
hii erau cei care-i citeau cărţi şi câte un articol de ziar. 

La praznice îl vizitau înalţi demnitari şi însemnate feţe bisericeşti. 
Cu prilejul praznicului familiei sale (Sâmbăta lui Lazăr), de ziua sa 
(Tăierea Capului Sfântului loan Botezătorul), de Naşterea şi Învierea 
Domnului, monahi, rude şi personalul medical se adunau la o agapă 
în apartamentul său de spital... 

După moartea patriarhului, la Spitalul Militar s-a simţit un mare gol. 
Domnea tăcerea... O soră avea să povestească mai târziu că, în clipa 
în care patriarhul a trecut la Domnul, unele aparate au început să ţi- 
uie. Nimeni nu a putut afla ce aparate au produs aceste sunete şi din 
ce cauză, dar ţiuitul a durat toată ziua. 

În aceeaşi zi, trupul patriarhului a fost adus în Palatul Patriarhiei şi, mai 
apoi, în Catedrală. De atunci până în 19 Noiembrie, ziua când a fost înmor- 
mântat, un şir nesfârşit de oameni, întins până în centrul Belgradului, se 
îndrepta, zi şi noapte, către Catedrală. În acele câteva zile, mai bine de 
jumătate de milion de persoane s-au oprit la căpătâiul patriarhului şi au 
sărutat Sfânta Cruce şi sfânta lui mână dreaptă care o ţinea. 

Dragostea şi credinţa faţă de fericitul întru pomenire patriarh au fost 
mai puternice decât frica şi amenințările neîncetate ale Ministerului 
Sănătăţii şi ale serviciilor de sănătate de a se evita adunările în spa- 
ţii publice şi contactele personale, din cauză că numai cu câteva zile 
în urmă fusese declarată în Serbia epidemie de gripă AHINI, despre 
care se spunea că a cuprins întreaga planetă şi a făcut mii de victime... 
La înmormântare, pe lângă elita politică a Serbiei au fost de faţă şi re- 


prezentanţi ai corpului diplomatic al ţărilor vecine şi ai altor ţări or- 

todoxe. Au venit înalţi reprezentanţi ai tuturor Bisericilor ortodoxe 
locale, o mare delegaţie de romano-catolici, precum şi alţi reprezen- 
tanţi ai confesiunilor şi religiilor prezente în Serbia. 

Patriarhul Moscovei şi a toată Rusia, Chiril, a trimis un mesaj care a 
fost citit la Mănăstirea Rakoviţa de Filaret, Mitropolitul Minskului, 
în faţa mormântului deschis, chiar înainte de începutul slujbei de în- 
mormântare. În mesaj, printre altele, se spunea: 

„Azi, întreaga lume ortodoxă împreună-pătimeşte cu Biserica 
Ortodoxă Sârbă, care este îndoliată din pricina acestei grele pierderi, 
moartea Sfântului Patriarh Pavel. Ea petrece pe ultimul drum pe mare- 
le ei luminător, înțeleptul arhipăstor şi învăţător duhovnicesc, curajos 
apărător al vetrei istorice a Ortodoxiei Sârbe. Calea vieţii Patriarhului 
Pavel al Serbiei oglindeşte soarta mucenicească a Bisericii Sârbe...” 
Patriarhul Bisericii Ortodoxe Române, Daniel, la primirea veştii tris- 
te din Belgrad, a trimis îndată o scrisoare în care spune că moartea 
Patriarhului Pavel „înfăţişează o clipă de tristeţe nu numai pentru 
Biserica Ortodoxă Sârbă, ci şi pentru Noi, care l-am întâlnit în câteva 
rânduri.” Apoi a luat parte personal la înmormântare. 

Arhiepiscopul Atenei şi al întregii Elade, Ieronim, a slujit Liturghia 
pentru răposatul Patriarh Sârb Pavel, iar Sinodul Bisericii Ortodoxe 
Greceşti a trimis o telegramă de condoleanţe Bisericii Ortodoxe Sârbe. 
Obştea Mănăstirii Sârbeşti Hilandar din Sfântul Munte a trimis ur- 
mătoarele rânduri: Greu este a potrivi cuvinte vrednice spre lauda acestui 
bărbat, iubitor al virtuţilor, cunoscut în întreaga lume pentru smerenia sa, 
mângâiere şi sprijin pentru neamul său prigonit, pildă tuturor celor ce se 
leapădă de căutarea bunătăților acestei lumi pentru a-L afla pe Hristos... 
Papa Benedict al XVI-lea, în scrisoarea trimisă Sinodului Bisericii 
Ortodoxe Sârbe, şi-a exprimat sincere condoleanţe, iar Stanislav Hocevar, 
trimisul papal la Belgrad, şi-a mărturisit cinstea de a fi contemporan cu el. 


Telegrame au trimis şi cei mai înalţi reprezentanţi ai comunităţii 

musulmane din Serbia. Astfel, Ulema Adem Zilkici a subliniat că 
misiunea Patriarhului Pavel şi îndemnurile la pace pe care le-a adresat 
în cele mai grele momente au redat nădejdea pentru un viitor mai bun şi 
0 convieţuire paşnică şi tolerantă între popoarele şi culturile diferite. lar 
Ulema Hamdia lusufspahici a mărturisit: Prietenul meu, fericitul întru 
pomenire Patriarh Pavel, a plecat într-o lume mai bună, în urma sa lăsând 
O frumoasă pomenire şi dovada că oamenii mari nu mor niciodată. Muftiul 
Serbiei, Muhamed lusufspahici, a spus că: Fericitul întru pomenire 
patriarh a marcat vremea în care a trăit şi a ajuns simbolul Bisericii Orodoxe 
şi al credincioşilor ortodocşi. 

Rabinul Belgradului, Isak Asiel, subliniază că Patriarhul Pavel a fost 
întruchiparea bunătăţii, blândeţii şi dragostei biblice ce luminau, 
prin persoana sa, pe toţi cei aflaţi în preajma-i. 

Mesaje de condoleanţe au fost trimise şi de mulţi oameni de stat din în- 
treaga lume. Preşedintele Federaţiei Ruse, Dimitri Medvedev, în scri- 
soarea sa către Boris Tadici, Preşedintele Serbiei şi către Mitropolitul 
Amfilohie, Locţiitorul Scaunului Patriarhal, exprimând condoleanţe, 
spune că: „Nevoinţele Patriarhului Pavel au fost pildă de slujire jert- 
fitoare de sine, de dragoste pentru Biserică şi Patrie şi de grijă pentru 
nevoile şi binele poporului său... Smerit şi neclintit în convingerile 
sale, Sfinţia Sa va fi pomenit în toată lumea ortodoxă.” 

Telegrame de condoleanţe au trimis Preşedintele Franţei - Nicolas 
Sarkozy, al Muntenegrului Filip Vuianovici, al Republicii Macedonia 
- Giorgi Ivanov, al Croaţiei — Stiepan Mesici, Departamentul de Stat 
al Statelor Unite, Parlamentul Slovaciei... 

În ziua înmormântării, Sfânta Liturghie pentru odihna Patriarhului 
Pavel a fost slujită de Patriarhul Ecumenic Bartolomeu, împreună cu 
înalte feţe biericeşti din lumea ortodoxă. Apoi coloana cu sicriul des- 
chis al patriarhului a plecat spre Catedrala Sfântul Savva, unde s-a ţi- 


nut slujba de înmormântare. Sute de mii de persoane au urmat pro- 

cesiunea pe străzile flancate de alte mulţimi de oameni. După slujba 
de înmormântare, cortegiul s-a îndreptat spre Rakoviţa unde, în curtea 
Mănăstirii Sfinţii Arhangheli Mihail şi Gavriil, a fost îngropat trupul 
Sfinţiei Sale. 

Cel puţin un milion de oameni s-a strâns în aceea zi la Belgrad pen- 
tru a-l cinsti pe cel mai drag părinte duhovnicesc al lor, Patriarhul 
Pavel. Aceasta a fost cea mai mare adunare de oameni din istoria ca- 
pitalei Serbiei. Văzând cu ce sentimente petrece poporul Sârb pe ul- 
timul drum pe patriarhul lor, unul din episcopii Greci ce erau de faţă 
a glăsuit: Acest popor nu a venit la înmormântare, ci pentru a-l trece pe 
Patriarhul Pavel în rândul sfinților! 

Cu binecuvântarea episcopului de Şabaţ, îndată după moartea Sfinţiei 
Sale a fost scrisă, tipărită şi împărţită poporului în ziua înmormântă- 
rii această rugăciune: 

Bunule păstor şi învăţător al poporului Sârb, 

Tu, cel ce niciodată nu te-ai făcut de ruşine în fața sfinților noştri înain- 
taşi care încă din această lume te-au recunoscut şi te-au primit ca pe unul 
de-al lor; 

Tu, cel ce prin sfântă viaţa ta şi necurmată pilda ta ne-ai învățat ca întotdeau- 
na să fim Oameni şi, mai cu seamă, să ne păzim să nu ajungem neoameni; 
Tu, cel ce stai acum în fața Tronului Dumnezeului celui viu, 

Adă rugăciunile tale Ziditorului şi Dumnezeului nostru pentru Sfânta 
Biserică Ortodoxă Sârbă şi pentru patria noastră pământească. 

Podoaba şi lauda Bisericii şi a Ţării Sârbeşti, 

Cu rugăciunile tale şi ale tuturor sfinților Sârbi, în frunte cu Sfântul Savva, 
Acoperă, păzeşte, apără şi ocroteşte pe toți oamenii şi popoarele din toată 
lumea lui Dumnezeu, între care şi credinciosul popor Sârb, ca să îndepăr- 
tăm toate ispitele şi strâmtorările acestor vremi tulburi şi grele şi ca toţi 
să-L slăvim pe Dumnezeu cel în Treime, acum şi pururea şi în vecii veci- 


lor. Amin. 

CARTEA POPORULUI 


Câtă vreme trupul Patriarhului Pavel s-a aflat în Catedrala din 
Belgrad, s-a întocmit acolo şi o Carte de însemnări ale poporului, unde 
cei care au venit să-şi ia rămas bun de la părintele lor duhovnicesc au 
însemnat cuvinte şi rugăciuni. 

lată câteva din aceste însemnări: 

Mă numesc Tufik Antonios Tayar, din Siria, ţinând de Patriarhia 
Antiohiei. Sânt student al Facultăţii de Theologie din Belgrad. 

Nu l-am cunoscut personal pe Patriarhul Pavel, dar l-am cunoscut 
din cele auzite de la oameni, fie ei săraci sau bogaţi, tineri sau bă- 
trâni, ca pe un om modest, care a ajuns să-i iubească pe toţi, pentru 
totdeauna. L-am cunoscut şi prin zâmbetul său blând din poze. Şi în 
cele din urmă, l-am sărutat în Catedrală şi i-am văzut acelaşi zâmbet 
ce nu l-a părăsit nici după moarte. În timp ce vedeam cum poporul 
ia ultima binecuvântare de la el, l-am simţit tot aşa de smerit precum 


mi se povestise... 


După marile amputări fizice, poporul Sârb trăieşte acum amputarea 
unei mari părţi a sufletului său. Veşnică pomenire şi laudă unui sfânt 


al zilelor noastre, Sfinţiei Sale Patriarhului Pavel. - Milan Vraneş 


Cel mai drag părinte al meu s-a mutat în Împărăţia Cerurilor. Mă bu- 


cur pentru el şi mă întristez pentru mine. — Dobrila 

Sfinţia Voastră, rugaţi-vă pentru noi ca Serbia noastră să fie din nou 
un popor cu inimă mare şi fapte pe măsură. Mântuieşte, Doamne! 


— Alexandru 


Un cuvânt al Patriarhului lămureşte o mie de cuvinte ale noastre. 


— Stevan lokici 


Binecuvintează, Părinte Pavel, întreg poporul tău şi roagă-te lui 
Dumnezeu pentru noi! Ajută-ne să fim Oameni şi nu neoameni, cum 
întotdeauna ne-ai îndemnat. Roagă-te lui Dumnezeu pentru noi să ne 


arate calea cea dreaptă! Dumnezeu să te ierte! — Miriana 
Lumină pentru suflet, pildă pentru minte. 


Ai fost împreună cu noi pentru a ne lumina calea în anii aceştia întu- 


necaţi. — V. Matici 


Veşnică pomenire. Sântem mândri că sântem Sârbi şi că am trăit 
în vremea când a trăit şi el, sfântul nostru. - Familia Srndovici din 


Focea, Republica Srpska 


Azi, cu durere şi tristeţe ne închinăm în faţa trupului tău, iar mâine, 


cu bucurie icoanelor tale. 


Dragul nostru Patriarh Pavel, vă mulţumim pentru drumul pe care 
ne-aţi condus, vă mulţumim pentru puterea pe care ne-aţi dat-o, vă 
mulţumim pentru credinţa pe care aţi păstrat-o. Pentru noi sânteţi un 


sfânt. Ocrotiţi pe cei dragi ai noştri! — Ştefan cu familia. 


Să dea Domnul să nu te ruşinezi din pricina noastră acolo, în Ceruri! 

Mulţumesc Domnului că ai fost pe Pământ, în viaţa mea. 


Când auzim cuvântul Creştin, primul nostru gând se îndreaptă către 


tine. Roagă-te lui Dumnezeu pentru noi! - M. Ranisavlievici 


Şi puţin dacă ne-aţi învăţat despre răbdare şi smerenie, atunci v'aţi 


împlinit rostul pe pământ. Vă mulţumesc! — Dragan Merţovici 


Ne-aţi îndemnat să ne rugăm şi pentru prieteni, şi pentru duşmani. 
Ne-aţi povăţuit să fim Oameni mereu şi mai presus de toate. Şi acum 
sânteţi tot povăţuitorul nostru. Ne învăţaţi rânduiala, răbdarea şi 
virtutea. Mare este puterea şi tăria ta! Mulţumim pentru toate. — 


Iavorina 


Întregul popor Sârb a privit către Sfinţia Voastră, iar Sfinţia Voastră 
v'aţi privit în popor. Datorită Vouă am fost mai puternici şi mai uniţi. 


Dumnezeu să vă dăruiască pace veşnică. — Milan Laketici 


Mulţumim pentru tot, Vlădicul nostru. Îl rugăm pe Dumnezeu să te 
primească în braţele Sale, căci te-ai învrednicit de aceasta. — Sârbii tăi 


din Kosovo 


Mila Domnului a fost c-am trăit în vremea vieţuirii Voastre pămân- 
teşti. Fie ca rugăciunile Voastre să ne păzească de tot răul. Odihniţi- 


vă în pace! — Dubravka M. 


Domnul să fie cu tine precum tu ai fost cu noi în toţi aceşti ani, iubitul 
nostru Patriarh Pavel. Roagă-te pentru noi! — leliţa Rakocevici 


Mulțumită ţie merg pe calea lui Hristos. — L. Mikailovici 

În vremuri grele, un Om - duhovnic, împăciuitor, mângâietor. — 


Predrag 


Sfinte Părinte Pavel, ai fost şi vei rămâne sfântul nostru, precum pe 
pământ, aşa şi în cer! Serbia nimic n-a pierdut, dimpotrivă, a primit 
o mulţime de sfaturi de aur şi înţelepciune pentru viaţa în această 
lume pământească. Fie ca puterea şi pacea să fie în toţi. Odihnă veş- 


nică şi pace sufletului! Amin! — Ivana Giuricici 


S-a mutat în Împărăţia Cerurilor Patriarhul Pavel, stâlp duhovnicesc 
al neamului său, sprijin sufletesc în vremuri grele. Veşnică pomeni- 


re! — Jivana lovanovici 


Îngerul nostru Pavel să afle loc împreună cu cei mai mari sfinţi în 
Împărăţia Cerurilor. În inimile noastre va dăinui lumina cu care el a 


luminat turma sa. — Familia Joksimovici 


Gândul la Sfinţia Voastră aduce fericirea! Curăţia Voastră, duhovni- 
cia, dragostea şi blândeţea ne îndatorează să încercăm şi noi să fim 
mai buni, mai curaţi, mai vrednici. Mare cinste este a-l avea pe un 


astfel de Om ca patriarh. Veşnică mulţumire! 

Părintele nostru Pavel, roagă-te lui Dumnezeu pentru noi! — Miliţa 
Patriarhului Pavel, sfântul care a umblat printre noi, mulţumire 
pentru tot ce-a făcut pentru binele oamenilor pe Pământ. — lovan 


Pekovici 


Mulţumim Patriarhului Pavel în numele familiilor celor răpiți sau 


ucişi din Kosovo şi Metohia. Cuvintele lui au fost balsam pentru 

rănile noastre nevindecate. EI s-a rugat pentru cei răpiți, îndemnân- 
du-ne ca şi noi să ne rugăm pentru soarta lor. Li mulţumim. — Desanka 


Peicinovici din Peci, mama lui Slobodan (răpit) 


E multă lume, dar puţini Oameni. Pavel era unul dintre ei. Slavă 
Domnului pentru un astfel de Om. Mângâiere în viaţă şi mijlocitor 


către Dumnezeu după moarte. — Aleksander Pavlovici 


Astăzi, Sfinţia Voastră, V'aţi mutat în Împărăţia Cerească. Loc de veş- 
nică lumină, curăţie şi pace. Vă fie veşnică mulţumire pentru tot ce 
aţi făptuit pentru poporul Sârb şi pentru toată omenirea. Pentru po- 
porul Sârb sânteţi mereu viu, viaţa Voastră nu s-a întrerupt, ci se con- 


tinuă aşa cum a rânduit Domnul Dumnezeu. 


Nu plânge, Serbie! Astăzi ai pierdut un Om, dar ai căpătat un ocroti- 


tor ceresc. — Atanaskovici 
A fost o cinste să trăim în vremea unui sfânt. 


Blândeţea mâinilor lui Dumnezeu să te călăuzească în veşnicie! — 


Alexandra Boşkovici 


Îţi mulţumim pentru smerenia ta, dragostea ta pentru oameni, pentru 


poporul Sârb şi pentru Ortodoxie. Odihneşte-te în pace şi dragoste. 


Prin viaţa ta ai fost cea mai bună pildă spre adeverirea cuvintelor 
Evangheliei: „Căutaţi mai întâi Împărăţia Cerurilor şi dreptatea Lui 
şi toate celelalte se vor adăuga vouă.” Dumnezeu te-a proslăvit, căci 
şi tu L-ai proslăvit pe EI prin viaţa ta. Nouă ne rămâne întristarea 


pentru că te-am pierdut, dar în acelaşi timp şi mulţumita că te-am 

avut şi bucuria că am primit un astfel de rugător şi mijlocitor către 


Dumnezeu. Veşnică mulţumire! - Miodrag 


Azi s-a întors la Dumnezeu fiul cu suflet mare al neamului Sârbesc, 


Sfinţia Sa, Patriarhul Pavel. Veşnică pomenire şi odihnă! 


Patriarhul a plecat la cele veşnice, dar duhul său a rămas cu noi, toţi, 
spre a ne ocroti şi a ne arăta calea cea dreaptă în viaţă. Patriarhul Pavel 


— pilda noastră în veşnicie. Îngerii fie cu tine! — Familia Giokovici 

VREMEA PATRIARHULUI PAVEL 


Prin lucrarea, misiunea şi prin toată personalitatea sa, Patriarhul 
Pavel a marcat timpul în care s-a aflat în fruntea Bisericii Ortodoxe 
Sârbe. Însăşi dumnezeiasca pronie l-a rânduit să fie întâi-stătătorul 
Bisericii într-o vreme deosebit de grea şi hotărâtoare pentru poporul 
Sârb. Pentru că doar o personalitate cu o astfel de viziune şi putere 
duhovnicească a putut cârmui şi duce la liman corabia Bisericii prin 
valurile uriaşe ale feluritelor ispite. Fără el, multe lucruri ar fi fost 
altfel — mai grele şi mai nesigure. De aceea, Episcopul Lavrentie a 
zis: Dacă el nu ne-ar fi acoperit cu rugăciunile sale către Puterile Cereşti, 
Dumnezeu ştie ce-ar fi fost cu noi... Ca un paratrăznet a apărat cu rugăciu- 
nea turma şi poporul său de norii negri şi amenințători şi de toate puterile 
iadului dezliănțuite asupra patriei noastre şi asupra fiilor Sfântului Savva. 

În faţa rugăciunilor şi cererilor sale, multă lume se oprea şi lua amin- 
te. În acele vremuri zbucimate, foarte grele atât pentru popor, cât şi 
pentru Biserică, cu toate că mulţi nu voiau nici să audă, nici să vadă, 
n-a putut trece neobservată atitudinea sa Creştinească faţă de oa- 
meni, faţă de evenimente şi faţă de lume, care a fost mult deasupra 
tuturor manipulărilor propagandistice şi politicianiste... Fiecare din 
predicile pe care le-a ţinut, din sfaturile pe care le-a dăruit sau din 
cuvintele pe care le-a grăit au fost îndemnuri la pace, la dragoste, la 
iubirea aproapelui, la respect... În lumea largă a fost prețuit ca unul 


din cei mai mari părinţi duhovniceşti ai vremii sale, lucrând pe pă- 

mânt cu ochii înălţaţi la cele cereşti. În cele mai rele timpuri, am primit 
cel mai bun patriarh, de care Sârbii nu vor mai avea parte mulți ani de acum 
înainte, avea să zică prietenul său, Academicianul Vladeta erotici. 
După aproape o jumătate de secol de cârmuire comunist-atheistă a 
societăţii, mulţi au ajuns să-L cunoască pe Dumnezeu tocmai datori- 
tă Patriarhului Pavel, prin cuvântul şi lucrarea sa. Bisericile au înce- 
put să fie din ce în ce mai pline. Icoanele au început să se întoarcă în 
casele oamenilor, în birourile funcţionarilor publici, în sălile şcolilor, 
de unde dispăruseră de-a lungul vremii... Afară de firmele private, şi 
multe instituţii de stat au început să prăznuiască câte-un sfânt ocro- 
titor. În faţa căţuielor aprinse nu se mai închideau ferestrele: mireas- 
ma tămâii era din ce în ce mai des simțită, dând sentimentul pros- 
peţimii sufleteşti, al renaşterii duhovniceşti, al netăinuitei iubiri de 
Dumnezeu... Litiile au început a se face prin oraşe... 

Prin marile merite ale Patriarhului Pavel, statul şi Biserica nu s-au mai 
aflat pe poziţii potrivnice, ca pe vremea când erau arestaţi şi prigoniţi 
ierarhii, preoţii şi călugării, iar credincioşii se duceau în taină la bi- 
serică. Dimpotrivă, au început din ce în ce mai des să fie aliate într-o 
mare coaliţie socială. Sfinţia Sa, Pavel, a reuşit să întoarcă Biserica în lo- 
cul său cuvenit în societate, dar în nici un caz în detrimentul statului, 
cum unii din criticii de serviciu obişnuiau să comenteze. Prin autorita- 
tea şi misiunea sa, cu duhul păcii, Patriarhul Pavel a reuşit să arate ca 
fiind lipsite de sens atacurile îndreptate către Biserica Sârbă. În situaţia 
în care toate valorile erau puse la zid, când se încerca nimicirea fără 
cruţare a tuturor lucrurilor măreţe, doar Sfinţia Sa părea că reuşeşte 
să respingă până şi cele mai aprige lovituri. În plus, datorită respectu- 
lui de care se bucura, Patriarhul Pavel a reuşit să facă o punte peste cea 
mai mare prăpastie de până atunci din cadrul Bisericii Ortodoxe Sârbe, 


anume schisma diasporei Sârbe. 

Într-o scrisoare trimisă cu prilejul a cincizeci de ani de arhierie a 
Patriarhului Pavel, şi Patriarhul Rus Alexei al II-lea i-a recunoscut 
marele său rol în apărarea Bisericii şi a Statului Sârbesc şi locul său 
de frunte în cadrul întregii lumi ortodoxe: 

„În timpul slujirii arhiereşti, vreme de jumătate de veac, aţi ajuns cu- 
noscut întregii lumi ortodoxe ca arhipăstor râvnitor şi theolog învăţat, 
care a unit prin evlavie aceste trăsături binecuvântate. Îndelungata 
slujire arhierească s-a petrecut în vremea când poporul Sârb s-a aflat 
în grele împrejurări. Ținuturile de sub jurisdicţia Bisericii Ortodoxe 
Sârbe, care odinioară făceau parte din acelaşi stat, au purces pe calea 
independenţei. Totuşi, datorită înţelepciunii luminătoare a Sfinţiei 
Voastre, unitatea bisericească a fost păstrată ca «unirea Duhului în- 
tru legătura păcii.» /Efeseni 4, 3/ Şi acum, slujirea Voastră este în- 
dreptată după cuvintele Apostolului Pavel: «să nu fie între voi împe- 
recheri; ci să fiţi întemeiaţi într-un gând şi într-o înţelegere.»” /1 Cor. 
1, 10/ Sfinţia Sa, Patriarhul Moscovei şi al întregii Rusii, Alexei al II- 
lea, a declarat că Sârbii au un sfânt în chipul patriarhului lor. Tot ast- 
fel, Patriarhul Ierusalimului şi a toată Palestina, Theofil, a arătat că 
Dumnezeu a rânduit Serbiei un Patriarh sfânt — pe Pavel. 

Aceeaşi mare preţuire i-au arătat şi ceilalţi întâi-stătători ai Bisericilor 
ortodoxe surori. Cu prilejul participării la multe întâlniri şi eveni- 
mente din viaţa Bisericii, i se dădea întâietate şi o osebită cinstire. Îl 
înfăţişau drept lumina duhovnicească a Ortodoxiei în această vreme, în 
această lume... Mulţi îl vedeau în acest chip încă din vremea în care 
era Episcop de Ras-Prizren. Astfel, cunoscutul pictor Sârb Milici din 
Maciva, după o vizită împreună cu tatăl său la Vlădica Pavel în 1974, 
a scris: Acest episcop este un adevărat sfânt şi toate umilințele le rabdă 
Creştineşte... 

Patriarhul Pavel se bucura între contemporanii săi de cea mai mare 


încredere, începând cu cei mai simpli, până la persoanele cele mai 


Iovan 
IANICI | 221 


de seamă ale societăţii, indiferent de profesie. Marele istoric Sârb 
Milorad Ekmecici a mărturisit următoarele: „Într-o discuţie, preşe- 
dintele Conferinţei episcopilor catolici din Germania se plângea de 
faptul că, în biserica lor, nu au un om aşa de sfânt cum este patriarhul 
nostru. Personal, până în ziua de azi mă simt copleşit de o întâmplare 
petrecută atunci când am fost invitat împreună cu alţi intelectuali pe 
care Sinodul Permanent dorea să-i consulte. La un moment dat, am 
rămas singuri, iar eu m'am temut să mă apropii de patriarh. Şi atunci 
a venit el către mine... 

Patriarhul Pavel va rămâne în istorie ca unul din stâlpii tari ai Bisericii 
Ortodoxe... Într-o vreme hotărâtoare, a înnoit Biserica Sârbă prin 
sfinţenie şi tăcere, a întors poporul către Biserică şi l-a apropiat de al- 
tar, iar acum poporul are încredere în el mai mult decât în orice alt 
înţelept sau politician. Nu-i nevoie să-i învăţăm pe copii să şi-l amin- 
tească, pentru că vor afla despre el până şi cei care nu vor să-l ştie... 
Unii nu mor nici atunci când mor.” 

Iar colegul său, cunoscutul istoric Dragoliub Jivoinovici, îl vede astfel 
pe Patriarhul Pavel: „Este un Om vrednic de locul în care a fost aşe- 
zat, prin felul în care-şi împlineşte datoriile sale. Fiind foarte apro- 
piat de oameni, tot ce face, face pentru popor şi în numele poporu- 
lui. Cuvintele şi declaraţiile sale pe felurite teme sânt spuse limpede, 
pe înţelesul tuturor, păstrând în acelaşi timp şi o anume măreție. 
Înțelegerea problemelor asupra cărorora vorbea sau scria dezvăluie 
o minte chibzuită şi înţeleaptă. Pe de o parte, patriarhul vorbea des- 
chis despre pătimirile poporului, iar pe de alta, chema la pace, înţele- 
gere şi împreună-vieţuire. A avut mult de învăţat ca Episcop de Ras- 
Prizren, a văzut prigoanele săvârşite asupra poporului Sârb şi asupra 
Bisericii şi le-a dezvăluit tuturor, începând cu Sfântul Sinod, miniştri 
şi opinia publică. Patriarhul Pavel se numără printre puţinele perso- 


nalităţi din istoria poporului Sârb care a trecut prin multe, mai ales 

neplăcute şi dureroase. Mie îmi va rămâne în conştiinţă ca Omul care 
s-a apropiat cel mai mult de ceea ce înţeleg eu prin sfinţenie.” 

După mai multe întâlniri cu Sfinţia Sa, marele poet Sârb, Matia 
Becikovici, mi-a mărturisit într-o convorbire: „Patriarhul Pavel tră- 
ieşte ca şi cum în fiecare zi ar fi Ziua Judecăţii, şi vorbeşte de parcă 
fiecare cuvânt al Sfinţiei Sale ar fi ultimul. În întunecarea istoriei mo- 
derne, poporul Sârb are în Patriarhul Pavel cel mai de încredere spri- 
jin, pildă şi îndrumător. Trăind în amândouă lumile şi repetând «Să 
fim Oameni!» şi «Să răbdăm până întru sfârşit!», Patriarhul Pavel a 
ajuns nu numai lauda monahilor şi a Bisericii lui Hristos, ci şi cea mai 
convingătoare personalitate a vremii noastre.” 

Ministrul Cultelor, Radomir Naumov, nu numai din experienţa per- 
sonală, ci şi din funcţia pe care o are, mărturiseşte: „Ridicat cu mult 
deasupra misunii unui întâi-stătător bisericesc, prin toată viaţa şi lu- 
crarea sa, Patriarhul Pavel este luminătorul nostru duhovnicesc, în- 
drumător pe calea mântuirii şi izbăvirii noastre. În această vreme 
de mari încercări pentru stat şi popor, patriarhul ne aduce toate cele 
de trebuinţă care ne lipsesc: dragoste, linişte, nădejde, cinste, ome- 
nie...” 

Împlinindu-şi datoria de întâi-stătător, a ajuns stâlp duhovnicesc atât 
al Bisericii, cât şi al statului care, după cincizeci de ani de atheism, 
şi-au găsit şi şi-au întărit prin el multe căi de legătură. Şi tocmai din 
pricină că a pecetluit, cu lucrarea sa, timpurile în care a trăit, putem 


numi perioada aceasta — vremea Patriarhului Pavel. 

PATRIARHUL PAVEL ÎN ANECDOTE 


Prin felul său de viaţă, Patriarhul Pavel a fost foarte apropiat de oa- 
meni. Nu numai ortodocşii, ci şi credincioşi ai altor religii, ba chiar 
atheii declaraţi îl considerau ca pe unul de-al lor. De aici şi multe anec- 
dote în care personajul principal este întâi-stătătorul Sârb. Toate aces- 
tea nu fac decât să întărească legenda sfinţeniei Patriarhului Pavel. 
Dacă nu se reduc la glume pur omeneşti, în cele mai multe cazuri 
anecdotele sânt pătrunse de un tâlc duhovnicesc. În ele, patriarhul e 
înfăţişat ca un om smerit, plin de virtuţi şi un mare părinte duhovni- 
cesc. Lucruri de înţeles, dacă avem în vedere faptul că el întotdeauna 
urma sfatul Sfântului Apostol Pavel: „Cuvântul vostru totdeauna să 
fie cu har, dres cu sare; ca să ştiţi cum se cade vouă a răspunde fieşte- 


căruia.” /Coloseni 4, 6/ 


Patriarhul se afla deseori în mijlocul oamenilor, ca un bun păstor ce 
nu doreşte în nici un chip să fie deosebit de turma sa. De aceea, ori 
de câte ori era cu putinţă, mergea pe jos sau cu mijloacele de trans- 
port în comun. Oriunde se afla, trăia cu modestie. Îi îndemna şi pe 
alţii să se străduiască să trăiască asemenea. Astfel, când maicile de la 
Mănăstirea Sopoceani de lângă Novi Pazar i-au cerut binecuvântarea 


să cumpere un automobil Ficea% ca să le ajute la aprovizionare şi să 


30 Ficea — cea mai mică şi mai ieftină maşină din acea vreme (n. aut.) 

nu mai fie nevoite să meargă cu autobuzul până în oraş — mai ales că 
de câteva ori avuseseră neplăceri din partea populaţiei musulmane 
majoritare în acea regiune, el nu le-a îngăduit, explicându-le: 

- Nu se cuvine să cumpăraţi maşină din banii primiţi de la săraci. Ca 
să nu mai vorbim că se poate întâmpla şi ca, trecând printr-o baltă, 


să-i stropiţi chiar pe-acei săraci! 


Fiind Episcop de Ras-Prizren, multă vreme a amânat cumpărarea 
unei maşini pentru nevoile eparhiei. Zicea: 

— Până ce nu va avea maşină fiecare familie din Kosovo, nu-mi voi 
lua nici eu. 

În cele din urmă, a îngăduit să se cumpere o maşină Wartburg, pentru 
că nu era scumpă şi era potrivită pentru aprovizionare, transportul 
unor lucruri bisericeşti şi pentru alte nevoi. Episcopul Pavel mergea 
foarte rar cu ea, căci, de obicei, mergea pe jos — de la mănăstire la 
mănăstire, de la biserică la biserică, în lungul şi în latul eparhiei... 
Din această pricină nu se pricepea deloc la diferitele tipuri de maşini. 
Astfel, odată, când Episcopul Jicei, Ştefan, cu care era foarte apropiat 
încă din seminar, l-a vizitat venind într-un Peugeot, Vlădica Pavel i-a 
spus: 


- Ei, frate Ştefane, chiar e bun Wartburg-ul tău! 


În acelaşi chip a continuat să trăiască şi la Belgrad, când a fost ales în 
cea mai înaltă slujire bisericească. Şi-atunci, ca întotdeauna, a avut 
doar o singură rasă. Verişoara lui, Aghiţa, pe care o vizita des, glu- 
mea pe seama lui zicându-i: 

- Ce fel de patriarh eşti tu dacă ai numa” o rasă? 

La care noul ales patriarh îi răspundea: 


- La ce-mi trebuie mai multe? Doar nu pot să îmbrac două deodată! 

Belgrădenii îl întâlneau adesea pe Patriarhul Pavel pe stradă, în 
tramvai, în autobuz... Odată, pe când mergea singur pe trotuarul 
Străzii Regele Petru, pe care se află Patriarhia, l-a ajuns din urmă un 
Mercedes ultimul model al unui cunoscut preot dintr-una din cele 
mai vestite biserici din Belgrad. Acesta a oprit maşina, a ieşit şi s-a în- 
dreptat către patriarh: 

- Sfinţa Voastră, îngăduiţi-mi să vă conduc. Doar spuneţi-mi unde 
trebuie să ajungeţi... 

Patriarhul, nevrând să-l refuze, a intrat şi s-a aşezat pe banchetă. 
Îndată ce-a pornit şi a băgat de seamă cât de luxos este automobilul, 
Pavel l-a întrebat: 

- Hai spune-mi, părinte, a cui e maşina asta? 

— A mea, Preasfinţite! spuse protoiereul, oarecum umflându-se. 

- Opreşte! i-a poruncit Patriarhul Pavel. 

După care a ieşit, şi-a făcut cruce şi i-a zis preotului: 

— Dumnezeu să vă ajute! 


Şi-a pornit pe jos. 


Nu mai puţin s-a mirat şi când a văzut maşinile episcopilor. Pe când 
se desfăşura Sinodul Arhieresc, Sfinţia Sa, ca de obicei, a plecat spre 
catedrală la slujba Vecerniei. Când a ieşit din palat, a văzut o mulţime 
de maşini negre, mari, parcate. L-a întrebat pe preotul care-l însoțea: 
- Ale cui sânt maşinile astea luxoase? 

- Ale episcopilor noştri, Sfinţia Voastră, au venit cu ele la Sinod. 

- O, Doamne, cine ştie ce-ar mai fi condus dacă n-ar fi depus votul să- 


răciei!... s-a minunat Sfinţia Sa. 


La praznice, de obicei, slujea Sfânta Liturghie în bisericile ce aveau ca 
hram pe sfântul prăznuit în acea zi. Ştiind că patriarhul va veni, trimi- 


teau foarte de dimineaţă o maşină să-l ia. Însă de multe ori se întâmpla 

ca înainte de-a veni maşina la Patriarhie, el deja să fi ajuns pe jos sau cu 


mijloacele de transport în comun la biserica unde trebuia să slujească. 


Odată, pe când se întorcea cu tramvaiul la Patriarhie, s-a întâmplat 
ceva cu totul neobişnuit pentru acea vreme. În tramvaiul aglomerat 
care se îndrepta către gara centrală, unul din călători a strigat: 

- Iată-l pe patriarh! şi a pornit spre el să ia binecuvântare. 

L-au urmat şi alţii, îmbulzindu-se. S-a făcut o mare învălmăşeală... 
Atunci vatmanul a oprit tramvaiul şi le-a spus tuturor să coboare, 
mai puţin patriarhului, după care a lăsat deschisă doar o singură uşă 
şi i-a îndemnat pe călători: 

- lar acum, intraţi unul câte unul, pe rând... 


SS A 


Şi aşa toţi, fără înghesuială, au luat binecuvântare de la patriarh. 


În clădirea Patriarhiei, deseori se aminteşte dialogul dintre patriarh 
şi un diacon care îl însoțea peste tot. Înainte de a pleca la slujbă într- 
o biserică de la periferia Belgradului, diaconul îl întrebă: 

— Vom merge cu maşina, desigur... nu? 

Însă patriarhul i-a răspuns cu hotărâre: 

- Cu autobuzul! 

Dar era o dimineaţă călduroasă, ce vestea o zi dogorâtoare. Diaconul 
n-ar fi vrut să meargă cu transportul în comun. 

- E aglomerat, în autobuz e înăbuşitor şi mai avem şi mult de mers..., 
încerca el să-l înduplece pe patriarh. 

- Ba vom merge! hotărt scurt Sfinţia Sa, deja fiind pe drum şi toiagul 
auzindu-se cum lovea asfaltul. 

Diaconul, alergând după el, încercă să-i dea un argument mai puter- 
nic, după părerea lui: 

- Dar, Sfinţia Voastră, e vară, mulţi merg la ştrand, iar autobuzele sânt 


pline de lume dezgolită. Nu se cade... 

Patriarhul se opri pentru o clipă, se întoarse şi-i răspunse diaconului: 


— Ştiţi, părinte, fiecare vede ce doreşte. 


Seminarul din Saraievo se bucura de o bună reputaţie, asta şi dato- 
rită foştilor săi elevi, între care se legau prietenii trainice, adesea pe 
viaţă. Asemenea s-a întâmplat şi cu promoţia din care a făcut parte 
Goiko Stoicevici, viitorul Patriarh Pavel, împreună cu Ştefan Boţa, 
viitorul Episcop al Jicei şi Duşan Kaşici, cunoscutul profesor şi rec- 
tor al Seminarului din Belgrad... Între ei era o adevărată dragoste 
frăţească. De aici şi o mulţime de anecdote în care ei sânt persona- 
jele principale... 

Vlădica Ştefan, înainte de a ajunge Episcop al Jicei, fusese Episcop al 
Dalmației. Avea marea aproape şi-i plăcea să înoate. Se ţinea într-o 
bună condiţie fizică pentru că muncea mult, adesea rămânând după 
ora două noaptea pentru a citi sau a scrie. De aceea, oricând putea, că- 
uta un golf retras şi înota câteva ceasuri. Însă, când a fost ales Episcop 
al Jicei, n-a mai avut această posibilitate şi-şi întreținea condiţia fizică 
prin plimbări de seară în jurul mănăstirii. Odată, Patriarhul Pavel l-a 
sunat pe Episcopul Ştefan şi l-a întrebat: 

— Ce mai faceţi, frate Ştefane? 

— Îmi cam slăbesc picioarele, aşa că mă plimb în fiecare seară... 

- Ce plimbări, frate Ştefane? Metanii! Metaniile sânt cele mai bune 
pentru sănătate! 

Desigur, patriarhul ştia că, la vârsta aceea, episcopului nu-i era uşor să 
facă metanii. Sfinţia Sa însă făcea metanii şi la începutul celui de-al ze- 
celea deceniu al vieţii sale, până când şi-a fracturat şoldul, iar la slujbă 
făcea întocmai atâtea închinăciuni câte erau rânduite după canoane! 
Când se întâmpla să petreacă mai multe zile în Belgrad, Episcopul 
Ştefan se plângea Patriarhului Pavel că în Palatul Patriarhiei nu mer- 


gea liftul: 

- Sfinţia Voastră, de ce nu cereţi să se repare liftul? Nu mai am putere 
în picioare să tot merg ba sus, ba jos! 

Patriarhul îl privi şi, ca să-l înveselească, îi răspunse: 

- Frate Ştefane, l-aş repara, dar nu vreau să te deranjeze zgomotul 


atunci când te odihneşti în camera ta! 


Aflându-se la poarta palatului Patriarhiei, l-a văzut pe un alt coleg 
din seminar, Duşan Kaşici, pe atunci destul de bolnav, cum venea 
agale dinspre catedrală şi i-a spus: 

- Ei, ei, greu trebuie să-ţi mai fie când îmbătrâneşti!... 


Dar ei erau de-acelaşi leat! 


În Palatul Patriarhiei, mai mulţi vlădici sânt aşezaţi la masă, printre 
ei şi Patriarhul Pavel. Între alte feluri de mâncare a venit şi-o farfurie 
cu măsline. Toţi ştiau că patriarhul respecta o regulă confirmată de 
mai mulţi specialişti, cum că organismul uman nu are nevoie de mai 
mult de şase măsline. Însă Vlădica Ştefan a luat intenţionat opt măs- 
line, apoi, privind către patriarh, l-a întrebat: 

— Sfinţia Voastră, am luat cu două mai mult, ce să fac acum? 

— Acum păstrează cât ai luat, iar mâine să iei cu două mai puţin! îi 


răspunse patriarhul. 


O altă întâmplare a rămas în amintirea multora. Pe când se afla la Mă- 
năstirea Blagoveştenie, câţiva călugări au plecat cu barca pentru a lucra 
pământul mănăstirii aflat pe celălalt mal al Moravei. Din pricina gre- 
utăţii, barca s-a înclinat într-o parte şi Părintele Antonie (Giurgevici) 
a căzut în râu. Cum nu ştia să înoate, a început imediat să se ducă la 
fund. Pavel sări în apă cât ai clipi şi-l scoase pe Antonie la mal. 

La mai bine de patru decenii după acestea, Cuviosului Arhimandrit 


Antonie de la Mănăstirea Tronoşa i s-a încredinţat cinstea de a trage 

plicul cu numele noului patriarh al Serbiei. Şi, pentru că a tras tocmai 
plicul cu numele lui Pavel, celor ce ştiau întâmplarea de pe Morava 
le-a fost prilej pentru un astfel de comentariu: 

- Pavel l-a scos pe Antonie din râu, iar Antonie l-a scos pe Pavel pa- 


triarh! 


Cum am povestit deja, aproape nu era meşteşug; la care să nu se pri- 
ceapă Sfinţia Sa. La mănăstire a învăţat să coasă, să cârpească, să spe- 
le, să întocmească şi să repare încălţăminte, să lucreze pământul, să 
altoiască pomii, să lege cărţile, să repare aparatura electrică... Şi după 
fire era un om vrednic, întotdeauna lucra câte ceva. Directorul tipo- 
grafiei Patriarhiei, Gradimir Stanici, mi-a povestit: 

— Şi când venea la mine în birou, dacă vedea că e ceva care nu mer- 
ge cum trebuie, ori că uşa nu se închidea bine, ori că ploua prin ta- 
van, ori că se întrerupea lumina... singur se ducea să vadă unde e 
problema şi zicea: Hai s-o reparăm şi pe-asta!... Peste tot se purta ca 
unul de-al casei, nu doar aici la Patriarhie, ci în orice mănăstire sau 


biserică, oriunde se nimerea... 


Acest lucru îl ştiau mai ales cei de la Mănăstirea Blagoveştenie, 
unde Pavel se călugărise şi unde, ca patriarh, se ducea în fiecare 
vară timp de câteva zile să se odihnească. Odată, pe când trebuia 
să se întoarcă la Belgrad, la chemat pe Egumenul Gheorghe ca „să 
se socotească:” 

— Părinte Gheorghe, iată, am petrecut cu voi câteva zile şi, Slavă 
Domnului, totul a fost bine. Am dormit aici, am mâncat, iar toate as- 
tea costă, nu-i aşa? 

- Aşa-i, Sfinţia Voastră, a răspuns egumenul pe acelaşi ton, bănuind 
încotro va merge convorbirea. 


— Dar şi eu v'am ajutat cu câte ceva, Părinte Gheorghe, nu-i aşa? 

- Aşa este, Sfinţia Voastră, cu multe ne-aţi ajutat, de parcă-aţi fi venit 
aici să munciţi, nu să vă odihniţi... 

— Atunci, hai să ne socotim: ţi-am reparat un jegheab, o fereastră, un ro- 
binet, o clanţă, ţi-am aranjat un butaş de viţă, ţi-am pingelit pantofii... 
Egumenul aştepta cu nerăbdare să se încheie „socoteala.” 

—... iată, Părinte Gheorghe, iese că Domnia Voastră trebuie să-mi plă- 


tiţi mie! încheie patriarhul surâzând. 


La Patriarhul Pavel nu găseai vorbe goale. Adeseori, prin cuvânt 
se dăruia pe sine pentru a povăţui pe cineva. Astfel, un boem, ce 
petrecea multă vreme la o cafenea de lângă catedrală, de fiecare dată 
când îl vedea pe patriarh venind la Vecernie, trecea şi el strada şi lua 
binecuvântare. Odată, clătinându-se, îi spuse: 

- Sfinţia Voastră, eu şi cu tine sântem cei mai buni oameni din 
Belgrad! 

Patriarhul, văzându-l că nu se ţine tocmai bine pe picioare, i-a răspuns: 
— Aşa e, dar când bem nu mai sântem buni de nimic niciunul! 

De bună seamă, patriarhul nu bea defel, dar prin aceste cuvinte a luat 
asupra-şi o parte din păcatul acestui om şi, într-un chip frumos, în 


şagă, pentru a nu-l răni, i-a descoperit patima care-l stăpânea. 


Odată, a venit la el unul din cei mai cunoscuţi fotoreporteri, Viţan 
Viţanovici, pentru a-i face câteva fotografii pentru ziarul la care lucra. 
Dar fotograful, fiind atheu, nu ştia cum să i se adreseze patriarhului 
şi, vrând să-i explice cum trebuie să stea, a început astfel: 

— Lumina”! Voastră... 

La care patriarhul îi răspunse: 


- Dacă tot sânt lumină, la ce-ţi mai trebuie bliţul?! 


31 Joc de cuvinte în limba Sârbă: Svetosti (Sfinţia) — svetlosti (lumina). (n. tr.) 

Patriarhul Pavel se îngrijea mult de cântarea la strană, spunând că 
cea mai firească trăire duhovnicească se petrece în biserică, în timpul 
Sfintei Liturghii, când omul se încredinţează psalmodiei. Încă din co- 
pilărie, mulţi au băgat de seamă că Goiko Stoicevici cânta cu adevărat 
frumos şi l-au poreclit „măiastrul.” În timpul studiilor, era secretarul 
corului studenţilor Facultăţii de Theologie din Belgrad, iar mai târziu, 
când s-a călugărit, strana i-a fost cel mai îndrăgit loc din biserică. 

Ca Episcop de Ras-Prizren, în vechiul oraş imperial unde era înscău- 
nat, a făcut din strană o mică şcoală duhovnicească: la fiecare Utrenie 
sau Vecernie stătea în strană şi urmărea cântarea elevilor Seminarului 
din Prizren. lar când aceştia greşeau, îi îndrepta. Tot în strană se du- 
cea de multe ori şi ca patriarh... Odată, la o slujbă, cu o voce blândă, 
părintească, patriarhul îl îndemnă pe un seminarist: 

- Fiule, fii mai cu băgare de semă... îmi pare că nu cânţi cum ar trebui! 
Acesta, puţin rănit, a răspuns: 

- Păi, Sfinţia Voastră, ştiţi... fiecare pasăre cântă pe glasul său! 
Patriarhul i-a răspuns: 


- Aşa este, fiule, dar în pădure. Aici e biserică! 

CUVÂNT AL SECRETARULUI PATRIARHULUI, 
PROTODIACONUL MOMIR LECICI, ÎN ZIUA LANSĂRII 
CĂRŢII LA BELGRAD, DECEMBRIE 2009 


Autorul, Domnul Iovan lanici, a făcut foarte bine când a dat manu- 
scrisul acestei cărţi chiar Patriarhului Pavel pentru a-l citi şi pen- 
tru a primi binecuvântare spre publicare. Patriarhul l-a citit, dar, 
din pricina smereniei sale, l-a reţinut multă vreme. Totuşi, până la 
urmă şi-a dat binecuvântarea să apară cartea. Şi eu am citit-o încă din 
manuscris şi nu am găsit nimic ce-ar fi trebuit îndreptat. 

Domnul lovan lanici a depus o muncă impresionantă pentru a aduna 
date despre Patriarhul Pavel şi pentru a scrie această carte pe care po- 
porul a primit-o cu multă bucurie, fapt adeverit şi de numărul mare 
al reeditărilor. Acum deja se traduce şi în alte limbi... 

Rareori se întâmplă să apără cărţi despre personalităţi care sânt încă 
în viaţă, dar lovan lanici a simţit nevoia să scrie această biografie încă 
din timpul vieţii patriarhului — şi cred că bine a făcut. Citind-o, se 
poate vedea că a fost scrisă cu o mare dragoste pentru Sfinţia Sa, pă- 
strând totuşi obiectivitatea. Toţi care o vor parcurge vor avea parte de 
un mare folos în creşterea duhovnicească. 

Mulţumesc lui Dumnezeu că ma învrednicit de cinstea de-a fi co- 
laborator al Patriarhului Pavel. Nu ştiu dacă în lumea de astăzi mai 
putem găsi un astfel de Om precum Sfinţia Sa, desăvârşit închinat 


lui Dumnezeu şi neamului său, până la capăt. Cu prilejul întâlnirilor 

zilnice, când îi aduceam corespondenţa sau veneam să discutăm di- 
verse chestiuni legate de slujbă, de fiecare dată îmi dădea şi câte-un 
sfat duhovnicesc. Avea o credinţă adâncă, întotdeauna sprijinindu-se 
pe ajutorul dumnezeiesc. De multe ori, când ne pregăteam pentru a 
întâmpina diverse personalităţi şi delegaţii din ţară şi străinătate, îl 
aflam în paraclisul său făcând metanii şi rugându-se. 

Sânt adânc încredinţat că Dumnezeu a binevoit ca el să fie ales pa- 
triarh pentru că nu-şi dorea şi nici nu aştepta acest lucru. Cred că ni- 
meni altul din Biserica Ortodoxă Sârbă n-ar fi putut să cârmuiască 
corabia Bisericii cu asemenea vitejie şi vrednicie în vremurile drama- 
tice pe care le-am trăit. Dumnezeu l-a ales pe cel mai smerit dintre 
slujitorii săi, Om al dragostei şi bunătăţii, adevărat păstor al Bisericii 
Sale. Era cinstit şi de prieteni, şi de duşmani. Toţi cei ce-l întâlneau 
recunoşteau în el un adevărat slujitor al Domnului. 

Ce-i drept însă, au fost din când în când şi atacuri neîntemeiate în 
presa naţională şi internaţională. Când, în Noiembrie 1993, am ajuns 
la Viena pentru sărbătorirea a o sută de ani de existenţă a Bisericii 
Sârbe, au apărut în ziare acuze la adresa patriarhului, cum că a ve- 
nit să arunce praf în ochii lumii, căci el este susţinător de frunte al 
„Serbiei Mari”* Acesta a fost prilej pentru ca patriarhul să spună 
într-o conferinţă cuvintele ce aveau să fie citate în mai multe rânduri: 
Dacă prețul este uciderea, n-aş accepta ca Serbia să fie nici mare, nici mică 
şi nici eu să rămân cel din urmă Sârb... Mai bine să murim ca Oameni de- 
cât să trăim ca neoameni! 

S-au scris articole batjocoritoare şi în presa din ţară, chiar s-au publi- 
cat nişte caricaturi incalificabile. El nu se tulbura, ci zicea că nimeni 


altcineva nu îl poate înjosi, în afară de sine însuşi. 


32 „Serbia Mare” - expresie a ideologiei naţionaliste şi iredentiste care urmărea crearea 
unei patrii Sârbe care să cuprindă toate regiunile cu semnificaţie istorică pentru poporul 
Sârb. (n. red.) 

Foarte mult îi ajuta pe cei săraci şi nu dorea să se afle despre acea- 
sta. De pildă, a strâns bani şi a cumpărat două case într-un sat lân- 
gă Ceaceak pentru două familii cu mai mulţi copii, refugiaţi din Peci 
- Kosovo şi Metohia. În acelaşi sat, a mai cumpărat o casă pentru o 
familie cu nouă copii din Kralievo. Până atunci, această familie trăi- 
se într-un container metalic de 14 metri pătraţi. Ştiu mai multe exem- 
ple de acest fel... Vă pot spune despre o femeie refugiată din Prizren 
care a venit la patriarh şi s-a plâns că o fată a ei s-a oprit din creştere, 
iar în Elveţia s-ar găsi un medicament care ar putea s-o ajute, dar e 
prea scump pentru familia lor. Patriarhul l-a sunat pe preotul nostru 
din Zurich şi acesta a trimis chiar a doua zi, printr-un pilot de avion, 
nişte injecții foarte scumpe. Urmând tratamentul, copila şi-a continu- 
at creşterea firească. 

Cu binecuvântarea Patriarhului Pavel, acelaşi preot, Protopopul 
Draşko Todorovici, ca preşedinte al Organizaţiei Umanitare a 
Creştinilor Ortodocşi din Elveţia, a trimis trei milioane cinci sute de 
pachete cu hrană pentru nevoiaşii din Belgrad. Pachetele au fost îm- 
părţite prin biserici. Sute şi sute de oameni au primit ajutor de la pa- 
triarh, ori medicamente, ori hrană. Toate acestea au fost îndeplinite 
mai cu seamă prin ajutorul credincioşilor noştri din diaspora. 

Mai mult, niciodată nu şi-a luat salariul care îi revenea ca patriarh. 
Puținele lucruri de care avea nevoie şi le cumpăra din pensia sa mo- 
destă de episcop. Unora le dădea şi bursă din banii săi, bunăoară unui 
African, student la medicină. Mai ajuta şi un om de ştiinţă cunoscut, 
care, din păcate, a murit de tânăr. Şi multe alte fapte demne de amin- 
tire a mai săvârşit, numai despre ele putându-se scrie o carte aparte. 
Patriarhul Pavel nu stătea niciodată degeaba, întotdeauna lucra câte 
ceva. La început, îndată după alegerea sa ca întâi-stătător al Bisericii 
Sârbe, adeseori îşi scria singur actele şi le bătea la o maşină de scris 


veche. Mai presus de toate, era monah şi trăia o viaţă aspră de monah. 

Văzându-l zilnic cât de puţin mănâncă, de multe ori mă întrebam 
cum de nu se îmbolnăveşte, mai ales că se şi îmbrăca sumar, chiar şi 
atunci când era foarte frig. 

Sărăcia şi cumpătarea sa întreceau orice măsură. Nu lăsa să se arun- 
ce nici măcar o firimitură de pâine. Spunea că hrana a fost făcută 
cu energia Dumnezeiască, prin razele Soarelui şi pomenea cuvintele 
Mântuitorului, când a spus să se adune toate fărâmăturile care au ră- 
mas după minunata hrănire a celor cinci mii de oameni cu doi peşti 
şi cinci pâini. 

Când trebuia să plecăm la vreo întâlnire, se întâmpla să-l găsesc sea- 
ra, în chila lui, aproape pe întuneric, citind lângă geam la lumina de 
la stâlpii de iluminare publică din faţa patriarhiei. Îndată ce se aşeza 
în maşină, îşi lua cartea de rugăciune, pregătindu-se pentru Sfânta 
Liturghie ce avea să o sâvârşească a doua zi. 

Pe măsură ce va trece vremea, sânt încredinţat că se va vedea din 
ce în ce mai limpede ce păstor adevărat al Bisericii lui Dumnezeu a 
avut poporul Sârb în persoana Patriarhului Pavel. A înălţat şi a resta- 
urat numeroase biserici, a pus capăt schismei din Biserica Ortodoxă 
Sârbă, a făcut vizite canonice în aproape toate Bisericile locale şi i-a 
întâmpinat pe toţi întâi-stătătorii lor, dimpreună cu delegaţiile lor, a 
vizitat toate eparhiile Sârbeşti din Europa, America, Australia şi fosta 
Iugoslavie şi a reuşit să scrie şi câteva cărţi theologice foarte însem- 
nate şi folositoare. 

Pe acest om sfânt l-am cunoscut prima data ca elev al Seminarului 
din Prizren, demult, prin anii “50. Ne preda Limba Greacă şi Muzica 
Psaltică. Simţeam marea lui dragoste pentru noi, seminariştii, deşi la 
note era aspru, dar drept. 

Atunci era o vreme de mari lipsuri, vecină cu sărăcia. Mai des erai 
flămând decât sătul. Niciodată în timpul iernii, nici pe cele mai aspre 


friguri, nu-şi făcea focul în micuța sa chilie, iar cota sa de lemne o îm- 

părţea prin sălile de clasă. Chiar dacă erau oameni de serviciu în in- 
ternat, Părintele Pavel, cum îl numeam noi, se trezea înaintea tuturor 
şi făcea cu mâna lui focul în toate sălile de clasă. 

Doar de două ori pe săptămână, vreme de două ceasuri, aveam voie 
să ieşim în oraş, şi întotdeauna ne sfătuia să mergem în grupuri, căci 
în acea vreme era pericolul să fim atacați de cineva. De multe ori, 
când ne plimbam pe malul Râului Bistriţa, se întâmpla ca Albanezii 
să arunce cu pietre în noi de pe deal şi din cetate. Mai mulţi elevi au 
fost răniţi. A fost prins şi bătut de Albanezi şi seminaristul Goiko 
Mrgea, actualul Mitropolit Nicolae de Dabar în Bosnia. L-au bătut şi 
pe seminaristul Milivoi Cirici, care a ajuns preot în Varvarin şi a mu- 
rit ca mucenic în timpul bombardamentelor NATO din 1999. Şi mul- 
ţi alţi seminarişti au avut de pătimit, chiar şi patriarhul, pe vremea 
când era Episcop de Ras-Prizren. 

Îi mulţumim lui Dumnezeu care, în veacul al XX-lea, a ridicat din- 
tr-un popor puţin numeros cum este cel al Sârbilor astfel de perso- 
nalităţi duhovniceşti precum Sfântul Nicolae Velimirovici, Cuviosul 


Iustin Popovici de la Celie şi Patriarhul Pavel Stoicevici. 

Să fim Oameni! Viaţa şi cuvântul Patriarhului Pavel al Serbiei a fost cartea 
cea mai bine vândută din Serbia, Muntenegru şi Republica Srpska în 
anul 2009. 

